Datasets:

haohaa

/

shan-news-ssppssa_org

like 0

2021-11-16T19:25:38

https://ssppssa.org/2021/11/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8/

ပၢင်တိုၵ်း ၼႂ်းၸေႈဝဵင်းမိူင်းၵုတ်ႈသိုၵ်းမၢၼ်ႈလူႉတၢႆ ဢမ်ႇယွမ်း15 ၵေႃႉ

ဝၼ်းထီႉ 15/လိူၼ်ၼူဝ်ႇဝုၼ်ႊပိူဝ်ႊ/2021 ယၢမ်းတၢမ်းၶမ်ႈ ၽၢႆႇတပ်ႉၶွင်ႇသီႇသိုၵ်းမၢၼ်ႈ ၽႃႇၺႃး ၸုမ်းသိုၵ်း PDF တီႈၸေႈ ဝဵင်းမိူင်းၵုတ်ႈသေ သွင်ၽၢႆႇမီးလွင်ႈပိုတ်းယိုဝ်းၵၼ် ၽၢႆႇသိုၵ်းမၢၼ်ႈ လူႉတၢႆဢမ်ႇယွမ်း 15 ၵေႃႉ ဝႃႈၼႆ။ ၵူၼ်းပိုၼ်ႉတီႈ ၸေႈဝဵင်းမိူင်းၵုတ်ႈ ၵေႃႉၼိုင်ႈလၢတ်ႈၼႄဝႃႈ- သွင်ၸုမ်း မီးလွင်ႈပိုတ်းယိုဝ်း ၵၼ် ငိၼ်းသဵင် မၢၵ်ႇတႅၵ်ႇတၢမ်း ၶမ်ႈမွၵ်ႈ 4 မူင်းၼႆႉ ၊ ၵူၺ်းၵႃႈ တီႈဢၼ်ပဵၼ်ပၢင်တိုၵ်းၼၼ်ႉ မၼ်းၸမ် ဝဵင်းမိူင်းၵုတ်ႈ ႁဝ်းၶႃႈၵေႃႈ ဢမ်ႇပေႃးႁတ်းၵႂႃႇတူၺ်းလီလီ ၊ ဢၼ်ပဵၼ်ၵူၼ်းသိုၵ်း ၶဝ် ၵမ်ႈၽွင်ႈၸိူဝ်းၼၼ်ႉၵေႃႈ လႆႈႁၼ်ဢဝ်လူတ်ႉၶိူင်ႈ ၊ ၵႃးၸိူဝ်းၼႆႉ ၵႂႃႇတီႈ ဢၼ်ပဵၼ် ပၢင်တိုၵ်း ၵၼ်ၼၼ်ႉယူႇ ဝႃႈၼႆ ။ ၼႂ်းၸုမ်းၵူၼ်းၼုမ်ႇ PDF မိူင်းၵုတ်ႈပိုၼ်ၽၢဝ်ႇဝႃႈ- ၸုမ်းၶွင်ႇသီႇသိုၵ်းမၢၼ်ႈ တင်းၸုမ်းသိုၵ်း PDF ပဵၼ်ပၢင်တိုၵ်းၵၼ်ႁၢဝ်ႈႁႅင်း ႁိုင်မွၵ်ႈ ၼိုင်ႈၸူဝ်ႈမူင်းပၢႆသေ ၽၢႆႇၶွင်ႇသီႇသိုၵ်းမၢၼ်ႈ လူႉတၢႆ ဢမ်ႇယွမ်း 15 ၵေႃႉ ဝႃႈၼႆသေတႃႉ ယူႇတီႈၼၵ်းၶၢဝ်ႇသေ ဢမ်ႇပႆႇယိုၼ်ယၼ် မၵ်းမၼ်ႈလႆႈ ဝႃႈၼႆ ။ ဢၼ်လႆႈမီးလွင်ႈတုမ်ႉတိူဝ်ႉၵၼ် ၼႂ်းၼႃႈလိၼ်မေႃႇသႅင် ပွၵ်ႈၼႆႉ ၽၢႆႇၸုမ်းသိုၵ်း PDF ဢမ်ႇမီးလွင်ႈတိူဝ်ႉမၢတ်ႇၸဵပ်းသင် မီးလွင်ႈဢွင်ႇပေႉသေ ၶိုၼ်းထွႆပွၵ်ႈၶိုၼ်းယူႇ ဝႃႈၼႆ ။ မိူဝ်ႈဝႃး ဝၼ်းထီႉ 15.11.2021 ယၢမ်းဝၢႆးဝၼ်း မၢၵ်ႇတႅၵ်ႈ 3 လုၵ်ႈ တီႈႁိမ်းၸမ် ႁူင်းႁဵၼ်း လူင်ပွင်ၸိုင်ႈ ( အထက – 1 ) သေ ၶိုၼ်းမီးလွင်ႈပိုတ်းယိုဝ်းၵၼ် တီႈတၢင်း ပိၵ်ႉသွႆႇ ၼႂ်းၸေႈဝဵင်း မိူင်းၵုတ်ႈ ဝႃႈၼႆ။ Sourse news. Dvb.no

['ၵၢၼ်သိုၵ်း']

2021-11-16T16:02:53

https://ssppssa.org/2021/11/%e1%81%bd%e1%80%bd%e1%80%84%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%81%b6%e1%80%ad%e1%80%af%e1%81%b5%e1%80%ba%e1%82%89%e1%80%90%e1%80%bd%e1%81%bc%e1%80%ba%e1%80%b8-%e1%80%99%e1%80%ad/

ၽွင်းတၢင်ၶိုၵ်ႉတွၼ်း မိူင်းၶႄႇဢၼ်ယႂ်ႇသုတ်း လႄႈ သိုၵ်းမၢၼ်ႈ ႁူပ်ႉထူပ်းၵၼ်

မိူဝ်ႈၼူဝ်ႇဝုၼ်ႇပိူဝ်ႊ 15 ပီႊ 2021 ၼႆႉ ၽူႈတၢင်တူဝ်မိူင်းၶႄႇၼႂ်းဢႄးသျႃး Mr. ၸၢၼ်ႉၵေႃႇသိၼ်း ၽွင်းတၢင်ၽၢႆႇၼွၵ်ႈမိူင်း ႁွတ်ႈထိုင်ၼႂ်းမိူင်းမၢၼ်ႈသေ ႁူပ်ႉထူပ်းၵၼ် တင်း ၽူႈဢွၼ်ႁူဝ် သိုၵ်းမၢၼ်ႈ မိၼ်းဢွင်ႇလၢႆႇ တီႈၼေႇပျီႇတေႃႇ ဝႃႈၼႆ ။ လွင်ႈႁူပ်ႉထူပ်းၵၼ် ႁူဝ်ယွႆႈမၼ်းဢမ်ႇလႆႈႁူႉၸွမ်းသေတႃႉ ၸွမ်းၼင်ႇ ၽၢႆႇသိုၵ်းမၢၼ်ႈပိုၼ်ၽၢဝ်ႇဝႆႉ တႄႉၵေႃႈလၢတ်ႈဝႃႈ – ဢၼ်လႆႈႁူပ်ႉထူပ်းၵၼ် တင်း ၽွင်းတၢင်ၶိုၵ်ႉတွၼ်း မိူင်းၶႄႇၼႆႉ လႆႈဢုပ်ႇ ဢူဝ်းၵၼ် ၵဵဝ်ႇလူၺ်ႈလွင်ႈတေပႆၸွမ်းၼိူဝ်သဵၼ်ႈတၢင်း တီႇမူဝ်ႇၶရေႇၸီႇ ၊ လွင်ႈၵပ်းသိုပ်ႇ မိူင်းမၢၼ်ႈ လႄႈ ဢႃႇသီႇယၢၼ်ႇ ၊ ၼႂ်းမိူင်းမၢၼ်ႈ ၼင်ႇႁိုဝ်တေမီးလွင်ႈငမ်းယဵၼ်ၶိုၼ်း ၸိူဝ်းၼႆႉ ဝႃႈၼႆ ။ ၽွင်းတၢင်လူင်ၶိုၵ်ႉတွၼ်းမိူင်းၶႄႇ Mr. ၸၢၼ်းၵေႃႇသိၼ်း ႁွတ်ႈၽႅဝ်မိူင်းမၢၼ်ႈ ဝၢႆးသေၶွင်ႇသီႇ သိုၵ်းမၢၼ်ႈသိမ်းဢႃႇၼႃႇမႃးၼႆႉ မီးသွင်ပွၵ်ႈယဝ်ႉ ၊ ပူၼ်ႉမႃးမိူဝ်ႈလိူၼ်ဢေႃးၵၢသ်ႉ ၼၼ်ႉၵေႃႈ မႃးပွၵ်ႈၼိုင်ႈ ယွၼ်းႁူပ်ႉထူပ်းတင်း တေႃႇဢွင်ႇသၢၼ်းၸုႉၵျီႇ ၵူၺ်းၵႃႈ ၽၢႆႇသိုၵ်းမၢၼ်ႈ ဢမ်ႇပၼ်ထူပ်းသေ ဢမ်ႇလႆႈထူပ်း ဝႃႈၼႆ ။ ၼႂ်းမိူဝ်ႈလဵဝ်ၵၼ်ၵူၺ်း တႅၼ်းၽွင်းၵဝ်ႇ မိူင်းႁူမ်ႈတုမ်ဢမေႇရိၵၢၼ်ႇၽွင်းလူင်ၽၢႆႇၾႆးၾႃႉ ၵေႃႉၵဝ်ႇ Bill Richardson ၼၼ်ႉၵေႃႈ ႁူပ်ႉထူပ်း မိၼ်းဢွင်ႇလၢႆႇ ၽူႈဢွၼ်ႁူဝ်ယိုတ်းသိမ်းဢႃႇၼႃႇ မိူင်းမၢၼ်ႈ တီႈၼေႇပျီႇတေႃႇ မိူၼ်ၵၼ်ဝႃႈၼႆ ။ ဢုပ်ႇဢူဝ်းၵၼ် လွင်ႈတႃႇတေၵႅတ်ႇၶႄႁေႉၵင်ႈ တၢင်းပဵၼ် ၶူဝ်ႊဝိတ်ႉ – 19 ၊ လွင်ႈလူလွမ်တူၺ်းထိုင် လုမ်းလႃးၵူၼ်း၊ လိူင်ႈဢၼ်သိုၵ်းမၢၼ်ႈ ပွႆႇပၼ်သိုဝ်ႇၶၢဝ်ႇ ဢမေႇရိၵၢၼ်ႇ Danny Fenster ဢၼ်ထုၵ်ႇ တီႉၺွပ်းသႂ်ႇၶွၵ်ႈဝႆႉၸိူဝ်းၼႆႉသေ၊ ယူႇတီႈ ၽွင်းလူင်ၽၢႆႇၼွၵ်ႈမိူင်းၵေႃႉၵဝ်ႇ မိူင်းဢမေႇရိၵၢၼ်ႇ Antony Blinken ယုၵ်ႉယွင်ႈဢဝ်ၵုင်ႇမုၼ်ၼိူဝ် Bill Richardson ယူႇဝႃႈၼႆ ။ Sourse news.voanews.com

['ၵၢၼ်မိူင်း']

2021-11-16T11:43:50

https://ssppssa.org/2021/11/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%ba%e1%82%83%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5/

သိုၵ်းမၢၼ်ႈ ၺႃးမၢၵ်ႇတႅၵ်ႇလူႉတၢႆထႅင်ႈ ဢမ်ႇယွမ်း 10 ၵေႃႉ တီႈဝဵင်းမိၼ်းၵိၼ်း

ၽၢႆႇၶွင်ႇသီႇသိုၵ်းမၢၼ်ႈ ၽႃႇၺႃးမၢၵ်ႇ သေ တင်းၸုမ်း PDF ၶိုၼ်းမီးလွင်ႈ ပိုတ်းယိုဝ်းၵၼ် ႁၢဝ်ႈႁႅင်း တီႈတိူင်းၸေႈၵႅင်း ဝဵင်းၵလေး ၽၢႆႇသိုၵ်းမၢၼ်ႈ မီးလွင်ႈလူႉတၢႆၼမ် ဝႃႈၼႆ ။ မိူဝ်ႈဝႃး ဝၼ်းထီႉ 15/လိူၼ်ၼူဝ်ႇဝုၼ်ႊပိူဝ်ႊ/2021 ယၢမ်းၵၢင်ၼႂ် မွၵ်ႈ 10 မူင်းၼၼ်ႉ ယွၼ်ႉၽၢႆႇသိုၵ်းမၢၼ်ႈ ဢမ်ႇၵႂႃႇၸွမ်းၼိူဝ်သဵၼ်ႈတၢင်းလူင် ပႆလတ်းၶဝ်ႈထိူၼ်ႇ ထူဝ်းၼႃႈသိုၵ်း လႄႈ ၽႃႇၺႃးမၢၵ်ႇ ဢၼ်သိုၵ်း PDF ႁၢင်ႈၵၢင်ၼၼ်ႉသေ သွင်ႇၽၢႆႇမီးလွင်ႈပိုတ်းယိုဝ်းၵၼ် ၽၢႆႇသိုၵ်းမၢၼ်ႈ ၶိုၼ်းထွႆလူင်း လႄႈ ယူႇတီႈသိုၵ်း PDF သမ်ႉၶိုၼ်းလမ်းယိုဝ်းၸွမ်းလင် ႁဵတ်းႁႂ်ႈသိုၵ်းမၢၼ်ႈလူႉတၢႆ ဢမ်ႇယွမ်း 10 ၵေႃႉဝႃႈၼႆ ။ ၽၢႆႇသိုၵ်းမၢၼ်ႈ ၶဝ်ၼႆႉ ဢမ်ႇၼုင်ႈၶူဝ်းသိုၵ်းၶဝ် ၵူၺ်းၶဝ် ပွမ်ၼုင်ႈၶူဝ်းႁဵတ်းမိူၼ်ၼင်ႇ ၵူၼ်းလဵၼ်ႈႁႅင်း သေၶဝ်ႈမႃး မီးဢဵၼ်ႁႅင်း မွၵ်ႈ 80 ၵေႃႉပၢႆ ဝႃႈၼႆ ။ Sourse News.DVB.no

['ၵၢၼ်သိုၵ်း']

2021-11-14T14:10:10

https://ssppssa.org/2021/11/%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%81%b5%e1%80%af%e1%80%99%e1%80%ba%e1%80%b8/

သိုၵ်း RCSS ၸဝ်ႈၼႃႈတီႈၵုမ်းၵမ် မၢႆ-7 တီႈၺွပ်းၵူၼ်းမိူင်းထႅင်ႈ

သိုၵ်းတူင်ႉၼိုင် ၽၢႆႇဢုပ်ႉပိူင်ႇ ၶွင်ႇသီႇဢဝ်ၶိုၼ်းၸိုင်ႈတႆး ပွႆႇၵူၼ်းသိုၵ်း တီႉၺွပ်း ၵူၼ်းမိူင်း ထႅင်ႈ ၼႂ်းဢိူင်ႇဝၢၼ်ႈၶူင်ႉ ၸေႈဝဵင်းၵေးသီး ၸိုင်ႈတႆးပွတ်းၸၢၼ်း ဝႃႈၼႆ ။ မိူဝ်ႈဝၼ်းထီႉ 10 / လိူၼ်ၼူဝ်ႊဝုၼ်ႊပိူဝ်ႊ 2021 ယၢမ်းၵၢင်ၶမ်ႈ 7 မူင်းပၢႆၼၼ်ႉ ယူႇတီႈ ၸၢႆးၼၼ်ႇတေႃး ၸဝ်ႈၼႃႈတီႈၵုမ်းၵမ် မၢႆ -7 RCSS ဢၼ်တူင်ႉၼိုင်ပၵ်းသဝ်းဝႆႉ တီႈဝၢၼ်ႈ ဝၢင်ႈမိူင်း ၽၢႆႇၸၢၼ်းတၢင်းၵႃးလူင် ႁမ်းငၢႆး- ပၢင်ႇၵေႇတူႉ ၸီႉသင်ႇၸတ်းၵူၼ်းသိုၵ်း မိူဝ်းတီႉၺွပ်းဢဝ် လုင်းဢေႃးပႃႉ ၵေႃႉပဵၼ် ၸဝ်ႈၽူဝ် ပႃႈၽွင် ယူႇဝၢၼ်ႈၵွင်းမူး ဢိူင်ႇဝၢၼ်ႈၶူင်ႉ ၸေႈဝဵင်းၵေးသီး ၊ တီႉၺွပ်းၵႂႃႇ ယွၼ်ႉလွင်ႈတၢင်းၸိူင်ႉႁိုဝ် ဢၼ်ဝႃႈၼၼ်ႉတႄႉ ယူႇတီႈၽူႈယႂ်ႇ ၵူၼ်းလူင် ၼႂ်းဝၢၼ်ႈၵေႃႈ ဢမ်ႇလႆႈႁူႉၸွမ်း ဝႃႈၼႆ။ ၽူႈမီးပုၼ်ႈၽွၼ်း ၼႂ်းဝၢၼ်ႈၵွင်းမူး လၢတ်ႈၼႄဝႃႈ – “ မိူဝ်ႈဢွၼ်တၢင်း လုၵ်ႈၸၢႆးလုင်းဢေႃးပႃႉ + ပႃႈၽွင်း ၼႆႉမၼ်းၵႂႃႇႁၢပ်ႇထၢမ်းၵၢၼ်သိုၵ်း ႁႃႈပီႊ တီႈ RCSS ၶဝ်သေ ပူၼ်ႉမႃး 3 လိူၼ်ၼႆႉ မၼ်းၸၢႆးၶိုၼ်းပွၵ်ႈမႃး ယူႇႁိူၼ်းၶိုၼ်း မႃးတႄႇၼႃႈႁိူၼ်းယဝ်ႉ ဢွၵ်ႇယူႇႁင်းၵူၺ်းယဝ်ႉဢေႃႈ ၊ ၵွပ်ႈပိူဝ်ႈဝႃႈ မၼ်းတဵမ်ႁႃႈပီႊယဝ်ႉ ၶိုၼ်းပွၵ်ႈမႃးၶိုၼ်း လႄႈ ဢၼ်ၶဝ်မႃးၺွပ်းၵႂႃႇၶိုၼ်း ဢူႈမၼ်း ၸၢႆးၼႆႉ မၼ်းတေၵဵဝ်ႇလွင်ႈၼႆႉယူႇၶႃႈ ၊ ၵွပ်ႈဝႃႈ ၼႂ်းပိူင် RCSS ၶဝ်ၶိုၼ်းပိၼ်ႇဝႃႈ ဢမ်ႇမီးသိုၵ်း 5 ပီႊယဝ်ႉ ပဵၼ်သိုၵ်းလွၼ်ႉၵူၺ်းၼႆသေ လႅပ်ႈတေၶိုၼ်းမႃးႁွင်ႉဢူႈၶဝ်ၵႂႃႇၵူၺ်း ၊ ပွင်ႇဝႃႈ လႅၼ်ဢဝ်ဝႃႈသိုၵ်းႁႃႈပီႊၼႆ တဵမ်ႁႃႈပီႊယဝ်ႉၵေႃႈ ဢမ်ႇပၼ်ပေႃး ၶႂ်ႈဝႃႈၼၼ်ႉၵူၺ်း” ဝႃႈၼႆ ။ ပွတ်းထုင်ႉၼႆႉ ပၢင်တိုၵ်းယဵၼ်ၵႂႃႇယဝ်ႉၼႆသေတႃႉ တိုၵ်ႉမီးလွင်ႈ လွမ်လၵ်ႉငွႆးၵၼ်ယူႇ ၽၢႆႇသိုၵ်း RCSS မီးၵူၼ်း 4/5 ၵေႃႉ လၵ်ႉမႃးယိုဝ်းႁဝ်းၶႃႈယဝ်ႉ ၶိုၼ်းလႅၼ်ႈ ၸိူဝ်းၼႆႉ တိုၵ်ႉမီးယူႇၼႆ ၽူႈမီးပုၼ်ႈၽွၼ်း SSPP/SSA ဢၼ်တူင်ႉၼိုင် ထုင်ႉၼၼ်ႉ လၢတ်ႈၼင်ႇၼႆ ။

['သုၼ်ႇလၢႆႈၵူၼ်း']

2021-11-12T16:42:22

https://ssppssa.org/2021/11/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%8a-%e1%80%90%e1%80%84%e1%80%ba%e1%80%b8-%e1%81%b6%e1%82%84%e1%82%87%e1%80%90%e1%80%b1%e1%82%81%e1%80%b0/

ဢမေႇရိၵၢၼ်ႊ တင်း ၶႄႇတေႁူမ်ႈၵၼ် ယိပ်းၵမ်လွင်ႈလႅၵ်ႈလၢႆႈ ၾိင်ႈၾႃႉရႃႇသီႇ

မိူင်းဢၼ် ပွႆႇဢွၵ်ႇလႆႈ ထၢတ်ႈငူၼ်ႉ ၵႃႇပုၼ်ႇတၢႆႇဢွၵ်ႉသၢႆႉ ၼမ်လိူဝ်ပိူၼ်ႈ ၼႂ်းၵၢမ်ႇၽႃႇ မိူၼ်ၼင်ႇ မိူင်းဢမေႇရိ ၵၢၼ်ႊ လႄႈ မိူင်းၶႄႇ သွင်မိူင်းၼႆႉ မိူဝ်ႈဝၼ်းထီႉ 10 November ၼၼ်ႉလႆႈပိုၼ်ၽၢဝ်ႇၵႂႃႇဝႃႈ သွင်မိူင်းမီး မီးၶေႃႈတူၵ်းလူင်းၵၼ်ဝႆႉ တႃႇတေႁူမ်ႈၵၼ်ယိပ်းၵမ် လွင်ႈၾိင်ႈၾႃႉလႅၵ်ႈလၢႆႈၼၼ်ႉဝႃႈၼႆ။ ၼႂ်းၶေႃႈတူၵ်းလူင်းၼၼ်ႉ ပႃးဝႆႉဝႃႈ တႃႇတေလူတ်းယွမ်းထၢတ်ႈငူၼ်ႉမီႇတဵင်း ၊ တႃႇတေၵႅတ်ႇၶႄထိင်းသိမ်း ထိူၼ်ႇပႃႇမႆႉလႄႈ တႃႇတေလူတ်းယွမ်း လွင်ႈၸႂ်ႉတိုဝ်း ထၢၼ်ႇငိူၵ်ႈ ပဵၼ်ၶၵ်ႉပဵၼ်တွၼ်ႈ ၸဵမ်ၸိူဝ်းၼႆႉ ။ ပိူင်ၶေႃႈလႆႈၸႂ်တူၵ်းလူင်းၵၼ်ၼၼ်ႉ ၽွင်းတၢင် ၾၢႆၾိုင်ႈၾႃႉရႃႇသီႇ မိူင်းဢမေႇရိၵၼ်ႊ ၸုၼ်ႇၵႄႇရီႇလႄႈ ၽွင်းတၢင်မိူင်းၶႄႇ သျႄႉၸႅၼ်းႁႂႃႇ ၶဝ်လႆႈပိုၼ်ၽၢဝ်ႇၵႂႃႇ တီႈၼႂ်းပၢင်ၵုမ်ၸုမ်ႇၵူႈ(ညီလာခံ) ၸၢတ်ႈၸိုင်ႈ ၊ ၾၢႆႇ ၾိင်ႈၾႃႉရႃႇသီႇ ဢၼ်ၸတ်းႁဵတ်း တီႈဝဵင်းသၵေႃႉတလၢၼ်ႇၼၼ်ႉ ဝႃႈၼႆ။ ၵႄႇရီႇ လၢတ်ႈၵႂႃႇတီႈပၢင်သပ်းၸႅင်ႈၶၢဝ်ႇဝႃႈ “ၶၢဝ်းယၢမ်းတေႃႈလဵဝ် တႃႇၵႂႃႇတၢင်းၼႃႈၵူႈယၢင်ႈယၢင်ႈၼႆႉလွင်ႈ ယႂ်ႇၼႃႇ ၊ ၽၢႆႇၼႃႈႁဝ်းၼႆႉ တိုၵ်ႉမီးၶၢဝ်းတၢင်းယၢဝ်းၵႆလူင်ယူႇထႅင်ႈ” ဝႃႈၼႆ။ ၽွင်းတၢင်မိူင်းၶႄႇ သျႄႉၸႅၼ်းႁႂႃႇ လၢတ်ႈတီႈသိုဝ်ႇၶၢဝ်ႇဝႃႈ “ၼႂ်းၶေႃႈတူၵ်းလူင်းဢၼ်ပႃးဝႆႉ ပဝ်ႉမၢႆတႃႇလူတ်း ယွမ်းလႆႈ လွင်ႈၸႂ်ႉထၢတ်ႈငူၼ်ႉၼႂ်းႁိူၼ်းတိူၵ်ႈမၢၼ်ႇၼၼ်ႉ လႆႈႁၼ်မိူၼ်ၼင်ႇဝႃႈ တိူဝ်းထႅင်ႈႁႅင်းပၼ်မိူင်းၶႄႇမႃး လႄႈ သွင်ၸိုင်ႈမိူင်းၵေႃႈ ၼိုင်ႈၶႅၼ်းၶႆႈတိူဝ်းႁဵတ်းလွင်ႈၵိုတ်းယိုတ်း ၵၢၼ်ၽဵဝ်ႈမူၺ်ႉထိူၼ်ႇပႃႇမႃးယဝ်ႉ’’ ဝႃႈၼႆ။ (ဢၼ်ႇတူဝ်ႇၼီႇယူဝ်ႇ ၵူႇတႃးရႅတ်ႉ သ်) ဢၼ်ပဵၼ်ၽူႈၼမ်းၼႂ်းလူင်ၸၢတ်ႈၸိုင်ႈလုမ်ႈၾႃႉၼၼ်ႉၵေႃႈ ပၼ်ႁႅင်း ႁပ်ႉတွၼ်ႈၸွမ်း ၶေႃႈတူၵ်းလူင်း ၶႄႇလႄႈ ဢမေႇရိၵၼ်ႊၶဝ်ယူႇ ဝႃႈၼႆ။ (ၵူႇတႃးရႅတ်ႉသ်) လၢတ်ႈဝႃႈ “တႃႇတေ ယိပ်းၵမ်ၵႄႈလိတ်ႈလႆႈ ပၼ်ႁႃၽိုင်ႈၾႃႉရႃႇသီႇၼၼ်ႉ ၵူႈမိူင်းမိူင်း ထုၵ်ႇ လီမီး လွင်ႈႁူမ်ႈမိုဝ်းႁဵတ်းသၢင်ႈၸွမ်းသေ လွင်ႈၼႆႉ ပဵၼ်ပဝ်ႉမၢႆ ဢၼ်မၢၼ်ႇမႅၼ်ႈၸိုဝ်ႈၸႂ်ႈဢၼ်ၼိုင်ႈ လႄႈ ပဵၼ်သဵၼ်ႈတၢင်း ဢၼ်လမ်ႇလွင်ႈဢၼ်ၼိုင်ႈယူႇ’’ ဝႃႈၼႆ။ ပၢင်ၵုမ်ၸုမ်ႇၵူႈ ဢၼ်ၼႆႉ ယိူင်းဢၢၼ်းႁႂ်ႈလႆႈမီးၶေႃႈမၼ်ႈၵႅၼ်ႇၼႅၼ်ႈၼႃ တႃႇလူတ်းယွမ်း ၵၢၼ်ၸႂ်ႉဢွၵ်ႇထၢတ်ႈ ငူၼ်ႉ ႁႂ်ႈပဵၼ်ႁူဝ်ပၢၵ်ႇ သုၼ် (0%) ဝႃႈၼႆ။ ၼႂ်းပၢင်ၵုမ်ၼႆႉ တၢင်တူဝ်လူင်ပွင်ၸိုင်ႈမိူင်းၶႄႇ သျီႇၸိၼ်ႉၽိၼ်ႇ ဢမ်ႇၶိုၼ်ႈႁွတ်ႈၸွမ်းသေ သူင်ႇလိၵ်ႈပိုၼ် ၽၢဝ်ႇမႃး တႃႇလူဢၢၼ်ႇၼႂ်းၶၢဝ်းပိုတ်ႇၽုၺ်ႇပၢင်ၵုမ်ၼၼ်ႉၵူၺ်း ၼႆၶႃႈ။ ၼႂ်းလိၵ်ႈပိုၼ်ၽၢဝ်ႇၼၼ်ႉ ဢမ်ႇပႃးလွင်ႈသိုပ်ႇပၼ်ၶေႃႈမၼ်ႈၵႅၼ်ႇထႅင်ႈသေ ပႃးၶေႃႈတိုၵ်းသူၼ်းဝႃႈ ႁႂ်ႈၵူႈမိူင်း မိူင်းႁဵတ်းၸွမ်းၶေႃႈမၼ်ႈၵႅၼ်ႇလႄႈ ႁႂ်ႈထႅင်ႈႁႅင်းလွင်ႈယုမ်ႇယမ် တႃႇတေႁူမ်ႈမိုဝ်းႁဵတ်းသၢင်ႈၸွမ်းၵၼ်ၵႂႃႇ တၢင်းၼႃႈၼၼ်ႉ ဝႃႈၼႆ။ သျီႇၸိၼ်ႉၽိၼ်ႇ ယၢမ်ႈပၼ်ၶေႃႈမၼ်ႈၵႅၼ်ႇ တီႈၼႂ်းပၢင်ၵုမ်ႇၸုမ်ႇၵူႈၸၢတ်ႈၸိုင်ႈလုမ်ႈၾႃႉ ဢၼ်ၸတ်းႁဵတ်း မိူဝ်ႈၼႂ်းလိူၼ်သႅပ်ႉထိမ်ႇပႃႇ ပူၼ်ႉမႃးၼၼ်ႉဝႃႈ ၸူဝ်ႈပႆႇထိုင်ၼႂ်းပီႊ 2060 ၼႆႉ မိူင်းၶႄႇတေတိုဝ်းၵမ်ႁဵတ်းၸွမ်း လွင်ႈထူၵ်းဢွၵ်ႇထၢတ်ႈငူၼ်ႉ ႁႂ်ႈၵိုင်ႇတၢၼ်ႇၽဵင်ႇပဵင်းၸွမ်း ပႅင်ႈထုၵ်ႇလီလႆႈမီး လႆႈပဵၼ်ၼၼ်ႉၵူၺ်း ဝႃႈၼႆ။ Sourse news. Dvb.no

['ၵၢၼ်မိူင်း']

2021-11-11T20:11:30

https://ssppssa.org/2021/11/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%81%a2%e1%82%86%e1%82%87%e1%81%b5%e1%80%bb%e1%82%83%e1%82%87-%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%b0/

မိူင်းၼၢႆႇၵျႃႇ ၾႆးမႆႈႁူင်းႁဵၼ်းၸၼ်ႉဢွၼ်ႇ လုၵ်ႈႁဵၼ်းလႆႈလူႉတၢႆ ဢမ်ႇယွမ်း 25 ၵေႃႉ

ဝၼ်းထီႉ 08.11.2021တီႈမိူင်းၼၢႆႇၵျႃႇ ပွတ်းၸၢၼ်း ၸေႈမိူင်းဝဵင်း ၼီႇယႃႇမေႇ ပွတ်းဢွၵ်ႇ ယၢၼ်ၵၼ် မွၵ်ႈ 370 လၵ်းၼၼ်ႉ ႁူင်းႁဵၼ်းၸၼ်ႉဢွၼ် ဢၼ်ဢဝ်ၶႃးမုင်းဝႆႉ ၼႂ်းဝဵင်း မႃႇလႃႇတီႇ ထုၵ်ႇၺႃးၾႆးမႆႈ ၊ လုၵ်ႈႁဵၼ်းလႆႈလူႉတၢႆ ဢမ်ႇယွမ်း 25 ၵေႃႉ ဝႃႈၼႆ။ ၵွပ်ႈပိူဝ်ႈၾႆးမႆႈႁူင်းႁဵၼ်း လႄႈ လုၵ်ႈႁဵၼ်းၸၼ်ႉဢွၼ် ထုၵ်ႇၺႃးၾႆးမႆႈ ဢမ်ႇယွမ်း 25 ၵေႃႉ မၢတ်ႈၸဵပ်း 14 ၵေႃႉ တႃႇ 5 ၵေႃႉ ၺႃးမႆႈႁႅင်းလိူဝ်ပိူၼ်ႈ လႆႈႁၼ်ၶၢဝ်ႇဢွၵ်ႇဝႆႉၼင်ႇၼႆ ။ မိူဝ်ႈလဵဝ်တီႈႁူင်းႁဵၼ်းၸၼ်ႉဢွၼ် ဢၼ်မီးတီႈ ဝဵင်းမႃႇလႃႇတီႇၼၼ်ႉ လႆႈပိၵ်ႉဢိုတ်းဝႆႉယူႇ ။ ၵူၼ်းပိုၼ်ႉတီႈလၢတ်ႈၸုမ်းၽူႈသိုဝ်ႇၶၢဝ်ႇဝႃႈ – ၽူႈမီးပုၼ်ႈၽွၼ်းၼႂ်းၸေႈဝဵင်းမႃႇလႃႇတီႇ လႆႈၶဝ်ႈၵႂႃႇ ၵူတ်ႇထတ်းတူၺ်း ၼႂ်းႁူင်းႁဵၼ်းသေ ၶိုၼ်းၵႂႃႇတူၺ်းၵူၼ်းဢၼ်လႆႈမၢတ်ႇၸဵပ်း ယူတ်းယႃဝႆႉ တီႈႁူင်းယႃ တေႇတၢၼ်ႇတရ ဝႃႈၼႆ ။ ယွၼ်ႉလွင်ႈဢမ်ႇသၢင်ႇထုၵ်ႇသေ ၾႆးမႆႈႁူင်းႁဵၼ်း ၸၼ်ႉဢွၼ် မိူင်းဢၾိၵ ၼႆႉ ၼႂ်းပီႊၼႆႉၵူၺ်း ပဵၼ်သွင်ပွၵ်ႈယဝ်ႉ မိူဝ်ႈဢွၼ်တၢင်းၵေႃႈ ယၢမ်ႈမႆႈယဝ်ႉပွၵ်ႈၼိုင်ႈ ဝႃႈၼႆ ။ ပူၼ်ႉမႃး ၼႂ်းလိူၼ်Apirl ၼၼ်ႉ ဝဵင်းၼီႇယႃႇမေႇၵေႃႈ ၾႆႈမႆႈ ႁူင်းႁဵၼ်းၸၼ်ႉဢွၼ် မီးလုၵ်ႈဢွၼ်ႇ လူႉတၢႆ မီး 20 ၵေႃႉ ဝႃႈၼႆ။ ၵဵဝ်ႈလူၺ်ႈလွင်ႈၼႆႉ ၽွင်းလူင်ၽၢႆႇတပ်ႉသိုၵ်းလၢတ်ႈ တီႈၵူၼ်းမိူင်း ဝၼ်းၸၼ်ၼၼ်ႉဝႃႈ – “ လုၵ်ႈဢွၼ်ႇ ၸၼ်ႉဢွၼ် ၸိူဝ်းၼႆႉ တေႇဢမ်ႇလႆႈပၼ်သွၼ်တီႈႁူင်းႁႅၼ်း သုမ်ႉၶႃး ၸိူင်ႉၼႆထႅင်ႈ ”ဝႃႈၼႆ။ sourse news.dvb.no

['ပၢႆးပိင်ႇၺႃႇ']

2021-11-09T22:18:39

https://ssppssa.org/2021/11/%e1%81%bc%e1%82%82%e1%80%ba%e1%80%b8%e1%80%9c%e1%80%af%e1%80%99%e1%80%ba%e1%82%88%e1%81%be%e1%82%83%e1%82%89-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b0%e1%80%b8%e1%80%9b/

ၼႂ်းလုမ်ႈၾႃႉ မိူင်းယူးရူပ်ႉ ၵူၼ်းဢၼ်တိၵ်းၸပ်းၸိူဝ်ႉမႅင်း ၶူဝ်ႊဝိတ်ႉ-19 ၼမ်သေပိူၼ်ႈ

ၼႂ်းလုမ်ႈၾႃႇ ၵူၼ်းဢၼ်တိပ်းၸပ်းၶူဝ်ႊဝိတ်ႉ- 19 ၼမ်ထိုင်မႃး 250 လၢၼ်ႉပၢႆ ၵူၼ်းဢၼ်လႆႈလူႉတၢႆ မီးမွၵ်ႈ 5 လၢၼ်ႉပၢႆ ၼႂ်းၼၼ်ႉ မိူင်းယူးရူပ်ႉ ၼမ်သေပိူၼ်ႈ ဝႃႈၼႆ။ ၽၢႆႇပၢႆးယူႇလီၼႂ်းလုမ်ႈၾႃႉၼပ်ႉသၢင်ႈဝႃႈ ၵူၼ်းဢၼ်ၸပ်းၸိူဝ်ႉမႅင်း ၶူဝ်ႊဝိတ်ႉ-19 သေ ယူတ်းယႃယူႇလီၸိုၼ်ႈၶႅၼ်းမႃးၶိုၼ်းၸိူဝ်းၼၼ်ႉ တိုၵ်ႉမီးမွၵ်ႈ 227.36 လၢၼ်ႉပၢႆ ဝႃႈၼႆ။ တၢင်းပဵၼ်ၼႆႉ တႄႇပဵၼ်မႃးတီႈမိူင်းၶေႇမိူဝ်ႈၼႂ်းပီႊ 2019 ၊လိူၼ်December ၵူၼ်းမိူင်း ဢၼ်လႆႈ တိတ်းၸပ်းၸိူဝ်ႉမႅင်း တၢင်းပဵၼ်ၶူဝ်ႊဝိတ်ႉ-19 တိူဝ်းၽႄႈလၢမ်းတိတ်းၸပ်းၵူၼ်း ၼႂ်းလုမ်ႈ ၾႃႉသေ တီႈမိူင်းယူးရူပ်ႉၵေႃႈ မီးမွၵ်ႈ 76 လၢၼ်ႉပၢႆ ပဵၼ်ဢၼ်ၼမ်ႁႅင်းလိူဝ်သေပိူၼ်ႈ ၵူႈမိူင်းမိူင်း ၼႂ်းလုမ်ႈၾႃႉ ဝႃႈၼႆ။ ၼႂ်းၵုၼ်ဢေးသျူး ၵူၼ်းဢၼ်တိပ်းၸပ်း မီးမွၵ်ႈ 56.2 လၢၼ်ႉပၢႆသေ ၊ ၵူၼ်းဢၼ်တိပ်းၸပ်း တၢင်းပဵၼ်ၼမ်ထီႉသွင်ၼႂ်းလုမ်ႈၾႃႉ ပဵၼ်မိူင်းဢမေႇရီႇၵၢၼ်ႇ၊ ၵၼေႇတႃႇ၊ ၵူၼ်းတိတ်းၸပ်း တၢင်းပဵၼ် မီး 48.29 လၢၼ်ႉပၢႆ ၊ မိူဝ်ႈလဵဝ်ၵေႃႈၵူၼ်းဢၼ်တိတ်းၸပ်းၸိူဝ်ႉမႅင်းၶူဝ်ႊ-19 ၼႆႉ တီႈမိူင်းရတိင်ႇ ဢမေႇရီႇၵၢၼ်ႇ လႄႈ ၵႃႇရီႇပီယၢၼ်ႇ သွင်မိူင်း မီးယူႇ 46.1 လၢၼ်ႉ ဝႃႈၼႆ။ ၽွင်းလူင် ၽၢႆႇယူႇလီ လုမ်ႈၾႃႇလၢတ်ႈၼေဝႃႈ- ”ပူၼ်ႉမႃးဝူင်ႈပူၼ်ႉၼၼ်ႉ တီႈၼႂ်းလုမ်ႈၾႃႉ ၵူၼ်းဢၼ်တိပ်းၸပ်း ၶူဝ်ႊဝိတ်ႉ -19 ၵူႈမိူင်းမိူင်း ယွမ်းလူင်းမႃးၶိုၼ်းသေတႃႉ ၵူၺ်းၵႃႈတိုၵ်ႉမီး ၵူၼ်းဢၼ်တိပ်းၸပ်းယူႇ ၼိုင်ႈဝၼ်းလႂ် မီးမွၵ်ႈၸမ် 449,000 ၵေႃႉ” ဝႃႈၼႆႉ။ ၼႂ်းလုမ်ႈၾႃႉ ၵူႈမိူင်းမိူင်း မိူင်းယူးရူပ်ႉ ပဵၼ်ဢၼ်တိူဝ်းတိပ်းၸပ်းၼမ် မွၵ်ႈ 60 % ပၢႆ မိူဝ်ႈဝူင်ႈပူၼ်ႉၼၼ်ႉၵေႃႈ ၵူၼ်းမိူင်းယူးရူပ်ႉ လႆႈတိပ်းၸပ်းၸိူဝ်ႉမႅင်း ၼိုင်ႈဝၼ်းၵူၺ်း မီးမွၵ်ႈ 279,000 ၵေႃႉ လႆႈႁူႉၼင်ႇၼႆ။ sourse news.dvb.no

['ပၢႆးယူႇလီ']

2021-11-09T10:17:52

https://ssppssa.org/2021/11/%e1%81%bd%e1%81%a2%e1%82%86%e1%82%87%e1%82%81%e1%80%b0%e1%80%99%e1%80%ba%e1%82%87%e1%80%9c%e1%80%b0%e1%80%99%e1%80%ba%e1%82%88%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87/

ၽၢႆႇႁူမ်ႇလူမ်ႈၶွင်ႇသီႇၸၢတ်ႈၸိုင်ႈလုမ်ႈၾႃႉ ဢိုတ်းၽၵ်းတူ ဢုပ်ႇလွင်ႈမိူင်းမၢၼ်ႈ

ၸုမ်းၽၢႆႇ ၸွႆႈထႅမ် ၸၢတ်ႈၸိုင်ႈလုမ်ႈၾႃႉ တူၵ်ႇၼၢႆလၢတ်ႈပၼ်ၾၢင်ႉႁႅင်းႁႅင်းဝႃႈ ၵွပ်ႈပိူဝ်ႈပၼ်ႁႃ ၼႂ်းမိူင်းမၢၼ်ႈ ႁၢင်ႈႁၢႆႉမႃးႁႅင်း ပၢႆးမၢၵ်ႈမီးတူၵ်းႁႅင်း ၊ ႁူဝ်ၵူၼ်း မွၵ်ႈ 30 သႅၼ်ပၢႆ လူဝ်ႇတၢင်း ၸွႆႈထႅမ် လွင်ႈၵၢၼ်လိပ်းၵၢၼ်တၢႆ ၵွပ်ႈပိူဝ်ႈ ၼႂ်းမိူင်းမၢၼ်ႈ လွင်ႈတူၺ်းထိုင်လူလွမ် ၶိူဝ်းၵူၼ်း ၼင်ႇၵၼ် ႁၢင်ႈႁၢႆႉမႃးယူႇတိၵ်းတိၵ်းၼႆ သိုဝ်ႇၶၢဝ်ႇ Reuters ဢွၵ်ႇဝႆႉၼင်ႇၼႆ ။ မိူဝ်ႈဝႃး ၶွပ်ႈၶူပ်ႇပၢင်လိူၵ်ႈတင်ႈ 2020 တဵမ်ၼိုင်ႈပီႊၼၼ်ႉ ၸုမ်းၶွင်ႇသီႇႁူမ်ႇလူမ်ႈၸၢတ်ႈၸိုင်ႈ လုမ်ႈၾႃႉ ပိၵ်ႉၽၵ်းတူ ဢုပ်ႇဢူဝ်းလွင်ႈပၼ်ႁႃမိူင်းမၢၼ်ႈ ဝႃႈၼႆ ။ ၽွင်းတၢင် မိူင်းဢိင်းဢလဵတ်ႈ လၢတ်ႈတီႈသိုဝ်ႇၶၢဝ်ႇဝႃႈ ၵဵဝ်ႇလွင်ႈဢုပ်ႇဢူဝ်းၼႆႉ ပဵၼ်ၶေႃႈတုၵ်းယွၼ်း မိူင်း မိူင်းဢိင်းၵလဵတ်ႈ သေ ၵွပ်ႈဝႃႈ ၼႂ်းမိူင်းမၢၼ်ႈပွတ်းႁွင်ႇၼႆႉ ၽၢႆႇသိုၵ်းမၢၼ်ႈ ဢဝ်သိုၵ်းၽိူမ်ႉထႅမ်ႁႅင်း ဝႆႉ တင်းၼမ် ၼႆႉပဵၼ်လွင်ႈလီလႆႈမႆႈၸႂ်ႁႅင်းတႄႉတႄႉ လွင်ႈႁဵတ်းသၢင်ႈၸိူင်ႉၼႆႉ ပေႃးၶိုၼ်း တူၺ်းၶိုၼ်း မိူဝ်ႈပူၼ်ႉမႃး 4 ပီႊ တီႈမိူင်းရၶႅင်ႇၼၼ်ႉၸိုင် ၼႂ်းပိုၼ်ႉတီႈ ၸၢဝ်းၶိူဝ်း ရူဝ်ႇႁိၼ်ႇၵျႃႇ ၶဝ်ၸိူဝ်းၼႆႉ ထုၵ်ႇတဵၵ်းတဵင်ပေႉၵိၼ်မိူၵ်ႈမႂ်ႈ ႁၢဝ်ႈႁၢဝ်ႈႁႅင်းႁႅင်း ဝႃႈၼႆ။ Martin Griffifths ၽၢႆႇၸွႆႈထႅမ်လူလွမ်ၵူၼ်းဢၼ်ယႂ်ႇသုတ်း ၼႂ်းၸၢတ်ႈၸိုင်ႈလုမ်ႈၾႃႉ လၢတ်ႈဝႃႈ – လႆႈမႆႈၸႂ် တႄႉတႄႉဝႃႈဝႃႈ တီႈပၢင်တိုၵ်းၼႂ်းမိူင်းၶျၢင်း ႁၢဝ်ႈႁႅင်းၶိုၼ်ႈမႃး ၊ တီႈမိူင်းၶျၢင်းၼႆႉ ႁိူၼ်းၵူၼ်းမိူင်း ၊ ၵျွင်းၶရိယၢၼ်ႇ ၊ လုမ်းၽၢႆႇၸွႆႈထႅမ်လူလွမ်တူၺ်းထိုင်ၵူၼ်း ႁူမ်ႈတင်း ႁိူၼ်းဢၼ် ၵေႃႇသၢင်ႈဝႆႉတင်းမူတ်း 160 လင်ပၢႆ ထုၵ်ႇၾႆးၸုတ်ႇၽဝ် လႄႈ လုၵ်ႈဢွၼ်ႇ ၼၢင်းယိင်း ဢိၵ်ႇတင်းၵူၼ်းဝၢၼ်ႈ ၵူၼ်းမိူင်း ႁူဝ်ၵူၼ်း သၢမ်မိုၼ်ႇၸဵတ်းႁဵင်ၵေႃႉ လႆႈၸုတ်ႉပွႆႇပႅတ်ႈႁိူၼ်းယေးသေ ဢွၵ်ႇပၢႆႈဝႆႉယူႇ ဝႃႈၼႆ ။ သိုပ်ႇလၢတ်ႈထႅင်ႈဝႃႈ သိုၵ်းမၢၼ်ႈ တိုၵ်းတေႃးၵူၼ်းမိူင်းယူဝ်းယူဝ်း ၊ တိုၵ်းတေႃးပႅတ်ႈ လုမ်း ၽၢႆႇၸွႆႈထႅမ် လူလွမ်တူၺ်းထိုင်ၼႆႉ သၢၼ်ၶတ်းဝႆႉ တင်းမၢႆမီႈပၵ်းပိူင် ၽၢႆႇလူလွမ်တူၺ်းထိုင် ၵူၼ်းမိူင်း လႄႈ လွင်ႈလၢႆးႁဵတ်းသၢင်ႈဢၼ်ၼႆႉ တိုၼ်းသၢၼ်ၶတ်းယဝ်ႉ ထုၵ်ႇလီၵိုတ်းယင်ႉပႅတ်ႈ လွင်ႈႁဵတ်းႁၢႆႉ ၵမ်းလဵဝ် ဝႃႈၼႆ ။ Sourse news. Rfa.org

['သုၼ်ႇလၢႆႈၵူၼ်း']

2021-11-06T19:49:49

https://ssppssa.org/2021/11/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%ad%e1%81%bc/

ပၢင်တိုၵ်းၼႂ်းဝဵင်းမိၼ်းတပ်ႉ ၶွင်ႇသီႇသိုၵ်းမၢၼ်ႈ တၢႆ 25 ၵေႃႉ မၢတ်ႈၸဵပ်းတင်းၼမ်

တီႈမိူင်းၶျၢင်း ၸေႈဝဵင်းမိၼ်းတပ်ႉ ဝၼ်းထီႉ 04.11.2021 ယၢမ်းၵၢင်ၼႂ် ၸုမ်းသိုၵ်း ဢၼ်ပဵၼ် CDF တင်း ၸုမ်းၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း လႄႈ ၽၢႆႇၶွင်ႇသီႇ သိုၵ်းမၢၼ်ႈ လႆႈလူႉတၢႆ 25 ၵေႃႉ လႆႈမၢတ်ႈၸဵပ်းတၢင်းၼမ် ဝႃႈၼႆ။ ယၢမ်းၵၢင်ၼႂ် မွၵ်ႈ 8 မူင်းၼၼ်ႉ ၶွင်ႇသီႇသိုၵ်းမၢၼ်ႈ တိုၵ်ႉထူဝ်းသိုၵ်းမႃးၼိူဝ်သဵၼ်းတၢင်းၵႃး ဢၼ်မီးၽၢႆႇတူၵ်း ဝဵင်းမိၼ်းတပ်ႉ သဵၼ်ႈတၢင်း မိၼ်းတပ်ႉ- မတူႇပီၼၼ်ႉ ၽၢႆႇၸုမ်းသိုၵ်း CDF ႁၢင်ႈၵၢင်မၢၵ်ႇဝႆႉသေ ယူႇတီႈသၢႆသိုၵ်းမၢၼ်ႈယဵပ်ႇၺႃး လႄႈ ထုၵ်ႇၺႃးလူမ်ႇယိုဝ်း လႆႈလူႉတၢႆ 25 ၵေႃႉ မၢတ်ႇၸဵပ်း တင်းၼမ် ဝႃႈၼႆ။ မိူဝ်ႈၽွင်းသၢႆၵႃး ၶွင်ႇသီႇသိုၵ်းမၢၼ်ႈတိုၵ်ႉမႃးယူႇၼၼ်ႉ ၸုမ်းသိုၵ်း CDF ၶဝ်ႈတိုၵ်းၵမ်းလဵဝ် လႄႈ ၽွင်းသွင်ၽၢႆႇတိုၵ်ႉပိုတ်းယိုဝ်းၵၼ်ယူႇၼၼ်ႉ ၵူၼ်းႁေႃႈၵႃးၽၢႆႇသိုၵ်းမၢၼ်ႈ ႁေႃႈလႅၼ်ႈပႅတ်ႈ လႄႈ သိုၵ်းမၢၼ်ႈထုၵ်ႇၺႃးယိုဝ်းမၢတ်ႇၸဵပ်းၼမ် ဝႃႈၼႆ။ ပူၼ်ႉမႃး ဝၼ်းထီႉ 03.11.2021 ၼိူဝ်သဵၼ်ႈတၢင်း မိၼ်းတပ်ႉ- မတူႇပီၵူၼ်းၼင်ႇၵဝ်ႇ ၸုမ်းသိုၵ်း CDF တင်း ၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ် ၽၢႆႇၶွင်ႇသီႇသိုၵ်းမၢၼ်ႈ လူႉတၢႆ 10 ၵေႃႉ မၢတ်ႈၸဵပ်းတၢင်းၼမ်မိူၼ်ၵၼ် ၊ ၽၢႆႇၸုမ်းသိုၵ်း CDF ၵေႃႈလႆႈလူႉတၢႆ ၼိုင်ႈၵေႃႉဝႃႈၼႆ။ ၸုမ်းသိုၵ်း CDF ၵေႃႉၼိုင်ႈလၢတ်ႈၼေဝႃႈ- ဝၼ်းထီႉ 05.11.2021 ၼႆႉ ၸုမ်းသိုၵ်း CDF ၊ Zoland-PDF တင်း ၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ် ၽၢႆႇၶွင်ႇသီႇသိုၵ်းမၢၼ်ႈ လူႉတၢႆ 2 ၵေႃႉ၊ သိမ်းလႆႈပႃးၵွင်ႈသိုၵ်းမၢၼ်ႈ 2 လဝ်း ၊ ၵမ်ႈၽွင်ႈၵေႃႈမၢတ်ႈၸဵပ်း ” ဝႃႈၼႆ ။ Soure news.dvb.no

['ၵၢၼ်သိုၵ်း']

2021-11-03T11:56:31

https://ssppssa.org/2021/11/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-rcss-%e1%80%9c%e1%80%bd%e1%81%b5%e1%80%ba%e1%82%87%e1%80%84%e1%80%ad%e1%80%b0%e1%80%90%e1%80%ba%e1%82%88/

ၸဝ်ႈၼႃႈတီႈ RCSS လွၵ်ႇငိူတ်ႈၵူၼ်းမိူင်းႁႂ်ႈဢွၼ်ၵၼ်ပၢႆႈဢွၵ်ႇဝၢၼ်ႈ

ၸဝ်ႈၼႃႈတီႈၽၢႆႇၵုမ်းၵမ် RCSS ၸတ်းသင်ႇႁႂ်ႈၵူၼ်းမိူင်း ၼႂ်းဢိူင်ႇႁမ်းငၢႆး ၸိူဝ်းယူႇသဝ်း ၽၢႆႇႁွင်ႇ တၢင်းၵႃး ၵေးသီး ပၢင်ႇၵေႇတူႉ ပၢႆႈဢွၵ်ႇဝၢၼ်ႈ လွၵ်ႈငိူတ်ႈဝႃႈ တေမီးပၢင်တိုၵ်းယႂ်ႇ လူင်ထႅင်ႈ ဝႃႈၼႆ ။ မိူဝ်ႈၼႆႉဝၼ်းထီႉ 03/November/2021 ၼႆႉယူႇတီႈသိုၵ်း RCSS ၸဝ်ႈၼႃႈတီႈ မၢႆ-7 တပ်ႉၸုမ်း 707 ၸိုဝ်ႈႁွင်ႉ ၸၢႆးၼၼ်ႇတေႃး မႃးယူႇသဝ်းဝႆႉတီႈ ဝၢင်ႈမိူင်း ၽၢႆႇၸၢၼ်းတၢင်းၵႃး ၵေးသီး ပၢင်ႇၵေႇ တူႉသေ ၸီႉသင်ႇၵူၼ်းမိူင်း ဝၢၼ်ႈၸၢမ်ပွင်ႇ ၊ ဝၢၼ်ႈၵုင်းၺွင်ႇ/ၽႃၸႃး ဢၼ်မီး ၸဵင်ႇႁွင်ႇ ဝၼ်းတူၵ်း ႁမ်းငၢႆး ၽၢႆႇႁွင်ႇတၢင်းၵႃး ႁႂ်ႈပၢႆႈဢွၵ်ႇဝၢၼ်ႈဝႆႉ လွၵ်ႇငိူတ်ႈဝႃႈ တေၸၢင်ႈမီး ပၢင်တိုၵ်း ယႂ်ႇလူင်ၼႆ ၊ ၵူၼ်းဝၢၼ်ႈၵူၼ်းမိူင်း မႆႈၸႂ်ၵူဝ်း ၵမ်ႈၽွင်ႈၵေႃႈဢမ်ႇၶႂ်ႈပၢႆႈ ဢွၼ်ၵၼ် ၵပ်းသိုပ်ႇ တွင်ႈထၢမ်ၸူး တီႈၽူႈမီးပုၼ်ႈၽွၼ်း SSPP/SSA ယူႇ ဝႃႈၼႆ ။ ၸဝ်ႈသၢႆမိူင်း ၽူႈတူင်ႉၼိုင် ၼႂ်းၼႃႈတီႈတွၼ်ႈၼၼ်ႉ လၢတ်ႈၼႄဝႃႈ-“ ၼႂ်းထုင်ႉဝၢၼ်ႈၸၢမ်ပွင်ႇ ၊ ဝၢၼ်ႈၵုင်းၺွင်း/ၽႃၸႃး ၸိူဝ်းၼႆႉ ပဵၼ်ႈၼႃႈတီႈႁဝ်းၵုမ်းၵမ်လႆႈဝႆႉၶႃႈဢေႃႈ လွင်ႈဢၼ်ၶဝ် လွၵ်ႇၵူၼ်းမိူင်းဝႃႈ တေပဵၼ်ပၢင်တိုၵ်းယႂ်ႇလူင်ၼၼ်ႉ မၼ်းပဵၼ်လၢႆး ၵူဝ်ၵူၼ်းမိူင်း ႁူပ်ႉထူပ်းႁဝ်း ၵူဝ်ၵူၼ်းမိူင်းႁူႉလွင်ႈ ဢၼ်ၶဝ်လွၵ်ႇငိူတ်ႈဝႆႉၵူၺ်း ၵွပ်ႈဝႃႈၵူၼ်းမိူင်း ၸိူဝ်းဢၼ်ႁဝ်းၶႃႈ ႁူပ်ႉထူပ်း မႃး မိူၼ်ၼင်ႇ ဢိူင်ႇႁူဝ်ၶၢႆး ၊ ဢိူင်ႇႁမ်းငၢႆး ၵမ်ႈၽွင်ႈၸိူဝ်းၼႆႉ ၵူၼ်းမိူင်း ႁူႉပွင်ႇၸႂ်သေ ၵူၼ်းၸိူဝ်း ထုၵ်ႇလွၵ်ႇငိူတ်ႈဝႆႉၸိူဝ်းၼၼ်ႉ ဝၢႆးႁူပ်ႉထူပ်းႁဝ်းၶႃႈယဝ်ႉၵေႃႈ ၵူၼ်းမိူင်းဢမ်ႇၵူဝ်သင်ယဝ်ႉ ၊ ၵွပ်ႈပိူဝ်ႈ ပွတ်းထုင်ႉၼၼ်ႉ ႁဝ်းၶႃႈဢမ်ႇပႆႇလႆႈလူင်းႁူပ်ႉထူပ်း လႄႈ ၽၢႆႇၼိုင်ႈၵေႃႈ RCSS ၶဝ်ၵူဝ် ႁဝ်းႁူပ်ႉထူပ်းၵူၼ်းမိူင်းၵူၺ်း ၊ ၵွပ်ႈၶဝ်တဵၵ်းတဵင် လွၵ်ႇငိူတ်ႈဝႆႉတင်းၼမ် ၊ ၽိူဝ်ႇၵူၼ်းမိူင်း မႃး ႁူပ်ႉၺႃးႁဝ်းတႄႉတႄႉ သမ်ႉဢမ်ႇမိူၼ်ဢၼ်ၶဝ်လၢတ်ႈဝႆႉ လႄႈ ၵူၼ်းမိူင်းၵေႃႈတႄႉ ၸူမ်းသိူဝ်း ၸမ်ၸႂ်ႁဝ်းမႃး ဝၢႆးသေႁဝ်းၶႃႈထူပ်ႉထူပ်းယဝ်ႉ ၶႃႈဢေႃႈ ” ။ သိုပ်ႇလၢတ်ႈထႅင်ႈဝႃႈ “ ၵူၼ်းမိူင်းႁဝ်းၶႃႈယႃႇပေၵူဝ် ယႃႇပေပၢႆႈ ၵွပ်ႈပဵၼ်ၶၢဝ်း လူဝ်ႇဢဝ် ၶဝ်ႈၼမ်ႉတၢင်းၵိၼ် လႄႈ သင်ၸိူဝ်ႉၵူၼ်းမိူင်းႁဝ်းၶႃႈၵူဝ်ႁေသေ ဢမ်ႇမီးလွင်ႈႁူမ်ႇလူမ်ႈၸိုင် လၢတ်ႈမႃးတီႈ ၽူႈမီးပုၼ်ႈၽွၼ်း ၽၢႆႇႁဝ်းၶႃႈလႆႈယူႇ ႁဝ်းၶႃႈတေဢဝ်သိုၵ်းမိူဝ်းႁူမ်ႇလူမ်ႈပၼ် ၵူၼ်းမိူင်းႁဝ်းၶႃႈလႆႈယူႇ” ဝႃႈၼႆ ။ ၼႂ်းထုင်ႉၸိူဝ်းၼႆႉ ၵူၼ်းမိူင်းလႆႈၶၢမ်ႇၺႃးတၢင်းတဵၵ်းတဵင်လွၵ်ႇငိူတ်ႈ လႆႈထုၵ်ႇၺႃး ၶၢၼ်းထႃႈၵႃး သူင်ႇႁေႃႇၶဝ်ႈၸွၵ်းၽၵ်းတႃႇသေႇ ၊ ယူႇတီႈၵူၼ်းမိူင်းတၢင်ႇလၢတ်ႈၼႂ်းပၢင်ႁူပ်ႉၵူၼ်းၼၼ်ႉဝႃႈ လႆႈယူႇတီႈလွင်ႈတဵၵ်းတဵင်လွၵ်ႈငိူတ်ႈမႃးၼႂ်းၶၢဝ်းတၢင်းလၢႆပီႊ မိူဝ်ႈလဵဝ် ၸူမ်းသိူဝ်းတႄႉၶႃႈ တီႈၽူႈယႂ်ႇၵူၼ်းလူင် ၼႂ်း SSPP/SSA မႃးပၼ်လွင်ႈဢုၼ်ႇၸႂ် ဢမ်ႇႁဵတ်းသင်တီႈၵူၼ်းမိူင်း ဢမ်ႇၶၢၼ်း ထေႃႈၵႃး၊ ႁဝ်းၶႃႈၵူၼ်းမိူင်းၵေႃႈ ယွၼ်းႁႂ်ႈလႆႈယူႇၵတ်းယဵၼ်လႆႈႁဵတ်းၵၢၼ်လီလီ ၵူၺ်း ဝႃႈၼႆ ။ ပူႇၵၢင်ႉ ၼႂ်းဝၢၼ်ႈထုင်ႉဢိူင်ႇႁမ်းငၢႆးဢမ်ႇၶႂ်ႈဢွၵ်ႇၸိုဝ်ႈ ၵေႃႉၼိုင်ႈ လၢတ်ႈၼႄဝႃႈ – သိုၵ်း RCSS မိူဝ်ႈၶဝ်ယူႇပၵ်းသဝ်းဝႆႉၸိူဝ်းၼႆႉ ၶဝ်ၶၢၼ်းထေႃႈၵႃး ၼိုင်ႈဝၼ်းႁႂ်ႈတူဝ်ႈတၼ်းပၼ်ၶဝ်ဝႆႉ တႃႇ 15 လမ်းတေႃႇ 20 လမ်း လိူဝ်ၼၼ်ႉ ႁေႃႇၶဝ်ႈၸွၵ်းၽၵ်းၵေႃႈ ႁဝ်းၶႃႈလႆႈႁဵတ်းသူင်ႇပၼ်ၶဝ် တႃႇသေႇ ႁဝ်းၶႃႈလႆႈၶၢမ်ႇတၢင်းတဵၵ်းတဵင်မႃးၸိူဝ်းၼႆႉၶေႃႈဢေႃႈ မိူဝ်ႈလဵဝ် သိုၵ်းၶူဝ်းၶဵဝ် မႃးႁွတ်ႈထိုင်ၼႆႉ ၵႃးၵေႃႈဢမ်ႇယွၼ်း ၶဝ်ႈၽၵ်းၵေႃႈ ဢမ်ႇယွၼ်း ၸိူဝ်းၼႆႉၵူၺ်းၵေႃႈ ႁဝ်းၶႃႈ ၸူမ်းသိူဝ်းၼႃႇယဝ်ႉ ၊ ဝၢႆးမႃးၵေႃႈ ႁႂ်ႈႁဝ်းၶႃႈ လႆႈယူႇလီလီ ႁဵတ်းၵၢၼ်လီလီ ႁႂ်ႈႁဝ်းၶႃႈလႆႈယူႇ ၵတ်းယဵၼ် ၶႂ်ႈတုၵ်းယွၼ်းၼင်ႇၼႆ ၵူၺ်းၶႃႈ ဝႃႈၼႆ ။

['သုၼ်ႇလၢႆႈၵူၼ်း']

2021-11-02T21:44:41

https://ssppssa.org/2021/11/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-48/

ပႃႇတီႇမႂ်ႇသုင်ၸိုင်ႈတႆး SSPP/SSA ႁူပ်ႉထူပ်းၵူၼ်းမိူင်း ၼႂ်းဢိူင်ႇႁမ်းငၢႆး

ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ႁူပ်ႉထူပ်းၵူၼ်းမိူင်းပိုၼ်ႉတီႈထႅင်ႈ ၼႂ်းဢိူင်ႇႁမ်းငၢႆး ၸေႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း ။ မိူဝ်ႈဝၼ်းထီႉ 2 လိူၼ်ၼူဝ်ႊဝုၼ်ႊပိူဝ်ႊ 2021ပီႊၼႆႉယူႇတီႈ ၸဝ်ႈႁၢၼ်ၽူဝ်းလူႇ ဢွၼ်ႁူဝ်သေ ႁူပ်ႉထူပ်းပေႃႈမႄႈၵူၼ်းမိူင်း သင်ႇၶႃၸဝ်ႈ တီႈဝတ်ႉၵျွင်းလုၵ်းလိူဝ်ႇ ၼမ်ႉဢူတ်း ၊ ဢိူင်ႇႁမ်းငၢႆး သပ်းလႅင်း ဢုပ်ႇဢူဝ်း ၵဵဝ်ႇလူၺ်ႈပိူင်ပႃႇတီႇမႂ်ႇသုင်ၸိုင်ႈတႆး ၊ လွင်ႈၵၢၼ်မိူင်း ၊ ၵၢၼ်သိုၵ်း ၊ ၵၢၼ်ၶၢဝ်ႇငၢဝ်း ၊ လွင်ႈယူႇသဝ်းၵူၼ်းမိူင်း ၸိူဝ်းၼႆႉ ၊ မီးပေႃႈမႄႈၵူၼ်းမိူင်း မိူၼ်ၼင်ႇ ဝၢၼ်ႈၼွင် တဝ်း ၊ ဝၢၼ်ႈၼမ်ႉဢူတ်း ၊ ဝၢၼ်ႈလွႆသၢင်း ၊ ဝၢၼ်ႈႁူဝ်ၽၢႆ ၊ ဝၢၼ်ႈၼႃးလိူဝ်ႇ ၊ ဝၢၼ်ႈထမ်ႈ ၊ ဝၢၼ်ႈလွႆသၢႆး ၊ ဝၢၼ်ႈၵုင်းသၢၼ်ႈ ၊ ၸိူဝ်းၼႆႉ ၶဝ်ႈႁူမ်ႈၸွမ်း 300 ၵေႃႉပၢႆ ဝႃႈၼႆ ။ ၸဝ်ႈဢွင်ႇလူႇ ၽူႈၵႂႃႇၶဝ်ႈႁူမ်ႈၸွမ်းလၢတ်ႈၼႄဝႃႈ – လွင်ႈၵၢၼ်ဢုပ်ႇဢူဝ်း ၼႂ်းပၢင်ႁူပ်ႉထူပ်း ၵူၼ်းမိူင်းတႄႉၵေႃႈ မိူၼ်ၼင်ႇဢၼ်ႁဝ်းၶႃႈ ႁူပ်ႉထူပ်းဢုပ်ႇဢူဝ်းပေႃႈမႄႈၵူၼ်းမိူင်းႁဝ်းမႃး ၼၼ်ႉၵူၺ်း ၼင်ႇႁိုဝ်ပေႃႈမႄႈၵူၼ်းမိူင်းႁဝ်း ပေႃးတေပွင်ႇၸႂ် ပိူင်ပႃႇတီႇမႂ်ႇသုင်ၸိုင်ႈတႆး ႁဝ်းမီး ၼၼ်ႉ ၼင်ႇႁိုဝ်ၵူၼ်းမိူင်း လႄႈ တပ်ႉသိုၵ်းပေႃးတေၸမ်ၸႂ်ၵၼ် ႁဝ်းၶႃႈၵေႃႈ လူင်းႁူပ်ႉထူပ်း ၵူၼ်းမိူင်းႁဝ်းၵႂႃႇၸိူင်ႉၼၼ်ၵူၺ်း ထႅင်ႈလွင်ႈၼိုင်ႈၵေႃႈ လႆႈႁူႉပႃး လွင်ႈၵူၼ်းမိူင်းႁဝ်း တၢင်ႇလၢတ်ႈမႃးၸိူဝ်းၼၼ်ႉ ၼင်ႇႁိုဝ်ၵူၼ်းမိူင်း တေမီးလွင်ႈယူႇသႃႇလူမ်ၸႂ်ၼၼ်ႉ ႁဝ်းၵေႃႈ ၸၢင်ႈၵႄႈလိတ်ႈပၼ်ၵႂႃႇဢေႃႈ ဝႃႈၼႆ ။ ဝၢႆးသေ ပၢင်တိုၵ်းသွင်ၽၢႆႇယဵၼ်ၵႂႃႇယဝ်ႉ ၼႂ်းထုင်ႉဢိူင်ႇႁမ်းငၢႆး ဢိူင်ႇႁူဝ်ၶၢႆး ၸေႈဝဵင်း မိူင်းၵိုင်ၼႆႉ ယူႇတီႈ ၽၢႆႇတပ်ႉ ၽၢႆႇဢုပ်ႉပိူင်ႇ ၶတ်းၸႂ်လူင်းႁူပ်ႉထူပ်းၵူၼ်းမိူင်း ၸွႆႈထႅမ် ၵႄႈလိတ်ႈ ၸွမ်းၼင်ႇပွင်ပဵၼ်လႆႈ ၵႂႃႇယူႇ ဝႃႈၼႆ ။

['ၵၢၼ်သူၼ်းတုမ်']

2021-10-29T17:52:59

https://ssppssa.org/2021/10/%e1%82%81%e1%80%ad%e1%80%99%e1%80%ba%e1%80%b8%e1%81%b8%e1%80%99%e1%80%ba%e1%80%90%e1%82%83%e1%82%88%e1%80%9c%e1%80%b0%e1%80%90%e1%80%ba%e1%82%89%e1%81%be%e1%82%86%e1%80%b8-%e1%80%9d%e1%80%b5%e1%80%84/

ႁိမ်းၸမ်တႃႈလူတ်ႉၾႆး ဝဵင်းယေႇဢူး မၢၵ်ႈတႅၵ်ႈသႂ်ႇ ၶွင်ႇသီႇသိုၵ်းမၢၼ်ႈ လူႉတၢႆ 4 ၵေႃႉ

မိူဝ်ႈဝႃးဝၼ်းထီႉ 28 10 2021 ၼႂ်းတိူင်းၸေႈၵႅင်း ၸေႈဝဵင်းယေႇဢူး မိူဝ်ႈၽွင်း ၶွင်ႇသီႇ သိုၵ်းမၢၼ်ႈ တိုၵ်ႉထူဝ်းသိုၵ်းပႆလိၼ်ၶိုၼ်ႈ တၢင်းတႃႇလူတ်ႇၾႆး ႁိမ်းၸမ် ဝၢၼ်ႈတၢၼ်ႇတေႇ (သံသည်) ၼၼ်ႉ လႆႈထုၵ်ႈၺႃး ၸုမ်းသိုၵ်းႁူမ်ႇလူမ်ႈၵူၼ်းမိူင်း (YUG) လွမ်ႉၶဝ်ႈတိုၵ်း ဢဝ်မၢၵ်ႈ 4 လုၵ်ႈပွႆႇသႂ်ႇသိုၵ်းမၢၼ်ႈ လႄႈ ၽၢႆႇသိုၵ်းမၢၼ်ႈ မီးလွင်ႈလူႉတၢႆ 4 ၵေႃႉ၊ လႆႈမၢတ်ႈၸဵပ်း တၢင်းၼမ် ဝႃႈၼႆ။ . DVB ၸုမ်းသိုၵ်းႁူမ်ႇလူမ်ႈၵူၼ်းမိူင်း(YUG) ၵေႃႉၼိုင်ႈ လၢတ်ႈၼေဝႃႈ-” ၶဝ်ဝႃႈ တေမႃးႁႃ ၵူၼ်းလူင် မိူင်းငိုၼ်းၼႆသေ မႃးသွၵ်ႈတဝ်ႈၼႂ်းဝၢၼ်ႈၶျွၢၼ်းတႃႇ (ချမ်းသာ) ၺွပ်းဢဝ်ၵူၼ်းဝၢၼ်ႈ 15 ၵေႃႉ ၵႂႃႇတၢင်း ဢၼႄႇဢူး သေ ၸႅတ်ႈထၢမ်ယဝ်ႉ ၶိုၼ်းပွႆႇၵမ်ႈၽွင်ႈမႃးၵူၺ်း ။ လိူဝ်ၼၼ်ႉ သိုၵ်းမၢၼ်ႈ ဢၼ်မီး ၼႂ်းၸေႈဝဵင်း တီႇပႄးယိၼ်း (ဒီပဲယင်း) ၼၼ်ႉၵေႃႈ ၶဝ်ႁူမ်ႈၵၼ်သေမႃး မိူဝ်ႈတိုၵ်ႉၽႅဝ် မိူဝ်းတၢင်းယေႇဢူးၼၼ်ႉ လႆႈထုၵ်ႈၺႃး ၸုမ်းႁူမ်ႇလူမ်ႈၵူၼ်းမိူင်း ၶဝ်ႈလူမ်ႇတိုၵ်းဢဝ်မၢၵ်ႈပွႆႇ သႂ်ႇ လႄႈ လူႉတၢႆ 4 ၵေႃႉ ” ဝႃႈၼႆ။ ၽၢႆႇသိုၵ်းႁူမ်ႇလူမ်ႈၵူၼ်းမိူင်း ဢမ်ႇမီးလွင်ႈလူႉတၢႆမၢတ်ႈၸဵပ်း လွတ်ႈၽေးပွၵ်ႈမိူဝ်းၶိုၼ်းမူတ်း ယူႇ ဝႃႈၼႆ။ မိူၼ်ၼင်ႇ ၼႂ်းၸေႈဝဵင်း ပူႉတလိၼ်ႇ ၼႂ်းၵႄႈ လပၢၼ်ႇ ဢူၵ်ႉၽူဝ်ႇ ၼိူဝ်သဵၼ်ႈတၢင်းၵႃး ၸိူဝ်းၼႆႉၽၢႆႇသိုၵ်းမၢၼ်ႈ မီးလွင်ႈ ႁၢင်ႈမၢၵ်ႇဝႆႉ ၵူၼ်းမိူင်း ၵႂႃႇယိူပ်ႇၺႃး လူႉတၢႆ ၵေႃႉၼိုင်ႈ လႆႈႁူႉ ၸွမ်းၼင်ႇၼႆ။ Cource News. DVB.No

['ၵၢၼ်သိုၵ်း']

2021-10-29T15:40:27

https://ssppssa.org/2021/10/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-sspp-ssa-%e1%82%81%e1%80%b0/

တပ်ႉသိုၵ်းၸိုင်ႈတႆး SSPP/SSA ႁူပ်ႉထူပ်းၵူၼ်းမိူင်း ၼႂ်းဢိူင်ႇႁူဝ်ၶၢႆးထႅင်ႈ

ပႃႇတီႇမႂ်ႇသုင်ၸိုင်ႈတႆး SSPP/SSA ၸတ်းႁဵတ်းပၢင်ႁူပ်ႉထူပ်း ပေႃႈမႄႈၵူၼ်းမိူင်း ၼႂ်းဢိူင်ႇႁူဝ်ၶၢႆး ၸုမ်း(2) ၸေႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း ။ ဝၼ်းထီႉ 27 လိူၼ်ဢွၵ်ႊထူဝ်ႊပိူဝ်ႊ 2021 ယၢမ်းၵၢင်ၼႂ် 10:12 မူင်းတေႃႇ 12:48 ၼၼ်ႉ ယူႇတီႈ ပႃႇတီမႂ်ႇသုင်ၸိုင်ႈတႆး SSPP/SSA ၸဝ်ႈႁၢၼ်ၽူဝ်းလူႇ ဢွၼ်ႁူဝ်သေ ႁဵတ်းပၢင်ႁူပ်ႉထူပ်း ၵူၼ်းမိူင်းသပ်းလႅင်း ၵဵဝ်ႇၵပ်းလွင်ႈ မူႇပိူင်မုၵ်ႉၸုမ်း ၊ ၵၢၼ်မိူင်း ၊ ၵၢၼ်သိုၵ်း ၊ လွင်ႈၶၢဝ်ႇငၢဝ်း ၊ လွင်ႈဢၼ်ၵူၼ်းမိူင်း ထုၵ်ႇသိုၵ်း RCSS လွၵ်ႇငိူတ်ႈၵူဝ်ႁေဝႆႉၸိူဝ်းၼၼ်ႉ ၶိုၼ်းလၢတ်ႈပၼ် ႁႂ်ႈ ၵူၼ်းမိူင်းပွင်ႇၸႂ် ႁဵတ်းၵၢၼ်သုၼ်ႇတူဝ်ၵႂႃႇလႆႈလွတ်ႈလႅဝ်း ဢမ်ႇမီးၽေးသင်၊ လိူဝ်ၼၼ်ႉ ၵွပ်ႈပိူဝ်ႈဝႃႈ မၢၵ်ႇႁၢင်ႈ မၢၵ်ႇၽင် တိုၵ်ႉၵိုတ်းထႅင်ႈတင်းၼမ် ဢၼ်ပႆႇၵူတ်ႇထတ်းႁၼ်မူတ်း လႄႈ သင်ၸိူဝ်ႉႁၼ်မႅၼ်ႈ မၢၵ်ႇမႅင်း မၢၵ်ႇႁၢင်ႈ ၼႂ်းႁႆႈၼႂ်းသူၼ် သဵၼ်ႈတၢင်းၵႂႃႇ ႁဵတ်းၵၢၼ်ၵူၼ်းမိူင်း ၸိူဝ်းၼႆႉ ႁႂ်ႈပွင်ႇပၼ်ၸဝ်ႈၼႃႈတီႈ ယူႇတီႈၽၢႆႇၽူႈမီးပုၼ်ႈၽွၼ်း တေၸွႆႈထႅမ်ပူတ်းဢွၵ်ႇပၼ် ၵႂႃႇၸိူဝ်းၼႆႉ ဝႃႈၼႆ ။ ၵူၼ်းဝၢၼ်ႈ ၸုမ်း 2 ၼႂ်းဢိူင်ႇႁူဝ်ၶၢႆး မိူၼ်ၼင်ႇ ဝၢၼ်ႈပၢင်ႇၵွင်းမူး ၊ ဝၢၼ်ႈၼွင်လႅဝ် ၊ ဝၢၼ်ႈမႂ်ႇ လၵ်းမ ၊ ဝၢၼ်ႈပၢင်ႇလႅင်း လႄႈ ဝၢၼ်ႈၼမ်ႉမေႃႇဢုတ်ႇ ၊ ႁႅင်းၵူၼ်းၶိုၼ်ႈႁွတ်ႈမီးယူႇ 100 ပၢႆ ဝႃႈၼႆ။ ၵူၼ်းၼႂ်းပိုၼ်ႉတီႈ ဢၼ်ၵႂႃႇၶဝ်ႈႁူမ်ႈပၢင်ႁူပ်ႉထူပ်းၵေႃႉၼိုင်ႈလၢတ်ႈဝႃႈ – ” ႁဝ်းၶႃႈၵူၼ်းမိူင်း တႄႉၵူဝ်ဢေႃႈ သိုၵ်း RCSS လွၵ်ႇငိူတ်ႈႁဝ်းဝႃႈ ပေႃးမိူဝ်းႁိူၼ်းၸိုင်တေၺႃးၸုမ်းသိုၵ်း SSPP/SSA ၶဝ်ၺွပ်းၵႂႃႇဢိူဝ်ႈ ပေႃးပဵၼ်ၵူၼ်းၸၢႆးလုၵ်ႈဢွၼ်ႇ ၵူၼ်းထဝ်ႈဢမ်ႇဝႆႉ တေဢဝ်ၵႂႃႇႁဵတ်းသိုၵ်း ပေႃးပဵၼ်ၼၢင်းယိင်း ၶဝ်တေၵၼ်ႉၸၼ် လူလၢႆသူဢိူဝ်ႈ ဝႃႈၼႆၶႃႈ ႁဝ်းၶႃႈၵေႃႈၵူဝ် ဢမ်ႇႁတ်း မႃးဢေႃႈ ၽိူဝ်ႇမႃးထူပ်း မႃးႁၼ် မႃးထွမ်ႇငိၼ်း ၶဝ်လၢတ်ႈၼႂ်းပၢင်ၵုမ် ၸိူဝ်းၼႆႉတႄႉ ဢမ်ႇၸႂ်ႈ ၸိူင်ႉၼၼ်ၶႃႈ ၶဝ်ၵေႃႈ ဢမ်ႇႁဵတ်းသင်တီႈႁဝ်း ၶဝ်ၵေႃႈ မႃးသပ်းလႅင်းၼႄႁဝ်းၶႃႈ လွင်ႈၵၢၼ်သိုၵ်း ၊ ၵၢၼ်မိူင်း လႄႈ ၶဝ်ၵူၺ်းလၢတ်ႈဝႃႈ ၵၢၼ်ႁဝ်းၵေႃႈႁဝ်းႁဵတ်း ၵၢၼ်ၶဝ်ၵေႃႈ ၶဝ်တေႁဵတ်းၵူၺ်း ဢမ်ႇပဵၼ်သင် ဝႃႈၼႆၵူၺ်း ” ၼႆၶႃႈ ။ ဝၢႆးသေမွၵ်ႇလၢတ်ႈသပ်းလႅင်းပၼ်ယဝ်ႉ ယူႇတီႈၵူၼ်းမိူင်းၵေႃႈ တၢင်ႇလၢတ်ႈၼႄ လွင်ႈတၢင်း ဢၼ်ၵူၼ်းမိူင်းၶႂ်ႈႁဵတ်းၶႂ်ႈသၢင်ႈ ၊ လွင်ႈယူႇၵိၼ်သဝ်း ၊ လွင်ႈၵူၼ်းမိူင်း လႆႈထုၵ်ႇလွၵ်ႈငိူတ်ႈၵူဝ်ႁေ ၸိူဝ်းၼႆႉၵႂႃႇ ဝႃႈၼႆ ။ ၼႂ်းထုင်ႉဢိူင်ႇႁူဝ်ၶၢႆး ဝၢႆးသေပၢင်တိုၵ်းယဵၼ်ၵႂႃႇယဝ်ႉ ယူႇတီႈ ၽၢႆႇဢုပ်ႉပိူင် ၽၢႆႇတပ်ႉ ပႃႇတီႇမႂ်ႇသုင်ၸိုင်ႈတႆး လူင်းႁူပ်ႉထူပ်းပေႃႈမႄႈၵူၼ်းမိူင်း သပ်းလႅင်းၼႄ ၵၢၼ်မိူင်း၊ ၵၢၼ်သိုၵ်း ၊ ၵၢၼ်ၶၢဝ်ႇ ၊ လွင်ႈတၢင်းပဵၼ် လႄႈ လွင်ႈတွၼ်ႈလိၼ်ၶိုၼ်ႈယႂ်ႇ ၸိူဝ်းၼႆႉ ဝႃႈၼႆ။

['ၵၢၼ်သူၼ်းတုမ်']

2021-10-27T20:33:32

https://ssppssa.org/2021/10/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-47/

ပႃႇတီႇမႂ်ႇသုင်ၸိုင်ႈတႆး ၸွႆႈထႅမ်ၵူၼ်းမိူင်း ဢၼ်လႆႈလူႉသုမ်းၶူဝ်းၶွင်ႁိူၼ်းယေး

ၽၢႆႇတပ်ႉၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး SSPP/SSA ၸွႆႈထႅမ်ၵူၼ်းမိူင်း ၵဵဝ်ႇလူၺ်ႈလွင်ႈလူႉသုမ်း ၶူဝ်းၶွင်ႁိူၼ်းယေးၵမ်ႈၽွင်ႈ ၼႂ်းဢိူင်ႇႁူဝ်ၶၢႆး ၸေႈဝဵင်းမိူင်းၵိုင်ဝႃႈၼႆ။ မိူဝ်ႈဝၼ်းထီႉ 26-10-2021 ယူႇတီႈ ၸဝ်ႈႁၢၼ်ၽူဝ်းလူႇ ဢွၼ်ႁူဝ်သေ လႆႈၵႂႃႇၸွႆႈထႅမ် ၵူၼ်းမိူင်း ဝၢၼ်ႈၵွင်း၊ ဝၢၼ်ႈလူင် ဢိူင်ႇႁူဝ်ၶၢႆး ၸေႈဝဵင်းမိူင်းၵိုင် တီႈႁိူၼ်း လုင်းၵေႃး + ပႃႈဢိင်ႇ သၢင်ႉငိုၼ်း 20 သႅၼ် ၊ ႁိူၼ်း ပႃႈမၢႆ 20 သႅၼ် ၊ ႁိူၼ်း ၸၢႆးတၢၼ်းသူၺ်ႇ + ၼၢင်းဢိင်ႇ 2 သႅၼ် ၊ ႁိူၼ်းလုင်းဝိႉ + ပႃႈယိင်း 7 မိုၼ်ႇပျႃး ႁူမ်ႈသၢင်ႉငိုၼ်း – 42 သႅၼ်ပၢႆ ၊ ၸွမ်းၼင်ႇ ၵႃႈၶၼ်ၶူဝ်းႁိူၼ်း ဢၼ်လႆႈ လူႉသုမ်းၵႂႃႇၸိူဝ်းၼၼ်ႉ လႆႈၸွႆႈထႅမ်ၵႂႃႇ ၸွမ်းၼင်ႇၵႃႈၶၼ်မီး ၼမ်ဢေႇ တီႈပေႃႈမႄႈ ၵူၼ်းမိူင်းၵႂႃႇ ဝႃႈၼႆ ။ ၸဝ်ႈဢွင်ႇလူႇ ၽူႈမီးပုၼ်ႈၽွၼ်းဢၼ်ၵႂႃႇၸွႆႈထႅမ်ၸွမ်းလၢတ်ႈၼႄဝႃႈ – ႁဝ်းၶႃႈၵႂႃႇၸွႆႈၵူၼ်းမိူင်း ႁဝ်းၶႃႈ တႃႇငိုၼ်း 42 သႅၼ်ပၢႆ ၵွပ်ႈပိူဝ်ႈဝႃႈ ႁိူၼ်းၵူၼ်းမိူင်းႁဝ်းၶႃႈ ၵမ်ႈၽွင်ႈ ၺႃးၾႆးမႆႈ ႁိူၼ်းၵမ်ႈ ၽွင်ႈၵေႃႈ မၢၵ်ႇၵွင်ႈတိူဝ်ႉၺႃးဢိတ်းဢွတ်း ၵွပ်ႈၼၼ် ၼင်ႇႁိုဝ်းၵူၼ်းမိူင်းႁဝ်းၶႃႈပေႃးတေၸၢင်ႈ မႄးၵုမ်းလုမ်းလႃး ဢမ်ႇၼၼ် တေၸၢင်ႈပူၵ်းပူင်ၶိုၼ်းလႆႈၵႂႃႇၼၼ်ႉ ႁဝ်းၶႃႈၵေႃႈ ၵႃႈၼင်ႇ ပွင်ပဵၼ်လႆႈ တႃႇၸွႆႈထႅမ်ၵူၼ်းမိူင်းၼၼ်ႉ ႁဝ်းၶႃႈတိုၼ်းမီးပုၼ်ႈၽွၼ်း လႄႈ ၶတ်းၸႂ်ၸွႆႈထႅမ်ၵႂႃႇ ၶႃႈဢေႃႈ ဝႃႈၼႆ။ ယွၼ်ႉပိူဝ်ႈပဵၼ်ပၢင်တိုၵ်းသွင်ၽၢႆႇ လႄႈ ၼႂ်းထုင်ႉဢိူင်ႇႁူဝ်ၶၢႆးၼႆႉ ႁိူၼ်းၵူၼ်းမိူင်းၵမ်ႈၽွင်ႈ ၺႃးၾႆးမႆႈ ပဵၼ်ၽီမိုဝ်းၸုမ်းလႂ်ဢမ်ႇႁူႉ ၵွပ်ႈပိူဝ်ႈ ၵူၼ်းမိူင်းၵေႃႈ လႆႈဢွၼ်ၵၼ်ဢွၵ်ႇပၢႆႈ ငိူင်ႈဝႄႈပၢင်တိုၵ်းဝႆႉ ။ ၵူၼ်းဝၢၼ်ႈ ၼႂ်းဢိူင်ႇႁူဝ်ၶၢႆး ဢၼ်ပၢႆႈၽေးၵႂႃႇသွၼ်ႈယူႇဝႆႉပၢင်ႇၵေႇတူႉ ၊ ႁမ်းငၢႆး မိူင်းၵိုင် ၸိူဝ်းၼၼ်ႉ မိူၼ်ၼင်ႇ ဝၢၼ်ႈမႂ်ႇ/ႁွင်ႇ၊ ဝၢၼ်ႈမႂ်ႇ/ၸၢၼ်း၊ ဝၢၼ်ႈၼွင်ၼၢင်း ၊ ဝၢၼ်ႈၼမ်ႉဢုၼ်ႇ ၊ ဝၢၼ်ႈၼမ်ႉၽုတ်း ၊ ဝၢၼ်ႈပၢင်ႇၶမ်း ၊ ဝၢၼ်ႈလွႆဝဵင်း ၊ ဝၢၼ်ႈလူင်ၸၢမ် ၊ ဝၢၼ်ႈလူင် ၊ ဝၢၼ်ႈၵွင်း ၊ ဝၢၼ်ႈၵၢတ်ႇ ၊ ဝၢၼ်ႈပႅၼ်ႇဝႅၼ်ႈ ၊ ဝၢၼ်ႈႁူၺ်ႈမူၼ်ႇ ၸိူဝ်းၼႆႉ ၵူၼ်းမိူင်း ၸိူဝ်းဢၼ်ပၢႆႈၽေး ၸိူဝ်းၼၼ်ႉ ၶိုၼ်းပွၵ်ႈၶိုၼ်းႁိူၼ်းမူတ်းယဝ်ႉ ဝႃႈၼႆ ။

['ၵၢၼ်ပူၵ်းပွင်']

2021-10-26T16:57:27

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%ad%e1%80%b0/

ၵူၼ်းမိူင်းၸေႈဝဵင်းမိူင်းၵိုင် ၽႃႇၺႃးမၢၵ်ႇတႅၵ်ႇ ၸုမ်းသိုၵ်း RCSS ႁၢင်ႈၵၢင်

မိူဝ်ႈဝၼ်းထီႉ 24.10.2021 ၵူၼ်းမိူင်းဝၢၼ်ႈၵုင်းၵေႃႇ ၼႂ်းဢိူင်ႇႁူဝ်ၶၢႆး ၸေႈဝဵင်းမိူင်းၵိုင် ၵႂႃႇႁႃဝူဝ်း ၽႃႇၺႃးမၢၵ်ႇႁၢင်ႈၵၢင် ၸုမ်းသိုၵ်း RCSS လႄႈ မႃးသူင်ႇတီႈႁူင်းယႃ ၵေးသီးသေ လႆႈလူႉတၢႆၵႂႃႇဝႃႈၼႆ ။ လုင်းသၢမ် ၵေႃႉဢၼ်ၺႃးမၢၵ်ႇတႅၵ်ႇသေလူႉတၢႆၵႂႃႇၼၼ်ႉ ၵႂႃႇႁႃဝူဝ်းမၼ်း ဢမ်ႇႁၼ်လႄႈ မိူဝ်းၼွၼ်း တီႈဝၢၼ်ႈၵုင်းပႅၵ်ႇၶိုၼ်းၼိုင်ႈ ထိုင်ၵၢင်ၼႂ် ၸူးႁွင်ႉဢဝ်ၵူၼ်းဝၢၼ်ႈၵုင်းပႅၵ်ႇ သွင်ၵေႃႉ ၸၢႆးမျႃႉ လႄႈ ဢေးယိင်း ၵႂႃႇႁႃၸွမ်း မိူဝ်ႈၽွင်းဢွၵ်ႇၵႂႃႇ ၽၢႆႇႁွင်ႇဝၢၼ်ႈ ၽႅဝ်ႁိမ်းၸမ်ၸဝ်ႈမိူင်းၼၼ်ႉ ထုၵ်ႇၺႃး မၢၵ်ႇတႅၵ်ႇသႂ်ႇသေ တိူဝ်ႉၺႃး လုင်းသၢမ် လႆႈမၢတ်ႇၸဵပ်းႁႅင်း လႆႈသူင်ႇႁူင်းယႃၵေးသီးသေ လူႉသဵင်ႈ တီႈႁူင်းယႃၵေးသီး ဝႃႈၼႆ ။ ၶႅပ်းႁၢင်ႈၵူၼ်းမိူင်းထုၵ်ႇၺႃးမၢၵ်ႇလူႉတၢႆတီႈႁူင်းယႃၵေးသီး ၵေႃႉပဵၼ်ပီႈၼွင်ႉၸမ်ၸႂ်မၼ်းလၢတ်ႈၼႄဝႃႈ – “ မၼ်းႁႃဝူဝ်းမၼ်းၸဵမ်မိူဝ်ႈဝႃးယဝ်ႉ မၼ်းငိၼ်းဝႃႈ ဝူဝ်းမၼ်းမီးသၢႆတၢင်းၵုင်းပႅၵ်ႇၼႆသေ မၼ်းမိူဝ်းၼွၼ်း တီႈဝၢၼ်ႈၵုင်းပႅၵ်ႇ ထိုင်ၵၢင်ၼႂ် မိူင်းလႅင်းမႃး ၸွင်ႇၸူးဢဝ်ၵူၼ်းသွင်ၵေႃႉၵႂႃႇႁႃၸွႆႈမၼ်း မိူဝ်ႈထိုင်တၢင်းႁွင်ႇဝၢၼ်ႈၵုင်းပႅၵ်ႇ ႁိမ်းၸဝ်ႈမိူင်း ၼၼ်ႉၵေႃႈ မၢၵ်ႇတႅၵ်ႇသႂ်ႇမၼ်းၵမ်းလဵဝ် ၊ ၵူၼ်းဢၼ်ၵႂႃႇၸွမ်းမၼ်း တႄႉလၢတ်ႈၼႄႁဝ်းဝႃႈ မိူဝ်ႈၽႅဝ်းႁိမ်းၼၼ်ႉ ငိၼ်းသဵင်မေႃး တိတ်းတိတ်း 2 ၵမ်းၵေႃႈတႅၵ်ႇၵမ်းလဵဝ် ၼႆဢေႃႈ ၊ ၸိူဝ်းၼၼ်ႉ ပဵၼ်မၢၵ်ႇၸုမ်းသိုၵ်း RCSS ဢၼ်ၶဝ်မႃးပႂ်ႉတၢင်း ၸုမ်းသိုၵ်း SSPP ၸုမ်းဢၼ်မႃးမီးတီႈ ပၢင်ၵၢတ်ႇ ၼၼ်ႉဢေႃႈ ဝႃႈၼႆ ။ လုင်းသၢမ်ၼႆႉ ပဵၼ်ၵူၼ်းဝၢၼ်ႈ ၵုင်းၵေႃႇ တႄႇၼႃႈႁိူၼ်းၸွမ်း ပႃႈပိူင်း မီးလုၵ်ႈႁူမ်ႈၵၼ် 5 ၵေႃႉ ၊ လုၵ်ႈၸၢႆး 1 ၵေႃႉ ၊ လုၵ်ႈယိင်း 4 ၵေႃႉ ဝႃႈၼႆ ။ မိူဝ်ႈဝၼ်းထီႉ 09.10.2021 ၵူၼ်းမိူင်း ဝၢၼ်ႈႁူၺ်ႈမူၼ်ႇ ဢိူင်ႇႁမ်းငၢႆး ၸေႈဝဵင်းမိူင်းၵိုင် ၼင်ႇၵဝ်ႇ မိူဝ်ႈၽွင်း တိုၵ်ႉၵႂႃႇတူၺ်းႁႆႈတူၺ်းသူၼ်ၼၼ်ႉ လႆႈၽႃႈၺႃးမၢၵ်ႇ ၸုမ်းသိုၵ်း RCSS ႁၢင်ႈၵၢင်ဝႆႉသေ လူႉတၢႆထင်တီႈ 3 ၵေႃႉ ၸိုဝ်ႈႁွင်ႉ လုင်းမွင်ႇ ဢႃႈသၢၵ်ႈ (50) ပီႊ၊ ၸၢႆးသၢင်ႈၼူၺ်ႈ (25)ပီႊ လႄႈ ဢၢႆႈလႅင်း (18) ပီႊ ၵူၼ်းဝၢၼ်ႈ လႆႈၵႂႃႇထူပ်းႁၼ်တူဝ်တၢႆၶိုၼ်း မိူဝ်ႈဝၼ်းထီႉ 21.10.2021 သေ လုမ်းၶၢပ်ႈတူဝ်ပၼ်ၵႂႃႇယူႇ ဝႃႈၼႆ။ ဝၢၼ်ႈၼေႃႇသႅင် ၊ ဝၢၼ်လွႆသၢင်း ဢိူင်ႇႁမ်းငၢႆး တပ်ႉၵဝ်ႇဢၼ်သိုၵ်း RCSS ၶဝ်ယူႇဝႆႉမိူဝ်ႈဢွၼ်ႇတၢင်း ၸိူဝ်းၼႆႉ ၶဝ်ႁၢင်ႈမၢၵ်ႇဝႆႉ တၢင်းၼမ်သေထွႆႇဢွၵ်ႇၵႂႃႇ ၵူၼ်းဝၢၼ်ႈ တေၵႂႃႇၸႂ်းႁႆႈတူၺ်းသူၼ်ၵေႃႈ လႆႈၵူဝ်ဝႆႉယူႇ မိူၼ်ၼင်ႇတင်းဝၢၼ်ႈလူင်ၸၢမ်ၵေႃႈ မိူဝ်ႈဝႃး ဝူဝ်းၵႂႃႇၽႃႇၺႃး သဵင်မၢၵ်ႇတႅၵ်ႇ လႅပ်ႈပဵၼ်မၢၵ်ႇႁၢင်ႈမဵဝ်းသႅၼ်းယႂ်ႇၼႆ ၊ လိူဝ်ၼၼ်ႉ ပိုၼ်ႉတီႈတင်း ႁူၺ်ႈမူၼ်ႇ၊ ဢိူင်ႇႁူဝ်ၶၢႆးလူင်းၵႂႃႇ တၢင်းတူင်ႇလၢဝ်းၸိူဝ်းၼႆႉ ၸုမ်း RCSS ၶဝ် ႁၢင်ႈၵၢင်မၢၵ်ႇမီးထႅင်ႈတင်းၼမ် ဝႃႈၼႆ ။ ၽၢႆႇၸၢၼ်းတၢင်းၵႃးလူင်း ၽၵ်းၼၢမ် ၵေးသီး တႄႇဢဝ်ၽၵ်းၼၢမ် တေႃႇထိုင်ႈဝၢၼ်ႈပၢင်ပူဝ်ႇ ၊ ဝၢၼ်ႈၼႃးမူၼ်း ၸိူဝ်းၼႆႉ သိုၵ်း RCSS ယူႇသဝ်းဝႆႉသေ ႁၢင်ႈၵၢင်မၢၵ်ႇဝႆႉတင်းၼမ် ၽၢႆႇ SSPP/SSA သမ်ႉတူင်ႉၼိုင်ယူႇသဝ်းဝႆႉ ၽၢႆႇႁွင်ႇတၢင်းၵႃး ၽၵ်းၼၢမ် လႄႈ ၵေးသီး ၸိူဝ်းၼႆႉဝႆႉယူႇဝႃႈၼႆ။

['သုၼ်ႇလၢႆႈၵူၼ်း']

2021-10-25T19:50:51

https://ssppssa.org/2021/10/%e1%80%95%e1%80%b0%e1%82%87%e1%81%b5%e1%81%a2%e1%80%84%e1%80%ba%e1%82%89%e1%80%9d%e1%81%a2%e1%81%bc%e1%80%ba%e1%82%88%e1%81%b6%e1%80%ad%e1%80%af%e1%80%99%e1%80%ba%e1%80%b8%e1%80%99%e1%82%82%e1%80%ba/

ပူႇၵၢင်ႉဝၢၼ်ႈၶိုမ်းမႂ်ႇ ဢၼ်ထုၵ်ႇၸုမ်းသိုၵ်း RCSS ၺွပ်းတူဝ်ၵႂႃႇၼၼ်ႉ လူႉသဵင်ႈ

လုင်းတိၼ်ႇဝိၼ်း ဢႃယု(59) ပီႊ ၵေႃႉဢၼ်ပဵၼ် ပူႇၵၢင်ႉဝၢၼ်ႈၶိုမ်းမႂ်ႇ၊ ဢိူင်ႇမိူင်းငေႃႉ၊ ၸေႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇၼၼ်ႉ ထုၵ်ႇၺႃးၸုမ်းသိုၵ်း RCSS တီႉၺွပ်းတူဝ်ၵႂႃႇ တီႈၼႂ်းဝဵင်းၵျွၵ်ႉမႄး တီႈပွၵ်ႉ(7) မိူဝ်ႈလိူၼ်September 30 ဝၼ်းၼၼ်ႉ လႆႈလူႉသဵင်ႈၵႂႃႇမိူဝ်ႈၼႆႉ ဝၼ်းထီႉ 25-10-2021 ယဝ်ႉဝႃႈၼႆ။ Photo. Credit . ၵဵဝ်ႇၵပ်းပိူင်ပဵၼ်လွင်ႈၼႆႉ ၵေႃႉပဵၼ်လုၵ်ႈၸၢႆး ဢၼ်ၵႂႃႇႁဵတ်းသိုၵ်း RCSS သေ လၵ်ႉပၢႆႈၵႂႃႇၼႆ လႄႈ ယူႇတီႈသိုၵ်း RCSS တီႈတပ်ႉႁူးသူၼ် ၸင်ႇလႆႈမႃးၺွပ်းဢဝ်တူဝ်ပေႃႈမၼ်း ၵေႃႉပဵၼ် လုင်းတိၼ်ဝဵၼ်း ပူႇၵၢင်ႉဝၢၼ်ႈၶိုမ်းမႂ်ႇၵႂႃႇ ၊ လုင်းတိၼ်ႇဝိၼ်းၼႆႉ ထုၵ်ႇတီႉၺွပ်းၵႂႃႇယဝ်ႉ ၺႃးတူတ်ႈတၢမ်ႇ ၶမ်ၶွၵ်ႈတႂ်ႈလိၼ်တီႈတပ်ႉႁူးသူၼ်သေ ၶိုၼ်းလၵ်ႉပၢႆႈဢွၵ်ႇမႃးဝႃႈၼႆ ၊။ ဝၢႆးသေပၢႆႈဢွၵ်ႇၶွၵ်ႈၶင်မႃးၽႅဝ်ၶိုၼ်းတီႈ ဝၢၼ်ႈၵၢတ်ႇတႂ်ႈ ဝၢၼ်ႈဝဵင်း၊ ဢိူင်ႇၵုၼ်ၵွၵ်ႇ၊ မိူင်းငေႃႉ၊ ၸေႈဝဵင်းၵျွၵ်ႉမႄးၼၼ်ႉ လႆႈလူႉသဵင်ႈၵၢမ်ႇၵႂႃႇတီႈႁိူၼ်း လုင်းဢႃႇယူႉ+ပႃႈသွႆႈ ဝႃႈၼႆ။ ၵူၼ်းမိူင်းတီႈမိူင်းငေႃႉၵေႃႉၼိုင်ႈလၢတ်ႈၼႄႁဝ်းၶႃႈဝႃႈ-“ဢေႃႈၶႃႈ မိူဝ်ႈၶၢဝ်းယၢမ်း(2)မူင်း ၼႂ်ၼႆႉၼၼ်ႉဢေႃႈ မၼ်းၸၢႆးလႆႈလၢၵ်းပၢႆႈဢွၵ်ႇမႃးတီႈ ဝၢၼ်ႈႁူးသူၼ် လႆႈလၵ်ႉပၢႆႈဢွၵ်ႇမႃး တၢင်းၶိုၼ်းၼႆၶႃႈ မၼ်းၸၢႆးၶိုၼ်းၽႅဝ်မႃးတီႈႁိူၼ်း လုင်းဢႃႇယုႉ+ပႃႈသွႆႈ တီႈႁိမ်းဝၢၼ်ႈၵၢတ်ႇတႂ်ႈ ဝၢၼ်ႈဝဵင်း၊ ဢိူင်ႇၵုၼ်ၵွၵ်ႇ၊ မိူင်းငေႃႉ၊ ၸေႈဝဵင်းၵျွၵ်ႉမႄးၼၼ်ႉ လႆႈလူႉသဵင်ႈၵၢမ်ႇၵႂႃႇ မိူဝ်ႈယၢမ်း ၵၢင်ၼႂ် (3)မူင်းၼၼ်ႉဢေႃႈ၊ ဝၢႆးၼၼ်ႉၵေႃႈ ဢွၼ်ၵၼ်လုမ်းလႃးပၼ်ၶၢပ်ႈတူဝ်သေ ပေႃးထိုင်မႃး ယၢမ်းဝၢႆးဝၼ်းမႃးၸိုင် တေပူၼ်ႉၶၢပ်ႈတူဝ်ပၼ်ၵႂႃႇ တီႈဝၢၼ်ႈၵၢတ်ႇတႂ်ႈ ဝၢၼ်ႈဝဵင်း၊ ဢိူင်ၵုၼ်ၵွၵ်ႇ ၵႂႃႇယူႇၼႆ” လၢတ်ႈဝႃႈၼင်ၼႆ။ ၵဵဝ်ႇၵပ်းၵူၺ်းၵူၼ်းၸိူဝ်းဢၼ်ထုၵ်ႇၺႃးတီႉၺွပ်းၵႂႃႇ ၼႂ်းဝၼ်းလဵဝ်ၵၼ် တင်းလုင်းတိၼ်ႇဝိၼ်း ၸိူဝ်းၼၼ်ႉ ဢမ်ႇပႆႇႁၼ်ပွႆႇမႃးၶိုၼ်းမိူၼ်ၵၼ် ဝႃႈၼႆ။

['သုၼ်ႇလၢႆႈၵူၼ်း']

2021-10-25T18:20:09

https://ssppssa.org/2021/10/sspp-ssa-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

SSPP/SSA ႁူပ်ႉထူပ်းၵူၼ်းမိူင်း ၼႂ်းဢိူင်ႇႁူဝ်ၶၢႆး ၸေႈဝဵင်းမိူင်းၵိုင်

ပႃႇတီႇမႂ်ႇသုင်ၸိုင်ႈတႆး SSPP/SSA ႁူပ်ႉထူပ်းၵူၼ်းမိူင်းၼႂ်းပိုၼ်ႉတီႈ ဢိူင်ႇႁူဝ်ၶၢႆး ၸေႈဝဵင်း မိူင်းၵိုင် ၸိုင်ႈတႆး ပွတ်းၸၢၼ်း သပ်းလႅင်းၼႄၵဵဝ်ႇၵပ်းငဝ်းလၢႆးပိုၼ်ႉတီႈ ဢၼ်ပဵၼ်ယူႇယၢမ်း လဵဝ် လႄႈ ငဝ်းလၢႆးၵၢၼ်သိုၵ်း ၵၢၼ်မိူင်း ဢၼ်လႆႈတူင်ႉၼိုင် ႁဵတ်းသၢင်ႈ ၸိူဝ်းၼႆႉ ဝႃႈၼႆ ။ မိူဝ်ႈဝၼ်းထီႉ 23-လိူၼ်ဢွၵ်ႊထူဝ်ႊပိူဝ်ႊ 2021 ယၢမ်း 11 မူင်း တေႃႇ 12 မူင်းၼၼ်ႉ ယူႇတီႈ ၽူႈယႂ်ႇၵူၼ်းလူင် ၽၢႆႇတပ်ႉၽၢႆႇဢုပ်ႉပိူင် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး ဢွၼ်ႁူဝ်ႁူပ်ႉထူပ်း ၵူၼ်းမိူင်းၼႂ်းဢိူင်ႇႁူဝ်ၶၢႆး ၸေႈဝဵင်းမိူင်းၵိုင် မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်း ၵၢၼ်မိူင်း မိူင်းႁူမ်ႈ တုမ် ဢၼ်ပဵၼ်ယူႇမိူဝ်ႈလဵဝ် လႄႈ ငဝ်းလၢႆးၵၢၼ်သိုၵ်း တႆးတေႃႇတႆး လႆႈပိုတ်းယိုဝ်းၵၼ် ၊ လွင်ႈ ငဝ်းလၢႆးတၢင်းပဵၼ်ၶူဝ်ႊဝိသ်ႉ 19 ၊ ၵဵဝ်ႇလူၺ်ႈလွင်ႈမူႇပိူင် SSPP/SSA မီးၸိူင်ႉႁိုဝ် လႄႈ လွင်ႈၵၢၼ် ၶၢဝ်ႇငၢဝ်းၼိူဝ် Online ၸိူဝ်းၼႆႉ ႁႂ်ႈမေႃထတ်းသၢင်ၼပ်ႉသၢင်ႈလီလီ ၼႆ မွၵ်ႇလၢတ်ႈ သပ်းလႅင်း ၼႄၵူၼ်းမိူင်းၵႂႃႇ ဝႃႈၼႆ ။ ၸဝ်ႈၸၢမ်ႇဢွင်ႇ ၽူႈၶဝ်ႈပႃးၸဝ်ႈၼိုင်ႈလၢတ်ႈၼႄဝႃႈ – “ ၵွပ်ႈပိူဝ်ႈႁဝ်းၶႃႈ လႆႈမႃးတူင်ႉၼိုင်ၸိူဝ်း ၼႆႉသေ ၼင်ႇႁိုဝ်ၵူၼ်းမိူင်းႁဝ်းၶႃႈပေႃးတေႁူႉလွင်ႈပိူင်ဢုပ်ႉပိူင်ႇမုၵ်ႉၸုမ်းႁဝ်းၶႃႈ သဵၼ်ႈတၢင်း ၼႃႈၵၢၼ်ႁဝ်းၶႃႈ တူင်ႉၼိုင်ႁဵတ်းသၢင်ႈ၊ လွင်ႈငဝ်းလၢႆးၵၢၼ်မိူင်းမိူဝ်ႈလဵဝ် လႄႈ ၵၢၼ်သိုၵ်း တႆးတေႃႇတႆး ဢၼ်လႆႈပဵၼ်မႃးယူႇ ၸိူဝ်းၼႆႉ ယွၼ်ႉသင်ၵွပ်ႈသင်ၸိူင်ႉႁိုဝ်လႆႈပဵၼ်မႃး လႄႈ ၼင်ႇႁိုဝ်ပေႃႈမႄႈၵူၼ်းမိူင်းႁဝ်းၶႃႈ ပေႃးတေ ပွင်ႇၸႂ်ၼၼ်ႉ လႆႈသပ်းလႅင်းၼႄပၼ်ၵႂႃႇယူႇၶႃႈ ၊ လိူဝ်ၼၼ်ႉၵေႃႈ ပေႃႈမႄႈၵူၼ်းမိူင်း ၸိူဝ်းဢၼ် ပၢႆႈၵႂႃႇၸိူဝ်းၼၼ်ႉႁႂ်ႈၶိုၼ်းမႃးႁဵတ်းၵၢၼ်ၶိုၼ်း မိူၼ်ၵဝ်ႇ ၵႂႃႇလီလီ လႆႈယူႇ ဢမ်ႇမီးပၼ်ႁႃသင်ၸွမ်းၼင်ႇၼႃႈတီႈႁဝ်းၶႃႈၵုမ်းထိင်းလႆႈ ၸိူဝ်းၼၼ်ႉ ပေႃႈမႄႈ ၵူၼ်းမိူင်းႁဝ်းၶႃႈ မႃးယူႇၶိုၼ်းမိူၼ်ၵဝ်ႇလႆႈယူႇဢမ်ႇလူဝ်ႇၵူဝ်သင် ” ဝႃႈၼႆ။ ၵူၼ်းမိူင်းဢၼ်မႃးၶိုၼ်ႈႁွတ်ႈ တေမီးမိူၼ်ၼင်ႇ ဝၢၼ်ႈလူင် ၊ ဝၢၼ်ႈၵွင်း ၊ ဝၢၼ်ႈၵၢတ်ႇ ၊ ဝၢၼ်ႈပႅၼ်ႇဝႅၼ်ႈ ၊ ဝၢၼ်ႈႁူၺ်ႈမူၼ်ႇ ၊ ႁႅင်းၵူၼ်းမီးယူႇ 200 ပၢႆၶိုၼ်ႈႁွတ်ႈၼႂ်းပၢင်ႁူပ်ႉထူပ်း ၵူၼ်းမိူင်းၵႂႃႇယူႇၼႆၶႃႈ ။ မိူဝ်ႈဝၼ်းထီႉ 24-လိူၼ်ဢွၵ်ႇထူဝ်ပိူဝ်ႊ 2021 ၼႆႉၵေႃႈ ယူႇတီႈ ၸွမ်ႁၢၼ် ၸၢႆးသႅင်ဢွၼ်ႁူဝ်သေ ႁူပ်ႉထူပ်းၵူၼ်းမိူင်း တီႈဝတ်ႉၵျွင်း ဝၢၼ်ႈမႂ်ႇႁူဝ်ၶၢႆး ၸေႈဝဵင်းမိူင်းၵိုင် မီးၵူၼ်းၶိုၼ်ႈႁွတ်ႈ 200 ပၢႆမိူၼ်ၵၼ် လႄႈ သပ်းလႅင်းၼႄၵႂႃႇ ၵဵဝ်ႇၵပ်း ၵၢၼ်မိူင်း ၊ ၵၢၼ်သိုၵ်း ၊ ၵၢၼ်ၶၢဝ်ႇငဝ်းၵူႈလွင်ႈ ၸိူဝ်းၼႆႉဝႃႈၼႆ ။ ၵူၼ်းမိူင်းၵေႃႉၼိုင်ႈမွၵ်ႇၼႄတီႈၼႂ်းပၢင်ၵုမ်ၵဵဝ်ႇၵပ်းလူၺ်ႈ လွင်ႈၶဝ်ထုၵ်ႇလွၵ်ႈငိူတ်ႈၸိူဝ်းၼၼ်ႉ ဝႃႈ – ၵွပ်ႈလႆႈငိၼ်းၶေႃႈၵႂၢမ်းလွၵ်ႇငိူတ်ႈဝႃႈ ပေႃးသူဢမ်ႇပၢႆႈ ပေႃးသိုၵ်း SSPP/SSA ၶဝ်ၽႅဝ်မႃး ၼႆ ၶဝ်တေဢဝ်သူၵႂႃႇႁဵတ်းသိုၵ်း ပေႃးဢႃႇယူႉ 18 ၼႆၶဝ်ၺွပ်းၵႂႃႇႁဵတ်းသိုၵ်း လႄႈ ပေႃးပဵၼ် ၼၢင်းယိင်းၵေႃႈ ၶဝ်တေႁွင်ႉၵႂႃႇယဝ်ႉ ၼၢင်းယိင်းဢွၼ်ႇၸိူဝ်းၼႆႉ ၵၼ်ႉၸၼ်လူလၢႆပႅတ်ႈဝႃႈၼႆ လႄႈ ႁဝ်းၶႃႈၵေႃႈဢွၼ်ၵၼ်ၵူဝ် သေဢွၼ်ၵၼ်ပၢႆႈဢေႃႈ မိူဝ်ႈလဵဝ် ႁဝ်းၶႃႈလႆႈမႃးႁူပ်ႉထူပ်း လႄႈ လွင်ႈပိူၼ်ႈလၢတ်ႈ လႄႈ လၢႆးႁဵတ်းသၢင်ႈၼႆႉ မၼ်းဢမ်ႇမိူၼ်ၵၼ် လိူဝ်ၼၼ်ႉ တုၵ်ႉယွၼ်းဝႃႈ တပ်ႉသိုၵ်း SSPP/SSA ႁဝ်းၶႃႈ ယႃႇႁႂ်ႈလႆႈထွႆသိုၵ်းဢွၵ်ႇ လႄႈ ႁႂ်ႈလႆႈယူႇၸွမ်းၶဝ်ၵႂႃႇသေၵမ်းၼႆႉ ယူႇတီႈၵူၼ်းမိူင်း ၵေႃႉၼိုင်ႈ တၢင်ႇလၢတ်ႈတုၵ်းယွၼ်း ၼႂ်းပၢင်ၵုမ်ၵႂႃႇၼင်ႇၼႆ ။ ပႃႇတီႇမႂ်ႇသုင်ၸိုင်ႈတႆး ႁူပ်ႉထူပ်းပေႃႈမႄႈၵူၼ်းမိူင်းသေဢမ်ႇ ၵဵဝ်ႇၵပ်းလူၺ်ႈ ၵၢၼ်ၵေႃႇသၢင်ႈတွၼ်ႈလိၼ်ၶိုၼ်ႈတႃႇပေႃႈမႄႈၵူၼ်းမိူင်း ၼႂ်းထုင်ႉႁူဝ်ၶၢႆးၸိူဝ်းၼႆႉၵေႃႈ တႄႇၶပ်းႁႅၼ်းႁဵတ်းသၢင်ႈ သဵၼ်ႈတႃႈသၢႆတၢင်းပၼ်ၵူၼ်းမိူင်းဝႆႉယူႇဝႃႈၼႆ ။

['ၵၢၼ်သူၼ်းတုမ်']

2021-10-24T09:01:23

https://ssppssa.org/2021/10/%e1%80%9d%e1%80%b0%e1%80%9d%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88-%e1%80%90%e1%80%b0%e1%80%9d%e1%80%ba%e1%81%bc%e1%80%ad%e1%80%af/

ဝူဝ်းၵူၼ်းဝၢၼ်ႈ တူဝ်ၼိုင်ႈၽႃႇၺႃးမၢၵ်ႇလူႉတၢႆ ထုၵ်ႇသိုၵ်းၵိၼ်လၢႆပႅတ်ႈ

ဝူဝ်းၵူၼ်းဝၢၼ်ႈႁူၺ်ႈပၢတ်ႈ ၽႃႇၺႃးမၢၵ်ႇသိုၵ်း RCSS ႁၢင်ႈၵၢင်သေ လူႉတၢႆထင်တီႈ ၼိူဝ်ႉဝူဝ်းၼၼ်ႉၵေႃႈ သိုၵ်းRCSS ဢဝ်ၵိၼ်ယဝ်ႉ ဢမ်ႇပၼ်ၵႃႈသၢႆႈတႅၼ်းၶိုၼ်းဝႃႈၼႆ ။ မိူဝ်ႈဝၼ်းထီႉ 21-10-2021 ယၢမ်း 5 မူင်းတၢမ်းၶမ်ႈၼၼ်ႉ သိုၵ်းRCSS ႁၢင်ႈၵၢင်မၢၵ်ႇဝႆႉ တီႈလႅၼ်သူၼ်ၼဵင်ႈ ၽၢႆႇၸဵင်ႇႁွင်ႇဝၼ်းဢွၵ်ႇ ဝၢၼ်ႈႁူၺ်ႈပၢတ်ႈ ဝူဝ်းမႄႈလူင် လုင်းမူးတႃႉ ယူႇဝၢၼ်ႈ ႁူၺ်ႈပၢတ်ႈ လႆႈၵႂႃႇၽႃႇၺႃး သေ လူႉတၢႆၵႂႃႇ ၊ ၼိူဝ်ႉဝူဝ်းတူဝ်ၼၼ်ႉၵေႃႈ ယူႇတီႈ သိုၵ်း RCSS ယႃႉၵိၼ်ပႅတ်ႈသေ လွင်ႈၵႃႈသၢႆႈတႅၼ်းတီႈၵူၼ်းဝၢၼ်ႈၵေႃႈ ဢမ်ႇပၼ်သေပျႃး ဝႃႈၼႆ ။ ၵူၼ်းဝၢၼ်ႈဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈလၢတ်ႈႁဝ်းၶႃႈဝႃႈ-ၸႂ်ႈၶႃႈဢေႃႈ ဝူဝ်းႁဝ်းၶႃႈ ႁဝ်းၵေႃႈပွႆႇၸိူင်ႉၼႆၵူၺ်းၶႃႈ မိူဝ်ႈဢွၼ်တၢင်းၸိူဝ်းၼႆႉ ၵႂႃႇမႃးယူႇတႃႇသေႇ သတ်းၼႆၼႃႇ ၶဝ်ၵေႃႈဢမ်ႇႁူႉသင် ၽႃႇၺႃးသေတၢႆၵႂႃႇၵေႃႈ ၶဝ်သမ်ႉဢဝ်ၵိၼ်ၶိုၼ်းလၢႆလၢႆ ၵႃႈဝူဝ်းၵေႃႈ ဢမ်ႇသၢႆႈတႅၼ်းပၼ်ၶိုၼ်း ။ ၽၢင်ၾၢင်ႈဝူဝ်းတူဝ်ၼႆႉ ပဵၼ်ဝူဝ်းမႄႈလူင် ၼမ်ႉၼၵ်းတေမီးမွၵ်ႈ 50 ၸွႆႉ ပေႃးၼပ်ႉၶၼ်ငိုၼ်း တေတူၵ်းမွၵ်ႈ 5 သႅၼ်ပျႃး ၵူၺ်းၵႃႈလုင်းမူးတ ၸဝ်ႈဝူဝ်း ဢမ်ႇလႆႈၵႃႈသၢႆႈတႅၼ်းသေပျႃး ဝႃႈၼႆ ။ ယၢမ်းလဵဝ် ယူႇတီႈသိုၵ်း RCSS ႁၢင်ႈၵၢင်မၢၵ်ႇဝႆႉတင်းၼမ် ၽၢႆႇသိုၵ်း SSPP/SSA တိုၵ်ႉၵူတ်ႇလၢင်ႉ မၢၵ်ႇမႅင်းလႄႈ လႆႈႁၼ်မၢၵ်ႇဢၼ် RCSS ႁၢင်ႈၵၢင်ဝႆႉ တီႈလွႆပႄႉလုၵ်ႈၼိုင်ႈယူႇ လိူဝ်ၼၼ်ႉ ၽၢႆႇ SSPP/SSA တေသိုပ်ႇၵူတ်ႇလၢင်ႉတူၺ်းထႅင်ႈယူႇ ဝႃႈၼႆ။

['သုၼ်ႇလၢႆႈၵူၼ်း']

2021-10-23T09:15:18

https://ssppssa.org/2021/10/%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%81%bd%e1%80%9b%e1%80%b0%e1%82%87%e1%80%9e%e1%80%b0%e1%80%9d%e1%80%ba%e1%82%87-%e1%80%95%e1%80%b5%e1%81%bc%e1%80%ba%e1%80%95/

ၸေႈဝဵင်းၽရူႇသူဝ်ႇ ပဵၼ်ပၢင်တိုၵ်းၵၼ်ၽၢႆႇသိုၵ်းမၢၼ်ႈ မၢတ်ႇၸဵပ်းလူႉတၢႆၼမ်

ဝၼ်းထီႉ 21.10.2021 ၵၢင်ၶမ်ႈ တီႈၸႄႈမိူင်းယၢင်း ၸေႈဝဵင်းၽရူႇသူဝ်ႇ ၽၢႆႇသိုၵ်းမၢၼ်ႈ တင်း တပ်ႉသိုၵ်းယၢင်းလႅင် (KA)(KNDF) ပဵၼ်ပၢင်တိုၵ်းၵၼ် ၼႂ်းၼိုင်ႈဝၼ်းၵူၺ်း (4) ပွၵ်ႈ လႄႈ ၽၢႆႇၶွင်သီႇသိုၵ်းမၢၼ်ႈလူႉတၢႆ မွၵ်ႈ 20 ၵေႃႉပၢႆ ၽၢႆႇတပ်ႉသိုၵ်းယၢင်းလႅင် လၢတ်ႈၵႂႃႇၼင်ႇၼႆ။ Credit.DVB.no ၼႂ်းၸေႈဝဵင်းၽရူႇသူဝ်ႇဢၼ်ပဵၼ် ဝၢၼ်ႈထႃးလႄး ၊ ဝၢၼ်ႈၵျူဝ်းပိၼ်ၵူင်း တင်း ဝၢၼ်ႈၼၢင်းၽႄး ၸိူဝ်းၼႆႉ ၽၢႆႇၸုမ်းသိုၵ်းယၢင်းလႅင်(KA) ၶဝ်ဢဝ်မၢၵ်ႈပွႆႇသႂ်ႇ တပ်ႉၶွင်သီႇသိုၵ်းမၢၼ်ႈ လႄႈ ၽၢႆႇသိုၵ်းမၢၼ်ႈလႆႈမၢတ်ႇၸဵပ်းလူႉတၢႆ တၢင်းၼမ် ဝႃႈၼႆ ။ “ မိူဝ်ႈဝႃး ၵၢင်ၶၢမ်ႈ လႆႈပဵၼ်ပၢင်တိုၵ်း 4 ပွၵ်ႈ ၊ ၽၢႆႇၶွင်ႇသီႇသိုၵ်းမၢၼ်ႈ လူႉတၢႆမၢတ်ႈၸဵပ်း တၢင်းၼမ်၊ ယွၼ်ႉၸုမ်းသိုၵ်းယၢင်းလႅင်ၶဝ်ႈဢဝ်မၢၵ်ႇတႅၵ်ႇပွႆႇသႂ်ႇ လႄႈ ၵႃးတပ်ႉသိုၵ်းမၢၼ်ႈ 3 လမ်းလူႉၵွႆ ဢိၵ်ႇပႃးၵူၼ်းသိုၵ်းၶဝ် လူႉတၢႆၸွမ်း 26 ၵေႃႉ၊ ဢၼ်မၢတ်ႈၸဵပ်းၵေႃႈ မီးမွၵ်ႈ 30/40 ၵေႃႉ မိူဝ်ႈလဵဝ် ပၢင်တိုၵ်းတႄႉယဵၼ်ဝႆႉယူႇ” ဝႃႈၼႆ ။ သၢႆသိုၵ်းမၢၼ်ႈ ဢၼ်မႃးသူင်ႇၶဝ်ႈၼမ်ႉတၢင်းၵိၼ် ၊ မႃးထႅမ်ႁႅင်းတၢင်းလင်ၼၼ်ႉၵေႃႈ ထုၵ်ႈၺႃးတပ်ႉသိုၵ်းယၢင်းလႅင် ပႂ်ႉဢဝ်မၢၵ်ႈတႅၵ်ႈပွႆႇသႂ်ႇၸွမ်းတၢင်း လႄႈ ထုၵ်ႇၺႃး လူမ်ႇယိုဝ်းထႅင်ႈယူႇဝႃႈၼႆ ။ “ မိူဝ်ႈဝႃးယၢမ်းဝၢႆးဝၼ်း 3 မူင်း တီႈၼႂ်းဝဵင်းလွႆၶေႃ ႁိမ်းၸၼ်ႉၸွမ်လွႆၶေႃၵေႃႈ သိုၵ်းမၢၼ်ႈ ထုၵ်ႇၺႃး မၢၵ်ႇတႅၵ်ႇ လူႉတၢႆ သွင်ၵေႃႉ” ၼႆ တပ်ႉသိုၵ်းယၢင်းလႅင် KNDF ဢွၵ်ႇၶၢဝ်ႇၵႂႃႇ” ၼင်ၼႆ ။ Source News. DVB.no

['ၵၢၼ်သိုၵ်း']

2021-10-22T16:32:26

https://ssppssa.org/2021/10/%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%80%ae%e1%82%87%e1%80%95%e1%80%b1%e1%82%83%e1%80%b8-%e1%81%bd%e1%80%b0%e1%81%bc%e1%80%ba%e1%80%90%e1%80%b0/

တီႈမိူင်းၼီႇပေႃး ၽူၼ်တူၵ်းႁၢဝ်ႉႁႅင်း လိၼ်ယူတ်ႇ မီးၵူၼ်းလူႉတၢႆဢမ်ႇယွမ်း (43) ၵေႃႉ

တီႈမိူင်းၼီႇပေႃး ၽူၼ်ၵိုင်ႉၵၢင်ႉတူၵ်းႁႅင်းထပ်းၵၼ်ႁိုင်သၢမ်ဝၼ်းလႄႈ လိၼ်ယူတ်ႇ ၼမ်ႉလွႆ လူၵ်ႈၼွင်း လႄႈ မီးၵူၼ်းလူႉတၢႆဢမ်ႇယွမ်း (43) ၵေႃႉ ဝႃႈၼႆ။ မိူဝ်ႈဝၼ်းထီႉ 20/10/2021 ၽူႈမီးပုၼ်ၽွၼ်းၽၢႆႇပလိၵ်ႈလၢတ်ႈဝႃႈ “ ၵူၼ်းၵမ်ႈၽွင်ႈဢၼ်ႁၢႆဝႆႉ ၵေႃႈ မီးယူႇ (30) ၵေႃႉဝႃႈၼႆ၊ ၸဝ်ႈၼႃႈတီႈပလိၵ်ႈ သၢၼ်ႇတႃႇၶၢၼ်ႇဝႃႇ(ဆန်တာ ခန်ဝါ) လၢတ်ႈ ဝႃႈ ၵူၼ်းဢၼ်လႆႈတၢင်းၸဵပ်းဝၢတ်ႇၵေႃႈတေမီးယူႇမွၵ်ႈ (20) ၵေႃႉပၢႆ ၵူၼ်းၸိူဝ်းၼႆႉ လႆႈသူင်ႇ ယူတ်းယႃတူဝ်တီႈႁူင်းယႃၼႂ်းမိူင်းဝႆႉယူႇ” ဝႃႈၼႆ။ Photo – DVB ဝၢၼ်ႈၵွင်းမူး ဢၼ်မီးၽၢႆႇလင် ဝဵင်းလူင်ၶတ်ႉတမၢၼ်ႇတူႇ (ခတ္တမန္ဒူ မြို့တော်) ၵႆၵၼ်မွၵ်ႈ 220 လၵ်းပၢႆၼၼ်ႉ မီးၵူၼ်းဢၼ်ပၢႆႈၽေးၼမ်ႉယူႇမွၵ်ႈ 60 ပၢႆ ဢမ်ႇၸၢင်ႈဢွၵ်ႇၵႂႃႇတၢင်းလႂ်ၶမ်ဝႆႉယူႇ၊ တႃႇတေၶဝ်ႈၸွႆႈၽႅဝ်တီႈၼၼ်ႉၵေႃႈ ၶတ်းၸႂ်ယူႇသေတႃႉ ၵွပ်ႈဝႃႈၽူၼ်သိုပ်ႇတူၵ်းႁႅင်း ဢမ်ႇထၢတ်ႇ လႄႈ ဢမ်ႇပႆႇၸၢင်ႈၶဝ်ႈၵႂႃႇၸွႆႈလႆႈ ဝႃႈၼႆ။ “ ၸဵမ်မိူဝ်ႈဝႃးယဝ်ႉ ၵွပ်ႈၾိင်ႈၾႃႉရႃႇသီႇ ဢမ်ႇလီ ၽူၼ်ၵေႃႈတူၵ်းႁႅင်းဢမ်ႇထၢတ်ႇဢမ်ႇဝၢႆး ၸုမ်းၽၢႆႇၸွႆႈထႅမ်ၶဝ်ႈၼမ်ႉတၢင်းၵိၼ် တႃႇတေၶဝ်ႈၽႅဝ်တီႈဝၢၼ်ႈၼၼ်ႉၵေႃႈ ပႆႇၶဝ်ႈၽႅဝ်၊ မိူဝ်ႈၼႆႉၵေႃႈတိုၵ်ႉသိုပ်ႇၶတ်းၸႂ်ထႅင်ႈယူႇၼႆ ၸဝ်ႈၼႃႈတီႈပလိၵ်ႈ ၶုၼ်ႇဝႃႇ(ခွန်ဝါ) လၢတ်ႈၵႂႃႇတီႈ ႁွင်ႈၵၢၼ်ၶၢဝ်ႇ (ရိုက်တာ) ” ဝႃႈၼႆ။ မႄႈၼမ်ႉထူမ်ႈၼွင်း လႄႈ ၶူဝ်၊ သဵၼ်ႈတၢင်း၊ ႁိူၼ်းၸိူဝ်းၼႆႉ ထုၵ်ႇၼမ်ႉထူမ်ႈပႃးၵႂႃႇၸွမ်းမူတ်း ၽၢင်ႁၢင်ႈ လွၵ်းၼႃး ဢၼ်ထုၵ်ႇၼမ်ႉလူၵ်ႈထူမ်ႈ ၸိူဝ်းၼႆႉၵေႃႈ ၼႄဝႆႉယူႇ ဝႃႈၼႆ ။တီႈမိူင်း ၼီႇပေႃးၼႆႉၵူႈပီႊၵၢင်လိူၼ် July တေႃႇထိုင်လိူၼ် September ၽူၼ်တူၵ်းၼမ်ႉၼွင်း လိၼ်ယူတ်ႇ ဝႃႇ ၸိူဝ်းၼႆႉၵႆႉပဵၼ်ယူႇ ၊ လိူဝ်ၼၼ်ႉၵေႃႈ သိုပ်ႇၵႂႃႇၼႃႈၼႆႉ ၽူၼ်တေၸၢင်ႈတူၵ်းၼမ်ထႅင်ႈ ၼႆယူႇ ဝႃႈၼႆ။ Source news.dvb.no

['ၶၢဝ်ႇၵူႈလွင်ႈလွင်ႈ']

2021-10-22T11:13:10

https://ssppssa.org/2021/10/%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ae%e1%80%b8%e1%80%9c%e1%80%ae%e1%80%b8%e1%80%9a%e1%82%83%e1%80%b8-%e1%81%b5%e1%82%83%e1%80%b8/

ၼႂ်းမိူင်းသီးလီးယႃး ၵႃးသၢႆသိုၵ်း ၼိုင်ႈလမ်း ထုၵ်ႈၺႃးမၢၵ်ႇတႅၵ်ႈ လႆႈလူႇတၢႆ 14 ၵေႃႉ

မိူဝ်ႈဝၼ်းထီႉ 20.10.2021 တီႈမိူင်းသီးလီးယႃး ဝဵင်းတမၢတ်ႉၸၵၢတ်ႉသ် ၵႃးသၢႆသိုၵ်းလမ်းၼိုင်ႈ လႆႈထုၵ်ႈၺႃးမၢၵ်ႇတႅၵ်ႈ လႄႈ ၵူၼ်းသိုၵ်းလႆႈလူႉတၢႆ ဢမ်ႇယွမ်း (14) ၵေႃႉ ဝႃႈၼႆ။ ၼႂ်းၶၢဝ်ႇလူင်ပွင်ၸိုင်ႈမိူင်း သီးရီးယႃး ဢွၵ်ႇဝႆႉဝႃႈ- ဢၼ်မၢၵ်ႇလႆႈတႅၵ်ႈသႂ်ႇၵႃးသၢႆသိုၵ်းၵမ်းၼႆႉ ပဵၼ်ၽႂ်ႇပွႆႇသႂ်ႇၼႆ ပႆႇလႆႈႁူႉၵမ်းလဵဝ်။ ယၢမ်းၵၢင်ၼႂ် ၵၢင်ဝဵင်းတမၢတ်ႉၸၵၢတ်ႉသ် ၵႄႈၵၢင်ၵူၼ်း ၼမ် ၽွင်းၵႃးသၢႆသိုၵ်း တၢင်ႇၵူၼ်းလူင်ၽူႈမီးၸၼ်ႉ တင်းၼမ် တိုၵ်ႉဢၢင်ႈၽႅဝ်ၼိူဝ်ၶူဝ် ႁႃႇၾိတ်ႉဢႄဢႃႇသတ်ႉသ် ၼၼ်ႉ မၢၵ်ႇလႆႈတႅၵ်ႈသႂ်ႇထႅင်ႈၵမ်းၼိုင်ႈ ဝႃႈၼႆ။ photo credit. “ ယွၼ်ႉၶူဝ်းၶွင်ဢၼ်ၸၢင်ႈတႅၵ်ႈသွင်ဢၼ်ၼႆႉတႅၵ်ႈသေယဝ်ႉ၊ ၶူဝ်းၶွင်ဢၼ်ၸၢင်ႈတႅၵ်ႈထႅင်ႈ ၼၼ်ႉ ၸုမ်းၽၢႆႇပၢႆးၸၢၵ်ႈလႆႈၵႂႃႇယႃႉပႅတ်ႈၶိုတ်းၶၢဝ်းယၢမ်း လႄႈ ဢမ်ႇလႆႈပဵၼ်ၽေးသင် ဢၼ်မႃးပွႆႇမၢၵ်ႇၼႆႉၵေႃႈ ပဵၼ်ၸုမ်းၵေႃၵၢၼ်ႁၢႆႉၵူၺ်း” ၽူႈမီးၸၼ်ႉၵေႃႉၼိုင်ႈလၢတ်ႈၼင်ၼႆ။ တပ်ႉဢၼ်လႆႈပၼ်ၵႂၢမ်းမၼ်ႈသႅတ်ႉၸႃႇၵၼ်တင်း ၸွမ်ၸိုင်ႈ ဢႃႇသၢတ်ႉသ်ၸိူဝ်းၼၼ်ႉ တႄႉႁႂ်ႈၸုမ်းၵေႃႇၵၢၼ်ႁၢႆႉၶဝ် မိပ်ႇငႅၼ်းယဝ်ႉ မႃးပွႆႇမၢၵ်ႇသႂ်ႇတီႈၼႂ်းဝဵင်းတမၢတ်ႉသၢတ်ႉသ်တႄႉ မီးၵမ်ႉဢႄႇၵူၺ်း ။ တပ်ႉသိုၵ်း ရသျႃး လႄႈ တင်း တပ်ႉသိုၵ်း ဢီႇရၢၼ်ႇၼႆႉ ၵွပ်ႈပိူဝ်ႈ တၢင်းၸွႆႈထႅမ် သိုၵ်းၵူၼ်းမိူင်း သျီူးယူဝ်ႇ သေႁဵတ်းႁႂ်ႈ လူင်ပွင်ၸိုင်ႈ ဢႃႇသၢတ်ႉ ၶိုၼ်းၸမ်ၵုမ်းထိင်းလႆႈ တင်းမိူင်းယူႇယဝ်ႉ ဝႃႈၼႆ ။ ဢၼ်တပ်ႉသိုၵ်း ဢႃႇသတ်ႉတိုၵ်းယူႇ ၽၢႆႇၸဵင်ႇႁွင်ႇဝၼ်းတူၵ်း မိူင်းသီးရီးယႃးၼႆႉ ပဵၼ်တပ်ႉၵမ်းလိုၼ်းသုတ်း တပ်ႉၵုမ်းထိင်း ၸုမ်းၵေႃႇၵၢၼ်ႁၢႆႉၶဝ်ႉယဝ်ႉ ဝႃႈၼႆ ။ ၸုမ်းၽၢႆႇၸွႆႈထႅမ်တူဝ်ထူပ်းၵေႃႉၼိုင်ႈလၢတ်ႈဝႃႈ-ဝၢႆးသေ မၢၵ်ႇလႆႈတႅၵ်ႈၼႂ်းဝဵင်း တမၢတ်ႉ သၵၢတ်ႉသ်ယဝ်ႉ ၊ ဝဵင်းဢႃႇလီႁႃႇ ဢၼ်ၸုမ်းယိပ်းၵွင်ႈၵၢင်ႇတၢင်ႇၸုမ်း ၵုမ်းၵမ်ၼၼ်ႉၵေႃႈ ထုၵ်ႇမၢၵ်ႇလူင်တူၵ်းသႂ်ႇၼႂ်းပွၵ်ႉ ၊ ဝၢၼ်ႈ တင်းၼမ် ဝႃႈၼႆ။ Source.DVB.no

['ၵၢၼ်သိုၵ်း']

2021-10-22T10:30:24

https://ssppssa.org/2021/10/%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%80%bb%e1%81%a2%e1%80%84%e1%80%ba%e1%80%b8%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85/

တီႈမိူင်းၶျၢင်းႁၢင်ႈႁႅၼ်းပၼ်တီႈယူႇသဝ်းၵူၼ်းပၢႆႈၽေး IDP

ယွၼ်ႉပၢင်တိုၵ်းမိူင်းၶျၢင်းပွတ်းႁွင်ႇသေႁဵတ်းႁႂ်ႈၵူၼ်းမိူင်းၼပ်ႉႁူဝ်ႁဵင်လႆႈပၢႆႈၽေးသိုၵ်း လႄႈ မိူဝ်ႈလဵဝ်တႃႇၵူၼ်းၸိူဝ်းပၢႆႈၽေးသိုၵ်းၼၼ်ႉၵေႃႈ လႆႈႁၢင်ႈႁႅၼ်းတီႈယူႇပၼ်ယူႇဝႃႈၼႆ ။ ဝၼ်းထီႉ 20/10/2021 တီႈၼိူဝ်သဵၼ်ႈတၢင်း ၽလၢၼ်း(ဖလမ်း) လႄႈ ႁႃးၶႃး(ဟားခါး) ၼႂ်းမိူင်း ၶျၢင်းပွတ်းႁွင်ႇ ၼၼ်ႉတပ်ႉသိုၵ်းမၢၼ်ႈ လႄႈ တပ်ႉႁူမ်ႇလုမ်ႈၵူၼ်းပိုၼ်ႉတီႈ ပဵၼ်ပၢင်တိုၵ်း ၵၼ်ယဝ်ႉ ၵူၼ်းပိုၼ်ႉတီႈလႆႈဢွၼ်ၵၼ်ဢွၵ်ႇပၢႆႈၼပ်ႉႁူဝ်ႁဵင်မၼ်း ၵွပ်ႈၼၼ် ၼင်ႇႁိုဝ်ၵူၼ်း ပၢႆႈၽေးၸိူဝ်းၼႆႉ တေမီးတီႈယူႇၼၼ်ႉ ႁၢင်ႈႁႅၼ်းတႃႇတေပိုတ်ႇၽုၺ်ႇပၼ် တီႈလိုဝ်ႈသဝ်း ၵူၼ်းပၢႆႈၽေး (IDP) ဝႃႈၼႆ ။ . တေဢဝ်ဝၼ်းထီႉ11ဝၼ်း လိူၼ်ဢွၵ်ႊထူဝ်ႊပိူဝ်ႊမႃးၼႆႉ တပ်ႉသိုၵ်းမၢၼ်ႈဢၼ်လုၵ်ႉတၢင်း ဝဵင်းၵလေး(ကလေးမြို့) မိူင်းၶျၢင်း ၼၼ်ႉၶိုၼ်ႈမႃးလႄႈ တၢင်းတီႈၼိူဝ်သဵၼ်ႈတၢင်း ၽလၢၼ်း (ဖလမ်း) လႄႈ ႁႃးၶႃး(ဟားခါး) ၸိူဝ်းၼႆႉ တပ်ႉသိုၵ်းမၢၼ်ႈ တင်း ၽၢႆႇတပ်ႉသိုၵ်းႁူမ်ႇလူမ်ႈ ၵူၼ်းပိုၼ်ႉတီႈလႆႈပဵၼ်ပၢင်တိုၵ်းၵၼ် ဝႃႈၼႆ။ ၵူၼ်းၸွႆႈထႅမ်ၵူၼ်းပၢႆႈၽေးတီႈ ဝဵင်းၽလၢၼ်း(ဖလမ်း) ၵေႃႉၼိုင်ႈလၢတ်ႈဝႃႈ-“မိူဝ်ႈဝၼ်းထီႉ 19/10/2021 ပဵၼ်ပၢင်တိုၵ်းၵၼ်သေ ယွၼ်ႉတပ်ႉသိုၵ်းမၢၼ်ႈဢဝ်ၶိူင်ႈလူင်ယိုဝ်းသႂ်ႇလႄႈ ဝၢၼ်ႈ ၸိူဝ်းဢၼ်မီးယူႇတီႈႁိမ်းပဵၼ်ပၢင်တိုၵ်း မိူၼ်ၼင်ႇ ဝၢၼ်ႈ(တားရ်ရွာ၊ တလန်ဇာရ်ရွာ၊ ရမ်ထလို ရွာ) ဝၢၼ်ႈဢၼ်ယူႇၼိူဝ်သဵၼ်ႈတၢင်းၵႂႃႇၸူး (ရိဒ်ရေရွှာ) ၸိူဝ်းၼႆႉ ၵူၼ်းတၢင်းဝၢၼ်ႈ လႆႈဢွၼ်ၵၼ်ဢွၵ်ႇပၢႆႈယူႇ ဝႃႈၼႆ။ . ၽူႈမီးပုၼ်ႈၽွၼ်း တႃႇတေပိုတ်ႇၽုၺ်ႇပၼ်တီႈယူႇသဝ်းၵူၼ်းပၢႆႈၽေး လၢတ်ႈၼႄဝႃႈ-“ဝၢၼ်ႈႇဢၼ်မီးယူႇၼိူဝ်သဵၼ်ႈတၢင်းလူင် 4 ဝၢၼ်ႈၸိူဝ်းၼႆႉလႆႈၶၢမ်ႇဢေႃႈ၊ ၵူၼ်းဝၢၼ်ႈတၢင်း 4 ဝၢၼ်ႈလႆႈဢွၼ်ၵၼ်ဢွၵ်ႇပၢႆႈမူတ်း ၊ လႆႈပၢႆႈယူႇတီႈၼႂ်းထိူၼ်ႇ လႆႈဢဝ်ၽႃႈယၢင်မုင်းသေ ယူႇဝႆႉဢေႃႈ ၊ ပေႃးၶဝ်လႆႈယူႇဝႆႉၸိူင်ႉၼႆ ၵူဝ်ထုၵ်ႇထၢင်ႇထိူမ်ဝႃႈ ပဵၼ်ၸုမ်း (PDF) ၼႆသေ ၵူဝ်ၶဝ် ပဵၼ်ၵႂႃႇသေၸိူဝ်ႉသေလွင်ႈ ဝူၼ်ႉဝႃႈၼၼ်သေ ပဵၼ်ဢၼ်မႆႈၸႂ်ယူႇဢေႃႈ၊ ၵူၼ်းပၢႆႈၽႄးတေႉ တေမီးယူႇမွၵ်ႈ(3,500) ပၢႆ ဝႃႈၼႆ။ တပ်ႉသိုၵ်းမၢၼ်ႈ ဢၼ်မီးယူႇဝႆႉမိူဝ်ႈလဵဝ် တီႈၽလၢၼ်း(ဖလမ်း) ဝဵင်းလူင်ႁႃးၶႃး (ပြည်နယ်မြို့ တော်ဟာခါး) မိူဝ်ႈဝၼ်းထီႉ 20/10/2021 ယၢမ်းဝၢႆးဝၼ်းၼၼ်ႉၽႅဝ်မႃးတီႈၼႂ်းၵႄႈၵၢင်သဵၼ်းတၢင်း ၽလၢၼ်း(ဖလမ်း) လႄႈ ႁႃးၶႃး(ဟားခါး)၊ ႁိူၼ်းၵူၼ်းဝၢၼ်ႈ(10)လင်ပၢႆ ထုၵ်ႇၺႃးဢဝ်ၾႆးၸုတ်ႇ ၽဝ် ပႃးတၢင်းဝတ်ႉၵျွင်းမုၼ်ၸဝ်ႈ ထုၵ်ႇယႃႉလႅဝ် ၸိူဝ်းဢၼ်မီးယူႇတီႈၼိူဝ်သဵၼ်ႈတၢင်း ဝဵင်း ၽလၢၼ်း(ဖလမ်း) လႄႈ ႁႃးၶႃး(ဟားခါး) ၽၢႆႇၼိူဝ်ဝၢၼ်ႈမႂ်ႇထလၢၼ်(ထလန်ရောန်ရွာ) ၵူၼ်းမိူင်းၵေႃႈလႆႈဢွၼ်ၵၼ်ဢွၵ်ႇပၢႆႈဢွၵ်ႇတၢင်းၼမ် ဝႃႈၼႆ ။ Source.BBC.com

['သုၼ်ႇလၢႆႈၵူၼ်း']

2021-10-13T19:11:40

https://ssppssa.org/2021/10/%e1%80%9d%e1%80%b5%e1%80%84%e1%80%ba%e1%80%b8%e1%81%bd%e1%80%9b%e1%80%b0%e1%82%87%e1%80%9e%e1%80%b0%e1%80%9d%e1%80%ba%e1%82%8a-%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba/

ဝဵင်းၽရူႇသူဝ်ႊ ပဵၼ်ပၢင်တိုၵ်းၵၼ်(4) ဝၼ်းၵႃးသိုၵ်းမၢၼ်ႈၺႃးမၢၵ်ႇတႅၵ်ႇ

: DVB SSPP/SSA 13.10.2021 ၼႂ်းၸေႈမိူင်းယၢင်း ဝဵင်းၽရူႇသူဝ်ႊ ၸုမ်းသိုၵ်းယၢင်းလႅင် (KA) တင်း ၸုမ်းသိုၵ်းၽၢႆႇႁူမ်ႇလူမ်ႈ (KNDF)ႁူမ်ႈၵၼ် ပိုတ်းယိုဝ်းသိုၵ်းမၢၼ်ႈ ၶၢဝ်းတၢင်း 4 ဝၼ်း ဝႃႈၼႆ ။ မိူဝ်ႈဝႃး ဝၼ်းထီႉ 12.10.2021 ယၢမ်းၵၢင်ၼႂ် 7:30မူင်းၼၼ်ႉ ၼႂ်းၸေႈဝဵင်းၽရူႇသူဝ်ႊ ၸုမ်း ၶွင်ႇသီႇသိုၵ်းမၢၼ်ႈ ၽွင်းထူဝ်းသၢႆသိုၵ်း လုၵ်ႉတင်းဝၢၼ်ႈထႃးလႄး မႃးသေ ယူႇတီႈ ၸုမ်းသိုၵ်းယၢင်းလႅင် ဢဝ်မၢၵ်ႈပွႆႇသႂ်ႇ သၢႆသိုၵ်းၵႃးၶွင်ႇသီႇသိုၵ်းမၢၼ်ႈလႆႈလူႉလႅဝ် လႄႈ ၽၢႆႇတင်းသိုၵ်းမၢၼ်ႈ လႆႈတင်း ၸဵပ်းဝၢတ်ႇ တၢင်းၼမ်ၼႆ ၽၢႆႇသိုၵ်းယၢင်းလႅင် (KNDF) ဢွၵ်ႇၶၢဝ်ႇဝႆႉဝႃႈၼင်ႇၼႆ။ မိူဝ်ႈဝၼ်းထီႉ 11.10.2021 ၵေႃႈ တီႈႁိမ်းဝၢၼ်ႈထႃးလႄး ၸုမ်းသိုၵ်းယၢင်း (KA) လႄႈ ၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်း ႁၢဝ်ႈႁႅင်းသေ ၽၢႆႇၶွင်ႇသိုၵ်းမၢၼ်ႈၶဝ် ၽႅဝ်ၵႂႃႇၼႂ်းဝၢၼ်ႈထႃးလႄး ဢဝ်ၾႆးၽဝ် ယွင်ၶဝ်ႈယဝ်ႉ ႁႅမ်တၢႆဝူဝ်း၊ၵႂၢႆး ၵူၼ်းမိူင်းတင်းၼမ် ဝႃႈၼႆ။ ၼႂ်းလိူၼ် October ,9 ဝၼ်းမႃးၼႆႉ တီႈဝဵင်းၽရူႇသူဝ်ႊ ယူႇတီႈၶွင်ႇသီႇသိုၵ်းမၢၼ်ႈ လႄႈ သိုၵ်းယၢင်းလႅင် လႆႈပဵၼ်ပၢင်တိုၵ်းၵၼ် မီး 8 ပွၵ်ႈ၊ ၵွပ်ႈပိူဝ်ႈသိုၵ်းမၢၼ်ႈ ထူဝ်းႁႅင်းသိုၵ်းၶဝ်ႈမႃး ၼႂ်းဝဵင်းၽရူႇသူဝ်ႇ ၊ဝဵင်းပေႃႇလၶႄး မႃးသူင်ႇၶဝ်ႈၼမ်ႉတၢင်းၵိၼ်ပၼ်ၵူၼ်းၶဝ်သေ လႆႈပဵၼ်ပၢင်တိုၵ်းၵၼ်မႃးတေႃႇ ထိုင်ယၢမ်းၼႆႉ ဝႃႈၼႆ။ ၵွပ်ႈပၢင်တိုၵ်းသွင်ၽၢႆႇႁၢဝ်ႈႁႅင်းလႄႈ ၵူၼ်းမိူင်းၸိူဝ်းယူႇပွတ်းၼၼ်ႉ ႁူဝ်ၼပ်ႉၵူၼ်း ႁူဝ်ႁဵင်မၼ်းလႆႈပၢႆႈ ၶဝ်ႈၼႂ်းထိူၼ်ႇ လႆႈႁဵတ်းသုမ်ႉၽႃႈယၢင်သေယူႇသဝ်းဝႆႉယူႇ ၊ လူဝ်ႇတၢင်းၸွႆႈထႅမ် ၶဝ်ႈၼမ်ႉတၢင်းၵိၼ် ၊ယႃႈယႃတင်းၼမ်ၼႆ ၵူၼ်းမိူင်းပိုၼ်ႉတီႈၵေႃႉၼိုင်ႈလၢတ်ႈ ဝႃႈၼႆ။ ၶၢဝ်ႇ PKPF ဢွၵ်ႇၶၢဝ်ႇဝႆႉဝႃႈ တႄႇဢဝ်လိူၼ် ၽေႇၽေႃႇဝႃႇရီႇ 1 ဝၼ်း တေႃႇထိုင်မိူဝ်ႈၼႆႉ ဝၢႆးသေ သိုၵ်းမၢၼ်ႈ သိမ်းဢႃႇၼႃႇမႃးၼႆႉ ၵူၼ်းမိူင်းယၢင်းလႅင်း လူႉတၢႆ မီး 122 ၵေႃႉ ၵူၼ်းလူႉတၢႆ မိူဝ်ႈၽွင်းၼႄၵၢင်ၸႂ် 2 ၵေႃႉ၊ ၵူၼ်းမိူင်းဢၼ်ဢမ်ႇမီးတၢင်းၽိတ်းသင် ထုၵ်ႇၺႃး ၶွင်ႇသီႇသိုၵ်းမၢၼ်ႈၶႃႈတၢႆ 82 ၵေႃႉ ဢၼ်လူႉတၢႆ ၊မိူဝ်ႈၽွင်းတိုၵ်ႉပၢႆႈၽေး 10 ၵေႃႉ ၊ ၸုမ်းယိပ်းၵွင်ႈၵၢင်ႈ လူႉတၢႆ 28 ၵေႃႉ ဝႃႈၼႆ။ လိူဝ်ၼၼ်ႉ ၵူၼ်းဢၼ်လူႉတၢႆၼမ်သေပိူၼ်ႈတေႉ ပဵၼ်ဝဵင်းတီႇမေႃးသူဝ်း 82 ၵေႃႉ ၊ၼႂ်းဝဵင်းလွႆၶေႃ 21 ၵေႃႉ၊ဝဵင်းၽၢႆႇၶုၼ်ႇ 10 ၵေႃႉ ၊ မိူင်းပဵင်း 5 ၵေႃႉ ၊ ဝဵင်းပေႃႇလၶႄး 2 ၵေႃႉ၊ၵူၼ်းမိူင်း ၵူၼ်းၸၢႆး 106 ၵေႃႉ၊ ၼၢင်းယိင်း 11 ၵေႃႉ လႄႈ လုၵ်ႈဢွၼ်ႇ 5 ၵေႃႉ ဝႃႈၼႆ။ Source : DVB

['ၵၢၼ်သိုၵ်း']

2021-10-12T18:50:24

https://ssppssa.org/2021/10/%e1%81%bc%e1%82%82%e1%80%ba%e1%80%b8%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%af%e1%80%90%e1%80%ba/

ၼႂ်းၸေႈဝဵင်းမိူင်းၵုတ်ႈ ၵူၼ်းၼုမ်ႇ(4) ၵေႃႉၶီႇလူတ်ႉၶိူင်ႈၺႃးသိုၵ်းမၢၼ်ႈပေႃႉႁႅမ်

: DVB SSPP/SSA 12.10.2021 မိူဝ်ႈဝႃး ဝၼ်းထီႉ 11.10.2021 ယၢမ်းၵၢင်ဝၼ်း ဝဵင်းမိူင်းၵုတ်ႇ မီးၵူၼ်းၼုမ်ႇ 4 ၵေႃႉ ၶီႇလူတ်ႈၶိူင်ႈ 2 လမ်း လုၵ်ႉတီႈမိူင်းလူင်ဝၢၼ်ႈတႂ်ႈ ထုၵ်ႇၺႃး ၶွင်ႇသီႇသိုၵ်းမၢၼ်ႈ ၸႂ်ႉၵိုတ်းလူတ်ႉၶိူင်ႈသေ ၺႃး သိုၵ်းမၢၼ်ႈ ပေႃႉထုၵ်ႈႁႅမ်ပေႃးဢွၵ်ႇလိူတ်ႈ ဢွၵ်ႇယၢင်ႇၼႆ ၵူၼ်းမိူင်းၵေႃႉၼိုင်ႈ ဢၼ်ႁၼ်တူဝ်ထူပ်း လၢတ်ႈၼင်ႇၼႆ။ ”မိူဝ်ႈဢွၼ်တၢင်းတေႉ တီႈၼႆႈ ဢမ်ႇပႆႇၸႅတ်ႈ ၵိၵ်ႉၵေႃႈဢမ်ႇယၢမ်ႈမီးသေပွၵ်ႈ၊ သိုၵ်းမၢၼ်ႈၶဝ်တေလႆႈၶၢဝ်ႇသင်ဢမ်ႇႁူႉ ပေႃးဝႃႈၵူၼ်းၼုမ်ႇသီႇၵေႃႉၽႅဝ်တီႈၶဝ်ၵေႃႈ သိုၵ်းမၢၼ်ႈ ဢဝ်ငုၵ်းၵွင်ႈထုပ်ႉသႂ်ႇ ၊ပိတ်ႉသႂ်ႇၵူၼ်းၼုမ်ႇ ၊ ၵူၼ်းၼုမ်ႇဢၼ်ၸိူဝ်းလႆႈၶၢမ်ႇထုၵ်ႇပေႃႉႁႅမ်ၼၼ်ႉ ပေႃးဢမ်ႇၸၢင်ႈလုၵ်ႉလႆႈ” သိုပ်ႇလၢတ်ႈ ဝႃႈၼႆ။ ၵူၼ်းၼုမ်ႇဢၼ်လႆႈထုၵ်ႇပေႃႉထုၵ်ႇပေႃႉႁႅမ်ၼၼ်ႉ လႅပ်ႈတေဢမ်ႇၸႂ်ႈၵူၼ်းဢၼ်ယူႇ ႁိမ်းႁွမ်းဝၢၼ်ႈၸိူဝ်းၼၼ်ႉ လဵပ်ႈပဵၼ် လုၵ်ႉတီႈၵႆသေဢွၵ်ႇၶၢဝ်းတၢင်းမႃး ၸိူင်ႉၼၼ်ၵူၺ် ဝႃႈၼႆ။ မိူဝ်ႈဝႃး October,11 ဝၼ်း ယၢမ်းၵၢင်ၼႂ်ၼၼ်ႉၵေႃႈ ၶွင်ႇသီႇသိုၵ်းမၢၼ်ႈၶဝ် လႆႈႁၼ်ထူင်ၸေႈလမ် တူၵ်းဝႆႉၼိူဝ်သဵၼ်းတၢင်းလႄႈ ၶဝ်ထၢင်ႇပဵၼ်ထူင်ႇမၢၵ်ႇတႅၵ်ႇသေဢဝ်ၵွင်ႈယိုတ်းပႅတ်ႈၼႆ လႆႈႁူႉၸွမ်းၼင်ႇၼႆ ။ Source : DVB

['သုၼ်ႇလၢႆႈၵူၼ်း']

2021-10-12T10:11:24

https://ssppssa.org/2021/10/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%95%e1%80%ad%e1%80%af%e1%80%90%e1%80%ba%e1%82%87%e1%81%bd%e1%80%ad%e1%80%af%e1%81%ba%e1%80%ba%e1%82%87-%e1%80%9e%e1%82%85/

ပၢင်ပွႆးပိုတ်ႇၽိုၺ်ႇ သႅၼ်ႈတၢင်းမႂ်ႇ တီႈၼႂ်းဢိူင်ႇဝၢၼ်ႈၽၢႆ ၊ ၸေႈဝဵင်းမိူင်းယႆ၊ ၸိုင်ႈတႆးပွတ်းႁွင်ႇ

SSPP/SSA 12/10/2021 ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ပိုတ်ႇၽုၺ်ႇသဵၼ်ႈတၢင်း ဢၼ်လႆႈ ၸွႆႈထႅမ် သိူဝ်ႇတၢင်းပၼ် ၵူၼ်းမိူင်း ၼႂ်းၼႃႈတီႈၵုမ်းၵမ် ၼင်ႇႁိုဝ်သဵၼ်ႈတၢင်းလွင်ႈၵပ်းသိုပ်ႇၵူၼ်းမိူင်းပေႃးတေၵႂႃႇမႃးငၢႆႈလူမ်ၸႂ် ဝႃႈၼႆ။ မိူဝ်ႈဝႃးဝၼ်းထီႉ 11/လိူၼ် October/ပီႊ 2021 ၼီႊ ယၢမ်း (09:00) မူင်းၼၼ်ႉ ယူႇတီႈ ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး SSPP/SSA လႆႈဢွၼ်ႁူဝ်ၸတ်းႁဵတ်းပၢင်ၵႅဝ်ႈ ပၢင်ပွႆးပိုတ်ႇၽုၺ်ႇ သဵၼ်ႈတၢင်းမႂ်ႇ ဢၼ်မီးဝႆႉယူႇၼႂ်း ဢိူင်ႇဝၢၼ်ႈၽၢႆ ၊ၸေႈဝဵင်းမိူင်းယႆ၊ မီးၵူၼ်းမိူင်း ၵူၼ်းသိုၵ်း ဢိၵ်ႇတင်း သင်ႇၶႃႇၸဝ်ႈ ၶဝ်ႈႁူမ်ႈပိုတ်ႇၽုၺ်ႇ ၵႂႃႇပႃး ၊ ၼႂ်းၼၼ်ႉၽူႈၶိုၼ်ႈႁွတ်ႈပၢင်ပိုတ်ႇၽုၺ်ႇသႅၼ်ႈတၢင်းမႂ်ႇ သင်ႇၶႃႇၸဝ်ႈ (9)ပႃး၊ ၽူႈယႂ်ႇၵူၼ်းလူင်- (11) ၵေႃႉ၊ ၽူႈၵွၼ်းတပ်ႉလုၵ်ႈတပ်ႉ-(36)ၵေႃႉ ႁူမ်ႈတင်း ပေႃႈမႄႈၵူၼ်းမိူင်း ၸၢႆး/ယိင်း -(102)ၵေႃႉ၊ ႁူမ်ႈတၢင်းသဵင်ႈၽူႈၶိုၼ်ႈႁွတ်ႈ မီးယူႇ -(158) ၵေႃႉဝႃႈၼႆ ။ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး သိူဝ်ႇတၢင်းပၼ်ပေႃႈမႄႈၵူၼ်းမိူင်း တီႈဝၢၼ်ႈမွၵ်ႇငႄး၊ ဝၢၼ်ႈပဵင်းၺွင်ႇ၊ ဝၢၼ်ႈၼွင်ႁႅၼ်၊ ဝၢၼ်ႈၼမ်ႉႁွမ်း၊ ဝၢၼ်ႈၵိူၼ်ႇ ၊ ဝၢၼ်ႈၽၢၵ်းတူပ်း၊ ၼႂ်းဢိူင်ႇဝၢၼ်ႈၽၢႆႇ ၊ ၸုမ်း(1)၊ ဢိူင်ႇ(2)၊ ၸေႈဝဵင်းမၢႆ-(6)၊ ၸေႈဝဵင်းမိူင်းယႆ၊ ၸိုင်ႈတႆးပွတ်းႁွင်ႇဝႃႈၼႆ ။ ၶၢဝ်းတၢင်းဢၼ်လႆႈသိူဝ်ႇသဵၼ်ႈတၢင်းၼႆႉ တေမႃးမိူဝ်ႈဝၼ်းထီႉ 21/08/2021 တေႃႇထိုင်မႃးမိူဝ်ႈ ဝၼ်းထီႉ 10/10/2021 ၼၼ်ႉသေပဵၼ်ဢၼ်ၵေႃႇသၢင်ႈဢွင်ႇမၢၼ်တူဝ်ႈၵႂႃႇယူႇ ဝၼ်းႁူမ်ႈမီးၵႂႃႇ (52) ဝၼ်း ႁိုင်ၸမ် 2 လိူၼ် ၊ ၵႃးဢၼ်တေႃႉတၢင်ႇသၢႆး(11)လမ်း၊ ၵႃးၶုတ်းသၢႆးဢွၼ်ႇ(1)လမ်းသေ ၸႂ်ႉတိုဝ်းၵႂႃႇယူႇ ၊ ဢၼ်လႆႈသိူဝ်ႇတၢင်းပၼ်ၵူၼ်းမိူင်းသဵၼ်ႈၼႆႉ တၢင်းၵႆမီးယူႇမွၵ်ႈ (20)လၵ်း ဝႃႈၼႆ ။ ၵၢၼ်ၵေႃႇသၢင်ႈတွၼ်ႈလိၼ်ၶိုၼ်ႈယႂ်ႇ ပုၼ်ႈတႃႇပေႃႈမႄႈၵူၼ်းမိူင်းၼႆႉ ယူႇတီႈပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တိုၼ်းတမ်းဝၢင်းပိူင်သေၶတ်းၸႂ်ၵေႃႇသၢင် ၶူဝ်၊ သဵၼ်ႈတႃႈသၢႆတၢင်း ၊ ၼမ်ႉၵိၼ် ၼမ်ႉၸႂ်ႉၵူၼ်းမိူင်း ၊ ႁူင်းႁဵၼ်း ၊ ႁူင်းယႃ ၊ ဢိၵ်ႇတင်းၵၢၼ်သႃႇသၼႃႇ ၸိူဝ်းၼႆႉ ၸွမ်းၼင်ႇပွင်ပဵၼ်လႆႈ တိုၼ်းၶတ်းၸႂ်ၵေႃႇသၢင်ႈ ႁႂ်ႈပဵၼ်ၵၢၼ်တွပ်ႇၵုင်ႇပေႃႈမႄႈၵူၼ်းမိူင်းမႃးယူႇၵူႈပီပီ ဝႃႈၼႆ ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-10-11T19:21:03

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%81%bc%e1%80%99/

ၵူၼ်းမိူင်းၼႂ်းဝဵင်းၼမ်ႉလၼ်ႈ ႁၢႆဝႆႉ 2 ၵေႃႉ လႆႈမွၵ်ႈ 9 ဝၼ်းယဝ်ႉ ။

SSPP/SSA 11.10.2021 ၵူၼ်းမိူင်းဢၼ်ယူႇၼႂ်းဝဵင်းၼမ်ႉလၼ်ႈ ႁၢႆဝႆႉသွင်ၵေႃႉ လႆႈၶၢဝ်းတၢင်း 9 ဝၼ်းယဝ်ႉ ဢမ်ႇလႆႈတၢင်းၵပ်းသိုပ်ႇ ၸဵမ်မိူဝ်ႈတႄႇဢွၵ်ႇႁိူၼ်းၵႂႃႇ တေႃႇထိုင်ယၢမ်းလဵဝ် ဝႃႈၼႆ ။ မိူဝ်ႈဝၼ်းထီႉ 02.10. 2021 ဢၼ်ယူႇတီႈၼႂ်းဝဵင်းၼမ်ႉလၼ်ႈ ပွၵ်ႉဢေးၶျၢၼ်းတႃႇ – ၸိုဝ်ႈႁွင်ႉ မႄႈထဝ်ႈ ပႃႈၸၢင်းသွႆႈ ဢႃႇယု(63) ပီႊ ၊တင်းလုၵ်ႈၸၢႆးမၼ်း ၸိုဝ်ႈႁွင်ႉ ၸၢႆးမၢဝ်းလႅင်း ( ႁွင်ႉ) ဢၢႆႈလႅင်း ဢႃႇယု (35)ပီႊ လုၵ်ႉတီႈႁိူၼ်း ၶီႇလူတ်ႉၶိူင်ႈလမ်းၼိုင်ႈဢွၵ်ႇၵႂႃႇ ၶၢဝ်းယၢမ်းႁူဝ်ၶမ်ႈ (4) မူင်းပၢႆယဝ်ႉ ၊ ႁၢႆၵႂႃႇ လႆႈၶၢဝ်းတၢင်း 9 ဝၼ်းယဝ်ႉ ဢမ်ႇပႆႇႁၼ်ပွၵ်ႈၶိုၼ်း လွင်ႈၵပ်းသိုပ်ႇၵေႃႈဢမ်ႇလႆႈ ၽူင်းၵေႃႈဢမ်ႇဢဝ်ၵႂႃႇ ၸိူဝ်းပဵၼ်ပီႈၼွင်ႉၸမ်ၸႂ် မႆႈၸႂ်ၸွမ်း ၵူဝ်ပဵၼ်သေၸိူဝ်ႉသေလွင်ႈ ဝႃႈၼႆ ။ ၵူၼ်းၶၢႆၼမ်ႉမၼ်းၸၢၵ်ႈ ဢၼ်ယူႇႁိမ်းႁွမ်းၵိၼ်ၸမ်လၢတ်ႈၼႄဝႃႈ – မိူဝ်ႈၶဝ်တေဢွၵ်ႇၵႂႃႇၼၼ်ႉ မႃးသႂ်ႇၼမ်ႉမၼ်းလူတ်ႉတီႈလၢၼ်ႉၶႃႈသေ ၶဝ်သွင်ၵေႃႉၶီႇလူတ်ႉဢွၵ်ႇၵႂႃႇ ၶူဝ်းလၢႆႈ ၶူဝ်းပုတ်ႈၵေႃႈ ဢမ်ႇပႃးသင် ၽူင်းၵေႃႈဢမ်ႇဢဝ်ၵႂႃႇ ၶဝ်ၵႂႃႇၸိူင်ႉၼၼ်ယူဝ်းယူဝ်းၵူၺ်း လႅပ်ႈမိူၼ်တေ မီးၵူၼ်းႁွင်ႉ တီႈတၢင်ႇႁိူၼ်းသေ ၵႂႃႇထူပ်းယဝ်ႉဢၢၼ်းပွၵ်ႈမႃးၶိုၼ်း ၸိူင်ႉၼၼ်ၵူၺ်းၶႃႈ ၵူၺ်းၵႃႈ ဢမ်ႇႁၼ်ၶဝ် ပွၵ်ႈၶိုၼ်းႁၢႆလူင်ၵႂႃႇၸိူင်ႉၼၼ် တေႃႇထိုင်ယၢမ်းလဵဝ် ၵႂႃႇလႂ်တၢင်းလႂ်ၽႂ်ႁွင်ႉၵႂႃႇၵေႃႈ ဢမ်ႇႁူႉၸွမ်းၶႃႈ လွင်ႈၵပ်းသိုပ်ႇၵေႃႈဢမ်ႇလႆႈ ဝႃႈၼႆ ။ ၵဵဝ်ႇၵပ်းလူၺ်ႈ ပႃႈၸၢင်းသွႆႈ လႄႈ ၸၢႆးမၢဝ်းလႅင်း ( ႁွင်ႉ) ဢၢႆႈလႅင်း ဢၼ်ႁၢႆၵႂႃႇၼႆႉ ၵူၼ်းႁိူၼ်းၶဝ် လႄႈ ပီႈၼွင်ႉၸမ်ၸႂ် ဢွၼ်ၵၼ်မႆႈၸႂ်ၸွမ်းသေ တူၵ်ႇႁႃဝႆႉယူႇ သင်ၸိူဝ်ႉၽူႈလႂ်ႁူႉႁၼ်ၼႆၵေႃႈ ပွင်ႇပၼ်တီႈၽူႈမီးပုၼ်ႈၽွၼ်း တီႈဝဵင်းၼမ်ႉလၼ်ႈ သေၵမ်းၼႆယူႇၶႃႈဢေႃႈ ။

['ၶၢဝ်ႇၵူႈလွင်ႈလွင်ႈ']

2021-10-11T16:13:53

https://ssppssa.org/2021/10/%e1%81%bc%e1%82%82%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%9d%e1%80%b0/

ၼႂ်းၶၢဝ်းတၢင်းၼိုင်ႈဝူင်ႈ ၸုမ်းၵေႃႉၵၢၼ်ႁၢႆႉ ၶွင်ႇသီႇသိုၵ်းမၢၼ်ႈ လူႉတၢႆ (427) ၵေႃႉ

: DVB SSPP/SSA 11.10.2021 ၼႂ်းဝူင်ႈပူၼ်ႉမႃးၼႆႉ ၼႂ်းမိူင်းမၢၼ်ႈပိုၼ်ႉတီႈ လႆႈပဵၼ်ပၢင်တိုၵ်းၵၼ်တၢင်းၼမ် လႄႈ ၸုမ်းၶွင်ႇသီႇ သိုၵ်းမၢၼ်ႈ လႆႈလူႉတၢႆၵႂႃႇ 427 ၵေႃႉ ယူႇတီႈလူင်ပွင်ၸိုင်ႈ NUG ဢွၵ်ႇၶၢဝ်ႇၵႂႃႇၼင်ႇၼႆ ။ တေႇမိူဝ်ႈ လိူၼ် September, 28 ဝၼ်း တေႃႈထိုင် လိူၼ် October,04 ဝၼ်း လႆႈၵဵပ်းသဵၼ်ႈမၢႆမၼ်း ၸွမ်းၼင်ႇလႆႈႁူႉဝႆႉၼ်ႉ ၸုမ်းၵေႃႇၵၢၼ်ႁၢႆႉ ၶွင်ႇသီႇသိုၵ်းမၢၼ်ႈ မီးလွင်ႈမၢတ်ႇၸဵပ်း မွၵ်ႈ 183 ၵေႃႉ ဝႃႈၼႆ။ ဝၢႆးသေၸုမ်းၵေႃႇၵၢၼ်ႁၢႆႉၶွင်ႇသီႇသိုၵ်းမၢၼ်ႈ ၶဝ်သိမ်းဢႃႇၼႃႇမႃးၼႆႉ ႁဵတ်းႁၢႆႉၼိူဝ် ၵူၼ်းမိူင်း ဢၼ်ဢမ်ႇမီးတၢင်းၽိတ်း 26 ပွၵ်ႈသေ ၵူၼ်းမိူင်းဢၼ်ဢမ်ႇမီးတၢင်းၽိတ်းလႆႈတၢႆယွၼ်ႉ မီး 14 ၵေႃႉ ၼႂ်းၶၢဝ်းတၢင်း 8 လိူၼ် ဝႃႈၼႆ။ မိူဝ်ႈလဵဝ်ၵေႃႈၸုမ်းတပ်ႉၵႅတ်ႇၶႄပိုၼ်ႉတီႈ NUG လႄႈ ၸုမ်းၵေႃႇၵၢၼ်ႁၢႆႉ ၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်းၵၼ်ႁႅင်း သေ ၵူၼ်းမိူင်းဢၼ်ဢမ်ႇမီးတၢင်းၽိတ်းသင်ၸိူဝ်းၼၼ်ႉ လႆႈလူႉတၢႆ ၊ လႆႈထုၵ်ႈတီႉၺွပ်းတူၵ်းၶွင်ႈ ၊ လႆႈထုၵ်ႈၽဝ်ႁိူၼ်းယေးတၢင်းၼမ်ၼႆ ၵူၼ်းပိုၼ်ႉတီႈၵေႃႉၼိုင်ႈလၢတ်ႈၼႄ ဝႃႈၼႆ။ ၸုမ်းၵူၼ်းဢၼ်ပႂ်ႉတူၺ်းၸွႆႈထႅမ် ၼႂ်းမိူင်းမၢၼ်ႈ ဢေႇဢေႇပီႇပီႇ(AABB) ၼၼ်ႉ ပိုၼ်ႉၽၢဝ်ႇဝႃႈ – မိူဝ်ႈလဵဝ်ၵွပ်ႈပိူဝ်ႈ ၸုမ်းသိုၵ်းၵေႃႇၵၢၼ်ႁၢႆႉသိမ်းဢႃႇၼႃႇ ၶွင်ႇသီႇသိုၵ်းမၢၼ်ႈ ၶဝ်ႈပိုတ်းယိုဝ်းၶႃႈတၢႆ ၵူၼ်းမိူင်း လႆႈလူႉတၢႆ မီးမွၵ်ႈၸမ် 1,160 ၵေႃႉ ၊ၵူၼ်းမိူင်းဢၼ်လႆႈၶၢမ်ႇတူၵ်းၶွၵ်ႈ မီး 8,700 ၵေႃႉ ဝႃႈၼႆ။ မိူဝ်ႈလဵဝ် ၸုမ်းသိုၵ်းလူင်ပွင်ၸိုင်ႈ NUG တေႇသၼ်ၶၢၼ်းပိုတ်းယိုဝ်းၵၼ်တင်း ၸုမ်းသိုၵ်းၵေႃႇၵၢၼ်ႁၢႆႉ ဢၼ်မိၼ်းဢွင်ႇလၢႆႇ ဢွၼ်ႁူဝ် ဢုပ်ႉပိူင်ႇၼႂ်းမိူင်းမၢၼ်ႈၸိူဝ်းၼၼ်ႉ တေႇဢွၼ်ႇၵၼ်တိုၵ်းတေႃး မႃး ၸဵမ်မိူဝ်ႈ ဢွၵ်ႇၶၢဝ်ႇ လိူၼ် September,7 မႃးၼၼ်ႉ ဝႃႈၼႆ။ Source : DVB

['ၵၢၼ်မိူင်း']

2021-10-11T16:05:48

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%9c%e1%80%ad%e1%80%b0%e1%80%99%e1%80%ba%e1%82%88%e1%80%9c%e1%82%86%e1%82%87-%e1%80%90%e1%81%a2%e1%80%84%e1%80%ba/

ၸုမ်းၽၢႆႇလိူမ်ႈလႆႇ တၢင်ႉယၢၼ်း တေႁဵတ်းပၼ်ၶိုၼ်း ၵၢတ်ႇၸူဝ်ႈၶၢဝ်းၶူဝ်ႊဝိတ်ႉ တေၵဵပ်းငိုၼ်း

Photo : Credit SSPP/SSA 11.10.2021 မိူဝ်ႈဝႃးဝၼ်းထီႉ 10.10.2021 ၼၼ်ႉ ၸုမ်းၽၢႆႇလိူမ်ႈလႆႇ တၢင်ႉယၢၼ်း ၸႂ်ႉၵူၼ်းမိူင်းဢၼ်ၶၢႆ ၵၢတ်ႇၸူဝ်ႈၶၢဝ်းၶူဝ်ႊဝိတ်ႉ ႁႂ်ႈယႃႉပႅတ်ႈသုမ်ႉဢွင်ႈတီႈၶၢႆၵၢတ်ႇဢၼ်ပဵၼ်တီႈၼႂ်းဝၢင်းႁိူဝ်းဝိၼ်ၵဝ်ႇ ဝဵင်းတၢင်းယၢၼ်း ဝႃႈၼႆ။ ၵၢတ်ႇၸူဝ်ႈၶၢဝ်းၶူဝ်ႊဝိတ်ႉ ဢၼ်မီးၼႂ်းဝၢင်းႁိူဝ်းဝိၼ်ၵဝ်ႇ ဝဵင်းတၢင်ႉယၢၼ်း တီႈပွၵ်ႉသွင် ၽၢႆႇၼႃႈ ၵျွင်းထမ်း ဝတ်ႉဝေႇလုဝုၼ်ႇၼၼ်ႉ ၸုမ်းၽၢႆႇလိူမ်ႈလႆႇ ၼႂ်းဝဵင်းတၢင်ႉယၢၼ်း ၸႂ်ႉၵူၼ်းမိူင်း ဢၼ်ၶၢႆၵၢတ်ႇ ယႃႉပႅတ်ႈဢွင်ႈတီႈၶၢႆၵၢတ်ႇတၢင်းမူတ်း ၵွပ်ႈပိူဝ်ႈတေၶိုၼ်းႁဵတ်းပၼ်ဢွင်ႈတီႈၶၢႆၵၢတ်ႇ ဢၼ်မႂ်ႇသေ ၶိုၼ်းၶၢတ်ႇပၼ်ၵူၼ်းမိူင်းဢၼ်မႃးၶၢႆႇၵၢတ်ႇ ၼိုင်ႈႁွင်ႈလႂ် 30000/35000 ပျူး ဝႃႈၼႆ ။ ၵူၼ်းမိူင်းဢၼ်ၶၢႆၵၢတ်ႇ ၵေႃႉၼိုင်ႈလၢတ်ႈၼေဝႃႈ- ”ၵွပ်ႈပိူဝ်ႈပဵၼ်ၵၢပ်ႈတၢင်းပဵၼ်ၶူဝ်ႊဝိတ်ႉ လႄႈ ၵူၼ်းမိူင်းဢမ်ႇၸၢင်ႈၵႂႃႇႁဵတ်းၵိၼ်ႁႃၵိၼ်တီႈလႂ် ၊ ႁဝ်းၶႃႈ လႆႈမႃးႁႃၵိၼ်လဵင်ႉတွင်ႉၼႂ်းၵၢတ်ႇၵူႈဝၼ်းၵူၺ်း ၊ သမ်ႉၸႂ်ႉႁဝ်းၶႃႈ ယႃႇပႅတ်ႈဢွင်ႈတီႈၶၢႆၵၢတ်ႇ ဢၼ်ႁဝ်းႁဵတ်းမႃးဝႆႉၸိူဝ်းၼၼ်ႉ ဢၼ်ႁဝ်းႁဵတ်းၼႆႉၵေႃႈ ၸွင်ႇႁႃႁဵတ်းလႆႈ ၼိုင်ႈလိူၼ် သွင်လိူၼ်ၵူၺ်း ၵမ်ႈၽွင်ႈၸိူဝ်းဢၼ်တိုၵ်ႉႁဵတ်းယဝ်ႉၵူၺ်းၵေႃႈမီး၊ ပေႃးႁဝ်းၶႃႈယႃႉပႅတ်ႈယဝ်ႉ ၶဝ်တေၶိုၼ်းႁဵတ်းပၼ်ဢၼ်မႂ်ႇသေ တေၵဵပ်းဢဝ်ၶွၼ်ႇ ၵႃႈဢွင်ႈတီႈမၼ်း ”လၢတ်ႈဝႃႈၼင်ႇၼႆ ။ ၵွပ်ႈတၢင်းပဵၼ်ၶူဝ်ႊဝိတ်ႉ 19 သေ ၵူၼ်းမိူင်းၵေႃႈႁႃၵိၼ်ယၢပ်ႇၵႂႃႇယၢပ်ႇမႃးယၢပ်ႇ မီးမွၵ်ႈသွင်ပီ ယဝ်ႉ လိူဝ်ၼၼ်ႉ သိုၵ်းမၢၼ်းၵေႃႈ သိမ်းဢႃႇၼႃႇလႄႈ ႁဵတ်းႁႂ်ႈၵူၼ်းမိူင်း မီးလွင်ႈယၢပ်ႇၽိုတ်ႇ ၵၢၼ်ႁႃၵိၼ် လဵင်ႉတွင်ႉ သေဢမ်ႇၵႃး သင်ၶိုၼ်းၵဵပ်းၵႃႈၶၼ် ၶၢတ်ႈသုမ်ႉ ၼမ်ႉႁႅင်းၸိုင် ၵူၼ်းမိူင်း ၶႅၼ်းတေ ႁဵတ်းၵၢၼ်ႁႃၵိၼ်ယၢပ်ႇၽိုတ်ႇထႅင်ႈယဝ်ႉၼႆ ၵူၼ်းပိုၼ်ႉတီႈ လၢတ်ႈၼႄၼင်ႇၼႆ ။

['သုၼ်ႇလၢႆႈၵူၼ်း']

2021-10-08T11:16:55

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87-%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2/

ၸုမ်းၵူၼ်းၼုမ်ႇ ၵူၼ်းဝၢၼ်ႈႁူမ်ႈၵၼ်လူႇတၢၼ်းပၼ် မေႃသွၼ်ၸၢႆးယွတ်ႈမၢဝ်း

SSPP/SSA 08/10/2021 ၵူၼ်းၼုမ်ႇ SSYCBCၸၢႆးယွတ်ႈမၢဝ်း ဢၼ်ထုၵ်ႇၺႃး RCSS ႁၢင်ႈမၢၵ်ႇတႅၵ်ႇသႂ်ႇ မိူဝ်ႈၽွင်း ၵႂႃႇလဵၼ်ႈမၢၵ်ႇၼင်ပွၵ်ႈၶိုၼ်းသေ လႆႈလူႉသဵင်ႈၵၢမ်ႇၵႂႃႇၼၼ်ႉ လႆႈႁႅၼ်းသွမ်းတၢင်တူဝ်လူႇတၢၼ်း ပၼ်ၵႂႃႇမိူဝ်ႈၼႆႉ ဝႃႈၼႆ။ မိူဝ်ႈဝၼ်းထီႉ 05/လိူၼ် October/ 2021 ၵေႃႉဢၼ်ပဵၼ် ၸၢႆးယွတ်ႈမၢဝ်း ၽူႈတွႆႇတိုင်ႈ ႁွင်ႉၵႂၢမ်း ၵေႃႈၸႂ်ႈ ၊ ၽူႈပူင်သွၼ်ပၼ်ပိုၼ်ႉႁူႉ ဢၼ်တူင်ႉၼိုင်ၶဝ်ႈပႃး ၼႂ်းၸုမ်းၵူၼ်းၼုမ်ႇ SSYCBC လႄႈ တူင်ႉၼိုင်ပႃးၸွမ်း ၼႂ်းၸုမ်း SSPP ၵေႃႈၸႂ်ႈၼၼ်ႉ မိူဝ်ႈၽွင်း ၵူၼ်းၼုမ်ႇဝၢၼ်ႈႁွင်းလူင် ၽိတ်ႈမွၵ်ႇမႃး တႃႇတေလဵၼ်ႈမၢၵ်ႇၼင်ၸွမ်း ႁႂ်ႈပဵၼ်လွင်ႈမိုဝ်းၵိုဝ်းၸမ်ၸႂ်ၵၼ်ၼၼ်ႉ ၵေႃႉပဵၼ်မေႃသွၼ် ၸၢႆးယွတ်ႈမၢဝ်း လႆႈၶဝ်ႈႁူမ်ႈတူင်ႉၼိုင်ၸွမ်းသေ မိူဝ်ႈပွၵ်ႈၶိုၼ်းတီႈယူႇ ဝၢႆးၵိၼ်ၶဝ်ႈသုမ်လီၵၼ်ယဝ်ႉ ၼၼ်ႉ လႆႈထုၵ်ႇၺႃး ၸုမ်းသိုၵ်း RCSS ၶဝ် ႁၢင်ႈမၢၵ်ႇတႅၵ်ႇသႂ်ႇ လႄႈ လႆႈလူႉသဵင်ႈၵမ်ႇၵႂႃႇ ။ ၶၢပ်ႈတူဝ်တၢႆတႄႉလႆႈပူၼ်ႉတူဝ်ၵႂႃႇ မိူဝ်ႈဝၼ်းထီႉ 06/10/2021 ယၢမ်း ႁူဝ်ၶမ်ႈ (06:00) မူင်းၼၼ်ႉယူႇယဝ်ႉ၊ မိူဝ်ႈဝႃး ဝၼ်းထီႉ 07/10/2021 ၶၢဝ်းယၢမ်းၵၢင်ၼႂ် (80:00) တေႃႇ (09:00) မူင်းၼၼ်ႉ လႆႈႁႅၼ်းသွမ်းတၢင်တူဝ် ဢွင်ႈတီႈႁိူၼ်း လုင်းသေႃး ဝၢၼ်ႈၼွင်မႃႉတႂ်ႈ ၸေႈဝဵင်းၼမ်ႉၶမ်း ၊ မိူဝ်ႈၼႆႉဝၼ်းထီႉ 08/10/2021 ယၢမ်းၵၢင်ၼႂ် (08:00) မူင်းၼၼ်ႉ လူႇတၢၼ်းယၢတ်ႇၼမ်ႉ ဝူၺ်ႇၵူႉသူဝ်ႇပၼ် တီႈဝတ်ႉၵျွင်းမုၼ်ၸဝ်ႈၵႂႃႇ ယူႇဝႃႈၼႆ ။

['သုၼ်ႇလၢႆႈၵူၼ်း']

2021-10-07T20:24:08

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%a2%e1%80%ad%e1%80%b0%e1%80%84%e1%80%ba%e1%82%87%e1%82%81/

ၵူၼ်းမိူင်းၼႂ်းဢိူင်ႇႁူဝ်ၶၢႆး ဢၼ်ပၢႆႈၽေး ၶိုၼ်းပွၵ်ႈၶိုၼ်းႁိူၼ်းၵမ်ႈၽွင်ႈ

SSPP/SSA 07.10.2021 ၵူၼ်းမိူင်းၸိူဝ်းဢၼ်ပၢႆႈၽေးပၢင်တိုၵ်း တီႈဢိူင်ႇႁူဝ်ၶၢႆးၼၼ်ႉ ၵွပ်ႈပိူဝ်ႈငဝ်းလၢႆးပၢင်တိုၵ်း ယဵၼ်ယဝ်ႉ လႄႈ ၵူၼ်းမိူင်းၵမ်ႈၽွင်ႈ ဢွၼ်ၵၼ်ပွၵ်ႈၶိုၼ်းႁိူၼ်းယဝ်ႉ ဝႃႈၼႆ ။ မိူဝ်ႈဝႃးဝၼ်းထီႉ – 06-10-2021 ၵူၼ်းဝၢၼ်ႈၵွင်း ဝၢၼ်ႈလူင်ႁူဝ်ၶၢႆး ဢိၵ်ႇတင်း ၵူၼ်းဝၢၼ်ႈ ဝၢၼ်ႈၼွင်ၼၢင်း ၊ လင်ႁိူၼ်း 40 ပၢႆ ႁူဝ်ၵူၼ်း 100 ပၢႆ ပႃးမုၼ်ၸၢင်း 2 ပႃး ဢၼ်ပၢႆႈၽေး သိုၵ်းၵႂႃႇသွၼ်ႈယူႇဝႆႉ တီႈဝၢၼ်ႈ ပၢင်ႇၵေႇတူႉၼၼ်ႉ ၶိုၼ်းပွၵ်ႈၶိုၼ်းႁိူၼ်းယေး ၽႂ်မၼ်းၶိုၼ်း တီႈဝၢၼ်ႈၵႂႃႇယူႇ ဝႃႈၼႆ ။ ဢိင်ၼိူဝ် သိုၵ်းသွင်ၽၢႆႇ မီးလွင်ႈပိုတ်းယိုဝ်းၵၼ်ၼႂ်းဢိူင်ႇႁူဝ်ၶၢႆးသေ ၵူၼ်းမိူင်းလႆႈဢွၼ်ၵၼ်ပၢႆႈ ၽေးၵႂႃႇသွၼ်ႈယူႇဝႆႉ တီႈဝၢၼ်ႈပၢင်ႇၵေႇတူႉ ၸေႈဝဵင်းမိူင်းၵိုင် ၶၢဝ်းတၢင်းလၢႆဝၼ်းသေ၊ မိူဝ်ႈလဵဝ် ၵွပ်ႈပိူဝ်ႈငဝ်းလၢႆးၵၢၼ်သိုၵ်း ၼႂ်းပိုၼ်ႉတီႈဢိူင်ႇႁူဝ်ၶၢႆးၸိူဝ်းၼႆႉ လီမႃးၶိုၼ်းယဝ်ႉ လႄႈ ယူႇတီႈ ၵူၼ်းမိူင်းၵေႃႈ ဢွၼ်ၵၼ် ၶိုၼ်းပွၵ်ႈၶိုၼ်းႁိူၼ်းယေးၽႂ်မၼ်းယဝ်ႉ ဝႃႈၼႆ ။ ယူႇတီႈၽူႈမီးပုၼ်ႈၽွၼ်း SSPP ၸဝ်ႈၼိုင်ႈလၢတ်ႈဝႃႈ – မိူဝ်ႈလဵဝ် ၸွမ်းၼင်ႇၼႃႈတီႈပိုၼ်ႉတီႈ ဢၼ်ႁဝ်းၶႃႈၵုမ်းၵမ်ထိင်းလႆႈၸိူဝ်းၼႆႉ ၵူၼ်းမိူင်းဢွၼ်ၵၼ်ပွၵ်ႈၶိုၼ်းႁိူၼ်းယေးၽႂ်မၼ်း သေ ႁဵတ်းၵၢၼ်ၵႂႃႇၶိုၼ်းလႆႈမိူၼ်ၵဝ်ႇလႆႈယဝ်ႉ ၵွပ်ႈၼၼ် ၸိူဝ်းဢၼ်ၶႂ်ႈပွၵ်ႈၶိုၼ်းႁိူၼ်းယေးၼၼ်ႉ ၸိူဝ်းပဵၼ်ၼႃႈတီႈဢၼ်ယူႇတီႈ SSPP ၵုမ်ထိင်းလႆႈယဝ်ႉၸိူဝ်းၼၼ်ႉ ၶိုၼ်းပွၵ်ႈမႃး ၶိုၼ်းသေ ႁဵတ်းၵၢၼ်ၽႂ်မၼ်းၵႂႃႇလႆႈယူႇ- ဝႃႈၼႆ ။ ယွၼ်ႉပၢင်တိုၵ်းသေ ၵူၼ်းမိူင်းဢၼ်ပၢႆႈၽေးၸိူဝ်းၼၼ်ႉ ၵမ်ႉၼမ်ႉဢၼ်ဢမ်ႇ ပႆႇႁတ်းပွၵ်ႈ ၶိုၼ်းႁိူၼ်းၵေႃႈ တိုၵ်ႉၵိုတ်းဝႆႉယူႇတင်းၼမ် ဝႃႈၼႆ ။

['သုၼ်ႇလၢႆႈၵူၼ်း']

2021-10-07T20:14:16

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%82%81%e1%80%b0%e1%80%b8%e1%81%b5%e1%80%bd%e1%80%90%e1%80%ba%e1%82%88-%e1%80%91%e1%80%af%e1%81%b5-2/

ၵူၼ်းဝၢၼ်ႈႁူးၵွတ်ႈ ထုၵ်ႇၺႃးၸုမ်းသိုၵ်း RCSS ဢဝ်ယႃႈမိူဝ်ႇသႂ်ႇႁူဝ်ၼမ်ႉၵိၼ်

: Shwee Phee Myay SSPP/SSA 07.10.2021 ၵူၼ်းမိူင်းဝၢၼ်ႈႁူးၵွတ်ႈ ထုၵ်ႇၺႃးၸုမ်းသိုၵ်း RCSS ဢၼ်ယူႇတင်းၽၢႆႇၼိူဝ်ဝၢၼ်ႈ ဢဝ်ယႃမိူဝ်ႇ သႂ်ႇၼႂ်းၼမ်ႉၵိၼ်ၵူၼ်းဝၢၼ်ႈ ဢၼ်ၵူၼ်းတင်းဝၢၼ်ႈဢွၼ်ၵၼ်ၸႂ်ႉတိုဝ်း ။ မိူဝ်ႈၼႆႉဝၼ်းထီႉ 07-10-2021 ယူႇတီႈၵူၼ်းဝၢၼ်ႈႁူးၵွတ်ႈ ဢိူင်ႇႁူးသူၼ် ၸေႈဝဵင်းၵျွၵ်ႉမႄး ၵႂႃႇတဵၵ်းၼမ်ႉၵိၼ်ၼမ်ႉၸႂ်ႉသေ လႆႈႁၼ်ၼမ်ႉၼႂ်းယွင်ၼမ်ႉၼၼ်ႉ မီးသီမူၼ်ႇ ဢွၵ်ႇပုၼ်းပူၵ်ႇ ဝႆႉတီႈၼႂ်းၼမ်ႉၵိၼ် ၊ မဵၼ်ၵေႃႈမဵၼ်ဢၢႆၵေႃႇၼႆ ယူႇတီႈၵူၼ်း ဝၢၼ်ႈၶိုၼ်းႁွင်ႉမွၵ်ႇၽူႈယႂ်ႇ ၼႂ်းဝၢၼ်ႈ ၵႂႃႇထတ်းတူၺ်းယဝ်ႉ လႆႈႁူႉဝႃႈၼႂ်းၼမ်ႉၼၼ်ႉ မီးယႃႈၵွင်ႉယႃႈမိူဝ်ႇသႂ်ႇမႃးၸွမ်း တီႈႁူဝ်ၼမ်ႉဢွၵ်ႇ မႃးၼၼ်ႉဝႃႈၼႆ ။ : Shwee Phee Myay ၵူၼ်းဝၢၼ်ႈ လုင်းၵွၼ်း ဢၼ်ယူႇတီႈဝၢၼ်ႈႁူးၵွတ်ႈ လၢတ်ႈၼႄႁဝ်းၶႃႈဝႃႈ – ၵွပ်ႈပိူဝ်ႈသိုၵ်း ၸုမ်းဢူၺ်းလီပွတ်းႁွင်ႇ ၶဝ်ယူႇဝႆႉၼႂ်းဝၢၼ်ႈ လႄႈ ၼမ်ႉႁဝ်းၶႃႈၼႆႉသမ်ႉ ပဵၼ်ၼမ်ႉႁူး ၼမ်ႉမွတ်းဢွၵ်ႇမႃးၸိူင်ႉၼၼ်ၵူၺ်းၶႃႈ ႁဝ်းၶႃႈလႆႈဢဝ်လွတ်ႇတေႃႇမႃးၸူးတီႈဝၢၼ်ႈႁဝ်းၶႃႈသေ မႃးတူၵ်းသႂ်ႇၼႂ်းယွင်ၼမ်ႉတီႈဝၢၼ်ႈႁဝ်းၶႃႈၼႆႉယဝ်ႉ ႁူမ်ႈၵၼ်ၸႂ်ႉတိုဝ်းၶႃႈဢေႃႈ ဝႃႈၼႆ။ သိုပ်ႇလၢတ်ႈထႅင်ႈဝႃႈ တီႈၼမ်ႉႁူးဢွၵ်ႇႁဝ်းၶႃႈၼႆႉ မၼ်းမီးၽၢႆႇၼိူဝ်ဝၢၼ်ႈႁဝ်းၶႃႈ ယၢၼ်ၵႆ မွၵ်ႈၼိုင်ႈလၵ်းပၢႆ ၽၢႆႇၼိူဝ်ၼမ်ႉ ၸွမ်းႁိမ်းႁွမ်းၼမ်ႉႁဝ်းၶႃႈၼၼ်ႉ မီးၸုမ်းသိုၵ်း RCSS ၶဝ်ယူႇသဝ်းဝႆႉ တီႈၼႂ်းဝၢၼ်ႈႁဝ်းၶႃႈသမ်ႉ မီးၸုမ်းသိုၵ်းဢူၺ်းလီပွတ်းႁွင်ႇၶဝ်ယူႇသဝ်းဝႆႉ လႄႈ ပိူင်လူင်မၼ်း ၶဝ်တေၶႂ်ႈဢွႆႇႁႂ်ႈၵူၼ်းသိုၵ်းၶဝ်ၼင်ႇၵၼ်ၶႃႈယူဝ်ႉ ဢမ်ႇႁူႉယဝ်ႉ ဝႃႈၼႆ ။ ၵူၼ်းဝၢၼ်ႈၵေႃႉၼိုင်ႈဢၼ်ၵႂႃႇတူၺ်းၼမ်ႉၸွမ်းတႄႉလၢတ်ႈဝႃႈ – ၼမ်ႉတႄႉမူၼ်ႇမူတ်းဢေႃႈ မဵၼ်ၵေႃႈမဵၼ်ဢၢႆၵေႃႇ ၼမ်ႉၵေႃႈဢွၵ်ႇပူၵ်ႇမိူၼ်သပ်ႉပျႃႇၼၼ်ႉၶႃႈယဝ်ႉ ႁဝ်းၶႃႈၵေႃႈ လႆႈဢွၼ် ၵၼ်ၵႂႃႇထွၼ်လွတ်ႇမၼ်းပႅတ်ႈယဝ်ႉၶႃႈ ၵူၼ်းဝၢၼ်ႈၵေႃႈၽႂ်ဢမ်ႇတၼ်းလႆႈၵိၼ်ၺႃးသေ ၵေႃႉၼင်ႇၵဝ်ႇ ႁွႆးမိုဝ်းၸိူင်ႉၼႆ တႄႉပဵၼ်သိုၵ်းတေႃႇသိုၵ်းၶဝ်ၶႂ်ႈႁဵတ်းတီႈၵၼ်ၵူၺ်း ၊ ဢၼ်ၶႃႈ ၶႂ်ႈလၢတ်ႈတႄႉ သိုၵ်းတေႃႇသိုၵ်းၶႂ်ႈႁဵတ်းတီႈၵၼ်ၵေႃႈ ႁႂ်ႈမီးပိူင် ဢိတ်းၼိုင်ႈၶႃႈၼေႃႈ မိူဝ်ႈလဵဝ် လၢႆးႁဵတ်းၸိူင်ႉၼႆၼႆႉ မိူၼ်တင်းဢမ်ႇလီးလူ ဢမ်ႇတူၺ်းၵူၼ်းမိူင်း၊ ၵူၼ်းမိူင်းၶႂ်ႈတၢႆတၢႆယဝ်ႉ မၼ်းၶႂ်ႈပွင်ႇဝႃႈၸိူင်ႉၼႆၶႃႈယဝ်ႉ ဝႃႈၼႆ ။ : Shwee Phee Myay ဢွင်ႈတီႈၼမ်ႉဢွၵ်ႇၼႆႉ ယၢၼ်ၵႆဝၢၼ်ႈႁူးၵွတ်ႈမွၵ်ႈၼိုင်ႈလၵ်းပၢႆ တီႈႁိမ်းသၢပ်ႇၼမ်ႉၸိူဝ်းၼၼ်ႉ ၽၢႆႇသိုၵ်း RCSS ပၵ်းယူႇသဝ်းဝႆႉ၊ တီႈၼႂ်းဝၢၼ်ႈႁူးၵွတ်ႈသမ်ႉ မီးၸုမ်းသိုၵ်းဢူၺ်းလီ ယူႇသဝ်းဝႆႉ မိူၼ်ၵၼ်ဝႃႈၼႆ ၵူၺ်းၵႃႈ ၼမ်ႉၸိူဝ်းၼၼ်ႉတႄႉၵူၼ်းဝၢၼ်ႈႁူႉတၼ်းဢွၼ်တၢင်းလႄႈ ဢမ်ႇမီး ၽႂ်ၵိၼ်ၺႃးသေၵေႃႉ ဝႃႈၼႆ။ လွင်ႈသိုၵ်း RCSS ဢဝ်ယႃႈၵွင်ႉလဵင်ႉသႂ်ႇၸူးသိုၵ်း SSPP / SSA ၼႆႉမီး 2 ပွၵ်ႈပႃးပွၵ်ႈၼႆႉယဝ်ႉ ၊ ပူၼ်ႉမႃးမိူဝ်ႈဝၼ်းထီႉ 28-09-2021 ၼၼ်ႉၵေႃႈ ယူႇတီႈသိုၵ်း RCSS ဢဝ်ယႃႈၵွင်ႉသႂ်ႇၼႂ်း ပုင်းလဝ်ႈသေ ၸႂ်ႈႁႂ်ႈၵူၼ်းမိူင်း 2 ၵေႃႉမႃးသူင်ႇတီႈၸုမ်းသိုၵ်း SSPP/SSA ဢၼ်တူင်ႉၼိုင် ပၵ်းသဝ်းယူႇဝႆႉ တီႈထုင်ႉႁူဝ်ၶၢႆး ၸေႈဝဵင်းမိူင်းၵိုင်၊ မိူဝ်ႈၸုမ်း SSPP/SSA ထတ်းတူၺ်း ၼႂ်းပုင်းလဝ်ႈၼၼ်ႉ လႆႈႁူဝႃႈ သႂ်ႇမႃးပႃးယႃႈၵွင်ႉ မိူၼ်ၵၼ် ဝႃႈၼႆ။

['ၶၢဝ်ႇၵူႈလွင်ႈလွင်ႈ']

2021-10-07T20:08:18

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%82%81%e1%80%b0%e1%80%b8%e1%81%b5%e1%80%bd%e1%80%90%e1%80%ba%e1%82%88-%e1%80%91%e1%80%af%e1%81%b5%e1%80%ba/

ၵူၼ်းဝၢၼ်ႈႁူးၵွတ်ႈ ထုၵ်ႇၺႃးၸုမ်းသိုၵ်း RCSS ဢဝ်ယႃႈမိူဝ်ႇသႂ်ႇႁူဝ်ၼမ်ႉၵိၼ်

: Shwe Phee Myay SSPP/SSA 07.10.2021 ၵူၼ်းမိူင်းဝၢၼ်ႈႁူးၵွတ်ႈ ထုၵ်ႇၺႃးၸုမ်းသိုၵ်း RCSS ဢၼ်ယူႇတင်းၽၢႆႇၼိူဝ်ဝၢၼ်ႈ ဢဝ်ယႃမိူဝ်ႇ သႂ်ႇၼႂ်းၼမ်ႉၵိၼ်ၵူၼ်းဝၢၼ်ႈ ဢၼ်ၵူၼ်းတင်းဝၢၼ်ႈဢွၼ်ၵၼ်ၸႂ်ႉတိုဝ်း ။ မိူဝ်ႈၼႆႉဝၼ်းထီႉ 07-10-2021 ယူႇတီႈၵူၼ်းဝၢၼ်ႈႁူးၵွတ်ႈ ဢိူင်ႇႁူးသူၼ် ၸေႈဝဵင်းၵျွၵ်ႉမႄး ၵႂႃႇတဵၵ်းၼမ်ႉၵိၼ်ၼမ်ႉၸႂ်ႉသေ လႆႈႁၼ်ၼမ်ႉၼႂ်းယွင်ၼမ်ႉၼၼ်ႉ မီးသီမူၼ်ႇ ဢွၵ်ႇပုၼ်းပူၵ်ႇ ဝႆႉတီႈၼႂ်းၼမ်ႉၵိၼ် ၊ မဵၼ်ၵေႃႈမဵၼ်ဢၢႆၵေႃႇၼႆ ယူႇတီႈၵူၼ်း ဝၢၼ်ႈၶိုၼ်းႁွင်ႉမွၵ်ႇၽူႈယႂ်ႇ ၼႂ်းဝၢၼ်ႈ ၵႂႃႇထတ်းတူၺ်းယဝ်ႉ လႆႈႁူႉဝႃႈၼႂ်းၼမ်ႉၼၼ်ႉ မီးယႃႈၵွင်ႉယႃႈမိူဝ်ႇသႂ်ႇမႃးၸွမ်း တီႈႁူဝ်ၼမ်ႉဢွၵ်ႇ မႃးၼၼ်ႉဝႃႈၼႆ ။ : Shwe Phee Myay ၵူၼ်းဝၢၼ်ႈ လုင်းၵွၼ်း ဢၼ်ယူႇတီႈဝၢၼ်ႈႁူးၵွတ်ႈ လၢတ်ႈၼႄႁဝ်းၶႃႈဝႃႈ – ၵွပ်ႈပိူဝ်ႈသိုၵ်း ၸုမ်းဢူၺ်းလီပွတ်းႁွင်ႇ ၶဝ်ယူႇဝႆႉၼႂ်းဝၢၼ်ႈ လႄႈ ၼမ်ႉႁဝ်းၶႃႈၼႆႉသမ်ႉ ပဵၼ်ၼမ်ႉႁူး ၼမ်ႉမွတ်းဢွၵ်ႇမႃးၸိူင်ႉၼၼ်ၵူၺ်းၶႃႈ ႁဝ်းၶႃႈလႆႈဢဝ်လွတ်ႇတေႃႇမႃးၸူးတီႈဝၢၼ်ႈႁဝ်းၶႃႈသေ မႃးတူၵ်းသႂ်ႇၼႂ်းယွင်ၼမ်ႉတီႈဝၢၼ်ႈႁဝ်းၶႃႈၼႆႉယဝ်ႉ ႁူမ်ႈၵၼ်ၸႂ်ႉတိုဝ်းၶႃႈဢေႃႈ ဝႃႈၼႆ။ သိုပ်ႇလၢတ်ႈထႅင်ႈဝႃႈ တီႈၼမ်ႉႁူးဢွၵ်ႇႁဝ်းၶႃႈၼႆႉ မၼ်းမီးၽၢႆႇၼိူဝ်ဝၢၼ်ႈႁဝ်းၶႃႈ ယၢၼ်ၵႆ မွၵ်ႈၼိုင်ႈလၵ်းပၢႆ ၽၢႆႇၼိူဝ်ၼမ်ႉ ၸွမ်းႁိမ်းႁွမ်းၼမ်ႉႁဝ်းၶႃႈၼၼ်ႉ မီးၸုမ်းသိုၵ်း RCSS ၶဝ်ယူႇသဝ်းဝႆႉ တီႈၼႂ်းဝၢၼ်ႈႁဝ်းၶႃႈသမ်ႉ မီးၸုမ်းသိုၵ်းဢူၺ်းလီပွတ်းႁွင်ႇၶဝ်ယူႇသဝ်းဝႆႉ လႄႈ ပိူင်လူင်မၼ်း ၶဝ်တေၶႂ်ႈဢွႆႇႁႂ်ႈၵူၼ်းသိုၵ်းၶဝ်ၼင်ႇၵၼ်ၶႃႈယူဝ်ႉ ဢမ်ႇႁူႉယဝ်ႉ ဝႃႈၼႆ ။ ၵူၼ်းဝၢၼ်ႈၵေႃႉၼိုင်ႈဢၼ်ၵႂႃႇတူၺ်းၼမ်ႉၸွမ်းတႄႉလၢတ်ႈဝႃႈ – ၼမ်ႉတႄႉမူၼ်ႇမူတ်းဢေႃႈ မဵၼ်ၵေႃႈမဵၼ်ဢၢႆၵေႃႇ ၼမ်ႉၵေႃႈဢွၵ်ႇပူၵ်ႇမိူၼ်သပ်ႉပျႃႇၼၼ်ႉၶႃႈယဝ်ႉ ႁဝ်းၶႃႈၵေႃႈ လႆႈဢွၼ် ၵၼ်ၵႂႃႇထွၼ်လွတ်ႇမၼ်းပႅတ်ႈယဝ်ႉၶႃႈ ၵူၼ်းဝၢၼ်ႈၵေႃႈၽႂ်ဢမ်ႇတၼ်းလႆႈၵိၼ်ၺႃးသေ ၵေႃႉၼင်ႇၵဝ်ႇ ႁွႆးမိုဝ်းၸိူင်ႉၼႆ တႄႉပဵၼ်သိုၵ်းတေႃႇသိုၵ်းၶဝ်ၶႂ်ႈႁဵတ်းတီႈၵၼ်ၵူၺ်း ၊ ဢၼ်ၶႃႈ ၶႂ်ႈလၢတ်ႈတႄႉ သိုၵ်းတေႃႇသိုၵ်းၶႂ်ႈႁဵတ်းတီႈၵၼ်ၵေႃႈ ႁႂ်ႈမီးပိူင် ဢိတ်းၼိုင်ႈၶႃႈၼေႃႈ မိူဝ်ႈလဵဝ် လၢႆးႁဵတ်းၸိူင်ႉၼႆၼႆႉ မိူၼ်တင်းဢမ်ႇလီးလူ ဢမ်ႇတူၺ်းၵူၼ်းမိူင်း၊ ၵူၼ်းမိူင်းၶႂ်ႈတၢႆတၢႆယဝ်ႉ မၼ်းၶႂ်ႈပွင်ႇဝႃႈၸိူင်ႉၼႆၶႃႈယဝ်ႉ ဝႃႈၼႆ ။ : Shwe Phee Myay ဢွင်ႈတီႈၼမ်ႉဢွၵ်ႇၼႆႉ ယၢၼ်ၵႆဝၢၼ်ႈႁူးၵွတ်ႈမွၵ်ႈၼိုင်ႈလၵ်းပၢႆ တီႈႁိမ်းသၢပ်ႇၼမ်ႉၸိူဝ်းၼၼ်ႉ ၽၢႆႇသိုၵ်း RCSS ပၵ်းယူႇသဝ်းဝႆႉ၊ တီႈၼႂ်းဝၢၼ်ႈႁူးၵွတ်ႈသမ်ႉ မီးၸုမ်းသိုၵ်းဢူၺ်းလီ ယူႇသဝ်းဝႆႉ မိူၼ်ၵၼ်ဝႃႈၼႆ ၵူၺ်းၵႃႈ ၼမ်ႉၸိူဝ်းၼၼ်ႉတႄႉၵူၼ်းဝၢၼ်ႈႁူႉတၼ်းဢွၼ်တၢင်းလႄႈ ဢမ်ႇမီး ၽႂ်ၵိၼ်ၺႃးသေၵေႃႉ ဝႃႈၼႆ။ လွင်ႈသိုၵ်း RCSS ဢဝ်ယႃႈၵွင်ႉလဵင်ႉသႂ်ႇၸူးသိုၵ်း SSPP / SSA ၼႆႉမီး 2 ပွၵ်ႈပႃးပွၵ်ႈၼႆႉယဝ်ႉ ၊ ပူၼ်ႉမႃးမိူဝ်ႈဝၼ်းထီႉ 28-09-2021 ၼၼ်ႉၵေႃႈ ယူႇတီႈသိုၵ်း RCSS ဢဝ်ယႃႈၵွင်ႉသႂ်ႇၼႂ်း ပုင်းလဝ်ႈသေ ၸႂ်ႈႁႂ်ႈၵူၼ်းမိူင်း 2 ၵေႃႉမႃးသူင်ႇတီႈၸုမ်းသိုၵ်း SSPP/SSA ဢၼ်တူင်ႉၼိုင် ပၵ်းသဝ်းယူႇဝႆႉ တီႈထုင်ႉႁူဝ်ၶၢႆး ၸေႈဝဵင်းမိူင်းၵိုင်၊ မိူဝ်ႈၸုမ်း SSPP/SSA ထတ်းတူၺ်း ၼႂ်းပုင်းလဝ်ႈၼၼ်ႉ လႆႈႁူဝႃႈ သႂ်ႇမႃးပႃးယႃႈၵွင်ႉ မိူၼ်ၵၼ် ဝႃႈၼႆ။

['Uncategorized']

2021-10-07T13:58:30

https://ssppssa.org/2021/10/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%95%e1%81%a2%e1%80%84%e1%80%ba%e1%80%9e%e1%81%b5%e1%80%ba%e1%80%b8-%e1%80%a2%e1%80%ad%e1%80%b0%e1%80%84/

ၵူၼ်းဝၢၼ်ႈပၢင်သၵ်း ဢိူင်ႇၼွင်မွၼ် ထုၵ်ႇၺႃး ဢဝ်လႅဝ်းၽၼ်းသေ ၸူၼ်ဢဝ်လူတ်ႉၶိူင်ႈ

Photo : Credit SSPP/SSA 07.10.2021 ၵူၼ်းဝၢၼ်ႈ ပၢင်သၵ်း၊ ဢိူင်ႇၼွင်မွၼ် ၸေႈဝဵင်းလႃႈသဵဝ်ႈ ထုၵ်ႇၺႃးၸူၼ်ဢဝ်လႅဝ်းၽၼ်းသေ ႁိမ်ဢဝ်လူတ်ႉၶိူင်ႈၵႂႃႇ တီႈဝၢၼ်ႈမႄႈႁၢၼ်ႇ တၢင်းၽႄမႃး ၼမ်ႉပွင်ႈ ၸေႈဝဵင်းလႃႈသဵဝ်ႈ။ မိူဝ်ႈဝၼ်းထီႉ 5 ဝၼ်းလိူၼ် October 2021 (လိူၼ်သိပ်းလပ်း) ၶၢဝ်းယၢမ်း 15:00 မူင်းပၢႆၼၼ်ႉ ၵူၼ်းဝၢၼ်ႈ ၵူၼ်းၼုမ်ႇ ယူႇဝၢၼ်ႈ ပၢင်သၵ်း (8) ၵေႃႉ ပႃးလူတ်ႉၶိူင်ႈ (4) လမ်း၊ ဢွၵ်ႇၵႂႃႇ လႄႇသေ ၶိုၼ်းပွၵ်ႈ မႃးႁိူၼ်းၼၼ်ႉ ထုၵ်ႇၺႃးၵူၼ်းၸူၼ် မီးၵူၼ်းမွၵ်ႈ 20 ၵေႃႉ ဢဝ်လႅဝ်းၽၼ်း ၸိူဝ်းၸုမ်းၶဝ် 8 ၵေႃႉ ဢၼ်ၵႂႃႇၸွမ်းၵၼ် ၵူၺ်းၵႃႈ ဢၼ်တိူဝ်ႉ မၢတ်ႇၸဵပ်း ႁၢဝ်ႉႁၢဝ်ႉႁႅင်းႁႅင်း (2) ၵေႃႉ ထုၵ်ႇ ႁိမ်ဢဝ်ပႃး လူတ်ႉၶိူင်ႈၵႂႃႇ (3) လမ်း လႄႈ ၽူင်း (3) လုၵ်ႈ ၊ ၵူၼ်းသွင်ၵေႃႉဢၼ်ထုၵ်ႇၽၼ်းၼၼ်ႉၵေႃႈ ယၢမ်းလဵဝ် ဢဝ်ၵႂႃႇယူတ်းယႃတူဝ်ဝႆႉတီႈ ႁူင်းယႃလူင် ဝဵင်းလႃႈသဵဝ်ႈ ဝႃႈၼႆ။ Photo : Credit ၵူၼ်းမိူင်းပိုၼ်ႉတီႈဝၢၼ်ႈပၢင်သၵ်း ၸၢႆးပိုၼ်း ၵေႃႉၼိုင်ႈလၢတ်ႈဝႃႈ-“ ၸႂ်ႈၶႃႈဢေႃႈ၊ ၶဝ် (8) ၵေႃႉၼႆႉ ၶဝ်ၵႂႃႇလႄႇသေ ၶိုၼ်းပွၵ်ႈမႃးၺႃးၸူၼ်တီႈ တၢင်းၽႄ ၵႂႃႇၼမ်ႉပွင်ႈၼၼ်ႉ ၶႃႈဢေႃႈ၊ တႃႇသွင်ၵေႃႉတႄႉ ၺႃးၽၼ်း ၸွမ်းႁူဝ်ၸွမ်းၼႃႈ ၸွမ်းၶႅၼ်ၸွမ်းတူဝ် ၺႃးၽၼ်းႁႅင်းၶႃႈဢေႃႈ၊ ဢၢႆႈတႃး တႄႉလႆႈယဵပ်ႉမွၵ်ႈ (11) ႁွႆးၶႃႈ ထႅင်ႈၵေႃႉၼိုင်ႈတႄႉ (16) ႁွႆးၶႃႈဝႃႇ ငိၼ်းပီႈၼွင်ႉ ၶဝ်လၢတ်ႈၼေဝႆႉၶႃႈ ၊ ၵူၼ်းၸူၼ်ၸိူဝ်းၼၼ်ႉ ၶဝ်လႆႈလူတ်ႉၵႂႃႇသီႇလမ်း လႄႈ ၽူင်း (3) လူၵ်ႈ၊ လူတ်ႉတႃႇၼိုင်ႈလမ်း တႄႉ ၶဝ်ပေႃႉလႅဝ်သေ ပႅတ်ႈဝႆႉ ၼႂ်းယုမ်းၶႃႈဢေႃႈ” ဝႃႈၼင်ႇၼႆၶႃႈ။ ၵူၼ်းၸိူဝ်းဢၼ်မႃးၸူၼ်လုၵ်ႈဢွၼ်ႇၼုမ်ႇဝၢၼ်ႈပၢင်သၵ်းၼႆႉ ၼႃႈၶဝ်ပဵၼ်ၼႃႈမၢၼ်ႈ လႄႈ ၼႃႈၶႄႇ ၵူၺ်းၵႃႈယူႇတီႈလႂ် လုၵ်ႉတီႈလႂ်မႃး ဢၼ်ဝႃႈၼၼ်ႉတႄႉ ဢမ်ႇလႆႈႁူႉၸွမ်းၶႃႈ ၼႆ ၸၢႆးပိုၼ်းသိုပ်ႇ လၢတ်ႈထႅင်ႈၼင်ႇၼႆ ။ ၸူဝ်ႈၶၢဝ်းယၢမ်းၶွင်ႇသီသိုၵ်းမၢၼ်ႈ သိမ်းဢႃႇၼႃႇမႃးၼႆႉ ၵူၼ်းမိူင်းတင်းၼမ်ထူပ်းတၢင်း ယၢပ်ႇၽိုတ်ႇ ယွၼ်ႉၽေးၽူႈလၵ်ႉၵူၼ်းၸူၼ် လႄႈ မီလွင်ႈယၢပ်ႇၽိုတ်ႇၵူႈလွင်ႈလွင်ႈ ပူၼ်ႉမႃးဢမ်ႇႁိုင်ၼႆႉၵေႃႈ ယူႇတီႈၵူၼ်းဝၢၼ်ႈ ဝၢၼ်ႈပဵင်း ၼႂ်းၸေႈဝဵင်းၵူတ်ႉၶၢႆ တီႉၺွပ်းလႆႈ ၽူႈလၵ်ႉၵူၼ်းၸူၼ်တႃႇ 5 ၵေႃႉမိူၼ်ၵၼ် ဝႃႈၼႆ။

['ၶၢဝ်ႇၵူႈလွင်ႈလွင်ႈ']

2021-10-06T21:32:43

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-%e1%80%95%e1%80%bd%e1%82%86%e1%82%88%e1%80%99%e1%81%a2/

ၸုမ်းသိုၵ်းၶၢင် KIA ပွႆႈမၢၵ်ႈတႅၵ်ႈသႂ်ႇ သၢႆၵႃးသိုၵ်းၶွင်ႇသီႇသိုၵ်းမၢၼ်ႈ

Photo : Credit SSPP/SSA 06.10.2021 မိူဝ်ႈဝႃး ဝၼ်းထီႉ 05.10.2021 တီႈမိူင်းၶၢင်ၸေႈဝဵင်းမိူင်းမွၵ်ႇၽၢႆႇသိုၵ်းမၢၼ်ႈထူဝ်းသၢႆသိုၵ်း လႄႈ ၸုမ်းသိုၵ်းၶၢင် KIA ဢဝ်မၢၵ်ႈတႅၵ်ႇပွႆႈသႂ်ႇၵႃးသေ သွင်ၽၢႆႇမီးလွင်ႈပိုတ်းယိုဝ်း ၽၢႆႇဢွၵ်ႇၶၢဝ်ႇ KIO လၢတ်ႈၵႂႃႇ ၼင်ႇၼႆ ။ မိူဝ်ႈဝႃး October , 5 ၼႂ်းမိူင်းမွၵ်ႇ ႁိမ်းဝၢၼ်ႈမျဵဝ်ႉတိတ်ႉ မၢၵ်ႇလႆႈတႅၵ်ႇယဝ်ႉ မီးလွင်ႈတိုၵ်းယိုဝ်းၵၼ် တင်းၶွင်ႇသီႇသိုၵ်းမၢၼ်ႈၼႆ ၽၢႆႇၸုမ်းသိုၵ်းၶၢင် ၸဝ်ႈသိုၵ်းၼေႃႇပူႇ ၼိုင်ႈၵေႃႈ လၢတ်ႈဝႃႈၼႆ။ ၸဝ်ႈသိုၵ်းၼေႃႇပူႇ ၼႂ်းသိုၵ်း KIA သိုပ်ႇလၢတ်ႈဝႃႈ- ၵွပ်ႈသိုၵ်းၶွင်ႇသီႇသိုၵ်းမၢၼ်ႈၶဝ် မႃးသူင်ႇ ၶဝ်ႈၼမ်ႉတၢင်းၵိၼ်ပၼ်ၵူၼ်းၶဝ် လႄႈ ၸုမ်းသိုၵ်း KIA လႆႈဢဝ်မၢၵ်ႈတႅၵ်ႇပွႆႇသႂ်ႇၵႃးသိုၵ်း ၶွင်ႇသီႇသိုၵ်းမၢၼ်ႈၵူၺ်း ဢၼ်လႆႈပဵၼ်ပၢင်တိုၵ်းၵၼ်တေႉ ဢမ်ႇၸႂ်ႈ” ဝႃႈၼႆ။ မိူဝ်ႈယၢမ်းၵၢင်ၼႂ်ၼၼ်ႉ ၵူၼ်းမိူင်းဢၼ်ယူႇႁိမ်းၸမ်ၵေႃႉၼိုင်ႈ လၢတ်ႈဝႃႈ- ၼႂ်းၸေႈဝဵင်းမိူင်းမွၵ်ႇ လႆႈငိၼ်းသဵင် ၵွင်ႈလူင် ၵွင်ႈဢွၼ်ႇ ၵူၼ်းပိုၼ်ႉတီႈၵမ်ႈၽွင်ႈ ဢၼ်ယူႇသဝ်းႁိမ်းႁွမ်းၸိူဝ်းၼၼ်ႉ ပဵၼ်ဢၼ်လႆႈမႆႈၸႂ်ဝႆႉ ဝႃႈၼႆ။ ၵူၼ်းမိူင်းပိုၼ်ႉတီႈၵေႃႉၼိုင်ႈ လၢတ်ႈဝႃႈ- ၶႃႈယူႇတီႈ မိူင်းမွၵ်ႇသေ လႆႈငိၼ်းသဵင်မၢၵ်ႇသဵင်ၵွင်ႈယူႇ ၊ ႁဝ်းၶႃႈၵေႃႈဢမ်ႇႁတ်းဢွၵ်ႇၵႂႃႇတူၺ်း ။ ၵူၼ်းၵမ်ႈၽွင်ႈတေႉဝႃႈ လႆႈႁၼ်ၵႃး ၸုမ်းၶွင်ႇသိုၵ်းမၢၼ်ႈၶဝ် မႃးတၢင်းၽၢႆႇမျဵဝ်ႉတိတ်ႉ လႄႈ ၸုမ်းသိုၵ်းၶၢင် KIA လႆႈဢဝ်မၢၵ်ႈတႅၵ်ႇပွႆႇသႂ်ႇၵႃး ၸုမ်းၶွင်ႇသီႇ သိုၵ်းမၢၼ်ႈ လႄႈ ၽၢႆႇသိုၵ်းမၢၼ်ႈ လႆႈလူႉသုမ်းၵႃးလူင် 3 လမ်း ဝႃႈၼႆ။ ၸဝ်ႈသိုၵ်းၼေႃႇပူႇသိုပ်ႇလၢတ်ႈဝႃႈ- ၼႂ်းၸေႈဝဵင်းမိူင်းမွၵ်ႇၼႆႉပဵၼ်တီႈဢၼ်ၶွင်ႇသီႇသိုၵ်းမၢၼ်ႈ ၶဝ်ႈမႃးတူင်ႉၼိုင်ၵၢၼ်သိုၵ်းတင်းၼမ် လႄႈ ပဵၼ်သဵၼ်ႈတၢင်း တေႃႇသူင်ႇၶဝ်ႈၼမ်ႉတၢင်းၵိၼ် ၊ ၵူၼ်းသိုၵ်း ၊ မၢၵ်ႇၵွင်ႈၸိုၼ်းယၢမ်း ၸိူဝ်းၼႆႉ ဝႃႈၼႆ ။ မိူဝ်ႈ September,27 ၼၼ်ႉၵေႃႈ ၼႂ်းၸေႈဝဵင်း မိူင်းမွၵ်ႇမၢၵ်ႇတႅၵ်ႇတီႈသဵၼ်ႈတၢင်းၽေဢၼ်မီးႁိမ်း ၸဵင်ႇလူင်း တီႈလုမ်းပလိပ်ႈၼၼ်ႉ ၽၢႆႇၶွင်ႇသီႇသိုၵ်းမၢၼ်ႈ လႆႈတၢင်းၸဵပ်းဝၢတ်ႇ ဢမ်ႇယွမ်း 3 ၵေႃႉဝႃႈၼႆ။ ၼႂ်းမိူင်းၶၢင် ၸေႈဝဵင်းမိူင်းမွၵ်ႇ ပွတ်းတၢင်း တၼၢႆး-သဵၼ်ႈတၢင်းလီတူဝ်ႇၼႆႉ သၢႆၵႃးသိုၵ်းမၢၼ်ႈ ၵမ်းၵမ်းလႆႈထုၵ်ႇၺႃး ၸုမ်းသိုၵ်းၶၢင် KIA ဢဝ်မၢၵ်ႇပွႆႇယူႇၼႆ ၵူၼ်းပိုၼ်ႉတီႈၼိုင်ႈၵေႃႉလၢတ်ႈတီႈ ၸုမ်းၽူႈဢွၵ်ႇၶၢဝ်ႇ ဝႃႈၼႆ။ Source : Mizzima

['ၵၢၼ်သိုၵ်း']

2021-10-06T21:26:31

https://ssppssa.org/2021/10/%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%81%b6%e1%80%9d%e1%80%ba%e1%82%88%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99/

သိုၵ်း RCSS ၶဝ်ႈၺွပ်းၵူၼ်းမိူင်းထႅင်ႈသၢမ်ၵေႃႉ ဢၼ်ပၢႆႈၵႂႃႇယူႇၼႂ်း ဝဵင်းၵျွၵ်ႉမႄး

Photo : Credit SSPP/SSA 06/10/2021 ၸုမ်းသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ၶဝ်ႈတီႉၺွပ်းၵူၼ်းမိူင်းထႅင်ႈတီႈၼႂ်းၸေႈဝဵင်းၵျွၵ်ႉမႄး သၢမ်ၵေႃႉ ပႃးတၢင်းလုၵ်ႈဢွၼ်ႇ ဢႃႇယူႉ 13 ၶူပ်ႇ ၼိုင်ႈၵေႃႉ ဝႃႈၼႆ ။ မိူဝ်ႈဝၼ်းထီႉ 4 ဝၼ်း လိူၼ် October 2021 ၶၢဝ်းယၢမ်း 11 မူင်း ၵၢင်ဝၼ်း ၼၼ်ႉ ၸုမ်းသိုၵ်း RCSS ဢၼ် ၽူႈဢွၼ်ႁူဝ် ၸိုဝ်ႈႁွင်ႉ ၸဝ်ႈလၢဝ်ဝၼ်း (ႁွင်ႉပူႇၼူတ်ႇ) ဢၼ်ဢွၼ်ႁူဝ်တူင်ႉၼိုင်ဝႆႉယူႇ ႁိမ်းဝၢၼ်ႈႁူးသူၼ် ၸေႈဝဵင်းၵျွၵ်ႉမႄး ၼၼ်ႉ ပွႆႇၵူၼ်းသိုၵ်း 4 ၵေႃႉ တီႉၺွပ်းၵူၼ်းဝၢၼ်ႈ မိူင်းငေႃႉ ဢၼ်ပၢႆႈမႃးယူႇ ၼႂ်းဝဵင်း ၵျွၵ်ႉမႄး ၊ ၵူၼ်းဝၢၼ်ႈ သၢမ်ၵေႃႉဢၼ်ထုၵ်ႇၺႃးသိုၵ်း RCSS တီႉၺွပ်းၵႂႃႇၼၼ်ႉ (1) ၸၢႆးလိူၼ်ၽႃႉ ဢႃႇယူႉ (13) ၶူပ်ႇ လုၵ်ႈၸၢႆးလုင်းဢူး ၊ ယူႇဝၢၼ်ႈၼမ်ႉၽဵတ်ႇ (2) လုင်းဢေး ယူႇၼမ်ႉၽဵတ်ႇ ဢိူင်ႇမိူင်းငေႃႉ (3) ဢၢႆႈဢေး ယူႇၼမ်ႉၽဵတ်ႇ ဢိူင်ႇမိူင်းငေႃႉ ၊ ၶဝ်သၢမ်ၵေႃႉ ၼႆႉပဵၼ်ၵူၼ်းလုၵ်ႉတီႈဝၢၼ်ႈ သေပၢႆႈမႃးယူႇဝႆႉ ၼႂ်းဝဵင်းၵျွၵ်ႉမႄး ဝႃႈၼႆၶႃႈ။ ၵူၼ်းသၢမ်ၵေႃႉ ဢၼ်ထုၵ်ႇတီႉၺွပ်းၼႆႉ ၸၢႆးဢေး ဢႃႇယူႇမွၵ်ႈ 30 ပၢႆ ထုၵ်ႇတီႉၺွပ်းတီႈ ဢိၼ်ႇၵျင်းတွင်ႇ (အိမ်ကျင်းတောင် ) လုင်းဢေး ဢႃႇယူႇမွၵ်ႈ 50 ပၢႆ ထုၵ်ႇတီႈၺွပ်းတီႈ ၼႃႈလိၼ်-1 ပွၵ်ႉပႅတ်ႇ (နယ်မြေ-၁ ရက်ကွက်-၈ ) ၸၢႆးလိူၼ်ၽႃႉ ဢႃႇယူႉ 13 ၶူပ်ႇ လုၵ်ႈၸၢႆးလုင်းဢူး ထုၵ်ႇတီႉၺွပ်းတီႈ (ပိန်းနဲ့ကုန်း ) ၸိူဝ်းၼႆႉ ၼႂ်းၸေႈဝဵင်း ၵျွၵ်ႉမႄး တင်းမူတ်းဝႃႈၼႆ ။ မိူဝ်ႈလဵဝ်ၵူၼ်းၸိူဝ်းၼႆႉ ထုၵ်ႇတီႉၺွပ်းႁွင်ႉၵႂႃႇမီးဝႆႉယူႇတီႈတပ်ႉႁူးသူၼ် ဝႆႉယူႇ ၊ ၶၢဝ်ႇပိုၼ်ႉတီႈဢမ်ႇယိုၼ်ယၼ် တႄႉလၢတ်ႈဝႃႈ ၶဝ်ၸိူဝ်းၼႆႉ ၵွပ်ႈလုၵ်ႉၸၢႆးၶဝ် လၵ်ႉပၢႆႈသိုၵ်း လႄႈ မႃးတီႉၺွပ်းၵႂႃႇၶိုၼ်းၵူၺ်း ဝႃႈၼႆ ၊ ပူၼ်ႉမႃး မိူဝ်ႈဝၼ်းထီႉ 30 – လိူၼ် September-2021 ၼၼ်ႉၵေႃႈ ယူႇတီႈ ၸုမ်းသိုၵ်း RCSS ႁႅင်းၵူၼ်း 7 ၵေႃႉ လႆႈတီႈၺွပ်း ၵူၼ်းဝၢၼ်ႈၶိုမ်းမႂ်ႇ 4 ၵေႃႉ ဢၼ်ပၢႆႈမႃးသွၼ်ႈယူႇဝႆႉ တီႈဝဵင်းၵျွၵ်ႉမႄး မိူၼ်ၵၼ်ဝႃႈၼႆ ။

['သုၼ်ႇလၢႆႈၵူၼ်း']

2021-10-06T13:31:26

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%82%81%e1%81%a2%e1%80%84%e1%80%ba%e1%82%88%e1%80%99%e1%81%a2%e1%81%b5%e1%80%ba%e1%82%87/

ၸုမ်းသိုၵ်း RCSS ႁၢင်ႈမၢၵ်ႇသႂ်ႇတႅၵ်ႇသႂ်ႇၵူၼ်းၼုမ်ႇ SSPP တီႈၸေႈဝဵင်းၼမ်ႉၶမ်း

Photo :Credit SSPP/SSA 06/10/2021 ၸုမ်းသိုၵ်း RCSS ႁၢင်ႈၵၢင်မၢၵ်ႇသႂ်ႇ ၵွၼ်ႇထူဝ်း Control တိူဝ်ႉၺႃးၸုမ်းၵူၼ်းၼုမ်ႇ SSPP/SSA ဢၼ်တိုၵ်းၵႂႃႇ ၶဝ်ႈႁူမ်ႈပိတ်ႉမၢၵ်ႇၼင် ၸွမ်းၸုမ်းၵူၼ်းၼုမ်ႇ ဝၢၼ်ႈႁွင်းလူင်သေပွၵ်ႈၶိုၼ်းယၢမ်းၵၢင်ၶမ်ႈ ။ မိူဝ်ႈဝႃး ဝၼ်းလိူၼ်သိပ်းလပ်း ဝၼ်းထီႉ 05/လိူၼ်ဢွၵ်ႇထူဝ်ႊပိူဝ်ႊ-2021 ၼၼ်ႉ ယူႇတီႇၸုမ်းၵူၼ်းၼုမ်ႇ ဝၢၼ်ႈႁွင်းလူင် ၸေႈဝဵင်းၼမ်ႉၶမ်း လႆႈၽိတ်ႈမွၵ်ႇ ၸုမ်းၵူၼ်းၼုမ်ႇ ပႃႇတီႇမႂ်ႇသုင်ၸိုင်ႈတႆး SSPP/SSA ဢိၵ်ႇပႃးတင်း ၵူၼ်းၼုမ်ႇ တီႈဝၢၼ်ႈႁွင်းလူင် လဵၼ်ႈမၢၵ်ႇၼင် တီႈဝၢၼ်ႈႁွင်းလူင် ဝဵင်းၼမ်ႉၶမ်း ယၢမ်းဝၢႆးဝၼ်း (15:00) မူင်းၼၼ်ႉတေႃႇထိုင်ယၢမ်းဝၢႆးဝၼ်း (17:00)မူင်း ၊ ဝၢႆးသွင်ၽၢႆႇလဵၼ်ႈမၢၵ်ႇၼင် ပိူဝ်ႈတႃႇလွင်ႈမိုတ်ႈၵိုဝ်းၸမ်ၸႂ်ၵၼ် ထိုင်မႃး ၵၢင်ၶမ်ႈယူႇတီႈၵူၼ်းၼုမ်ႇ ဝၢၼ်ႈႁွင်းလူင် ၽိတ်ႈမွၵ်ႇ ၵိၼ်ၶဝ်ႈ ႁူမ်ႈမူႇၸွမ်းၵၼ်ၵႂႃႇယူႇ ၊ ဝၢႆးၵိၼ်ၶဝ်ႈယဝ်ႉ မိူဝ်ႈၶိုၼ်းပွၵ်ႈၶိုၼ်းၼၼ်ႉ လုၵ်ႉဢဝ်တီႈ ပၢင်ၵိၼ် ၶဝ်ႈႁူမ်ႈမူႇ ဢွၵ်ႇၵႂႃႇဢမ်ႇပေႃးၵႆ မိူဝ်ႈႁွတ်ႈၽႅဝ် တီႈႁူဝ်ၶူဝ် ၽၢႆႇဢွၵ်ႇမၢၼ်ႈႁွင်းလူင် ၼၼ်ႉ ထုၵ်ႇၺႃး ၸုမ်းသိုၵ်း RCSS ပႂ်ႉဢဝ်မၢၵ်ႇ ၵွၼ်ႇထူဝ်း Control မဵဝ်းမၢၵ်ႇဢၼ်ႁဵတ်းဢဝ် မိပ်ႇတႅၵ်ႇသႂ်ႇတိူဝ်ႉၺႃး လႄႈ ႁဵတ်းႁႂ်ႈ ၵေႃႉပဵၼ်ၶူးသွၼ် ၸၢႆးယွတ်ႈမၢဝ်း ၽူႈၶဝ်ႈၸုမ်းၵူၼ်းၼုမ်ႇ ငဝ်ႈငုၼ်း SSPP/SSA တိူဝ်ႉမၢတ်ႇၸဵပ်း လႆႈလူႉသဵင်ႈၵႂႃႇ ။ Photo : Credit ၵဵဝ်ႇလူၺ်ႈလွင်ႈၼႆႉသေ ယူႇတီႈၽူႈၵဵဝ်ႇၶွင်ႈ SSPP/SSA လၢတ်ႈၼႄဝႃႈ – ၵူၼ်းသိုၵ်း RCSS ၼႆႉယူႇဝႆႉ ၽၢႆႇတူၵ်းၶူဝ် ယူႇၸိူဝ်းတူင်ႈၼႃးသေ ဢဝ်မၢၵ်ႇၵွၼ်ႇထူဝ်း Control ၸႂ်ႉၸွမ်းမၢၵ်ႇပွမ်းဢၼ်ႁဵတ်းဢဝ်သေ မိပ်ႇသႂ်ႇၵူၺ်း ၵူၼ်းဢၼ်မႃးမိပ်ႇသႂ်ႇၼႆႉ ပဵၼ်ၽၢႆႇဢုပ်ႉပိူင်ႇ လႄႈ ၸၢႆးငၢၼ်ဝၢၼ်ႈၵူၺ်း ၵွပ်ႈပိူဝ်ႈၶဝ်ယူႇဝႆႉ ၸိူဝ်းၽၢႆႇတူၵ်းၼမ်ႉမၢဝ်းယူႇဝႆႉၸိူဝ်းၼႆႉယူႇ – ဝႃႈၼႆ။ ၸၢႆးယွတ်ႈမၢဝ်းၼႆႉ ပဵၼ်ၵူၼ်းၼုမ်ႇ တီႈ SSYCBY သေတူင်ႉၼိုင်ၵၢၼ်မေႃသွၼ် ပၼ်ပိုၼ်ႉႁူႉၵူၼ်းၼုမ်ႇ လႄႈ ပဵၼ်ၽူႈႁွင်ႉၵႂၢမ်း ၽူႈသူင်ပၢႆးမွၼ်းၵေႃႉၼိုင်ႈယူႇဝႃႈၼႆ။

['ၵၢၼ်သိုၵ်း']

2021-10-06T10:45:57

https://ssppssa.org/2021/10/%e1%80%9c%e1%80%ad%e1%81%b5%e1%80%ba%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc/

လိၵ်ႈပိုၼ်ၽၢဝ်ႇ ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး SSPP/SSA ၵဵဝ်ႇလူၺ်ႈလွင်ႈဢၼ်ပဵၼ်ပၼ်ႁႃပၢင်တိုၵ်း ၵၼ်တင်း (RCSS) (5) ၽႃႇသႃႇ။

မိူဝ်ႈဝၼ်းထီႉ 03/10/2021။

['Uncategorized']

2021-10-05T19:08:07

https://ssppssa.org/2021/10/%e1%80%9a%e1%80%bd%e1%81%bc%e1%80%ba%e1%82%89%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%81%bc%e1%80%99/

ယွၼ်ႉပၢင်တိုၵ်းတၢင်းၼမ်ႉ ၵူၼ်းမိူင်းလႆႈၶၢမ်ႇပႅတ်ႈႁိူၼ်းယေးသေပၢႆႈ မီးမွၵ်ႈ 760,00 ပၢႆ

: DVB SSPP/SSA 05.10.2021 ၼႂ်းမိူင်းႁူမ်ႈတုမ်မိူင်းမၢၼ်ႈ ဢၼ်ယိပ်းၵွင်ႈၵၢင်ပဵၼ်ပၢင်တိုၵ်းၼႂ်းပိုၼ်ႉတီႈသေ ၸိူဝ်းဢၼ်ၵူၼ်းမိူင်း ယူႇၼႂ်းပိုၼ်ႉတီႈ လႆႈၶၢမ်ႇပႅတ်ႈႁိူၼ်းယေးပၢႆႈၽၢတ်ႇၼၼ်ႉ ႁူဝ်ၼပ်ႉလုၵ်ႈဢွၼ်ႇၼမ်ထိုင်မွၵ်ႈ 760,00 ပၢႆ ၼႆ ၸုမ်း Save the Children ဢွၵ်ႇၶၢဝ်ႇဝႆႉ ဝႃႈၼႆ။ တင်ႈတႄႇဢဝ်ၼႂ်းလိူၼ် ၽေႇၾေႇဝႃႇရီႇမႃးၼႆႉ ၸုမ်းၵေႃႇၵၢၼ်ႁၢႆႉ ၶွင်ႇသီႇသိုၵ်းမၢၼ်ႈ သိမ်းဢႃႇၼႃႇသေ ၼႂ်းမိူင်းႁူမ်ႈတုမ် ၸွမ်းပိုၼ်ႉတီႈၵမ်ႉၼမ် ၸုမ်းတပ်ႉၵႅတ်ႇၶႄႇၵူၼ်းမိူင်းလႄႈ ၸုမ်းၶွင်ႇသီႇသိုၵ်းမၢၼ်ႈ လႆႈပဵၼ်ပၢင်တိုၵ်းႁၢဝ်ႈႁႅင်းမႃးလိူဝ် ၵူၼ်းမိူင်းလႆႈပၢႆႈၽေးတင်းၼမ် ဝႃႈၼႆ။ ၵူၼ်းမိူင်းဢၼ်လႆႈၶၢမ်ႇပႅတ်ႈႁိူၼ်းယေးတင်းၼမ်သေပၢႆႈၵႂႃႇယူႇၼႂ်းထိူၼ်ႇ လႆႈတၢၵ်ႇလႅတ်ႇ၊တၢၵ်ႇ ၾူၼ် ဢဝ်ၽႃႇယၢင်ၵင်ႈယူႇသဝ်းၵႂႃႇ ၊ လွင်ႈယၢပ်ႇတႃႇၼႃးႁိူၼ်း ပဵၼ်လွင်ႈၵိၼ်ယႅမ်ႉ မၢင်ဝၼ်းၵေႃႈ လႆႈၵိၼ်ၶဝ်ႈၼိုင်ႈတႃႇသေ ယူႇၵႂႃႇၵူၺ်းၼႆ ၸုမ်း Save the Children သိုပ်ႇလၢတ်ႈဝႃႈၼႆႉ။ တေႇဢဝ်ၸုမ်းၶွင်ႇသီႇသိုၵ်းမၢၼ်ႈသိမ်းဢႃႇၼႃႇမႃးၼႆႉ ၵူၼ်းဢၼ်လႆႈၽၢတ်ႇႁိူၼ်းယေး ပၢႆႈယူႇသဝ်းၼႂ်းထိူၼ်ႇၸိူဝ်းၼၼ်ႉ မီးၵႂႃႇ 206,000 ၵေႃႉ။ ၼႂ်းလိူၼ် September ၼိုင်ႈလိူၼ်ၵူၺ်း ၼႂ်းမိူင်းယၢင်း ၵူၼ်းမိူင်းဢၼ်လႆႈပၢႆႈ မီးမွၵ်ႈ 220,00 ၵေႃႉၼႆ တီႈပၢင်ၵုမ်လူင်ၸၢတ်ႈၸိုင်ႈလုမ်ႈၾႃႉ လၢတ်ႈဢွၵ်ႇၶၢဝ်ႇၵႂႃႇ ဝႃႈၼႆ ။ ၵူၼ်းမိူင်းဢၼ်ပၢႆႈၽေးသိုၵ်းဢွၵ်ႇႁိူၼ်းယေးယူႇသဝ်းၼႂ်းထိူၼ်ႇ မီး 760,000 ၵေႃႉ၊ ပႃးလုၵ်ႈဢွၼ်ႇ မီးမွၵ်ႈ 290,00 ၵေႃႉ၊ ပူၼ်ႉမႃးၼႂ်းလိူၼ် September ၼၼ်ႉၵေႃႈ လႆႈပဵၼ်ပၢင်တိုၵ်းႁႅင်းဝႆႉ တီႈၼႂ်း ၸေႈဝဵင်းမေႃႇသူဝ်ႇ ဝဵင်းလဵဝ်ၵူၺ်း ၵူၼ်းမိူင်းဢၼ်ယူႇၼႂ်းပိုၼ်ႉတီႈ ပၢႆႈယၢၼ်ႁိူၼ်းယေးတင်းၼမ် ဝႃႈၼႆ။ ၽူႈတၢင်တူဝ်ၸုမ်းသုၼ်ႇလႆႈသုၼ်ႇပဵၼ်ၸၢတ်ႈၸိုင်ႈလုမ်ႈၾႃႇ ၼိုင်ႈၵေႃႉပၼ်ၶေႃႈၾၢင်ႇဝႃႈ မိူဝ်ႈပူၼ်ႉမႃး ၼႂ်းလိူၼ် June ၼၼ်ႉ ၼႂ်းမိူင်းယၢင်း ၵူၼ်းမိူင်းဢၼ်ပၢႆႈၽေးသိုၵ်း ထူပ်းၽေး လွင်ႈတၢင်းပဵၼ် ၊ လွင်ႈၵိၼ်ယႅမ်ႉ ဢိုပ်းၶဝ်ႈ၊ဢိုမ်းၼမ်ႉသေ လႆႈလူႉတၢႆၵႂႃႇမီးတၢင်းၼမ် ၊ ၵူၼ်မိူင်း ဢၼ်ယူႇသဝ်းၼႂ်းထိူၼ်ႇၸိူဝ်းၵေႃႈ ၵူဝ်လႆႈပဵၼ်ၸိူင်ႉၼၼ်ႉ ဝႃႈၼႆ။ မိူဝ်ႈလဵဝ်လွင်ႈၵိၼ်ယႅမ်ႉ လႄႈ လွင်ႈတႃႇၸွႆႈထႅမ်ၸိူဝ်းၼၼ်ႉၵေႃႈ ဢမ်ႇပႆႇၸၢင်ႈႁဵတ်းႁိုဝ် ၵွပ်ႈပိၵ်ႉဢိုတ်းလွင်ႈၵႂႃႇလွင်ႈပႆသေ ၵူၼ်းမိူင်းဢၼ်မီးယူႇသဝ်းၼႂ်းထိူၼ်ႇ ၵမ်ႉၼမ်လႆႈၵိၼ်ၶဝ်ႈလၢႆ ယူႇသဝ်းၵႂႃႇၸိူင်ႉၼၼ်ႉ ၵူႈဝၼ်းၵူၺ်း ဝႃႈၼႆ။ ၶၢဝ်းယၢမ်းမိူဝ်းလဵဝ်ၵေႃႈ ဢၼ်တိုၵ်ႉသိုပ်ႇပဵၼ်ပၢင်တိုၵ်းၵၼ်သေ လႆႈၵိုတ်းပိၵ်ႉလွင်ႈၵႂႃႇမႃးပႆ ၵူၼ်းၼႂ်းမိူင်းႁူမ်ႈတုမ်ၼၼ်ႉၸွမ်းပိုၼ်ႉတီႈၵမ်ႉၼမ် တႃႇတေလႆႈလွင်ႈၸွႆႈထႅမ် တီႈ Agency လႄႈ ဢၼ်ၵူႈမိူင်းမိူင်း ဢမ်ႇႁွတ်ႈၽဵဝ်မႃးလႆႈ လႄႈ လႆႈဢဝ်တၢင်းၸွႆႈထႅမ် တီႈၵူၼ်းမိူင်းၼင်ႇၵၼ် ၸွႆႈထႅမ် ယူႇသဝ်းၵိၼ်သၢင်ႈၵႂႃႇၵူၺ်း ဝႃႈၼႆ။ Source : DVB

['သုၼ်ႇလၢႆႈၵူၼ်း']

2021-10-05T18:58:52

https://ssppssa.org/2021/10/%e1%81%b6%e1%81%a2%e1%80%9d%e1%80%ba%e1%82%87%e1%80%90%e1%82%86%e1%80%b8%e1%80%9c%e1%80%bd%e1%80%90%e1%80%ba%e1%82%88%e1%80%9c%e1%82%85%e1%80%9d%e1%80%ba%e1%80%b8-%e1%80%99%e1%81%a2%e1%80%95%e1%80%ba/

ၶၢဝ်ႇတႆးလွတ်ႈလႅဝ်း မၢပ်ႇၼႄးဝႃႈ SSPP/SSA ၶဝ်ႈသွၵ်ႈတဝ်ၼႂ်းဝၢၼ်ႈ ဢဝ်ၾႆးၸုတ်ႇၽဝ်ႁူင်းယႃ လႄႈႁူင်းႁဵၼ်းၼၼ်ႉ ဢမ်ႇမၢၼ်ႇမႅၼ်ႈ။

SSPP/SSA 05/10/2021 ႁွင်ႈၵၢၼ်ၶၢဝ်ႇ တႆးလွတ်ႈလႅဝ်း ၽၢႆႇတႂ်ႈၵုမ်းၵမ် မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး RCSS ဢွၵ်ႇၶၢဝ်ႇၽၢင်း လၢမ်းတႅမ်ႈၸီႉၼႄးဝႃႈ SSPP/SSA ၸုတ်ႇၽဝ်ႁူင်းယႃ တင်းႁူင်းႁဵၼ်း တီႈဝၢၼ်ႈႁူဝ်ၶၢႆး ၼၼ်ႉ ဢမ်ႇမၢၼ်ႈမႅၼ်ႈၸိုဝ်ႈၸႂ်ႈလႃးလႃး ဝႃႈၼႆ။ မိူဝ်ႈဝႃးဝၼ်းထီႉ 04/10/2021 ၼၼ်ႉ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး လႄႈ တင်းၸုမ်းသိုၵ်း RCSS လႆႈပဵၼ်ပၢင်တိုၵ်းၵၼ် တင်ႈတေႇၶၢဝ်းယၢမ်းပွတ်းၼႂ် (11:00)မူင်း တေႃႇယၢမ်း (18:00) မူင်း တၢမ်းၶမ်ႈၼၼ်ႉ၊ ယူႇတီႈႁွင်ႈၵၢၼ်ၶၢဝ်ႇတႆးလွတ်ႈလႅဝ်း ၽၢႆႇတႂ်ႈၵုမ်းၵမ် မုၵ်ႉၸုမ်းၶွင်ႇသီႇဢဝ်ၶိုၼ်း ၸိုင်ႈတႆး RCSS မၢပ်ႇၽၢမ်းၸီႉၼႄးဝႃႈ ပႃႇတီႇမႂ်ႇသုင်ၸိုင်ႈတႆး SSPP/SSA ၶဝ်ႈသွၵ်ႈတဝ်ၼႂ်းဝၢၼ်ႈ ဢဝ်ၾႆးၸုတ်ႇၽဝ်ႁူင်းယႃ လႄႈ ႁူင်းႁဵၼ်း တီႈဝၢၼ်ႈႁူဝ်ၶၢႆး ဢိူင်ႇႁမ်းငၢႆး ၸေႈဝဵင်းမိူင်းၵိုင် ၸိုင်ႈတႆး ပွတ်း ၸၢၼ်း ပဵၼ်လွင်ႈတင်ႈၸႂ်မၢပ်ႇၼႄး ၽၢမ်းတႅမ်ႈၶၢဝ်ႇၵူၺ်း လႄႈ တိုၼ်းဢမ်ႇမၢၼ်ႇမႅၼ်ႈ လႃးလႃး ဝႃႈၼႆ ။ ၵူၼ်းပိုၼ်ႉတီႈ ဝၢၼ်ႈႁူဝ်ၶၢႆး ၵေႃႉၼိုင်ႈ ဢမ်ႇၶႂ်ႈဢွၵ်ႇၸိုဝ်ႈ လၢတ်ႈၼႄႁဝ်းၶႃႈဝႃႈ-“ဢေႃႈၶႃႈ မိူဝ်ႈယၢမ်း တိုၵ်ႉပဵၼ်ပၢင်တိုၵ်းၵၼ်တေႉ မီးၸုမ်းသိုၵ်း RCSS ၶဝ်ၵူၺ်းၶႃႈဢေႃႈ ဢၼ်မီးယူႇဝႆႉ ၼႂ်းဝၢၼ်ႈႁဝ်းၶႃႈ တေႉ ဢၼ်ပဵၼ်ပၢင်တိုၵ်းၵၼ်ၵေႃႈ ပဵၼ်ၼႂ်းဝၢၼ်ႈၶႃႈၼႃႇၼေႃႈ ၵွပ်ႈပိူဝ်ႈၸုမ်း RCSS သမ်ႉ ယူႇဝႆႉၼႂ်း ဝၢၼ်ႈ ၼၼ်ႉၶႃႈဢေႃႈ၊ ဢၼ်ဝႃႈ ၸုမ်းသိုၵ်း SSPP/SSA ဢဝ်ၾႆးၸုတ်ႇၽဝ်ႁူင်းယႃ လႄႈ ႁူင်းႁဵၼ်း ၼၼ်ႉတေႉ ဢမ်ႇမၢၼ်ႇ မႅၼ်ႈၶႃႈ ႁူင်းယႃ လႄႈ ႁူင်းႁဵၼ်းၵေႃႈ တိုၵ်ႉမီးဝႆႉယူႇၶႃႈ တေႃႇထိုင်ယၢမ်းလဵဝ် ၊ ဝၢႆးပၢင်တိုၵ်းယဵၼ်ၵႂႃႇယဝ်ႉၵွၼ်ႇ ၸုမ်းသိုၵ်း SSPP/SSA ၸင်ႇၶဝ်ႈၽႅဝ်မႃး ၶႃႈဢေႃႈ” လၢတ်ႈဝႃႈ ၼင်ႇၼႆ။ မိူဝ်ႈဝႃးဝၼ်းထီႉ 04/10/2021 ယူႇတီႈၽူႈမီးပုၼ်ႈၽွၼ်း SSPP/SSA လႆႈႁွင်ႉဢဝ် ၵေႃႉပဵၼ်ၸဝ်ႈၽူဝ် မေႃယႃ ယိင်းလၢဝ် ဢၼ်ႁၢပ်ႇထၢမ်းၵၢၼ်မေႃယႃဝႆႉတီႈဝၢၼ်ႈႁူဝ်ၶၢႆး သေ ဢုပ်ႇဢူဝ်းၵၼ် ႁႂ်ႈမေႃယႃ ၶိုၼ်းပွၵ်ႈမႃးလုမ်းလႃးထိင်းသိမ်းႁူင်းယႃ ၵႂႃႇယူႇ၊ ယွၼ်ႉဝႃႈ ပေႃးဢမ်ႇမီးၵူၼ်းမႃးပႂ်ႉလုမ်းလႃးမၼ်းၼႆ ၵူဝ် ဝူဝ်း၊ၵႂၢႆး တူဝ်သတ်းၸိူဝ်းၼႆႉ ၶဝ်ႈတဝ်ၵဝ်းယႃႉ ၼႆသေ လႆႈဢုပ်ႇဢူဝ်းၵၼ်ၵႂႃႇယူႇ ၊ ဢၼ်တီႈၶၢဝ်ႇ တႆးလွတ်ႈလႅဝ်းဢွၵ်ႇၶၢဝ်ႇဝႃႈ ႁဝ်းၸုတ်ႇႁူင်းယႃ ႁူင်းႁဵၼ်း ဢၼ်ဝႃႈၼၼ်ႉ ဢမ်ႇမၢၼ်ႇမႅၼ်ႈ လႄႈ ႁူင်းႁဵၼ်း လႄႈ ႁူင်းယႃၵေႃႈ တိုၵ်ႉမီးဝႆႉ မိူၼ်ၵဝ်ႇယူႇၵူၺ်းၼႆ ၽူႈမီးပုၼ်ႈၽွၼ်း SSPP/SSA တီႈပိုၼ်ႉတီႈ ၼႃႈသိုၵ်းၸဝ်ႈၼိုင်ႈ လၢတ်ႈၼင်ႇ ၼင်ႇၼႆ ။ ႁူင်းယႃ လႄႈ တၢင်းႁူင်းႁဵၼ်း ၶႅၼ်ႈၵၼ် ၵၢင်ပၢင်ႇၵူၺ်း မီးဝႆႉႁိမ်းၵၢတ်ႇ မိူဝ်ႈၽွင်းၸုမ်းသိုၵ်း SSPP/SSA ပႆႇၶဝ်ႈၽႅဝ်ၼၼ်ႉ ၼႂ်းဝၢၼ်ႈမီးဝႆႉၸုမ်းသိုၵ်း RCSS ၸုမ်းလဵဝ်ၵူၺ်း ၊ ဝၢႆးသေသိုၵ်း RCSS ၶဝ်ထွႆ ဢွၵ်ႇ ၵႂႃႇယဝ်ႉ၊ ယူႇတီႈၸုမ်းသိုၵ်း SSPP/SSA ၸင်ႇလူင်းၵူတ်ႇထတ်းၵႂႃႇ ၊ မိူဝ်ႈၽွင်းလူင်းၵူတ်ႇထတ်းၼၼ်ႉ သမ်ႉပေႃးလႆႈႁၼ်ပဵၼ်ဢၼ်လူႉလႅဝ် ႁွႆးယႃႉသွၵ်ႈတဝ် ဝႆႉယူႇ၊ ဢၼ်လႆႈႁၼ် ႁွႆးယႃႉသွၵ်ႈတဝ် ၼၼ်ႉ တေႉ ၵမ်ပႃႈၼမ် ပဵၼ်ႁိူၼ်းၵူၼ်းဝၢၼ်ႈ လႄႈ သႅင်ႇတၢင်းၶၢႆ ၵမ်ႉၼမ် ႁိူၼ်းမၢင်လင် သွၵ်ႈၽွၵ်ႈ ၶဝ်ႈထိုင် ၼႂ်းလုၵ်းၼွၼ်းၸိူဝ်းၼႆႉၵွၼ်ႇ ဝႃႈၼႆ။ ၵဵဝ်ႇလူၺ်ႈ လွင်ႈဢၼ်ၵူၼ်းမိူင်းလူႉသုမ်းၶူဝ်းၶွင်ႁိူၼ်းယေးၼၼ်ႉ ယူႇတီႈၽူႈမီးပုၼ်ႈၽွၼ်း ၽၢႆႇ SSPP/SSA လႆႈဢုပ်ႇဢူဝ်းၵၼ်တင်းၵူၼ်းဝၢၼ်ႈသေ ႁႂ်ႈၽူႈမီးပုၼ်ႈၽွၼ်း ၼႂ်းဝၢၼ်ႈ ၵဵပ်းၶေႃႈမုၼ်း ဢၼ်လႆႈလူႉသုမ်းၵႂႃႇၸိူဝ်းၼၼ်ႉသေ ၵႃႈၼင်ႇပွင်ပဵၼ်လႆႈ ယူႇတီႈ ၽၢႆႇငဝ်ႈငုၼ်းမုၵ်ႉၸုမ်း ပႃႇတီႇမႂ်ႇသုင်ၸိုင်ႈတႆး SSPP/SSA တေၸွႆႈထႅမ် သၢႆႈတႅၼ်းၶိုၼ်း ၸွမ်းၼင်ႇပွင်ပဵၼ်လႆႈ ၵႂႃႇယူႇဝႃႈၼႆ ။ တီႈဝၢၼ်ႈႁူဝ်ၶၢႆးၼၼ်ႉ ၸုမ်းသိုၵ်း RCSS ၶဝ် ၶုတ်းလုၵ်းထႅၼ်ႉပၵ်းတပ်ႉ ယူႇၼႂ်းဝၢၼ်ႈ ၼႂ်းဝၢင်းႁိူၼ်း ၵူၼ်းဝၢၼ်ႈသေ ဢဝ်ႁိူၼ်းၵူၼ်းဝၢၼ်ႈၵူၼ်းမိူင်း ပဵၼ်တီႈၶၢမ်ႇၼႃႈသိုၵ်းသေ ပိုတ်းယိုဝ်းတိုၵ်း ၵႂႃႇယူႇ ဝႃႈၼႆ။ ၵဵဝ်ႇလူၺ်ႈ လွင်ႈၶၢဝ်ႇပွမ် ၶၢဝ်ႇၽၢင်း ဢၼ်ၸုမ်းႁွင်ႈၵၢၼ်ၶၢဝ်ႇ တႆးလွတ်ႈလႅဝ်း ၶဝ်ပိုၼ်ၽႄ ဢွၵ်ႇၵႂႃႇ ၼိူဝ် Website.taifreedom.com & Taifreedom Shan Version ၸိူဝ်းၼၼ်ႉ ၵွပ်ႈဢမ်ႇၸႂ်ႈၶၢဝ်ႇမၢၼ်ႇ မႅၼ်ႈၸိုဝ်ႈၸႂ်ႈ လႄႈ ပွင်ႇဝႃႈ ၸုမ်းၶၢဝ်ႇတႆးလွတ်ႈလႅဝ်း ၶဝ်တိုၼ်းတင်ႈၸႂ် ၵၢဝ်ႇၼႄးမၢပ်ႇၽၢင်း ၼိူဝ် ပႃႇတီႇမႂ်ႇသုင်ၸိုင်ႈတႆး SSPP/SSA ၵူၺ်း ဝႃႈၼႆ ။

['ၶၢဝ်ႇတွပ်ႇၵေႈ']

2021-10-04T22:43:39

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-pdf-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d/

ၸုမ်းသိုၵ်း PDF ပိုတ်းယိုဝ်းၸုတ်ႇၽဝ် ႁူင်းပလိၵ်ႈ တီႈၸေႈဝဵင်း ထီးၶျၢႆႉ

: Khit Thit Media SSPP/SSA 04.10.2021 မိူဝ်ႈဝႃးဝၼ်းထီႉ 03 ဝၼ်း လိူၼ် October 2021 ၵၢင်ၶမ်ႈမွၵ်ႈပႅတ်ႇမူင်းပၢႆၼၼ်ႉ ၸုမ်းသိုၵ်း PDF ၶဝ် ဢဝ်ၾႆးၽဝ် ႁူင်းပလိၵ်ႈဢႃႇလႄႇတေႃး တီႈၸေႈဝဵင်းထီးၶျၢႆႉ၊ ၸေႈတွၼ်ႈ ၵတႃႇ၊ တိူင်းၸေႈၵႅင်းၼၼ်ႉ သေ ပဵၼ်လွင်ႈပိုတ်းယိုဝ်းၵၼ် ဝႃႈၼႆ။ ၵွၼ်ႇၽၢႆႇၸုမ်းသိုၵ်း PDF ဢမ်ႇပႆႇၶဝ်ႈၸုတ်ႇၽဝ် လူမ်ႇယိုဝ်းတီႈႁူင်းပလိၵ်ႈ ဝဵင်းထီႉၶျၢႆႉၼၼ်ႉ ပၼ်ၽၢင်ႉ ဝႆႉဢွၼ်တၢင်းယူႇၼႆ လႆႈႁူႉဝႆႉတီႈ ၵူၼ်းပိုၼ်ႉတီႈ ထီးၶျၢႆႉ ဝႃႈၼႆ ။ “ၶႃႈႁဝ်းၾၢင်ႉၺႃးတႄႉ ၸုမ်း PDF ႁဝ်းတႄႇဢဝ်မၢၵ်ႇလူင်ယိုဝ်း ႁူင်းပလိၵ်ႈ ဢၼ်မီးတီႈၼႂ်းဝဵင်း ထီးၶျၢႆႉ မိူဝ်ႈၼႂ်ၼႆႉ မွၵ်ႈ 4 မူင်းပၢႆ 5 မၼိတ်ႉ 2 လုၵ်ႈၶႃႈဢေႃႈ ။ တီႈႁူင်းပလိၵ်ႈထီးၶျၢႆႉတႄႉ မီးလွင်ႈလူႉသုမ်း ဢိတ်းဢိတ်းယူႇ။ ၵူၺ်းပႆႇႁူႉတႅတ်ႈတေႃးလီၶႃႈ” ၵူၼ်းပၼ်ၶၢဝ်ႇ PDF ၵေႃႉၼိုင်ႈလၢတ်ႈဝႃႈၼင်ႇၼႆ။ ၵူၼ်းတီႈဝဵင်းထီးၶျၢႆႉ ၵေႃႉၼိုင်ႈလၢတ်ႈဝႃႈ“ ပလိၵ်ႈၵမ်ႉၼမ်တီႈႁူင်းပလိၵ်ႈ ဢလႄႇတေႃးတႄႉ ၶဝ်ၶၢႆႉၵႂႃႇ ႁိုင်ယဝ်ႉ၊ ၵိုတ်းဝႆႉ ၵူၼ်းပႂ်ႉမၼ်းဢိတ်းဢွတ်းၵူၺ်း၊ ၶဝ်ဝႃႈတႄႉ ပဵၼ်ၸုမ်း PDF ၶဝ်မႃးၸုတ်ႇမိူဝ်ႈဝႃး ဝႃႈၼႆၶႃႈ၊ ၵူၼ်းပႂ်ႉဢၼ်ၵိုတ်းဝႆႉတီႈႁူင်းပလိၵ်ႈၼၼ်ႉ ပၢႆႈမူပၢႆႈမႃးယဝ်ႉ ထိုင်မႃးၵၢင်ၶမ်ႈ ၶိုၼ်းတေမီးလွင်ႈ ပိုတ်းယိုဝ်းၵၼ်ထႅင်ႈၶႃႈယူဝ်ႉ မိူဝ်ႈ 9 မူင်းပၢႆၼၼ်ႉၶႃႈ လႆႈငိၼ်းသဵင်မၼ်းၵူၺ်း ၊ လွင်ႈလူႉတၢႆတႄႉ ပႆႇလႆႈႁူႉၶႃႈ” ဝႃႈၼႆ ။ ၽွင်းယၢမ်းမိူဝ်ႈလဵဝ်တႄႉ ႁူင်းပလိၵ်ႈဢလႄႇတေႃး၊ ၶိူင်ႈၸႂ်ႉတိုဝ်းၼႂ်းလုမ်း၊ လူတ်ႉၵႃး ၸိူဝ်းၼႆႉ ထုၵ်ႇၺႃးၸုတ်ႇၽဝ်မူတ်းသေ မိူဝ်ႈၼႆႉ ၽွင်းၵၢင်ၼႂ် ၸုမ်းၶွင်ႇသီႇသိုၵ်းမၢၼ်ႈလႄႈ ပလိၵ်ႈၶဝ် ထႅမ်ဢဵၼ်ႁႅင်းဝႆႉ တီႈႁူင်းပလိၵ်ႈထီးၶျၢႆႉ ယဝ်ႉသိုပ်ႇၵူတ်ႇထတ်းႁၢဝ်ႈႁႅင်းလိူဝ်သေၵဝ်ႇမႃး ဝႃႈၼႆ။ Source : Khit Thit Media

['ၵၢၼ်မိူင်း']

2021-10-02T21:10:43

https://ssppssa.org/2021/10/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0/

ၸုမ်းသိုၵ်း RCSS တီႉၺွပ်းၵူၼ်းမိူင်း တီႈၼႂ်းဝဵင်းၵျွၵ်ႉမႄး (4)ၵေႃႉ ပႃးပူႇၵၢင်ႉၼိုင်ႈၵေႃႉ

Photo :Credit SSPP/SSA 02/10/2021 သိုၵ်း RCSS ၶဝ်ႈတီႉၺွပ်းၵူၼ်းမိူင်း ဢၼ်လုၵ်ႉတီႈဝၢၼ်ႈၶိုမ်းမႂ်ႇ ပၢႆႈမႃးယူႇၼႂ်းဝဵင်းၵျွၵ်ႉမႄး တီႉၺွပ်း ပူႇၵၢင်ႉ ဝၢၼ်ႈၶိုမ်းမႂ်ႇ ၵႂႃႇပႃးဝႃႈၼႆ။ မိူဝ်ႈဝၼ်းထီႉ 30/09/2021 ၶၢဝ်းယၢမ်းဝၢႆးဝၼ်း (02:00) မူင်းဝၢႆးဝၼ်းၼၼ်ႉ ယူႇတီႈၸုမ်းသိုၵ်းRCSS ၶဝ်ႈတီႉၺွပ်း ၵူၼ်းမိူင်း (4)ၵေႃႉဢၼ်လုၵ်ႉတီႈဝၢၼ်ႈၶိုမ်းမႂ်ႇ ပၢႆႈမႃးသွၼ်ႈယူႇဝႆႉ တီႈၼႂ်းဝဵင်းၵျွၵ်ႉမႄး လူၺ်ႈဢၢင်ႈၶေႃႈဝႃႈ ၵွပ်ႈႁွင်ႉၵႂႃႇၸွမ်းၵူၼ်းဝၢၼ်ႈ ဢၼ်ၵႂႃႇမီးဝႆႉ တီႉဝတ်ႉၵျွင်းဝၢၼ်ႈလဝ်း ၸေႈဝဵင်း ၵုၼ်ႁိင်း ဢမ်ႇၵႂႃႇၸွမ်း လႄႈ ၸင်ႇလႆႈတီႉၺွပ်းၵႂႃႇဝႃႈၼႆသေတႃႉ ယူႇတီႈၵူၼ်းဝၢၼ်ႈၶိုၼ်းမႂ်ႇ တႄႉ လၢတ်ႈဝႃႈ ၵွပ်ႈလုၵ်ႈၸၢႆး ဢၼ်ၵႂႃႇႁဵတ်းသိုၵ်း RCSS ၼၼ်ႉလၵ်ႉပၢႆႈ လႄႈၸင်ႇလႆႈတီႉၺွပ်းၵႂႃႇၵူၺ်း ဝႃႈၼႆ ။ Photo : Credit ၸၢႆးဢုင်း ၵူၼ်းၵျွၵ်ႉမႄးၵေႃႉၼိုင်ႈ လၢတ်ႈတီႈၸုမ်းၶၢဝ်ႇႁဝ်းၶႃႈဝႃႈ – “ဢၼ်ၶဝ်လႆႈတီႉၺွပ်းၵႂႃႇၼၼ်ႉ ယွၼ်ႉဝႃႈပဵၼ်ပေႃႈမႄႈ ၵူၼ်းသိုၵ်း RCSS ဢၼ်လၵ်းပၢႆႈတပ်ႉၵႂႃႇၼၼ်ႉၵူၺ်းၶႃႈ ၶဝ်ပၢႆႈၶဝ်ႈမႃးယူႇ ၼႂ်းဝဵင်းၵျွၵ်ႉမႄးယဝ်ႉ ၵူၺ်းၵႃႈ ၶဝ်ၶိုၼ်းမႃးတီႉၺွပ်း ဢဝ်ပေႃႈမႄႈၶဝ်ၶိုၼ်း ၶႃႈဢေႃႈ လွင်ႈၶဝ်မႃး တီႉၺွပ်းၼႂ်းဝဵင်းၼႆႉ သိုၵ်းမၢၼ်ႈတင်း ပလိၵ်ႈၸိူဝ်းၼႆႉၵေႃႈ မီးယူႇ ၵူၺ်းၵႃႈ ၶဝ်ႁဵတ်းႁိုဝ်ၺီႉၵၼ်သေ ၶဝ်ႈမႃးၺွပ်းၵႂႃႇတႄႉဢမ်ႇႁူႉၼင်ႇၵဝ်ႇၶႃႈ ဢၼ်ၶဝ်မႃးၺွပ်းၵႂႃႇၼႆႉ ပႃးတင်းပူႇၵၢင်ႉဝၢၼ်ႈၶဝ်ၵေႃႉၼိုင်ႈ ဢေႃႈ” ဝႃႈၼႆ ။ ၵူၼ်းၸိူဝ်းဢၼ်ထုၵ်ႇသိုၵ်း RCSS တီႉၺွပ်းတူဝ်ၵႂႃႇၼၼ်ႉတႄႉ (1) လုင်းတိၼ်ႇဝိၼ်း ပဵၼ်ပူႇၵၢင်ႉ ဝၢၼ်ႈၶိုမ်းမႂ်ႇ ၊ (2) လုင်းပွႆး၊ (3) ပႃႈပဝ်း၊ (4) ပႃႈသူၺ်ႇၵျႃႇ ပဵၼ်ၵူၼ်းဝၢၼ်ႈၶိုမ်းမႂ်ႇ ဢၼ်ပၢႆႈမႃးသွၼ်ႈယူႇဝႆႉ တီႈဝဵင်းၵျွၵ်ႉမႄး ဝႃႈၼႆ ။ လွင်ႈဢၼ်တီႉၺွပ်းၵႂႃႇၵူၼ်းဝၢၼ်ႈၶိုမ်းမႂ်ႇ 4 ၵေႃႉၼႆႉ လုင်းတိၼ်ႇဝိၼ်း ၵေႃႉဢၼ်ပဵၼ်ပူႇၵၢင်ႉ ဝၢၼ်ႈၶိုမ်းမႂ်ႇၼၼ်ႉ ထုၵ်ႇၺႃးတူတ်ႈတၢမ်ႇ ၶင်ၶွၵ်ႈတႂ်ႈလိၼ်ဝႆႉတီႈတပ်ႉႁူးသူၼ် ယွၼ်ႉလွင်ႈတၢင်းသင် တႄႉ ဢမ်ႇလႆႈႁူႉၸွမ်း တႃႇထႅင်ႈ 3 ၵေႃႉတႄႉၵေႃႈ ၺႃးၶွၵ်ႈၶင်ယူဝ်းယူဝ်းၵူၺ်း ဝႃႈၼႆ။ ၵူၼ်းဝၢၼ်ႈၶိုမ်းမႂ်ႇ ၵေႃႉၼိုင်ႈ ဢမ်ႇၶႂ်ႈဢွၵ်ႇၸိုဝ်ႈ လၢတ်ႈၼႄႁဝ်းၶႃႈဝႃႈ-“ ၸႂ်ႈၶႃႈဢေႃႈ ဢၼ်တီႉၺွပ်း ၵႂႃႇၼၼ်ႉ မၼ်းပဵၼ်ၵူၼ်း ဝၢၼ်ႈၶိုမ်းမႂ်ႇ ႁဝ်းၵူၺ်းၶႃႈ ပႃးတၢင်းပူႇၵၢင်ႉႁဝ်းၵေႃႉၼိုင်ႈ ၵွၼ်ႇဢေႃႈ ယွၼ်ႉၶဝ်ႁူႉဝႃႈ လုၵ်ႈၸၢႆးၶဝ်ဢၼ်ၵႂႃႇႁဵတ်းသိုၵ်း RCSS ၼၼ်ႉ လၵ်ႉပၢႆႈၵႂႃႇယဝ်ႉၼႆၶႃႈ လႄႈ ၶဝ်ၵေႃႈၸင်ႇလႆႈ ဢွၼ်ၵၼ်ပၢႆႈ ၶဝ်ႈၵႂႃႇယူႇတီႈၼႂ်း ဝဵင်းၵျွၵ်ႉမႄး ယူႇဢေႃႈ ၵူၺ်းၵႃႈ RCSS ၶဝ်ၵေႃႈယင်းတိုၵ်ႉၸႂ်ႉၵူၼ်းၶဝ်ၸွပ်ႇသေ ပေႃးႁူႉယဝ်ႉၵေႃႈ ႁွင်ႉဢဝ်ၵူၼ်းသိုၵ်းၶဝ်မွၵ်ႈ 6/7 ၵေႃႉသေ ၺီႉၵၼ်တၢင်းသိုၵ်းမၢၼ်ႈ ၶဝ်ႈၺွပ်းၽႅဝ်တီႈၼႂ်းဝဵင်းၵျွၵ်ႉမႄး ၵွၼ်ႇၶႃႈ၊ ၵူၼ်းဝၢၼ်ႈႁဝ်းၶႃႈၵေႃႈ ဢၼ်ဢမ်ႇႁတ်းယူႇတီႈၼႂ်းဝၢၼ်ႈ ဢၼ်ပၢႆႈၵႂႃႇၵေႃႈၼမ်မႃးၶႃႈဢေႃႈ၊ လႆႈငိၼ်းဝႃႈတေႉ ၵူၼ်းဢၼ်လႆႈထုၵ်ႇၺႃး ၸုမ်းသိုၵ်း RCSS ၶဝ်ၺွပ်းတူဝ်ၵႂႃႇၼၼ်ႉတေႉ ဢဝ်တူဝ်ၶဝ် ၵႂႃႇမီးဝႆႉတီႈ ဝၢၼ်ႈႁူးသူၼ် ၼႆၶႃႈဢေႃႈ” လၢတ်ႈဝႃႈၼင်ႇၼႆ ။ ၵူၼ်းၸိူဝ်းဢၼ်ထုၵ်ႇသိုၵ်း RCSS တီႉၺွပ်းတီႈၼႂ်းဝဵင်းၼႆႉ လုင်းတိၼ်ႇဝိၼ်း ၊ လုင်းပွႆး ထုၵ်ႇတီႉၺွပ်း တီႈ ပွၵ်ႉ (7) ၊ ပႃႈပဝ်း ထုၵ်ႇတီႉၺွပ်း တီႈပွၵ်ႉ (2) ၊ ပႃႈသူၺ်ႇၵျႃႇ ထုၵ်ႇတီႉၺွပ်း တီႈပွၵ်ႉ (8) ၼႂ်းဝဵင်းၵျွၵ်ႉမႄး တင်းမူတ်း ဝႃႈၼႆ ။ Source : Local

['သုၼ်ႇလၢႆႈၵူၼ်း']

2021-10-02T10:10:01

https://ssppssa.org/2021/10/%e1%80%9c%e1%81%a2%e1%81%bc%e1%80%ba%e1%82%89%e1%81%b6%e1%81%a2%e1%82%86%e1%81%bc%e1%80%99%e1%80%ba%e1%82%89%e1%80%99%e1%81%bc%e1%80%ba%e1%80%b8-regency-%e1%80%9c%e1%82%84%e1%82%88-ks-%e1%80%80/

လၢၼ်ႉၶၢႆၼမ်ႉမၼ်း Regency လႄႈ KS( ကျော်စံ) ၶၢႆပၼ်ၼမ်ႉမၼ်းၵႃႈၶၼ်သၢင်ႇထုၵ်ႇ

Photo : Credit SSPP/SSA 02.10.2021 မိူဝ်ႈၼႆႉဝၼ်းထီႉ( 2 )ဝၼ်း လိူၼ် October 2021 လၢၼ်ႉၶၢႆၼမ်ႉမၼ်း Regency လႄႈ KS (ကျော်စံ) တေတေႇၶၢႆပၼ်ၼမ်ႉမၼ်း ၵႃႈၶၼ်ထုၵ်ႇသေတၢင်ႇလၢၼ်ႉၶၢႆၼမ်ႉမၼ်းၼႂ်းမိူင်းတႆးပွတ်ႇႁွင်ႇၼႆႉ။ လၢၼ်ႉၶၢႆၼမ်ႉမၼ်း Agency လႄႈ KS (ကျော်စံ) ၶၢႆပၼ်ၼမ်ႉမၼ်းထုၵ်ႇမႅၼ်ႈသေ ၵႃးၼိုင်ႈလမ်းၼႆႉ တေသႂ်ႇပၼ်တႃႇ 15,000 ပျႃး လႄႈ လူတ်ႉၶိုင်ႈ (ဆိုင်ကယ်) ၼိုင်ႈလမ်း တေသႂ်ႇပၼ် 2,000 ပျႃး ၵူၺ်းဝႃႈၼႆ။ တီႇၸေႇ (Diesel) ၼိုင်ႈလီႇတႃႇ (1,187)ပျႃး၊ (Premium Diesel) ၼိုင်ႈလီႇတႃႇ (1,194)ပျႃး၊ ထၢတ်ႈသီႇ (Octane 92) ၼိုင်ႈလီႇတႃႇ (1,197)ပျႃးလႄႈ ထၢတ်ႈသီႇ (Octane 95) ၼိုင်ႈလီႈတႃႇ (1,750)ပျႃး လႆႈႁူႉဝႆႉၼင်ႇၼႆၶႃႈ။ ယွၼ်ႉၽွၼ်းတုမ်ႉယွၼ်ႈၶွင်ႇသီႇသိုၵ်းမၢၼ်ႈသိမ်းဢႃႇၼႃႇလႄႈ ၶၼ်ငိုၼ်းလႆႈတုၵ်းလူင်းႁႅင်းသေ ၵႃႈၼမ်ႉမၼ်းၵေႃႈလႆႈၶိုၼ်ႈမႃးႁႅင်း ၼိုင်ႈလီႇတႃႇလႂ် ထိုင် သွင်ႁဵင် / သွင်ႁဵင်ပၢႆ / ၼိုင်ႈပုင်းပေႇပႃႇ ၼိုင်ႈလုၵ်ႈ မၢင်တီႈ ထိုင် သီႇသႅၼ် တေႃႇ သီႇသႅၼ်ႁႃႈ ၼႂ်းမိူင်းတႆး ၸိူဝ်းၼႆႉလႄႈ ႁဵတ်းႁႂ်ႈၸဝ်ႈလူတ်ႉ ၸဝ်ႈၵႃး မီးလွင်ႈယၢပ်ႇၽိုတ်ႇ တႃႇတေၸႂ်ႉတိုဝ်း ၼႂ်းတွၼ်ႈတႃႇႁဵတ်းၵၢၼ်ၸိူဝ်းၼႆႉ ဝႃႈၼႆ ။

['ၵၢၼ်မၢၵ်ႈမီး']

2021-10-01T10:47:37

https://ssppssa.org/2021/10/rcss%e1%81%b6%e1%80%bb%e1%80%b1%e1%82%83%e1%80%b8%e1%80%9c%e1%82%85%e1%81%bc%e1%80%ba%e1%82%81%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

(RCSS)ၶျေႃးလႅၼ်ႁွင်ႉၵူၼ်းမိူင်းပွတ်းၵျွၵ်ႉမႄးမႃး ဝႃႈတေပၼ်တီႈယူႇလၢႆလၢႆ

Photo credit : Chit Ngwe SSPP/SSA 01.10.2021 By – SSPP Info ဝၼ်းထီႉ 30 ဝၼ်း လိူၼ် September ပီႊ 2021 ၼီႊၼႆႉ ၶၢဝ်ႇVOT တႅမ်ႈဢွၵ်ႇၶၢဝ်ႇမႃးဝႃႈ ၵူၼ်းပၢႆႈၽေး ပွတ်းႁွင်ႇ ပွင်ႇထိုင်ပွတ်းၸၢၼ်းယဝ်ႉၼႆသေ မၢပ်ႇၽၢမ်းတႃၵူၼ်းမိူင်းဝႃႈ ၵူၼ်းၸိူဝ်းဢၼ်မႃးထိုင်ၸိူဝ်းၼႆႉ ပဵၼ်ၵူၼ်းပၢႆႈၽေး ဝႃႈၼႆ။ ၼႂ်းၶၢဝ်ႇၼၼ်ႉ တႅမ်ႈဝႆႉဝႃႈ ၵူၼ်းပၢႆႈၽေးဢၼ်ပၢႆႈမႃးယၢမ်းလဵဝ်ၼႆႉ လုၵ်ႉတီႈၸေႈဝဵင်းၵျွၵ်ႉမႄး ၸိူဝ်းပဵၼ် ဝၢၼ်ႈတေႃႉသၢင်ႇ၊ ပၢင်မၢၵ်ႇမိုဝ်း၊ ၶိုမ်းၵဝ်ႇ ႁူမ်ႈသဵၼ်ႈ(72)လင်၊ ႁူဝ်ၵူၼ်း(285)ၵေႃႉ ၸိူဝ်းၼႆႉ မႃးသွၼ်ႈယူႇ တီႈဝၢၼ်ႈလဝ်း၊ ဢိူင်ႇၵဵင်းၶမ်း၊ ၸေႈဝဵင်းၵုၼ်ႁဵင် ဝႃႈၼႆယူႇ ။ Photo credit : Chit Ngwe ၸွမ်းၼင်ႇလွင်ႈပိူင်ပဵၼ်တႄႉ ဢၼ်ယူႇတီႈ ၸုမ်းၶၢဝ်ႇႁဝ်းၶႃႈ လႆႈတွင်ႈထၢမ်ၵူၼ်းပိုၼ်ႉတီႈ ၵဵဝ်ႇၵပ်းလူၺ်ႈ ၵူၼ်းၸိူဝ်းဢၼ်ပၢႆႈမႃးၼႆႉ ၵမ်ႉၼမ်ပဵၼ်ပေႃႈမႄႈၵူၼ်းသိုၵ်း RCSS ၶႃႈဢေႃႈ ၊ ထုၵ်ႇၺႃး သိုၵ်း (RCSS)ၶျေႃးလႅၼ်ဝႃႈ တေတမ်းပၼ်တီႈယူႇ တီႈမိူင်းတႆး ပွတ်းၸၢၼ်း၊ တီႈၼၼ်ႈ တီႈယူႇလီ တီႈႁႃၵိၼ်ငၢႆႈသေ ၶျေႃးႁွင်ႉမႃး၊ ပိူင်လူင်မၼ်း ၵူဝ်ၵူၼ်းသိုၵ်းၶဝ် လၵ်ႉပၢႆႈ လႄႈ ႁွင်ႉ ၵုမ်းဝႆႉ ပေႃႈမႄႈၶဝ်ၸိူင်ႉၼၼ်ႉၵူၺ်းၶႃႈ၊ တီႈၵူၼ်းၸိူဝ်းဢၼ်(RCSS) ၶျေႃးႁွင်ႉ မႃးၼႆႉၵေႃႈ ၵမ်ႈၽွင်ႈၵေႃႈ ပဵၼ်ဝၢၼ်ႈၵူဝ်သေပၢႆႈၸုမ်း(RCSS)ဝႆႉၼႆ ၵူၼ်းပိုၼ်ႉ တီႈလၢတ်ႈၼႄၸုမ်းၶၢဝ်ႇ SSPP Info ၼင်ႇၼႆ။ photo credit : Chit Ngwe မေႃႁွင်ႉၵႂၢမ်းၼၢင်းၶမ်းၼွင်ႉလႅင်းတေႉဝႃႈ “ ၶႃႈတေႉဢမ်ႇပႆႇလႆႈႁၼ်ၶဝ်ၶႃႈ ၵွပ်ႈဝႃႈၼႂ်းၵႃလိၼႆႉ Lock downဝႆႉလႄႈ ယင်းဢမ်ႇၸၢင်ႈဢွၵ်ႇဝဵင်းၼႆသေ- ၸၢႆးဢွၼ်ႇၶိူဝ်းလၢဝ်တေႉဝႃႈ မႃးတေႉယူႇ၊ ဢမ်ႇႁူႉဝႃႈ ၶဝ်လုၵ်ႉလႂ်မႃး၊ ႁဵတ်းႁိုဝ်သေမႃး လႆႈႁၼ်ဝႅၼ်တူၵ်းၵႃးပိုၵ်ႉပိုၵ်ႉပၢၵ်ႉပၢၵ်ႉၵူၺ်း ” ဝႃႈၼႆ ။ ၸုမ်း(RCSS)ၼႆႉ ပၢင်တိုၵ်းယင်းပႆႇပဵၼ် ပေႃးတဵၵ်းလိုပ်ႈၸႂ်ႉႁႂ်ႈၵူၼ်းမိူင်းပၢႆႈထႃႈယူႇ၊ ဢမ်ႇပၢႆႈ ဢမ်ႇလႆႈၼႆသေ ဢဝ်ၵူၼ်းမိူင်းပဵၼ်ၶိူင်ႈမိုဝ်းၶဝ်သေ ပေႃးၵူၼ်းမိူင်းပၢႆႈဢွၵ်ႇဝၢၼ်ႈယဝ်ႉ သမ်ႉ ၸုတ်ႇႁိူၼ်းၵူၼ်းမိူင်းပႅတ်ႈ တီႈၵူၼ်းၸိူဝ်းၶဝ် ဢမ်ႇပေႃးပဵၼ်ၸႂ်ၶဝ်ၸိူဝ်းၼၼ်ႉ မၢင်တီႈ ၸုတ်ႇပႃး ၵႃးၵူၼ်းမိူင်း၊ ၵၢင်မၢၵ်ႇဝႆႉ ၸွမ်းသဵၼ်ႈတၢင်းၵူၼ်းမိူင်းမႃး ႁဵတ်းႁႆႈႁဵတ်းသူၼ် လႄႈ ပေႃး ယဝ်ႉ ၼေးသႂ်ႇ(SSPP)ၼၼ်ႉ တိုၼ်းပဵၼ်လွၵ်းလၢႆးလဵၼ်ႈၶဝ်ယဝ်ႉၼႆႉ ၵူၼ်းပိုၼ်ႉတီႈဝၢၼ်ႈႁူးၵွတ်ႈ ၵေႃႉၼိုင်ႈ လၢတ်ႈၼႄထႅင်ႈၼင်ႇၼႆ ။

['သုၼ်ႇလၢႆႈၵူၼ်း']

2021-10-01T09:52:55

https://ssppssa.org/2021/10/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88%e1%80%9c%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0/

သင်ႇၶႃႇၸဝ်ႈလႄႈၵူၼ်းမိူင်းၵမ်ႈၽွင်ႈ ႁဵတ်းသၢင်ႈပၢင်ၵုမ်တႃႇႁူမ်ႈၵၼ်သၢၼ်ၶတ်းSSPP/SSA

September 30,2021 ဝၼ်းထီႉ 30 ဝၼ်း လိူၼ် September ပီႊ 2021 ၼီႊ ယူႇတီႈမုၵ်ႉၸုမ်းသင်ႇၶႃႇၸဝ်ႈ ၼႂ်းမိူင်းတႆး ပွတ်းၸၢၼ်း လၢႆၸေႈဝဵင်း မိူၼ်ၼင်ႇ ၸႄႈဝဵင်းမိူင်းပၼ်ႇ၊ ၸႄႈဝဵင်းလၢႆးၶႃႈ၊ ၸႄႈဝဵင်းၼမ်ႉၸၢင်၊ ၸႄႈဝဵင်းပၢင်လူင်ၸိူဝ်းၼႆႉ ႁူမ်ႈၵၼ်ၸတ်းႁဵတ်းပၢင်ၵုမ် တီႈဝဵင်းပၢင်လူင် ပိူဝ်ႈတႃႇၶွတ်ႇၽွတ်ႈ မုၵ်ႉၸုမ်းၼိူင်ႈဢၼ်သေ ႁူမ်ႈၵၼ်သၢၼ်ၶတ်းတေႃႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး (SSPP/SA) ဝႃႈၼႆ ။ . shannews.org ၼႂ်းပၢင်ၵုမ်ၼႆႉ သင်ႇၶႃႇၸဝ်ႈတူၼ်ၼိူင်ႈ မွၵ်ႇလၢတ်ႈၼႄဝႃႈ ပိူဝ်ႈတႃႇတေၶွတ်ႇၽွတ်ႈမုၵ်ႉၸုမ်း ဢၼ်ၶဝ်ႈပႃးသင်ႇၶႃႇၸဝ်ႈ ဢိၵ်ႇပႃးပႃႇတီႇၵၢၼ်မိူင်း လႄႈ ၵေႃလိၵ်ႈလၢႆးသေ မီးၶေႃႈယိူင်းဢၢၼ်း (4)ၶေႃႈ၊ ပိူင်ၵၢၼ်(6)ဢၼ် ဝႃႈၼႆ။ ၼင်ႇႁိုဝ်မုၵ်ႉၸုမ်းၼႆႉ တေၽေႃႇၼမ်ႉၼႄတူဝ်လႆႈၶေႃႈယိူင်းဢၢၼ်းၶဝ်ၼၼ်ႉ ၶွင်ႇသီႇဢဝ်ၶိုၼ်း ၸိုင်ႈတႆး (RCSS) တေၶၢမ်ႇသဵင်ႈငိုၼ်းတွင်း ၊ ၶိူင်ႈၵမ်ႉၵႅမ်လႄႈ လွင်ႈၵိၼ်ယႅမ်ႉ ၵူႊလွင်ႈလွင်ႈၵႂႃႇ ၼႆယူႇ။ .shannews.org ဢိင်ၼိူဝ်လွင်ႈဢၼ်သင်ႇၶႃႇၸဝ်ႈလႄႈၵူၼ်းမိူင်းၼႂ်းၸေႈဝဵင်းၵမ်ႈၽွင်ႈ လၵ်ႉႁဵတ်းသၢင်ႈပၢင်ၵုမ် လပ်ႉလပ်ႉ ပိူဝ်ႈတႃႇႁူမ်ႈၵၼ်သၢၼ်ၶတ်းSSPPၼၼ်ႉသေ လႆႈတွင်ႈထၢမ် ၸဝ်ႈႁၢၼ် ၽုင်းႁၢၼ် ၽူႈၶၢၼ်ပၢၵ်ႇSSPP လွင်ႈႁၼ်ထိုင်ၸိူင်ႉႁိုဝ်ၼၼ်ႉ လၢတ်ႈဝႃႈ “လွင်ႈႁဵတ်းသၢင်ႈပၢင်ၵုမ်ၵၼ်တေႉ ႁဝ်းၶႃႈဢမ်ႇမီးလွင်ႈသၢၼ်ၶတ်း၊ ဢၼ်လမ်ႇလွင်ႈတေႉ ပေႃးႁဵတ်းပၢင်ၵုမ်ၼႆႉ တေလႆႈမီးလွင်ႈ ၸႅင်ႈလႅင်းဝႃႈ မီးယိူင်းဢၢၼ်းသင်? တေႁဵတ်းသင်? ၽႂ်ယူႇတၢင်းလင်သေၸတ်းၽႅၼ် ၼၼ်ႉၼႃႇ ၼေႃႈ? ပေႃးမိူၼ်တေဝႃႈ ယိူင်းဢၢၼ်းတႃႇၵၢၼ်ၽွမ်ႉႁူမ်ႈ တပ်ႉသိုၵ်းသွင်ၸုမ်းၵေႃႈ တၵ်းလႆႈ ၸုၵ်းပဵၼ်မဵဝ်းဢၼ်တေႁဵတ်းသၢင်ႈလူၺ်ႈ ယႃႇၸူႇယွႆးၵၢၼ်းၶမ်းသေႁိဝ်ႈၸင်ႈ ၊ တူၺ်းၽဵင်ႇၽဵင်ႇ ၶိုင်ႈၶိုင်ႈသေလၢတ်ႈၼၼ်ႉၶႃႈယဝ်ႉ။ ပေႃးမီးလွင်ႈသိုဝ်ႈယူဝ်းတႅၵ်ႇလႅင်းလႄႈ ၶႂ်ႈႁႂ်ႈတႆးႁဝ်း ၽွမ်ႉႁူမ်ႈၵၼ်တေႉ လူဝ်ႇပဵၼ်လၢႆးယူႇၽၢႆႇၸဵင်ႇလီသေႁဵတ်း၊ လၢႆးယူႇၽၢႆႇၸဵင်ႇလီသေမုင်ႈ ဢၼ်ႁွင်ႉဝႃႈ ဢပိဝ်ႉသၽေႃးၼၼ်ႉၶႃႈယိုင်၊ ပေႃးဢမ်ႇၸႂ်ႈမဵဝ်းၼႆႉတေႉ တေဢမ်ႇမီးၽွၼ်းလီသင် ႁဝ်းၶႃႈတေႉ ၶႂ်ႈဝႃႈ ၼင်ႇၼႆဢေႃႈ” ဝႃႈၼႆ ။ ဢိင်ၼိူဝ်ၵူၼ်းၽၢႆႇ(RCSS)သေႃႇသူၼ်းသေ တီႈၼမ်ႉၶမ်း မီးပိုၼ်းဢၼ်သၢၼ်ၶတ်း ပႃႇတီႇမႂ်ႇသုင် ၸိုင်ႈတႆး/ တပ်ႉသိုၵ်းၸိုင်ႈတႆးမႃးယဝ်ႉပွၵ်ႈၼိူင်ႈလႄႈ လွင်ႈၼႆႉၵေႃႈတိုၼ်းပဵၼ်လၢႆးႁဵတ်းဢၼ် (RCSS) ယူႇၽၢႆႇလင် ဢဝ်ႁႅင်းသင်ႇၶႃႇလႄႈၵူၼ်းမိူင်းသေ ၶႂ်ႈသၢၼ်ၶတ်း(SSPP/SSA)၊ ႁဵတ်းႁႂ်ႈ ၵူၼ်းမိူင်းပတ်းပိုၼ်ႉႁၼ်ၽိတ်းၼိူဝ် SSPP/SSAၵူၺ်းယူႇယဝ်ႉၼႆ ၽူႈထတ်းသၢင် ၼႂ်းၵႄႈ သိုၵ်းသွင်ႇမူႇသွင်ၸုမ်း ၵေႃႉၼိုင်ႈ လၢတ်ႈၼင်ၼင်ႇၼႆ ။

['ၶၢဝ်ႇ']

2021-09-29T20:38:54

https://ssppssa.org/2021/09/%e1%81%b5%e1%80%bd%e1%80%95%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%81%b6%e1%80%b0%e1%80%9d%e1%80%ba%e1%82%8a%e1%80%9d%e1%80%ad%e1%80%9e/

ၵွပ်ႈတၢင်းပဵၼ် ၶူဝ်ႊဝိသ်ႉ-19 ၼႂ်းၶၢဝ်းတၢင်း ( 4)လိူၼ် ၵူၼ်းမိူင်းမၢၼ်ႈဢၼ်ႁဵတ်းၵၢၼ် ၼႂ်းမိူင်းမလေးသျႃး လူႉတၢႆ (100) ပၢႆ

SSPP/SSA 29.09.2021 ၼႂ်းၶၢဝ်းတၢင်း( 4 )လိူၼ် မိူင်းမလေးသျႃးၶဝ် ၵွပ်ႈၵူဝ်ႊဝိသ်ႉ-19 လႄႈ ၵူၼ်းမိူင်းမၢၼ်ႈ ဢၼ်ႁဵတ်းၵၢၼ် ယူႇတီႈမိူင်းမလေးသျႃးၼၼ်ႉ လႆႈလူႉတၢႆ ၵွပ်ႈတၢင်းပဵၼ် မီးၵႂႃႇ (100) ပၢႆယဝ်ႉၼႆ ၸုမ်းၸွႆႈထႅမ် ၵူၼ်းမိူင်း မိူင်းမလေးသျႃး လၢတ်ႈဝႃႈၼႆ။ ၼႂ်းမိူင်းမလေးသျႃးၼႆႉ တႄႇမိူဝ်ႈလိူၼ် July ၼႂ်းၶၢဝ်းတၢင်း( 4) လိူၼ်ၵူၺ်း ၵွပ်ႈၵူဝ်ႊဝိတ်ႉ-19 လႄႈ ၵူၼ်းမိူင်းမၢၼ်ႈ ဢၼ်ႁဵတ်းၵၢၼ်ၼႂ်းမိူင်း မလေးသျႃးၼၼ်ႉ လႆႈလူႉတၢႆၵွပ်ႈတၢင်းပဵၼ်ၸိူဝ်းၼၼ်ႉ မီးၵႂႃႇ( 100) ၵေႃႉပၢႆယဝ်ႉ ၊ တူဝ်တၢႆၶဝ် ယူႇတီႈလုမ်းမိူင်းမၢၼ်ႈ ႁႂ်ႈၵႂႃႇယွၼ်းဝႂ်လိၵ်ႈၶႂၢင်ႉ မိူင်းမၢၼ်ႈ ထုၵ်ႈပၼ်ယဝ်ႉ ၸင်ႇၸုမ်းၸွႆႈထႅမ်မိူင်းမလေးသျႃး ၶဝ်တေၸၢင်ႈၸုတ်ႇတူဝ်တၢႆၶဝ် ၸုမ်းၸွႆႈထႅမ် ၵူၼ်းမိူင်းမၢၼ်ႈ ၽူႈၵွၼ်းပွၵ်ႉ ၵွၼ်းဢိူင်ႇ ဢူးၸိင်ႇဝုၼ်း လၢတ်ႈဝႃႈၼႆ။ ၼႂ်းၶၢဝ်းတၢင်း (4 )လိူၼ်တေႇ June / July / August တေႃႈထိုင် September ၼၼ်ႉ ၵူၼ်းမိူင်း လူႉတၢႆ မီး (100 )ၵေႃႉပၢႆ ဢၼ်လႆႈလူႉတၢႆၵႂႃႇ ၼႂ်းမိူင်းမလေးသျႃး ပဵၼ်ၸၼ်ႉထီႉသၢမ် ၊ တေႃႈလဵဝ်ၵေႃႈ ၵွပ်ႈတၢင်းပဵၼ်ၶူဝ်ႊဝိသ်ႉ-19 သေ ၵူၼ်းမိူင်းမၢၼ်ႈဢၼ်ႁဵတ်းၵၢၼ်ယူႇၼႂ်းမိူင်းမလေးသျႃး ၼိုင်ႈဝူင်ႈၵူၺ်း လႆႈလူႉတၢႆဢမ်ႇယွမ်း( 2) ၵေႃႉ ဝႃႈၼႆ။ ၼႂ်းမိူင်းမလေးသျႃးၼႆႉ ၵူႈပွၵ်ႈတေႉ ပဵၼ်တၢင်းပဵၼ်ၼၢဝ်လူႉတၢႆၵူၺ်း၊ ၵူၼ်းဢၼ်ၺႃးလွင်ႈ ဢၼ် ဢမ်ႇသၢင်ႇထုၵ်ႈသေ လႆႈလူႉတၢႆၸိူဝ်းၼၼ်ႉ မီးၸုမ်းၸွႆႈထႅမ်မိူင်းမၢၼ်ႈ လႄႈ ၵူၼ်းၸွႆႈၶႅၵ်ႇလီ ပၢင်ၸႃႉ ၊ ႁူင်းၵၢၼ်ဢၼ်လႆႈဢၼ်ၶဝ်ႈတြႃးဝၢင်ႇၸိူဝ်းၼႆႉၵူၺ်း မီးသုၼ်ႇလႆႈ ဢဝ်တူဝ်တၢႆၶဝ် ၽဝ်လႆႈ ၊ ပေႃးပဵၼ်ၵူၼ်းမိူင်းမၢၼ်ႈၼိုင်ႈၵေႃႉတိတ်းၸပ်း တၢင်းပဵၼ်ၶူဝ်ႊဝိသ်ႉ-19 သေ မိူဝ်ႈလႆႈလူႉတၢႆသဵင်ႈၵႂႃႇၸိုင် လႆႈပၼ် ငိုၼ်းမလေးသျုး ယိၼ်းၵိတ်ႉ 4,000 ဝႃႈၼႆ ။ မိူင်းမလေးသျႃး ၵူၼ်းဢၼ်တိတ်းၸပ်းတၢင်းပဵၼ်ၶူဝ်ႊဝိသ်ႉ-19 မီးမွၵ်ႈၸမ် 220,000 ၵေႃႉ ၊ ၵူၼ်းလူႉတၢႆ မီး 25,437 လူင်ပွင်ၸိုင်ႈမိူင်းမလေးသျႃး ဢွၵ်ႇၶၢဝ်ႇဝႆႉ ဝႃႈၼႆ။ ၵူၼ်းဢၼ်တိတ်းၸပ်းတၢင်းပဵၼ် ၶူဝ်ႊဝိသ်ႉ-19 ယွမ်းမႃးသေတႃႉၵေႃႈ မိူဝ်ႈၼႂ်းဝၼ်းထီႉ September,28 ၼၼ်ႉ တိုၵ်ႉမီး 10000 ပၢႆ ၊ ၼႂ်းၼၼ်ႉ ၵူၼ်းဢၼ်ၶၢႆႉ ႁဵတ်းၵၢၼ်တၢင်ႇတီႈ လႆႈတိတ်းၸပ်းၸွမ်းၵေႃႈမီး။ ၼႂ်းမိူင်းမလေးသျႃးၼႆႉ ၵူၼ်းမိူင်းမၢၼ်ႈ ဢၼ်ႁဵတ်းၵၢၼ် ၵူၼ်းဢၼ်ၶဝ်ႈတၢင်းၵၢၼ် လႄႈ ၵူၼ်းဢၼ်ဢမ်ႇၶဝ်ႈတၢင်းၵၢၼ် မီးမွၵ်ႈ 5 သႅၼ်ပၢႆ ဝႃႈၼႆႉ။ Source : VOA News Photo : Credit

['ပၢႆးယူႇလီ']

2021-09-29T20:33:23

https://ssppssa.org/2021/09/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%81%bc%e1%80%bd%e1%80%84%e1%80%ba%e1%80%90%e1%80%9d%e1%80%ba%e1%80%b8-%e1%81%bd%e1%82%83%e1%82%87%e1%81%ba/

ၵူၼ်းဝၢၼ်ႈၼွင်တဝ်း ၽႃႇၺႃးမၢၵ်ႇ ဢၼ်သိုၵ်း RCSS ၶဝ်ႁၢင်ႈဝႆႉ

SSPP/SSA 29.09.2021 မိူဝ်ႈဝၼ်းထီႉ 27 ဝၼ်းလိူၼ် September 2021 ၼၼ်ႉ ၵူၼ်းဝၢၼ်ႈၼွင်တဝ်း၊ ဢိူင်ႇႁၢမ်းငၢႆး၊ ၸေႈဝဵင်းမိူင်းၵိုင် ၽႃႇၺႃးမၢၵ်ႇ ဢၼ်သိုၵ်း RCSS ၶဝ်ႁၢင်ႈဝႆႉ ၼႂ်းသူၼ်ၶဝ်ႈၵၢပ်ႇ။ ၵူၼ်းဝၢၼ်ႈၼွင်တဝ်း သၢမ်ၵေႃႉ မိူဝ်ႈၽွင်းၵႂႃႇသူၼ်ၶဝ်ႈၵၢပ်ႇ ၵႂႃႇၽႃႇၺႃးမၢၵ်ႇဢၼ် သိုၵ်း RCSS ၶဝ်ႁၢင်ႈဝႆႉၼၼ်ႉသေ လႆႈမီးလွင်ႈမၢတ်ႇၸဵပ်း 3 ၵေႃႉ တႃႇၼိုင်ႈၵေႃႉ မၢတ်ႇၸဵပ်းတီႈၶႃ ႁၢဝ်ႉႁႅင်း တႃႇ 2 ၵေႃႉတႄႉ ဢမ်ႇပေႃးတိူဝ်ႉၺႃးႁႅင်းၵႃႈႁိုဝ် ဝႃႈၼႆ ။ ၵူၼ်းၵေႃႉဢၼ်တိူဝ်ႉမၢတ်ႇၸဵပ်းႁၢဝ်ႈႁႅင်းၼၼ်ႉ ၸိုဝ်ႈႁွင်ႉ လုင်းမွင်ႇ ဢႃႇယူႉ 68 ပီႊ ယူႇဝၢၼ်ႈၼွင်တဝ်း ဢိူင်ႇႁၢမ်းငၢႆး တိူဝ်ႉၺႃး တီႈတိၼ်တင်းသွင်ၶွၼ်သေ ယူႇတီႈ ၸုမ်းၽၢႆႇပၢႆးယူႇလီ မေႃယႃၽၢႆႇသိုၵ်း SSPP/SSA ၶဝ် ၸွႆႈယူတ်းယႃပၼ်ႁႂ်ႈလိူတ်ႈထၢတ်ႇသေ သူင်ႇပၼ်တီႈႁူင်းယႃငဝ်ႈငုၼ်းဝႆႉယူႇ ။ တႃႇသွင်ၵေႃႉတႄႉ ၵေႃႉၼိုင်ႈသမ်ႉတိူဝ်ႉ ၺႃးတီႈပုမ်၊ တီႈၶႅၼ် သေ ထႅင်ႈၵေႃႉၼိုင်ႈသမ်ႉ တိူဝ်ႉၺႃး တီႈၶႃလူင် ၼႆႉတႄႉ မေႃယႃ SSPP/SSA ၸွႆႈယူတ်းယႃပၼ်သေ ယူႇဝႆႉၶိုၼ်းတီႈဝၢၼ်ႈၵူၺ်း ဝႃႈၼႆ။ ၵူၼ်းၵေႃႉဢၼ်ၺႃးၸၢၵ်ႇမၢၵ်ႇၼၼ်ႉ လၢတ်ႈဝႃႈ“ ၸႂ်ႈၶႃႈဢေႃႈ ၵူၼ်းၽႃႇၺႃးတႄႉ ပဵၼ်လုင်းမွင်ႇ ႁဝ်းၶႃႈဢေႃႈ၊ ၺႃးမိူဝ်ႈႁဝ်းတိုၵ်ႉဢၢင်ႇၵႂႃႇၵၢၼ်ႉၶဝ်ႈၵၢပ်ႇယူႇၶႃႈ၊ ၼႂ်းသူၼ်ၼႆႉ မိူဝ်ႈဢွၼ်တၢင်း သိုၵ်း RCSS ၶဝ်ယၢမ်ႈယူႇဝႆႉ လႄႈ ၵႆႉၽႅတ်ႈၵႂႃႇၽႅတ်ႈမႃးဝႆႉၶႃႈ ၊ မိူဝ်ႈလဵဝ် တီႈသူၼ်ၸိူဝ်းၼႆႉ ယွၼ်ႉဢမ်ႇႁၼ်ၶဝ် ယဝ်ႉ လႄႈ ႁဝ်းၶႃႈၵေႃႈဢၢင်ႈၵႂႃႇၵၢၼ်ႉၶဝ်ႈၵၢပ်ႇ ဢမ်ႇထၢင်ႇဝႃႈ ၶဝ်တေႁၢင်ႈမၢၵ်ႇဝႆႉ ႁဝ်းၶႃႈၵႂႃႇသူၼ် ၵႂႃႇၽႃႇၺႃးဢေႃႈ ၊ ပေႃးပဵၼ်ၼႆတႄႉ တႃႇတေၵႂႃႇၵၢၼ်ႉထႅင်ႈၵေႃႈ ဢမ်ႇႁတ်းၶႃႈယဝ်ႈ” ဝႃႈဝႆႉၼင်ႇၼႆၶႃႈ။ ဢွင်ႈတီႈၸိူဝ်းၼႆႉ မိူဝ်ႈဢွၼ်တၢင်း သိုၵ်း RCSS ၶဝ်ယၢမ်ႈယူႇဝႆႉ လႄႈ ဝၢႆးသေ သိုၵ်းSSPP/SSA တင်းသိုၵ်း RCSS လႆႈပဵၼ်ပၢင်တိုၵ်းၵၼ်ယဝ်ႉ ၽၢႆႇသိုၵ်း RCSS သုတ်ႉထွႆပၼ်ယဝ်ႉ သမ်ႉႁၢင်ႈၵၢင်မၢၵ်ႇဝႆႉ တီႈၼႂ်းသူၼ် ၵူၼ်းမိူင်းဝႆႉ လႄႈ ၵူၼ်းဝၢၼ်ႈၶဝ်ၵေႃႈ လႆႈၵူဝ်ႁေ ဢမ်ႇႁတ်းၵႂႃႇသူၼ်ၵႂႃႇႁႆႈ ၶၢဝ်းၼႆႉ ပဵၼ်ၶၢဝ်းဢၼ် လူဝ်ႇဢဝ်ၶဝ်ႈၵၢပ်ႇၵေႃႈ ပိူင်ၼိုင်ႈသေ ၵူၼ်းဝၢၼ်ႈ ၵူဝ်ၵႂႃႇၽႃႇၺႃး မၢၵ်ႇဢၼ်ႁၢင်ႈၵၢင်ဝႆႉ ၸိူဝ်းၼၼ်ႉ ဝႃႈၼႆ ။ Source : Local

['သုၼ်ႇလၢႆႈၵူၼ်း']

2021-09-28T16:14:00

https://ssppssa.org/2021/09/%e1%81%bc%e1%80%ad%e1%80%b0%e1%80%9d%e1%80%ba%e1%80%9e%e1%80%b5%e1%81%bc%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8-%e1%80%90%e1%81%a2%e1%80%84%e1%80%ba%e1%82%89%e1%80%9a%e1%81%a2/

ၼိူဝ်သဵၼ်ႈတၢင်း တၢင်ႉယၢၼ်း ၵၢင်ၵၢတ်ႇတၢင်ႉယၢၼ်း တူၼ်ႈမႆႉၺွင်ႇလူင်လုမ်ႉတဵင်သႂ်ႇၵႃး

SSPP/SSA 28.09.2021 မိူဝ်ႈဝႃးဝၼ်းထီႉ 27/09/2021 ယၢမ်းၵၢင်ၼႂ် 09:44 မူင်းၼၼ်ႉ တီႈပွၵ်ႉ(4)၊ သဵၼ်ႈတၢင်း(ဗိုလ်ချုပ်)၊ ၽၢႆႇၼႃႇတၢင်းၶဝ်ႈ သူၼ်မွၵ်ႇ(မြကန်သာ)၊ ဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ။ တူၼ်ႈမႆႉၺွင်ႇလူင်လုမ်ႉတဵင်သႂ်ႇၼိူဝ်သဵၼ်ႈတၢင်း လႄႈ တိူဝ်ႉၺႃးၵႃးၼိုင်ႈလမ်း၊ ထေႃႈၼိုင်ႈလမ်း ၼႂ်းၵႃးၼၼ်ႉ မီးၵူၼ်းမၢတ်ႇၸဵပ်းၶမ်ယူႇဝႆႉၼႂ်းၵႃးသေ ၊ ယူႇတီႈၽူႈမီးပုၼ်ႈၽွၼ်းၽၢႆႇၶႄၾႆး (မီးသတ်)ၶဝ် လႆႈၸွႆႈၵၼ်ဢဝ်ၵူၼ်းမၢတ်ႇၸဵပ်းၼႂ်းၵႃးလမ်းၼၼ်ႉ ဢွၵ်ႇမႃးယူၼႆၶႃႈ။ ၽၢႆႇၽူႈမီးၽွၼ်းၽၢႆႇၶႄၾႆး (မီးသတ်) တီႈၼႂ်းဝဵင်းတၢင်ႉယၢၼ်းၶဝ်ၵေႃႈ လႆႈႁွင်ႉဢဝ်ၵႃး တၢင်ႇၵူၼ်းပဵၼ်(Ambulance) ၶဝ်သေ လႆႈသူင်ႇပၼ်ၵႂႃႇတီႈႁူင်းယႃလူင်ယူႇၼႆၶႃႈ ။ မႆႉၺွင်ႇဢၼ်လုမ်ႉတဵင်သႂ်ႇၼိူဝ်သဵၼ်ႈတၢင်းၸိူဝ်းၼၼ်ႉၵေႃႈ ၽၢႆႇၽူႈမီးပုၼ်ႈၽွၼ်းၶႄၾႆး (မီးသတ်း) ၶဝ်ဢဝ် ၵႃးမဵတ်း မဵတ်းဢွၵ်ႇသေ ဢွၼ်ၵၼ်တီႇၽဵဝ်ႈၵႂႃႇယူႇ ဝႃႈၼႆ။ Source : Local Photo : Credit

['ၶၢဝ်ႇၵူႈလွင်ႈလွင်ႈ']

2021-09-27T21:40:57

https://ssppssa.org/2021/09/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%82%86%e1%80%b8-%e1%81%ba%e1%82%83%e1%80%b8%e1%81%bd%e1%80%b1%e1%80%b8%e1%81%bc%e1%80%99%e1%80%ba%e1%82%89%e1%80%9c%e1%80%b0%e1%81%bc/

မိူင်းထႆး ၺႃးၽေးၼမ်ႉလူၼ်ႇ လင်ႁိူၼ်းၵူၼ်းမီးမွၵ်ႈၸမ် 14,000 ႁိူၼ်း

SSP/SSA 27.09.2021 ၼႂ်းမိူင်းထႆး တေႇမိူဝ်ႈလိူၼ် September ,23 တေႃႇ ထိုင် 26 ဝၼ်း ၼႂ်းဝူင်ႇဝၢင်ႈၼႆႉ လႆႈထုၵ်ႈၺႃးၽေးဢိင်ႇသၢၼ်ႇ ဢၼ်မီးၸိုဝ်ႈ တီႇမူ ၼၼ်ႉ ၼမ်ႉလူင်လႆႈၶဝ်ထူမ်ႈၼႂ်းဝၢၼ်ႈ ထူမ်ႈပႃးလင်ႁိူၼ်းၵူၼ်း မီး 14,000 လင် ၵူၼ်းၼႂ်းမိူင်းထႆးၸုမ်းၽၢႆႇၸွႆႈထႅမ်ပေႃးပဵၼ်ၽေးသၽႃႇဝ ဢွၵ်ႇဝႆႉဝႃႈၼႆ။ ဢၼ်မီးၼႂ်းၸေႈတွၼ်ႈ( 14 ) မိူင်းၸိုင်ႈထႆးပွတ်းႁွင်ႇ ၊ မိူင်းထႆးပွတ်းဢွၵ်ႇ လႄႈ မိူင်းထႆးပွတ်းၵၢင် ၵဵင်းမႂ်ႇ ၊လမ်းပွၼ်း၊ လမ်းပၢင်း ၊တႃႉ၊သူႉၶူဝ်ထႆး၊ၽီၸိၼ်ႉ ၊ၶုၼ်ၵေး၊ၶျိုင်းယၽွၼ်း၊ၼႃႈၶုၼ်ယႃႇသီးမႃး၊ဢူးပုၼ်ႉယႃႇတႃႇၼီႇ၊ၼႃႈၶုၼ်သဝၼ်ႇ ၊ၶျိႃင်းယႃးၼၼ်ႉ၊သီးပႃးလီး၊ၸေႈတွၼ်ႈ ဢႃႇယုတယ ၼႂ်းၼၼ်ႉ ပႃးၸေႈဝဵင်း (55) ဝဵင်း၊ဢိူင်ႇ (178 )ဢိူင်ႇ ၊ပွၵ်ႉ/ဝၢၼ်ႈ (839) ပွၵ်ႉ၊ မြူႇၼီႇ (မြူနီစီပါယ်) ၼိုင်ႈတိူၵ်ႇ လႄႈ လင်ႁိူၼ်းၵူၼ်း 13,930 လင် လႆႈၺႃးၽေးၼမ်ႉလူၵ်ႈ ဝႃႈၼႆ။ ၵွပ်ႈပိူဝ်ႈၼမ်ႉလူၵ်ႈ လွႆၵူၼ်ႇသဵၼ်ႈတၢင်းပိၵ်ႉ၊ၶူဝ်ႁၢၵ်း ၊သဵၼ်းတၢင်းဢၼ်ၸပ်းသဵၼ်းတၢင်းလူင်လႆႈလူႉလႅဝ်၊ ၼမ်ႉလႆႈထူမ်ႈၶဝ်ႈ ၼႂ်းဝၢၼ်ႈ၊ၼႂ်းႁိူၼ်း လႄႈ ၶူဝ်းၶွင်ဢၼ်မီးၼႂ်းႁိူၼ်း လူတ်ႇၶိူင်ႈ၊ၵႃး လႄႈ သူၼ်ႇၽၵ်း ၸိူဝ်းၼၼ်ႉ လႆႈလူႉလႅဝ် သုမ်းတၢင်းၼမ် ဝႃႈၼႆ။ မိူဝ်ႈၼႆႉ September,27 တၢင်းၵဵင်းမႂ်ႇ ၊လမ်းပၢင်း၊လမ်းပုၼ်း လႄႈ ၼႂ်းၸေႈတွၼ်ႈတေႃႉ တေႉၼမ်ႉယွမ်းလူင်းမႃး​​သေတႃႉ​​ၵေႃႈ ၼမ်ႉတိုၵ်ႉလုၵ်ႉတၢင်းမိူင်းထႆးပွတ်းၼိူဝ်သေ လႆလူင်းၵႂႃႇပွတ်း မိူင်းထႆးပွတ်းၵၢင်ယူႇ လႄႈ ၽူႈလူင်ႉလႅၼ်ႇၽၢႆႇ ပၢႆးၾူၼ်လူမ်းၶဝ် ပၼ်ၽၢင်ႉ ၵူၼ်းမိူင်းဢၼ်မီးၼႂ်းပိုၼ်ႉတီႈမိူင်းထႆးပွတ်းၵၢင်ၸိူဝ်းၼၼ်ႉ တေႇၼႂ်း September, 27 တေႃႈထိုင် 30ၼၼ်ႉ ​​တေၸၢင်ႈမီး​​ၽေးၼမ်ႉ ဝႃႈၼႆ။ ပိူင်လူင်မၼ်းတေႉ ဢၼ်မီးၼႂ်းမႄႈၼမ်ႉသွၼ်ႇၽလႃႇ တႄႇဢဝ် ၸေႈတွၼ်ႈ (12) ၼႆႉ ဢုထႆးထႃႇၼီႇ၊ၶျိုင်းယႃးၼၼ်ႉ၊သမ်းပူးလီး၊ဢၼ်ႇထွၼ်း၊သူႉၽၢတ်းပူးလီး၊လုၵ်ႈပူႇလီ၊ဢယုတယႃႇ၊ပထုင်ၼၼီႇ၊ၼုတ်ႇထပူႇလီႇ၊မိူင်းၵွၵ်ႇ ၊ သမုၼ်သၶွၼ်း၊သမုၼ်ပရၵၢၼ်ႇ ၊ ၵူၼ်းမိူင်းဢၼ်ယူႇၼႂ်းမိူင်းၸိူဝ်းၼၼ်ႉ ၽူႈလူင်ႉလႅၼ်ႇၽၢႆႇၾူၼ်လူမ်းလၢတ်ႈဝႃႈ ႁႂ်ႈဢွၼ်ႇၵၼ်ၵႅတ်ႇၵင်ႈဝႆႉ ဝႃႈၼႆ။ ပေႃးၼမ်ႉထူမ်ႈ လႄႈ လူဝ်ႇတၢင်းၸွႆႈထႅမ်ၼႆၸိုင် ၾူင်း 1784 ၼႆႉ ၵပ်းလႆႈ 24 ၸူဝ်ႈမူင်း ဝႃႈၼႆ။ Source : DVB Photo : Credit

['ၶၢဝ်ႇၵူႈလွင်ႈလွင်ႈ']

2021-09-27T21:33:50

https://ssppssa.org/2021/09/%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%90%e1%80%ae%e1%82%88%e1%80%9d%e1%81%a2/

ႁိူၼ်းၵူၼ်းမိူင်း တီႈဝၢၼ်ႈႁူးၵွတ်ႈ ထုၵ်ႇၺႃးဢဝ် ဢိၼ်ႇၵျိၼ်ႇဝၢႆႇတႃး ယဝ်ႉဢဝ်ၾႆးၸုတ်ႇ

27/09/2021 sspp ssa မိူဝ်ႈဝၼ်းထီႉ 25/09/2021 ၼီႊ ၸုမ်းသိုၵ်းဢူၺ်းလီပွတ်းႁွင်ႇ SSPP/SSA + TNLA တင်း ၸုမ်းသိုၵ်း RCSS လႆႈပဵၼ်ပၢင်တိုၵ်းၵၼ်သေ ႁိူၼ်းၵူၼ်းမိူင်း တီႈဝၢၼ်ႈႁူးၵွတ်ႈ၊ ၸေႈဝဵင်းၵျွၵ်ႉမႄး၊ ၸိုင်ႈတႆးပွတ်းႁွင်ႇ ထုၵ်ႇၺႃးဢဝ်ၼမ်ႉမၼ်း ဢိၼ်ႇၵျိၼ်ႇဝၢႆႇတႃးယဝ်ႉ ဢဝ်ၾႆးၸုတ်ႇၽဝ်ပႅတ်ႈ ၊ ဢၼ်လႆႈၺႃးၾႆးၸုတ်ႇ ၽဝ်တႄႉ ႁိူၼ်း(3)လင်ၼႆႉ တႃႇ(2)လင်တေႉၾႆးမႆႈမူတ်း ထႅင်ႈၼိုင်ႈလင်တႄႉၵူၼ်းဝၢၼ်ႈ တၼ်းၶႄ ၶိုၼ်းလႆႈ ဢမ်ႇတၼ်းမႆႈမူတ်း၊ ၵဵဝ်ႇလူၺ်ႈလွင်ႈ ဢဝ်ၼမ်ႉမၼ်းဢိၼ်ႇၵျိၼ်ႇဝၢႆႇတႃးဢဝ်ၾႆးၸုတ်ႇၼႆႉ ပဵၼ်ၸုမ်းလႂ်ၼႆ ဢမ်ႇပႆႇလႆႈႁူႉ ၼႆၶႃႈ။ ၵူၼ်းမိူင်းပိုၼ်ႉတီႈ ဝၢၼ်ႈႁူးၵွတ်ႈ ၵေႃႉၼိုင်ႈလၢတ်ႈၼႄႁဝ်းၶႃႈဝႃႈ-“ဢေႃႈၶႃႈ ၸႂ်ႈၶႃႈဢေႃႈ တင်ႈၸႂ်ဢဝ်ၾႆးၸုတ်ႇၽဝ်ပႅတ်ႈၶႃႈဢေႃႈ ပဵၼ်ၸုမ်းလႂ်ၸုတ်ႇတေႉဢမ်ႇလႆႈႁူႉၶႃႈ ႁိူၼ်းဢၼ်လႆႈၺႃးၸုတ်ႇၽဝ်တေႉ မီးယူႇ(3)လင်ဢေႃႈ ထႅင်ႈၼိုင်ႈလင်တေႉ ဢမ်ႇတၼ်းလႆႈမႆႈၶႃႈ ၵွပ်ႈၸဝ်ႈႁိူၼ်းလင်ၼၼ်ႉၶဝ်တၼ်းၶႄလႆႈ လႄႈ ဢမ်ႇတၼ်းလႆႈမႆႈၶႃႈ မိူဝ်ႈၵႂႃႇၶႄၼၼ်ႉလႆႈႁၼ်ႁွႆးၼမ်ႉမၼ်း ဢိၼ်ႇၵျိၼ်ႇဝၢႆႇတႃးဝႆႉသေၼႆၶႃႈဢေႃႈ ဢၼ်ၼႆႉတႄႉ တေဝႃႈမၢၵ်ႇတူၵ်းသႂ်ႇသေမႆႈတႄႉ ဢမ်ႇပဵၼ်လႆႈၶႃႈ တိုၼ်းတင်ႈၸႂ်ဢဝ်ၾႆးၸုတ်ႇၽဝ်ၶႃႈဢေႃႈ မၼ်းပဵၼ်ၸုမ်းလႂ် ၸုတ်ႇတႄႉဢမ်ႇပႆႇလႆႈႁူႉၶႃႈ ႁိူၼ်း(2)လင်ၼၼ်ႉတေႉလႆႈမႆႈပႃးၵႂႃႇၸွမ်းၼႂ်းၾႆးမူတ်းယဝ်ႉၶႃႈ ၶိူင်ႈၶူဝ်းႁိူၼ်း ၽႃႈႁူမ်ႇၶူဝ်းၼွၼ်း ၽိူၼ်ဝၢၼ်ႇ လႄႈ လူတ်ႉၶိူင်ႈ(2)လမ်း ၶႃႈဢေႃႈ လႆႈမႆႈၵႂႃႇၸွမ်းၼႂ်းၾႆးမူတ်းၶႃႈ” လၢတ်ႈဝႃႈၼင်ႇၼႆၶႃႈ ။ လွင်ႈဝႃႈပဵၼ်မၢၵ်ႇတူၵ်းသႂ်ႇလႄႈမႆႈတႄႉဢမ်ႇပဵၼ်လႆႈ မိူၼ်ၼင်ႇဝတ်ႉၵျွင်းၸိူဝ်းၼႆႉ​​ၵေႃႈၸၢၵ်ႇမၢၵ်ႇတိူဝ်ႉၺႃးယူႇ ၵူၺ်းၵႃႈ ၾႆးဢမ်ႇမႆႈ ႁိူၼ်မၢင်လင်​​ၵေႃႈၺႃးယူႇၸၢၵ်ႇမၢၵ်ႇ ၵူၺ်းၵႃႈၾႆးဢမ်ႇမႆႈၶႃႈ မိူၼ်ႁိူၼ်းၸိူဝ်းၼႆႉ မႆႈၵႂႃႇလီလီၼႆႉ သမ်ႉမီးႁွႆးၼမ်ႉမၼ်းဢိၼ်ႇၵျိၼ်ႇဝၢႆႇတႃးဝႆႉ​​သေ မၼ်းပဵၼ်ၵူၼ်းတင်ႈၸႂ်ၸုတ်ႇၵႂႃႇၵူၺ်း ၼႆၵူၼ်းဝၢၼ်ႈသိုပ်ႇလၢတ်ႈထႅင်ႈ ဝႃႈၼႆ ။ ဢိင်ၼိူဝ်ၸုမ်းဢူၺ်းလီပွတ်းႁွင်ႇ လႄႈ သိုၵ်း Rcss ပိုတ်းယိုဝ်းၵၼ်မိူဝ်ႈဝၼ်းထီႉ 25 /09/2021 ဝၼ်းၼၼ်ႉႁဵတ်းႁႂ်ႈႁိူၼ်းၵူၼ်းမိူင်းၺႃးၸုတ်ႇၽဝ် လႄႈ ဝတ်ႉၵျွင်းမုၼ်ၸဝ်ႈၼိုင်ႈလင် လႆႈလူႉၵွႆပႃးၵမ်ႈၽွင်ႈ ဝႃႈၼႆ ။ Source : Local

['ၵၢၼ်သိုၵ်း']

2021-09-24T18:04:39

https://ssppssa.org/2021/09/%e1%80%90%e1%80%bd%e1%80%84%e1%80%ba%e1%82%88%e1%80%91%e1%81%a2%e1%80%99%e1%80%ba-%e1%81%b8%e1%80%9d%e1%80%ba%e1%82%88%e1%82%81%e1%81%a2%e1%81%bc%e1%80%ba%e1%81%bd%e1%80%af%e1%80%84%e1%80%ba%e1%80%b8/

တွင်ႈထၢမ် ၸဝ်ႈႁၢၼ်ၽုင်းႁၢၼ် ၽူႈၶၢၼ်ပၢၵ်ႇ SSPP/SSA

ၶေႃႈထၢမ် – ၵဵဝ်ႇလူၺ်ႈလွင်ႈပၢင်တိုၵ်းႁူဝ်ၶၢႆးႁမ်းငၢႆးၼႆႉသေ ယူႇတီႈ ၵူၼ်းမိူင်းတင်းၼမ်ၵေႃႈ ထၢမ်မႃးဝႃႈ ႁဵတ်းသင် တႆးတေႃႇတႆး ဢမ်ႇဢုပ်ႇၵၼ်လႆႈႁႃႉ ၵူၼ်းမိူင်းၵေႃႈ လႆႈတုၵ်ႉၶယွၼ်ႉပၢင်တိုၵ်းၼႆႉၵေႃႈ မီးၼမ်ၼႆႉ ၵမ်ႈၼမ် ၵူၼ်းမိူင်းဢွၼ်ၵၼ် တူၵ်ႇႁႃၶေႃႈၵႂၢမ်း လွင်ႈသွင်မူႇသွင်ၸုမ်း ၸွင်ႇမီးလွင်ႈဢုပ်ႇဢူဝ်းၵၼ်ၸိူဝ်းၼႆႉ မႃးယူႇဢေႃႈ လွင်ႈၼႆႉ ၸဝ်ႈႁဝ်း ၶႂ်ႈလၢတ်ႈၸိူင်ႉႁိုဝ်ၽွင်ႈၶႃႈ ? ။ တွပ်ႇ- ပၢင်တိုၵ်းတေႉၵေႃႈ ယွၼ်ႉဝႃႈပဵၼ်သိုၵ်း တေႃႇသိုၵ်းလႄႈၼႆ သွင်ၽၢႆႇသွင်ၸုမ်းတေႉ လႆႈၵႄႈလႅတ်ႈပၼ်ႁႃၵၼ်မႃး ဢုပ်ႇဢူဝ်းၵၼ်မႃး တေၸိမ်မိူဝ်ႈ ပီႊ2011 မႃးတေႃႇပေႃးထိုင်မႃး ပီႊ2021 ၼႆႉၵေႃႈဢမ်ႇယဝ်ႉလႆႈ ပၼ်ႁႃဢၼ်ၼႆႉ ၵိုင်ႉၵၢင်ႉပဵၼ်မႃးမိူဝ်ႈ တပ်ႉသိုၵ်းမၢၼ်ႈမိၼ်းဢွင်ႇလၢႆႇၶဝ် သိမ်းဢႃႇၼႃႇ တေႉဢမ်ႇၸႂ်ႈၶႃႈ မၼ်းပဵၼ်ယွၼ်ႉဝႃႈ ၽၢႆႇၼိုင်ႈမၢပ်ႇၼေးႁဝ်းၶႃႈဝႃႈ ႁဝ်းႁူမ်ႈၵၼ်တၢင်း တပ်ႉၶွင်ႇသီႇသိုၵ်းမၢၼ်ႈ သေႁဵတ်းဢၼ်ဝႃႈၼၼ်ႉ မၼ်းဢမ်ႇမၢၼ်ႇမႅၼ်ႈ ဢမ်ႇၸႂ်ႈလႃးလႃး။ တီႈတေႉမၼ်း ႁဝ်းၵႄႈလွင်ႈပၼ်ႁႃၵၼ်မႃး တေမိူဝ်ႈပၢၼ် ဢူးတိင်းၸဵင်ႇ ၶဝ်ၼၼ်ႉမႃးဢွၼ်တၢင်းၵွၼ်ႇ မၼ်းဢမ်ႇပဵၼ်မႃး ၸွမ်းၼင်ႇဢၼ်ပေႃႈမႄႈၵူၼ်းမိူင်းမုင်ႈမွင်း ၶႂ်ႈပဵၼ် လႄႈ တင်းဢၼ်မုၵ်ႉၸုမ်းႁဝ်း မုင်ႈမွင်းဝႃႈ ထုၵ်ႇမီးထုၵ်ႇပဵၼ်ၼၼ်ႉ မၼ်းဢမ်ႇပဵၼ်မႃး လႄႈ ၸင်ႇပဵၼ်မႃးၵူၺ်း ။ ၵူၺ်းၵႃႈမၼ်းမႃးတုမ်ႉၺႃးသႂ်ႇၵၼ် မိူဝ်ႈလႂ်လႃႇၼႆ ပၼ်ႁႃၼႆႉ ဢၼ်လႆႈဢဝ်လၢႆးၶိူင်ႈၵွင်ႈၵၢင် ၵႄႈလိတ်ႈၵၼ်ၼႆႉ မႃးတုမ်ႉၺႃးမိူဝ်ႈ ၶွင်ႇသီႇသိုၵ်းမၢၼ်ႈၶဝ် သိမ်းဢႃႇၼႃႇ သေ ၊ ဢၼ်ၼႆႉၵေႃႈၽၢႆႇၼိုင်ႈ ဢဝ်တိုဝ်ႉတၢင်းလႅၼ်ၼႃႈၵူၼ်းမိူင်းဝႃႈ ႁဝ်းႁူမ်ႈႁွမ်းၵၼ်တၢင်း ၶွင်ႇသီႇသိုၵ်းမၢၼ်ႈသေႁဵတ်းၼႆ ဢၼ်ၼႆႉဢမ်ႇၸႂ်ႈၶႃႈ ၶႂ်ႈဝႃႈတေႉ မီးသၢၵ်ႈသေႇလၢၵ်းထၢၼ်မၼ်းမူတ်းဝႆႉယူႇ ။ မိူဝ်ႈဢၼ်ႁဝ်းၶႃႈဝႃႈ NCA ၼႆႉဢမ်ႇလီ ဢမ်ႇထုၵ်ႇလီလူင်းလၢႆးမိုဝ်းၼႆၵေႃႈ ႁဝ်းဝႃႈမႃးသေ ၽၢႆႇၼိုင်ႈ ႁဵတ်းၵႂႃႇယဝ်ႉ ဢဝ်တိုဝ်ႉတၢင်းသေ ႁဵတ်းၵႂႃႇမႃးၼႆၵေႃႈ ဢၼ်ၼႆႉႁဝ်းၶႃႈဢမ်ႇလၢတ်ႈၼႄ ၵူၼ်းမိူင်း ႁဝ်းမႃးလူး ၵူၼ်းမိူင်းႁဝ်းၵေႃႈဢမ်ႇလႆႈႁူႉလူးၼေႃႈ၊ ဢၼ်ၼႆႉတေႉဢဝ်ပဵၼ်လၢၵ်ႈၼၢၵ်ႈ ၶိူင်ႈၵွင်ႈၵၢင် ၸႂ်ႉတိုဝ်းတေႃႇမၢၵ်တႃတေႃႇ ၵူၼ်းမိူင်းႁဝ်းၶႃႈ ႁဵတ်းႁႂ်ႈ ၵူၼ်းမိူင်းႁဝ်းၶႃႈပေႃးႁၼ် ၽိတ်းၼိူဝ် မုၵ်ႉၸုမ်းႁဝ်းမႃး ။ တီႈတႄႉမၼ်းတႄႉ မိူဝ်ႈၽွင်းယၢမ်း ၽၢႆႇ RCSS ႁူမ်ႈႁွမ်းၵၼ်တင်း တပ်ႉသိုၵ်းၶွင်ႇသီႇသိုၵ်းမၢၼ်ႈ သေႁဵတ်းတေႃႇႁဝ်းမႃးၼႆႉ ႁဝ်းၶႃႈဢမ်ႇလႆႈပိုၼ်ၽဝ်မႃးသေပွၵ်ႈ ဝႃႈ RCCS ၼႆႉဢမ်ႇလီၼိူဝ်ႁဝ်း ဢမ်ႇလီၼိူဝ်ၵူၼ်းမိူင်းၸိူဝ်းၼႆႉ ႁဝ်းၶႃႈဢမ်ႇလႆႈဝႃႈမႃးသေၶေႃႈ ဢမ်ႇယၢမ်ႈသေႉၼႄးမႃးသေပွၵ်ႈ ၶိုၼ်းၽိုၼ်ႉတူၺ်းလႄႈ ၼႂ်းလိၵ်ႈပိုၼ်ၽဝ် ၼိူဝ် Social Media ၼိူဝ်ၽိုၼ်လိၵ်ႈၶၢဝ်ႇၸိူဝ်းၼႆႉ ႁဝ်းဢမ်ႇလႆႈဝႃႈသေပွၵ်ႈ တေႃႇထိုင်ယၢမ်းမိူဝ်ႈၼႆႉ ။ ၵူၺ်းၵႃႈဝႃႈထိုင်ၶၢဝ်းယၢမ်းလိုၼ်းသုတ်းမႃးယဝ်ႉၼႆႉ ႁဝ်းၵေႈၶႆၵၼ်ဢမ်ႇလႆႈယဝ်ႉသေ ပိူၼ်ႈတေ ပိတ်ႉတိၼ်ႁဝ်းလူမ်ႉယဝ်ႉၼႆ ဢၼ်ၼႆႉ ႁဝ်းႁူႉသေၵေႃႈ ႁဝ်းၸင်ႇၶိုၼ်းလႆႈၵႅတ်ႇၶႄ တူဝ်ႁဝ်းၵူၺ်းၶႃႈ၊ ဢမ်ႇၸႂ်ႈဝႃႈႁဝ်း ၵႂႃႇပိတ်ႉတိၼ်သိုၵ်း RCSS သေပွၵ်ႈ ပေႃးႁဝ်းၶႂ်ႈပိတ်ႉ RCSS ၼႆႁဝ်းၵႂႃႇပိတ်ႉတိၼ် တၢင်း ႁူဝ်မိူင်း၊ လၢင်းၶိူဝ်း၊ မိူင်းပၼ်ႇ လႄႈ တၢင်းလွႆတႆးလႅင်း ပုၼ်ႉၸိူဝ်းၼႆႉဢိူဝ်ႈ ၼႆႉႁဝ်းဢမ်ႇႁဵတ်းသေပွၵ်ႈ သေႉၵေႃႈဢမ်ႇသေႉသေပွၵ်ႈ”။ “ၵူၺ်းၵႃႈဝႃႈထိုင်ယၢမ်းမိူဝ်ႈၼႆႉမႃး မၼ်းမႃးတုမ်ႉတိူဝ်ႉတေႃႇၵၼ်သေၵႃႈဝႃႈ ႁဝ်းႁူမ်ႈႁွမ်းၵၼ်တင်း ၶွင်ႇသီႇသိုၵ်းမၢၼ်ႈသေႁဵတ်းဢၼ်ဝႃႈၼၼ်ႉ ဢမ်ႇၸႂ်လၢႆးၵၢၼ်မၼ်း၊ ၶိုၼ်းမေးၽိုၼ်ႉတူၺ်းၶိုၼ်းပိုၼ်း ဢၼ်ပဵၼ်မႃးၸိူဝ်းၼႆႉသဵင်ႈသဵင်ႈၵေႃႈ တေလႆႈႁူႉယူႇၼၼ်ႉၼႃႇၼေႃႈ ။ ၼၼ်လႄႈ ပွႆးတိုၵ်းတီႈ မိူင်းၵိုင်၊ ႁူဝ်ၶၢႆး၊ ႁၢမ်းငၢႆး ဢၼ်ဝႃႈၸိူဝ်းၼၼ်ႉၵေႃႈ မၼ်းပဵၼ်မွၵ်ႈႁေ ၼိဝ်ႉၶဵမ်ဢွၼ်ႇၵႃႈၼၼ်ႉၵူၺ်း၊ မၼ်းဢမ်ႇၵဵဝ်ႇၵၼ်တင်းဢၼ်ဝႃႈ ၵျွၵ်ႉမႄး၊ မူႇၸေႈ၊ ၼမ်ႉၶမ်း ၸိူဝ်းၼႆႉ၊ မိူင်းၵိုင် လႄႈ လၢႆးၶႃႈ တမ်ႉပႆႇၵႂႃႇၵွၼ်ႇၼႃ၊ ၼႆႉပဵၼ်ၵၢၼ်သိုၵ်းၵူၺ်း မီးႁေမွၵ်ႈၼိဝ်ႉၶႅမ်ဢွၼ်ႇၵူၺ်းၼႆႉ ႁဝ်းတေႃႉတေႉဢဝ်မႆႉသေႇၶဵဝ်ႈဢွၼ်ႇတေႃႉတေႉသေႇၺႃးဢိတ်းဢွတ်းၵူၺ်းၼႆႉ မၼ်းဢမ်ႇထုၵ်ႇလီ ၽိတ်းၸႂ်သႄႈ ၊ ၼႆႉပဵၼ်လၢႆးၵၢၼ်သိုၵ်းဢိူဝ်ႈ။ ၵွပ်ႈၼၼ်လႄႈ ယႃႇပေၼႅတ်ႈယုမ်ႇၵႃႈၼေႃႈ ဢၼ်ဝႃႈ SSPP/SSA ၶႆႈၵႂႃႇသိမ်းၼႃႈတီႈ သိုၵ်း RCSS သေၵေႃႈ ပဵၼ်မႃးပၢင်တိုၵ်းသေ ႁဵတ်းႁႂ်ႈၵူၼ်းမိူင်းတုၵ်ႉၶႃႉ ဢၼ်ဝႃႈၼၼ်ႉ ဢမ်ႇပဵၼ်လႆႈၶႃႈ ၊ ပေႃးထၢၼ်ႈဝႃႈ ၵူဝ်ၵူၼ်းမိူင်းႁဝ်းတုၵ်ႉၶ၊ ၵူဝ်ၵူၼ်းမိူင်းႁဝ်းယၢပ်ႇၽိုတ်ႇ ဢၼ်ဝႃႈၸိုင် ၊ ပၢင်တိုၵ်းဢၼ်ပဵၼ်ၼႂ်းမိူင်းတႆးပွတ်းႁွင်ႇၼႆႉဢမ်ႇပဵၼ်မႃးၼႆ ႁႂ်ႈလႆႈၵူၼ်းမိူင်းႁဝ်းၶႃႈႁူႉထိုင် ဢၼ်ၼႆႉ လူဝ်ႇလႆႈမႄးဝူၼ်ႉၼပ်ႉသၢင်ႈတူၺ်းလီလီၼေႃႈ” ၶႂ်ႈလၢတ်ႈၸိူင်ႉၼႆၶႃႈ – ဝႃႈၼႆ။

['ၶၢဝ်ႇၵူႈလွင်ႈလွင်ႈ']

2021-09-24T15:50:41

https://ssppssa.org/2021/09/%e1%81%b8%e1%80%af%e1%80%99%e1%80%ba%e1%80%b8-pdf-%e1%80%90%e1%80%ae%e1%82%88-%e1%81%bd%e1%81%a2%e1%82%86%e1%81%b6%e1%80%af%e1%81%bc%e1%80%ba%e1%82%87-%e1%81%b8%e1%82%82%e1%80%ba%e1%82%89%e1%80%90/

ၸုမ်း PDF တီႈ ၽၢႆၶုၼ်ႇ ၸႂ်ႉတိုဝ်းမၢၵ်ႇသွတ်ႉ ပိုတ်းယိုဝ်းၵၼ်ၸွမ်းၶွင်သီႇ သိုၵ်းမၢၼ်ႈ

SSPP/ SSA 24.09.2021 မိူဝ်ႈဝႃးဝၼ်းထီႉ 23 September 2021 ၽွင်းယၢမ်း ၵၢင်ၶမ်ႈၼၼ်ႉ တီႈလႅၼ်လိၼ် မိူင်းယၢင်း မိူင်းတႆးပွၼ်းၸၢၼ်း ဝဵင်းၽၢႆၶုၼ်ႇ ၸုမ်း PDF လႄႈ ၶွင်ႇသီႇသိုၵ်းမၢၼ်ႈ မီးလွင်ႈပိုတ်းယိုဝ်းၵၼ် ဝႃႈၼႆ ။ ယၢမ်းတၢမ်းၶမ်ႈ 4:00 ၼၼ်ႉ ယွၼ်ႉၸုမ်း PDF လႄႈ KNDF ၶဝ်ၽႅၼ်ၵၢၼ်သိုၵ်း ႁိမ်းတပ်ႉၶွင်ႇသီႇ သိုၵ်းမၢၼ်ႈ (ခမရ ၃၃၆) ဢၼ်ပၵ်းသဝ်းဝႆႉ တီႈဝဵင်းၽၢႆၶုၼ်ႇ လႄႈ မိူဝ်ႈယၢမ်းၵၢင်ၶမ်ႈ 9:00 မူင်းၼၼ်ႉ လုၵ်ႉတီႈ (စကခ ၇) သေ လႆႈဢဝ်ၶိူင်ႈလူင်၊ ၶိူင်ႈဢွၼ်ႇ ယိုဝ်းၵႂႃႇၸူးလွႆၸိူဝ်း ဢၼ်ၶဝ်ထၢင်ႇထိူမ်ဝႃႈ ၸုမ်း PDF ၶဝ်မီးဝႆႉယူႇၼၼ်ႉ။ ၸုမ်း PDF ၶဝ်ၵေႃႈ လႆႈၶိုၼ်းတုမ်ႉ တွပ်ႇၶိုၼ်းယူႇ ၵူၺ်းဢမ်ႇလႆႈမီးလွင်ႈ မၢတ်ႇၸဵပ်းလူႉတၢႆသင်ၼင်ႇၵဝ်ႇ ဝႃႈၼင်ႇၼႆ။ ၵဵဝ်လူၺ်ႈလွင်ႈပိုတ်းယိုဝ်းၵၼ်ၼၼ်ႉသေ ၸုမ်းၶွင်ႇသီႇသိုၵ်းမၢၼ်ႈ ၵူဝ်ၸုမ်း PDF ၶိုၼ်းပိုတ်ႇ ၼႃႈသိုၵ်းၸူးၶဝ်ထႅင်ႈလႄႈ ၸင်ႇလႆႈလၢမ်းယိုဝ်းသႂ်ႇတီႈ သၼ်လွႆ ဢၼ်PDF ၶဝ် ယၢမ်ႈဢဝ်မၢၵ်ႇသွတ်ႉ (107.MM) ယိုဝ်းဝႆႉၸိူဝ်းၼၼ်ႉ ဝႃႈၼႆ ။ မိူဝ်ႈပူၼ်ႉမႃးလိူၼ် August ၼၼ်ႉၸုမ်း PDF လႄႈ KNDF ၶဝ်ႁူမ်ႈၵၼ်သေ လႆႈဢဝ်မၢၵ်ႇသွတ်ႉ (107.MM) ယိုဝ်းသႂ်ႇၼႂ်းၼႃႈလိၼ်တပ်ႉ (စကခ ၇) ၶွင်ႇသီႇသိုၵ်းမၢၼ်ႈၶဝ် ဝႃႈၼႆ။ Source : Khit Thit Media Photo : Credit

['ၵၢၼ်မိူင်း']

2021-09-23T17:52:45

https://ssppssa.org/2021/09/%e1%80%90%e1%80%b1%e1%82%83%e1%82%87%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc%e1%80%ba%e1%80%b8%e1%81%b8%e1%80%af%e1%81%b5%e1%80%bb%e1%80%ae%e1%82%87-%e1%80%9c%e1%82%84/

တေႃႇဢွင်ႇသၢၼ်းၸုၵျီႇ လႄႈ ၸွမ်ၸိုင်ႈ မိူင်းႁူမ်ႈတုမ် ထုၵ်ႇမၢပ်ႇမႂ် လူၺ်ႈမၢတ်ႈတႃ (ပုဒ်မ ၅၀၅-ခ)

SSPP/SSA 23.09.2021 မိူဝ်ႈဝၼ်းထီႉ 22ဝၼ်း လိူၼ် September 2021 ၼၼ်ႉ ၽူႈၵိူဝ်းၵုမ်ၸိုင်ႈမိူင်းႁူမ်ႈတုမ် တေႃႇဢွင်ႇသၢၼ်း ၸုၵျီႇ၊ ၸွမ်ၸိုင်ႈမိူင်းႁူမ်ႈတုမ် ဢူးဝုၼ်းမျိၼ်ႉ လႄႈ Dr. ဢူးမဵဝ်းဢွင်ႇ ထုၵ်ႇၺႃးမၢပ်ႇမႂ်ႇဢဝ်လိူင်ႈ လူၺ်ႈမၢတ်ႈတႃ (ပုဒ်မ ၅၀၅-ခ) ဝႃႈၼႆ။ ဝၼ်းထီႉ 22 ဝၼ်း ပဵၼ်ဝၼ်းႁွင်ႉၶိုၼ်ႈလုမ်း တတ်းသိၼ် တီႈၸေႈဝဵင်းၸပ်ႇပိဝ်ႇသီႇရိ ၵဵဝ်ႇၵပ်း ဢၼ် ထုၵ်ႇမၢပ်ႇမႂ်ဝႆႉၼၼ်ႉ ၶဝ်သၢမ်ၵေႃႉတွပ်ႇၵေႈၶိုၼ်းဝႃႈ ၶဝ်ဢမ်ႇမီးလွင်ႈတၢင်းၽိတ်းသင်ၼႆသေ တေၵႂႃႇ ဢဝ်ၶေႃႈႁပ်ႉပၢၵ်ႇတီႈ လုမ်းတတ်းသိၼ် တီႈၸေႈတွၼ်ႈ တၵ်ႉၶီႉၼႃႉသီႇရိၼႆ ၽူႈတၢင်လၢတ်ႈ လၢတ်ႈၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈထုၵ်ႇၺႃးမၢပ်ႇမႂ် ၼၼ်ႉ လႆႈႁွင်ႉဝႆႉ ၵေႃႉဢၼ်ပဵၼ်ၽူႈတိူင်ႇၸႅင်ႈ (ပြန်ခေါ်သက်သေ) ၵႅမ်ၽူႈၵွၼ်းဢိူင်ႇ (ဒုအုပ်ချုပ်ရေးမှူး) ဢူးသူဝ်းသူဝ်းသူၺ်ႇ ၸေႈဝဵင်း ဢုၵ်ႉတရသီႇရီႉ လႄႈ ၽူႈၵူတ်ႇ ထတ်းလွင်ႈၽိတ်းၾိင်ႈ ၵႅမ်ၽူႈၵွၼ်းပလိၵ်ႈ ဢူးတၢၼ်းဢေးၶဝ် လႆႈႁူႉဝႆႉၼင်ႇၼႆ။ လွင်ႈၽိတ်းၾိင်ႈဢၼ်ဢဝ်လိူင်ႈဝႆႉၼၼ်ႉ မိူဝ်ႈၽွင်းၸုမ်းၶွင်ႇသီႇသိုၵ်းမၢၼ်ႈ သိမ်းဢႃႇၼႃႇယဝ်ႉ ၵဵဝ်ႇလူၺ်ႈလွင်ႈလိၵ်ႈပိုၼ်ၽၢဝ်ႇ ဢၼ်ဢဝ်ၸိုဝ်ႈသဵင် ၸုမ်းပႃႇတီႇ NLD (အမျိုသားဒီမိုခရေစီအဖွဲ့ချုပ် ) ၶဝ် သေဢွၵ်ႇလိၵ်ႈပိုၼ်ၽၢဝ်ႇမိူဝ်ႈဝၼ်းထီႉ February 7 ဝၼ်း၊ 13 ဝၼ်းၼၼ်ႉ၊ ၵွပ်ႈၶဝ်မီးပုၼ်ႈၽွၼ်းၼိူဝ်လိၵ်ႈ ပိုၼ်ၽၢဝ်ႇသွင်ၽိုၼ်ၼၼ်ႉလႄႈ ၸုမ်းၶွင်ႇသီႇသိုၵ်းမၢၼ်ႇၶဝ် ၸင်ႇလႆႈမၢပ်ႇမႂ် ဢဝ်လိူင်ႈဝႆႉ ဝႃႈၼႆ။ ၽူႈတၢင်လၢတ်ႈၵေႃႉၼိုင်ႈ လၢတ်ႈဝႃႈ ၸဵမ်မိူဝ်ႈ ၶွင်ႇသီႇသိုၵ်းမၢၼ်ႈၶဝ်သိမ်းဢႃႇၼႃႇ ဝၼ်းထီႉ01- February ၸွမ်ၸိုင်လူင်မိူင်းႁူမ်ႈတုမ် ဢူးဝိၼ်းမိၼ်ႉ တင်း တေႃႇဢွင်ႇသၢၼ်းၸုၵျီႇ လႄႈ Dr. မဵဝ်းဢွင်ႇ ၶဝ်ထုၵ်ႇၺႃး တီႉၺွပ်းဝႆႉသေ ဢမ်ႇလႆႈမီးလွင်ႈ ၵပ်းသိုပ်ႇၸွမ်းၵူၼ်းတင်းၼွၵ်ႈ ၊ ၵွပ်ႈၼၼ် ၸင်ႇဢမ်ႇလႆႈႁူႉႁၼ်ၸွမ်း လိၵ်ႈပိုၼ်ၽၢဝ်ႇ ဢၼ်NLD ၶဝ်ပိုၼ်ၽၢဝ်ႇဝႆႉ ဝႃႈၼႆ။ “ၶဝ်ထုၵ်ႇၺႃးတီႉၺွပ်းဝႆႉၸဵမ်မိူဝ်ႈ February ၼိုင်ႈဝၼ်းၼၼ်ႉ၊ ၶဝ်တေႁဵတ်းႁိုဝ် ဢွၵ်ႇလိၵ်ႈပိုၼ်ၽၢဝ်ႇ၊ ၶဝ်တမ်ႉဢမ်ႇလႆႈႁူႉၸွမ်းသင် ၊ တေႁဵတ်းႁိုဝ်ပူၼ်ႉပႅၼ် တေႃႈၶဝ်တမ်ႉဢမ်ႇႁူႉ” ၼႆ ၽူႈတၢင်လၢတ်ႈ ၵေႃႉၼိုင်ႈ လၢတ်ႈၼင်ႇၼႆ။ မိူဝ်ႈၽွင်းယၢမ်းၵူတ်ႇထတ်းလွင်ႈၽိတ်းၾိင်ႈၼၼ်ႉ ၽၢႆႇၽူႈတိူင်ႇၸႅင်ႈ ၶဝ်တၢင်ႇၼေမႃးလိၵ်ႈပိုၼ်ၽၢဝ်ႇ NLD ၊ ၵဵဝ်ႇလူၺ်ႈလွင်ႈလိၵ်ႈပိုၼ်ၽၢဝ်ႇၼၼ်ႉ ယူႇတီႈၸုမ်းၽူႈတၢင်လၢတ်ႈ ၽၢႆႇ တေႃႇဢွင်ႇသၢၼ်းၸုၵျီႇ တွပ်ႇထဵင်ၵေႈၶႆၶိုၼ်းၵေႃႈ ၽူႈတတ်းသိၼ်ႁပ်ႉဢဝ်လိၵ်ႈ ပိုၼ်ၽၢဝ်ႇၼၼ်ႉ ႁႂ်ႈပဵၼ်သၢၵ်ႈသေႇ လၵ်းထၢၼ် သေ ၽၢႆႇတေႃႇဢွင်ႇသၢၼ်းသူႉၵျီႇ ၶေႃယွၼ်းၶေႃႈႁၢပ်ႉပၢၵ်ႇ တီႈလုမ်းတတ်းသိၼ် ၸေႈတွၼ်ႈတႅၵ်ႉၶီႉၼႃႉ ၵေႃႈဢမ်ႇလႆႈၶေႃႈႁပ်ႉပၢၵ်ႇ ဝႃႈၼႆ။ ပၵ်းပိူင် မၢႆမီႈလူင်မၢတ်ႈတႃ (ပုဒ်မ ၅၀၅-ခ) ၼႆႉပဵၼ် “ ၵူၼ်းၼိုင်ႈၵေႃႉၵေႃႈလီ ၵူၼ်းမိူင်းတင်းၼမ် ၵေႃႈလီ ဢမ်ႇၼၼ် ၸုမ်းသေၸုမ်းၵေႃႈလီ ပေႃးသေႃႇသူၼ်း ႁဵတ်းႁႂ်ႈၵူၼ်းတင်းၼမ် တူၵ်းၸႂ် ဢမ်ႇၼၼ် သၢၼ်ၶတ်းလူင်ပွင်ၸိုင်ႈမိူင်းႁူမ်ႈတုမ်” ၼႆၸိုင် တေလႆႈႁပ်ႉတၢမ်ႇၶွၵ်ႈၶင် တႃႇ 2 ပီႊ ၊တၢမ်ႇငိုၼ်း ဢမ်ႇၼၼ် တၢမ်ႇၶွၵ်ႈတၢမ်ႇငိုၼ်းတင်းသွင်လွင်ႈ ဝႃႈၼႆ။ ၼႂ်းပပ်ႉဢၼ်သပ်းလႅင်းလွင်ႈ ပၵ်းပိူင်မၢႆမီႈလူင် ၽူႈလူင်ႉလႅၼ်ႇပၢႆးႁူႉ လွင်ႈပၵ်းပိူင် ဢူးၵျေႃႇၸေႇယ ၼၼ်ႉ “ တႅမ်ႈဝႆႉဝႃႈ – ၵူၼ်းၼိုင်ႈၵေႃႉၼႆႉ သင်ဝႃႈပိုၼ်ၽႄႈဢွၵ်ႇၶၢဝ်ႇ၊ ဢမ်ႇၼၼ် ပိုၼ်ႇဢွၵ်ႇၽိုၼ်လိၵ်ႈ ၶၢဝ်ႇပွမ်ႇ ဢမ်ႇၸႂ်ႈၶေႃႈတၢင်းႁၼ်ထိုင်ၽၢႆႇၼိူဝ်ၸိုင် ၶေႃႈပိုၼ်ၽၢဝ်ႇၸိူဝ်းၼၼ်ႉ သမ်ႉပဵၼ်ဢၼ်မၢၼ်ႇ မႅၼ်ႈယူႇၼႆသေတႃႉၵေႃႈ ဢမ်ႇဢဝ်လိူင်ႈလႆႈ” ၼေဝႆႉၼင်ႇၼႆ။ ၽူႈတၢင်လၢတ်ႈၵေႃႉၼိုင်ႈ လၢတ်ႈဝႃႈ “ ပေႃးၵူၼ်းၼိုင်ႈၵေႃႉ လၵ်ႉၵေႃႈ လၢတ်ႈဝႃႈၽူႈလၵ်ႉၵူၺ်းဢိူဝ်ႈ ဢမ်ႇၸႂ်ႈဝႃႈယႃႉသလေႇၼႃႈတႃၵၼ်လူး၊ ပေႃးၵူၼ်းၼိုင်ႈၵေႃႉ ပဵၼ်တုတ်ႈၵေႃႈ လၢတ်ႈဝႃႈၵူၼ်းတုတ်ႈ ၵူၺ်းဢိူဝ်ႈ ဢမ်ႇၸႂ်ႈဝႃႈယႃႉသလေႇၼႃႈတႃၵၼ်လူး။ ပၵ်းပိူင် ဢၼ်ၼေဝႆႉၼၼ်ႉ လီဢိူဝ်ႈ၊ ပေႃးၵူၼ်း ဢမ်ႇမီးတၢင်းၽိတ်းၵေႃႈ ယႃႇႁႂ်ႈဢဝ်လိူင်ႈလႆႈ။ တႅမ်ဝႆႉႁႂ်ႈမီးလွင်ႈၽဵင်ႇပဵင်း တႃႇၵူၼ်းၵူႈၵေႃႉ” ဝႃႈၼႆ။ ၵဵဝ်ႇလူၺ်ႈလွင်ႈလိၵ်ႈပိုၼ်ၽၢဝ်ႇ ဢၼ်ၸႂ်ႉၸိုဝ်သဵင် NLD ၼၼ်ႉသေ ၽွင်းလူင်ၵမ်ႈၽွင်ႈၵေႃႈ ထုၵ်ႇၺႃး မၢပ်ႇမႂ်ဝႆႉယူႇၼႆ လႆႈႁူႉၸွမ်းတီႈၽူႈတၢင်လၢတ်ႈၶဝ် ။ တေႃႇဢွင်ႇသၢၼ်းၸုၵျီႇ ထုၵ်ႇၺႃး ဢူးၺီႇၺီႇ ဢဝ် လိူင်ႈဝႆႉ ၵဵဝ်ႇလူၺ်ႈလွင်ႈ ပၵ်းပိူင်ၽေးသၽႃႇဝႃႉ မၢတ်ႈတႃ (ပုဒ်မ ၂၅)ၼၼ်ႉ မိူဝ်ႈၶိုၼ်ႈလုမ်းတတ်းသိၼ် ဝၼ်းထီႉ 22 ဝၼ်း 09 လိူၼ် 2021 ၼၼ်ႉၵေႃႈ လႆႈၵူတ်ႇထတ်း ၽူႈတိူင်ႇၸႅင်ႈထႅင်ႈၵေႃႉၼိုင်ႈ။ ဝူင်ႈၼႃႈ ဝၼ်းထီႉ 27/28 ၼႆႉ တေၶိုၼ်းၵူတ်ႇထတ်း ၸွမ်ၸိုင်ႈလူင် ဢူးဝိၼ်းမိၼ်ႉ ၊ တေႃႇဢွင်ႇ-သၢၼ်း ၸုၵျီႇ လႄႈ Dr. မဵဝ်းဢွင်ႇ ၵဵဝ်ႇလူၺ်ႈလွင်ႈလိူင်ႈဢၼ်ၶဝ်ထုၵ်ႇၺႃး မၢပ်ႇမႂ်ဝႆႉ ၼၼ်ႉထႅင်ႈ ဝႃႈၼႆ ။ Source : Irrawaddy Burmese Eddition Photo : Credit

['ၵၢၼ်မိူင်း']

2021-09-23T16:41:11

https://ssppssa.org/2021/09/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8-sspp-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%82%83%e1%82%88%e1%80%9a/

ငဝ်ႈငုၼ်း SSPP/SSA ၸွႆႈထႅမ်ၵႃႈယႃႈယႃ ၵူၼ်းမိူင်း ဢၼ်ပဵၼ်ၽေးၵိုင်ႉၵၢင်ႉ

ယူႇတီႈပႃႇတီႇမႂ်ႇသုင်ၸိုင်ႈတႆး SSPP/SSA ၸွႆႈထႅမ်ငိုၼ်းတွင်းၵႃႈယူတ်းယႃ တီႈၵူၼ်းမိူင်း ဢၼ်ပၢႆႈၽေးပၢင်တိုၵ်းသေ ပဵၼ်ၽေးၵိုင်ႉၵၢင်ႉ လႆႈၶိုၼ်ႈႁူင်းယႃ ယူတ်းယႃတူဝ်ဝႆႉယူႇ ၸိူဝ်းၼၼ်ႉ ဝႃႈၼႆ ။ မိူဝ်ႈၼႆႉဝၼ်းထီႉ 23-လိူၼ်Septeber 2021 ၼၼ်ႉ ယူႇတီႈ ငဝ်ႈငုၼ်း SSPP/SSA လႆႈၸွႆႈထႅမ် ၵူၼ်းမိူင်းတႃႇ 3 ၵေႃႉ ဢၼ်ပဵၼ်ၽေးၵိုင်ႉၵၢင်ႉ ထေႃႈၵႃးပိၼ်ႈ မိူဝ်ႈၽွင်းပၢႆႈပၢင်တိုၵ်း ၼႂ်းၵႄႈ SSPP/SSA တင်း RCSS ပိုတ်းယိုဝ်းၵၼ် တီႈႁိမ်း ဝၢၼ်ႈၼွင်လႅဝ် ဢိူင်ႇႁူဝ်ၶၢႆး ၸေႈဝဵင်းမိူင်ၵိုင် ၊ ၵူၼ်းမိူင်းတူၵ်းၸႂ် ဢွၼ်ၵၼ်ပၢႆႈ လႄႈ ပဵၼ်ၽေးၵိုင်ၵၢင်ႉ ထေႃႈၵႃးပိၼ်ႈသေ ၼၢင်းယိင်း 3 ၵေႃႉ လႆႈမၢတ်ႇၸဵပ်း ၶိုၼ်ႈႁူင်းယႃ ယူတ်းယႃတူဝ် ဝႆႉယူႇ ။ . မႄႈထဝ်ႈၼူႉ ဢႃႇယူႉ 86 ပီႊ ဢၼ်တိူဝ်ႉမၢတ်ႇၸဵပ်းႁႅင်းၼၼ်ႉ ၵွပ်ႈတေလႆႈၽႃႇတတ်း ၼႆလႄႈ ယူႇတီႈ ငဝ်ႈငုၼ်း SSPP/SSA လႆႈၸွႆႈထႅမ် ၵႃႈယႃႈယႃ တႃႇငိုၼ်း 20 သႅၼ်ပျႃး ၊ လိူဝ်ၼၼ်ႉ ၵူၼ်း မိူင်း ဢၼ်ယူတ်းယႃတူဝ်ဝႆႉယူႇ တီႈႁူင်းယႃမိူင်းၵိုင်ၼၼ်ႉၵေႃႈ လႆႈၸွႆႈထႅမ် ၼိုင်ႈၵေႃႉ 5 သႅၼ်ပျႃး ဝႃႈၼႆ ။ ၸဝ်ႈႁၢၼ်ၽုင်းႁၢၼ် ၽူႈၶၢၼ်ပၢၵ်ႇ လၢတ်ႈဝႃႈ – ၵွပ်ႈလႆႈႁူႉငိၼ်းဝႃႈ မႄႈထဝ်ႈမွၼ်ႇၼူႉႁဝ်းၶႃႈ ၵေႃႉဢၼ်လႆႈပဵၼ်ၽေးၵိုင်ႉၵၢင်ႉ ၽွင်းပၢႆႈၽေးပၢင်တိုၵ်းၼၼ်ႉ တိူဝ်ႉမၢတ်ႇၸဵပ်းႁႅင်း တေလႆႈ ၶဝ်ႈႁွင်ႈၽႃႇတတ်းၼႆလႄႈ ယူႇတီႈငဝ်ႈငုၼ်းႁဝ်းၶႃႈၵေႃႈ လႆႈၸွႆႈထႅမ်ငိုၼ်းတွင်း ၵႃႈယႃႈယႃ တႃႇ 20 သႅၼ် ၊ လိူဝ်ၼၼ်ႉၵေႃႈၼၢင်းယိင်းထႅင်ႈသွင်ၵေႃႉ ဢၼ်ယူတ်းယႃတူဝ်ဝႆႉ ယူႇတီႈ ႁူင်း ယႃမိူင်းၵိုင်ၼၼ်ႉ တိူဝ်ႉႁူဝ်တႅၵ်ႇ လွၵ်ႈၵူၺ်းဢိတ်းဢွတ်း လႄႈ ယူႇတီႈ ႁဝ်းၶႃႈ လႆႈၸွႆႈထႅမ် ၵႃႈယႃႈယႃ ၼိုင်ႈၵေႃႉ 5 သႅၼ်ပျႃးၵႂႃႇ ဝႃႈၼႆ ။ . သိုပ်ႇလၢတ်ႈထႅင်ႈဝႃႈ ဢၼ်ၼႆႉတႄႉ မၼ်းၵေႃႈဢမ်ႇၸႂ်ႈဢီႈသင် မၼ်းပဵၼ်ပိူင်ၵၢၼ်ဢၼ်ႁဝ်း ဝူၼ်ႉတေႃႇထိုင်ၵူၼ်းမိူင်းႁဝ်း လႆႈတုၵ်ႉလႆႈယၢၵ်ႈသေ ၸွႆႈထႅမ်မႃးယူႇတႃႇသေႇၸိူဝ်းၼၼ်ႉၵူၺ်း ဢမ်ႇၸႂ်ႈဝႃႈႁဝ်းႁူႉၸၵ်းၵၼ် ပဵၼ်ပီႈၼွင်ႉၵၼ်လႄႈ ၸွႆႈဢမ်ႇၸႂ်ႈ တိုၼ်းပဵၼ်ပိူင်ႁဝ်းၶႃႈ ဢၼ် ယၢမ်ႈၸွႆႈထႅမ်ၵူၼ်းမိူင်း ၵႃႈပူၼ်ႉမႃးၵေႃႈ လွင်ႈၸွႆႈထႅမ်ၵူၼ်းမိူင်းၼႆႉ ႁဝ်းၶႃႈတိုၼ်း ႁဵတ်းသၢင်ႈ မႃးယူႇ ဝႃႈၼႆ ။ မိူဝ်ႈဝၼ်းထီႉ 20 လိူၼ် September 2021 သိုၵ်း RCSS တင်းသိုၵ်း SSPP/SSA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၼွင်လႅဝ် ဢိူင်ႇႁူဝ်ငၢႆး လႄႈ ၵူၼ်းမိူင်းဢွၼ်ၵၼ်ပၢႆႈၽေးပၢင်တိုၵ်းသေ လႆႈပဵၼ် ၽေးၵိုင်ႉၵၢင်ႉ ထေႃႈၵႃးပိၼ်ႈတီႈ တၢင်းၽေ ႁူဝ်ၶၢႆး လႄႈ ၶူဝ်သႃးတေ ဢၼ်မီးႁိမ်း ပၢင်ႇၵေႇတူႉ ၸေႈဝဵင်းမိူင်းၵိုင် ၼၢင်းယိင်း သၢမ်ၵေႃႉ လႆႈတိူဝ်ႉမၢတ်ႇၸဵပ်း မႄႈထဝ်ႈၵေႃႉၼိုင် မၢတ်ႇၸဵပ်း ႁၢဝ်ႈႁႅင်းသေ လႆႈသူင်ႇယူတ်းယႃတူဝ် တီႈဝဵင်းလူင် တူၼ်ႈတီး ဝႃႈၼႆ ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-09-22T17:32:50

https://ssppssa.org/2021/09/%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%a2%e1%80%b1/

ၽႅၼ်ႇလိၼ်ဝႆတီႈမိူင်း ဢေႃးသတေးရီးယႃး (Australia) မီးႁႅင်း ရိတ်ႇၶျႃႇသၵေး 6 တီႇၵရီႇ

SSPP/SSA 22.09.2021 ၽႅၼ်ႇလိၼ်ဝႆဢၼ်မီးႁႅင်း ရိတ်ႇၶျႃႇၸၵေး 6 တီႇၵရီႇ ၶဝ်ႈၼႂ်းပိုၼ်းၽႅၼ်ႇလိၼ်ဝႆႁၢဝ်ႉႁႅင်း တီႈၼႂ်းမိူင်းဢေႃးသတေးရီးယႃးၼၼ်ႉ ပဵၼ်ၵႂႃႇတီႈဝဵင်း မႄးပူင်း မိူဝ်ႈၼႆႉ ဝၼ်းထီႉ 22 ဝၼ်း September 2021။ ၽွင်းလူင်မိူင်းဢေႃးသၸေးရီးယႃး သၵွတ်ႉသ်မေႃႇရီႇသိၼ်ႇ ဢၼ်ၽႅဝ်ဝႆႉမိူင်း ဢမေႇရိဢၼ်ၼၼ်ႉ လၢတ်ႈဝႃႈ“ ပႆႇမီးလွင်ႈတိူင်ႇလၢတ်ႈမႃးဝႃႈ မီးၵူၼ်းမၢတ်ႇၸဵပ်းႁၢဝ်ႈႁႅင်းၼႆ တေလႆႈဝႃႈပဵၼ် ၶၢဝ်ႇလီတႄႉတႄႉယူႇ“ ဝႃႈၼႆ။ ယွၼ်ႉၽွၼ်းၸႃႉၽႅၼ်ႇလိၼ်ဝႆလႄႈ ႁိူၼ်းယေးၵမ်ႈၽွင်ႈဢၼ်မီးၼႂ်းဝဵင်းၼၼ်ႉ လႆႈလူႉလႅဝ်ၼမ် မိူင်းဢၼ်မီးႁိမ်းႁွမ်းၸိူဝ်းၼၼ်ႉၵေႃႈ မီးလွင်ႈၽႅၼ်ႇလိၼ်သၼ်ႇဝႆမိူၼ်ၵၼ် ။ ၽႅၼ်ႇလိၼ်ဝႆၼႆႉ လုၵ်ႉမႃးတီႈ ၽၢႆႇတႂ်ႈလိၼ် 6 လၵ်း ၼႂ်းမိူင်းပိတ်ႉတူဝ်းရီးယႃး၊ ဝဵင်းမၢၼ်သ်းၽီး။ ဝဵင်းဢၼ် ၽႅၼ်ႇလိၼ်သၼ်ႇၼႆႉ မီးၸဵင်ႇႁွင်ႇဝၼ်းဢွၵ်ႇ မိူင်းမႄးပူင်းသေ ယူႇၵႆ 124 လၵ်း လႄႈ ႁႅင်းၽႅၼ်လိၼ်ဝႆ မီးရိတ်ႇၶျႃႇၸၵေး 4 တီႈၵရီႇ ၼႆၶႃႈ။ မိူဝ်ႈပီႊ 1989 ၼၼ်ႉၵေႃႈ တီႈမိူင်းဢေႃးသတေးရီးယႃး၊ ဝဵင်းၼယူးၵႅတ်ႇသ်တႄႇၵေႃႈ ယၢမ်ႈပဵၼ် ၽႅၼ်ႇလိၼ်ဝႆ ႁၢဝ်ႈႁႅင်း ရိတ်ႇၶျႃႇသၵေး 5.6 တီႇၵရီႇ လႄႈ မီးၵူၼ်းလႆႈလူႉတၢႆ 13 ၵေႃႉဝႃႈၼႆ ။ Source : DVB Photo : Credit

['ၵၢၼ်မိူင်း']

2021-09-22T17:08:33

https://ssppssa.org/2021/09/%e1%81%bc%e1%82%82%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%81%e1%82%86%e1%80%b8%e1%80%9a%e1%82%83/

ၼႂ်းပိုၼ်ႉတီႈၼွင်ႁႆးယႃႈ လူဝ်ႇတၢင်းၸွႆႈထႅင်ႈ ၶဝ်ႈၼမ်ႉတၢင်းၵိၼ် လႄႈ ယႃႈယႃႇတၢင်းၼမ်

ၼႂ်းပိုၼ်ႉတီႈၼွင်ႁၢႆးယႃႈ ၸေႈဝဵင်းယွင်ႁူၺ်ႈ လႆႈထုၵ်ႇၵုမ်းၵၵ်းၶင်တီႈႁိူၼ်း Stay at Home ဝႆႉလႄႈ လူဝ်ႇတင်းၸွႆႈထႅမ်ၶဝ်ႈၼမ်ႉတၢင်းၵိၼ် ယႃႈယႃတင်းၼမ် ဝႃႈၼႆ။ ၸုမ်းၵူၼ်းၼုမ်ႇပရႁိတ ဝၢၼ်ႈႁႄးယႃႇ ၵေႃႉၼိုင်ႈလၢတ်ႈဝႃႈ-ပေႃးမီးယူႇ 5 ႁိူၼ်း ၼိုင်ႈႁိူၼ်း လူဝ်ႇတၢင်းၸွႆႈထႅမ်။ ၵွပ်ႈပိူဝ်ႈ တၢင်းပဵၼ်ၸိူဝ်ႉမႅင်း ၶူဝ်ႊဝိသ်ႉ-19 ႁႅင်းလိူဝ် လႄႈ တႃႇတေၵႃႉၶၢႆၶူဝ်းၶွင်ဢၼ်ဢွၵ်ႇၼႂ်းပိုၼ်ႉတီႈၸိူဝ်းၼၼ်ႉၵေႃႈ ဢမ်ႇပဵၼ်ၶၼ်၊ဢမ်ႇပဵၼ်ၵၢၼ် လႄႈ ပၢႆးမၢၵ်ႈမီးၵေႃႈဢမ်ႇမိူၼ်ၸႂ် မီးတၢင်းၼမ် လွင်ႈယူႇသဝ်း လွင်ႈၼိုင်ႈၵိၼ်ယႅမ်ႉၵေႃႈ ပဵၼ်ဢၼ်ၵိၼ်ၼႃႇ ၵူၼ်းဢၼ်ၸပ်း တၢင်းပဵၼ် ၵူဝ်ႊဝိသ်ႉ -19 ၵေႃႈမီးၼမ်လႄႈ လူဝ်ႇယႃႈယႃႇတၢင်းၼမ် ၊ ပိူင်လူင်မၼ်း ဢၼ်လူဝ်ႇသေပိူၼ်ႈတေႉ ပဵၼ်ၶဝ်ႈသၢၼ်၊ၵိူဝ် လႄႈ ယႃႈယႃ ၸိူဝ်းၼႆႉဝႃႈၼႆၶႃႈ။ ”တႄႇလိူၼ် July မႃးၼၼ်ႉ ၸုမ်းၵူၼ်းၼုမ်ႇပရႁိတ ဢၼ်ယူႇသဝ်းၼႂ်း ဝၢၼ်ႈႁႄးယႃႇ ဝၢၼ်ႈပၢင်ပေး လႆႈဢဝ်ငိုၼ်း ၶူဝ်းၶွင်တၢင်းၵိၼ်ယႅမ်ႉ ယႃႈယႃႇ တီႈဢၼ်ၵူၼ်းမိူင်းႁူမ်ႈၵၼ်ၸွႆႈထႅမ် တၢင်းမူတ်း မီးတႃႇသၢင်ႉငိုၼ်း 300 သႅၼ်ပၢႆ ၊ ယူႇတီႈၸုမ်းၵူၼ်းၼုမ်ႇ ပရႁိတ ၵူၼ်းဝၢၼ်ႈႁေးယႃႇ 25 ၵေႃႉ ႁူမ်ႈၵၼ် ဢဝ်ငိုၼ်း 300 သႅၼ်ပၢႆ ၵႂႃႇလူႇတၢၼ်းၸႅၵ်ႇပၼ် ၵူၼ်းတူၵ်းတၢင်းယၢပ်ႇၽိုတ်ႇ ဢိၵ်ႇပႃး ၵူၼ်းၸိူဝ်း ဢၼ်မီးယူႇ ႁိမ်းႁွမ်းဝၢၼ်ႈၸိူဝ်းၼၼ်ႉ“ ဝႃႈၼႆႉ။ ၼႂ်းပိုၼ်ႉတီႈၼွင်ႁၢႆးယႃႈ ၼၼ်ႉ ဝၢၼ်ႈတင်းမူတ်း မီးယူႇ 200 ဝၢၼ်ႈ လႄႈ “တႃႇတေၸႅၵ်ႈၽေပၼ် ႁႂ်ႈလႆႈၵူမ်ႈထူၼ်ႈလႆႈ ၵူႈဝၢၼ်ႈဝၢၼ်ႈၼၼ်ႉ ဢမ်ႇပဵၼ်လႆႈ လႄႈ ဝၢၼ်ႈၸိူဝ်းဢၼ်လူဝ်ႇထႅင်ႈၵေႃႈ မီးတၢင်းၼမ်“ၼႆ သိုပ်ႇလၢတ်ႈထႅင်ႈ ဝႃႈၼႆ။ ၵွပ်ႈတၢင်းပဵၼ်ၶူဝ်ႊဝိသ်ႉ-19 ၽႄႈတိုၼ်းမႃးႁႅင်းသေ ၵူၼ်းဝၢၼ်ႈ လႆႈယူႇႁိူၼ်းၵုမ်းၵၵ်းၶင်တူဝ် Stay Home တင်းၼမ် ၊ တေဢဝ်လိူၼ် july,25 ဝၼ်းမႃး တေႃႇ ဝၼ်းထီႉ 21 လိူၼ် Setemper 2021 ၼႆႉ ၼႂ်းၸေႈဝဵင်း ယွင်ႁူၺ်ႈ ၵူၼ်းတိတ်းၸပ်းတၢင်းပဵၼ်ၵူဝ်ႇဝိသ်ႉ-19 ၼမ်မႃးႁႅင်း ၊ ၵူၼ်းၸပ်းတၢင်းပဵၼ် မီးမွၵ်ႈ 2936 ၵေႃႉ ၊ ဢၼ်လူႉတၢႆ မီး 100 ၵေႃႉ ဝႃႈၼႆႉ။ မိူဝ်ႈလဵဝ် ဢၼ်ၸပ်းတၢင်းပဵၼ်ၵူဝ်ႊဝိသ်ႉ-19 ယွမ်းလူင်းၵႂႃႇသေတႃႉၵေႃႈ တွၼ်ႈတႃႇလွင်ႈၵိၼ်ယႅမ်ႉ တိုၵ်ႉမီးယၢပ်ႇၽိုတ်ႇယူႇ ဝႃႈၼႆ။ “ၼႃႈၵၢၼ် ဢၼ်မီးၼႂ်းပိုၼ်ႉတီႈ ၸိူဝ်းၼၼ်ႉၵေႃႈ လႆႈၵိုတ်းယင်ႉဝႆႉ ၊ ၶူဝ်းၶွင်ဢၼ်ဢွၵ်ႇၼႂ်းပိုၼ်ႉတီႈၵေႃႈ ဢမ်ႇပဵၼ်သိုဝ်ႉ ပဵၼ်ၶၢႆ လႄႈ တႃႇလွင်ႈၵိၼ်ယႅမ်ႉ ပဵၼ်ဢၼ်ယၢပ်ႇၽိုတ်ႇဝႆႉယူႇ ၊ ၵူၼ်းၸိူဝ်းဢၼ်မႃး တူၺ်းထိုင်ၸိူဝ်းၼၼ်ႉၵေႃႈ ႁိုင်မႃးၸိုင် ၵေႃႈဢမ်ႇၸၢင်ႈမႃးတူၺ်းလႆႈ တႃႇသေႇ ၵွပ်ႈၼႆႉ တႃႇတေၵႄႈလိတ်ႈလႆႈ ၶၢဝ်းႁိုင်ၼၼ်ႉ တၢင်ႇမူႇတၢင်ႇၸုမ်းၵေႃႈ ၶပ်းၶိုင်ပၼ်ယူႇ“ ၵူၼ်းမီးၼမ်ႉၸႂ် ၸေႇတၼႃႈ ၼိုင်ႈၵေႃႉလၢတ်ႈဝႃႈၼႆ။ ပေႃးၽႂ်ၶႂ်ႈၸွႆႈထႅမ် ၵူၼ်းၼႂ်းပိုၼ်ႉတီႈၼွင်ႁၢႆးယႃႈ မိူၼ်ၼင်ႇ ငိုၼ်း၊ လွင်ႈၵိၼ်ယႅမ်ႉ ယႃႈယႃႇ ၸိူဝ်းၼႆႉ လူႇလႆႈတီႈၸုမ်းၵူၼ်းၼုမ်ႇ ပရႁိတ ဢၼ်မီးယူႇၼႂ်းဝၢၼ်ႈႁႄးယႃႇ ဝၢၼ်ႈပၢင်ပေး မၢႆၽူင်း (09428341834 ) ဢမ်ႇၼၼ်ႉၵပ်းသိုပ်ႇ တင်း ၸုမ်းပရႁိတ ၵေႃႈလႆႈ ဝႃႈၼႆ။ Source : Kanbawza Tai News Photo : Credit

['ပၢႆးယူႇလီ']

2021-09-22T17:01:50

https://ssppssa.org/2021/09/%e1%81%bc%e1%82%82%e1%80%ba%e1%80%b8%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%81%bc%e1%80%99%e1%80%ba%e1%82%89%e1%80%90%e1%80%b0%e1%82%88-%e1%81%b5%e1%80%b0%e1%80%90/

ၼႂ်းၸေႈဝဵင်းၼမ်ႉတူႈ ၵူတ်ႇထတ်းႁၼ်မႅၼ်ႈ ၵူၼ်းၸပ်းတၢင်းပဵၼ်ၶူဝ်ႊ ဝိသ်ႉ-19

ဝၼ်းထီႉ 22/09/2021 sspp ssa မိူဝ်ႈဝႃးဝၼ်းထီႉ 21/09/2021 လႆႈၵူတ်ႇထတ်းႁၼ်မႅၼ်ႈ ၵူၼ်းတိတ်းၸပ်းတၢင်းပဵၼ်ၶူဝ်ႊဝိသ်ႉ-19 (20)ၵေႃႉ တီႈၼႂ်းၸေႈဝဵင်းၼမ်ႉတူႈ(ပၢင်ႁၢႆး) ၸေႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ႁူင်းႁဵၼ်းလူင်ပွင်ၸိုင်ႈ ဢလၵ မၢႆ(2) 2ၵေႃႉ၊ဢလၵ မၢႆ(3) 2ၵေႃႉ၊ ၵူၼ်းမိူင်းယဵၼ် ၼၢင်းယိင်း (2)ၵေႃႉ၊ ပၢင်ႁႆး ပွၵ်ႉ(2) 2ၵေႃႉ၊ တီႈဝတ်ႉၵျွင်းသူၺ်ႇမိၼ်ႇတႃႇ သင်ႇၶႃႇၸဝ်ႈ (9)ပႃး ၊ ၵူၼ်းဝၢၼ်ႈ ပၢင်လူင်(1)ၵေႃႉ၊ ပေႃႇတုၼ်း(ကျားစခန်း) (2)ၵေႃႉ ႁူမ်ႈ(20)ၵေႃႉ ဝႃႈၼႆ ။ မိူဝ်ႈလဵဝ် ၵူၼ်းဢၼ်တိတ်းၸပ်းတၢင်းပဵၼ် ၶူဝ်ႊဝိသ်ႉ-19 ၼၼ်ႉ ၽၢႆႇပၢႆးယူႇလီၶဝ်လႆႈဢဝ်ၵႂႃႇဝႆႉဢွင်ႈတီႈ Quarantine Center (လုပ်ငန်းခွင်သင်တန်းကျောင်း) ဢၼ်ပဵၼ်သင်ႇၶႃႇၸဝ်ႈၶဝ်တႄႉ လႆႈၶဝ်ႈ Quarantine Center ယူႇဝႆႉတီႈဝတ်ႉၵျွင်းသူၺ်ႇမိၼ်ႇတႃႇၵူၺ်း ၼႆၶႃႈ။ ၸုမ်းပရႁိတၼႂ်းပၢင်ႁၢႆးၵေႃႉၼိုင်ႈ လၢတ်ႈၼႄႁဝ်းၶႃႈဝႃႈ “ ဢေႃႈၶႃႈ မိူဝ်ႈပူၼ်ႉမႃးၵေႃႈတီႈ ဝတ်ႉၵျွင်းသူၺ်ႇမိၼ်ႇတႃႇ လႆႈၵူတ်ႇထတ်းပၼ်ပွၵ်ႈၵမ်း(1) သင်ၶႃႇၸဝ်ႈတႄႉ တေမီးယူႇ(94)ပႃး ဢၼ်တိတ်းၸပ်းတၢင်းပဵၼ်ၶူဝ်ႊဝိသ်ႉ တေႉမီးယူႇ(46) ပႃးၶႃႈ ဢၼ်ၵိူတ်းထႅင်ႈ (48)ပႃးၼၼ်ႉတေႉ မိူဝ်ႈဝႃးႁဝ်းၶႃႈၶိုၼ်းလႆႈၵူတ်ႇထတ်းပၼ်ထႅင်ႈ ၶိုၼ်းႁၼ်မႅၼ်ႈထႅင်ႈ(9)ပႃးဢေႃႈ သင်ၶႃႇၸဝ်ႈ ဢၼ်တိတ်းၸပ်းတၢင်းပဵၼ် ႁူမ်ႈမီးယူႇ (55)ပႃးၶႃႈ”လၢတ်ႈဝႃႈၼင်ႇၼႆ ။ ပေႃးပဵၼ်ၵူၼ်းဢၼ်တိတ်းၸပ်းၸိူဝ်ႉမႅင်းတၢင်းပဵၼ်ၶူဝ်ႊဝိသ်ႉဢၼ်ႁၢဝ်ႉႁႅင်းတေႉလႆႈဢဝ်ယူတ်းယႃတူဝ်ဝႆႉတီႈႁူင်းယႃ ပၢင်ႁႆး လႄႈ သင်ၸိူဝ်ႉဝႃႈဢမ်ႇၸႂ်ႈတၢင်းပဵၼ် ၶူဝ်ႊဝိသ်ႉသေ ပဵၼ်တၢင်းပဵၼ်တၢင်မဵဝ်း ၸိုင် သူင်ႇပၼ်တီႈႁူင်းယႃ ဝၢၼ်ႈၸၢမ်ၵႂႃႇ ဝႃႈၼႆ ။ Source : Local

['ပၢႆးယူႇလီ']

2021-09-21T16:16:43

https://ssppssa.org/2021/09/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%80%b5%e1%80%95%e1%80%ba%e1%80%b8%e1%80%99%e1%81%a2%e1%82%86%e1%81%b8%e1%80%ad%e1%80%af/

သိုၵ်းမၢၼ်ႈၵဵပ်းမၢႆၸိုဝ်ႈသဵင် လႄႈ တီႈယူႇ ၵူၼ်းသိုဝ်ႉၽူင်း Keypad

SSPP/SSA 21.09.2021 ဝၢႆးသေလၵ်းၽူင်း Mytel ၶွင်ၸုမ်းၶွင်ႇသီႇသိုၵ်းမၢၼ်ႈထုၵ်ႇၺႃး ဢဝ်မၢၵ်ႇပွႆႇ သေယႃႉလႅဝ်ပႅတ်ႈတီႈ ၸေႈဝဵင်းၵျွၵ်ႉမႄးယဝ်ႉ ယူႇတီႈၸုမ်းၶွင်ႇသီႇသိုၵ်းမၢၼ်ႈ ပၼ်ၶေႃႈသင်ႇတီႈၸဝ်ႈလၢၼ်ႉၶၢႆၽူင်း ႁႂ်ႈၸဝ်ႈလၢၼ်ႉၶၢႆၽူင်း ၵဵပ်းသၢႆမၢႆ ၸိုဝ်ႈသဵင် လႄႈ တီႈယူႇၵူၼ်းသိုဝ်ႉၽူင်း ဢၼ်ပဵၼ်ၽူင်း Keypad ဝႃႈၼႆ။ ၵဵဝ်ႇလူၺ်ႈလွင်ႈမၢၵ်ႇတႅၵ်ႇတီႈလၵ်းၽူင်းၼၼ်ႉသေ ယွၼ်ႉဝႃႈ ၵူၼ်းႁၢင်ႈမၢၵ်ႇၼႆႉ ဢဝ်ၽူင်း Keypad သေၸႂ်ႉတိုဝ်း လွၵ်းလၢႆးႁၢင်ႈမၢၵ်ႇ လႄႈ ၸုမ်းသိုၵ်း ၶွင်ႇသီႇသိုၵ်းမၢၼ်ႈၶဝ် ၸွမ်းၸွပ်ႇႁႃသၢႆမၢႆၵူၼ်းယၢမ်ႈသိုဝ်ႉၽူင်း Keypad လႄႈ ႁႂ်ႈၸဝ်ႈလၢၼ်ႉၶၢႆၽူင်းၶဝ် ၵဵပ်းဝႆႉတီႈယူႇ၊ ၸိုဝ်ႈသဵင် လႄႈ မၢႆၽူင်းၵူၼ်းဢၼ်မႃးသိုဝ်ႉၽူင်း Keypad တီႈၼႂ်း​​ၸေႈဝဵင်းၵျွၵ်ႉမႄး ဝႃႈၼႆ။ ဝၢႆးသေလၵ်းၽူင်းထုၵ်ႇၺႃးယႃႉလႅဝ်မိူဝ်ႈဝႃးတၢမ်းၶမ်ႈၼၼ်ႉယဝ်ႉ ၸုမ်းသိုၵ်းၶွင်ႇသီႇသိုၵ်းမၢၼ်ႈ ၶဝ်ၸွမ်းသွၵ်ႈႁႃ တီႈၼႂ်းႁိူၼ်း ၵူၼ်းဢၼ်ထုၵ်ႇၺႃးဢဝ်လိူင်ႈလူၺ်ႈမၢတ်ႈတႃ 505 (ပုဒ်မ ၅၀၅) ဝႆႉ လႄႈ ၵူၼ်းဢၼ်ၶဝ်ထၢင်ႇထိူမ်ၼၼ်ႉယူႇ ဝႃႈၼႆ ။ Source – Lashio Media News

['ၵၢၼ်မိူင်း']

2021-09-21T12:03:22

https://ssppssa.org/2021/09/%e1%80%9c%e1%81%b5%e1%80%ba%e1%80%b8%e1%81%bd%e1%80%b0%e1%80%84%e1%80%ba%e1%80%b8-mytel-%e1%80%90%e1%80%ae%e1%82%88%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%81%b5/

လၵ်းၽူင်း Mytel တီႈၸေႈဝဵင်းၵျွၵ်ႉမႄးထုၵ်ႇၺႃးပွႆႇမၢၵ်ႇ

SSPP/SSA 21.09.2021 မိူဝ်ႈဝႃးဝၼ်းထီႉ 20.09.2021 ၽွင်းယၢမ်းတၢမ်းၶမ်ႈ 6:00 ပၢႆၼၼ်ႉ လၵ်းၽူင်း Mytel တီႈ ၸေႈဝဵင်း ၵျွၵ်ႉမႄး ထုၵ်ႇၺႃးယႃႉလႅဝ်ပႅတ်ႈ။ လၵ်းၽူင်းတီႈ လွႆၸဝ်ႈၶုၼ်လႄႈ တီႈဝၢၼ်ႈၸွႆးၵုၼ်း ထုၵ်ႇၺႃးပွႆႇမၢၵ်ႇယႃႉလႅဝ် လႄႈ ၶူဝ်းၶွင်ၶိုင်ႈၸၢၵ်ႈ မီးလွင်ႈလူႉလႅဝ်တင်းၼမ်။ ၵွပ်ႈလၵ်းၽူင်း လႅဝ်ၵႂႃႇလႄႈ Wifi ဢၼ်ၵဵဝ်ႇၵပ်းတင်း Mytel ၵေႃႈလႆႈၶၢတ်ႈဢမ်ႇလႆႈလႅင်း Internet ဝႃႈၼႆ။ ၵဵဝ်ႇလူၺ်ႈလွင်ႈ မၢၵ်ႇတႅၵ်ႈတီႈလၵ်းၽူင်းၼၼ်ႉသေ ပႆႇႁူႉဝႃႈပဵၼ်ၽူႈလႆၸုမ်းလႆမႃးပွႆႇမၢၵ်ႇယႃႉလႅဝ်ၵႂႃႇ။ Source – Kanbawza Tai News Photo credit- Local

['ၵၢၼ်မိူင်း']

2021-09-20T20:01:18

https://ssppssa.org/2021/09/%e1%81%b6%e1%80%b0%e1%80%9d%e1%80%ba%e1%80%99%e1%82%84%e1%82%88%e1%81%bc%e1%80%99%e1%80%ba%e1%82%89%e1%80%99%e1%80%ad%e1%80%90%e1%80%ba%e1%82%88-%e1%81%bc%e1%82%82%e1%80%ba%e1%80%b8%e1%80%99%e1%80%ad/

ၶူဝ်မႄႈၼမ်ႉမိတ်ႈ ၼႂ်းမိူင်းမိတ်ႈ ၾူၼ်တူၵ်းႁႅင်းၼမ်ႉထူမ်ႈၶူဝ်လႆႈလူႉလဵဝ်

ဝၼ်းထီႉ 20/09/2021 sspp ssa ဢၼ်ပဵၼ်ၼမ်ႉၸၢပ်ႈၵၼ် တီႈၶူဝ်ၼမ်ႉမိတ်ႈ ၸေႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ တီႈဝၢၼ်ႈ မျိတ်ႉသူင်ႇ တင်း ဝၢၼ်ႈၼၢင်းပၢၼ်းၼၼ်ႉ မိူဝ်ႈၼႆႉ ဝၼ်းထီႉ 20 လိူၼ် September ပီႊ 2021 ယၢမ်းၵၢင်ၼႂ် ယွၼ်ႉၾူၼ်တူၵ်းႁႅင်း လႄႈ ၼမ်ႉထူမ်ႈၶူဝ်သေ ၶူဝ်လႆႈလူႉလႅဝ်ပႃးၵႂႃႇၸွမ်းၼမ်ႉ ဝႃႈၼႆ ။ ၶူဝ်ၼႆႉ ပဵၼ်ၶူဝ်ဢၼ်ၸၢပ်ႈၵၼ်တင်း တီႈဝၢၼ်ႈမျိတ်ႉသူင် သဵၼ်ႈတၢင်းၵႂႃႇမေႃႇၶမ်း လႄႈ တၢင်းၵႂႃႇၽုၵ်ႈသွမ်ႈႁႆႈ/ၼႃး ၊ ၽၢႆႇႁွင်ႇ သမ်ႉပဵၼ်ၼမ်ႉသူၺ်ႇလီႇ ၊ ၽၢႆႇတၢင်းၸၢၼ်း ပဵၼ်ၼမ်ႉမိတ်ႈ လႄႈ ၼမ်ႉမၢဝ်း မႄႈၼမ်ႉသွင်ဢၼ် ဢိၵ်ႇတင်း မႄႈၼမ်ႉသူၺ်ႇလီႇ ဢၼ်မႃးၸပ်ႈၵၼ် တီႈၶူဝ် ႁူဝ်ၼမ်ႉၼႆႉ ၵွပ်ႈၽူၼ်တူၵ်းႁၢဝ်ႈႁႅင်းလိူဝ်သေ ဢဝ်ၶူဝ်လႆႈလူႉလႅဝ်လွင်ႈၵႂႃႇၸွမ်းၼမ်ႉ မိူဝ်ႈၼႆႉ ဝႃႈၼႆ။ မႄႈၼမ်ႉ သူၺ်ႇလီႇလုၵ်ႉတၢင်းၽၢႆႇႁွင်ႇမႃး လႄႈၼမ်ႉမိတ်ႈ တင်းၼမ်ႉမၢဝ်း ဢၼ်လုၵ်ႉတၢင်း ၽၢႆႇၸၢၼ်း မႃးၼၼ်ႉ လႆႈဝႃႈ မႄႈၼမ်ႉသၢမ်ၵႄးမႃးၸၢပ်ႈၵၼ် သမ်ႉပဵၼ်ၼမ်ႉၼွင်းလူင် ဢဝ် ၶူဝ်လႆလွင်ႈ ၵႂႃႇၸွမ်းၼမ်ႉပႅတ်ႈ ဝႃႈၼႆ။ တၢင်းယၢဝ်းၶူဝ်ၸိူၵ်ႈၼႆႉ မီး 750 သွၵ်ႈ ၊တၢင်းၵႂၢင်ႈမီး 9 သွၵ်ႈ၊ တၢင်းသုင် မီး 12 သွၵ်ႈ ၶူဝ်ၼႆႉ ယူႇၵႆဝႆႉ တၢင်းဝဵင်းမိူင်းမိတ်ႈမွၵ်ႈ 18 လၵ်းၼၼ်ႉ ဝႃႈၼႆ။ တႄႇမိူဝ်ႈဝၼ်းထီႉ 18.09.2021 ၼၼ်ႉ ၵွပ်ႈၾူၼ်တူၵ်းထပ်းၵၼ် ၼႂ်းၶၢဝ်းတၢင်းသွင်ဝၼ်း လႄႈ ၼမ်ႉၶိုၼ်းမႃးႁႅင်း ၶူဝ်လႆႈလူႉလႅဝ်ၵႂႃႇ၊ဝၢၼ်ႈဢၼ်မီးၼႂ်းဝဵင်းၸိူဝ်းၼၼ်ႉၵေႃႈ ၼမ်ႉလႆႈလူၵ်ႈၶဝ်ႈထိုင်ၼႂ်းဝၢၼ်ႈ ၼႆၶႃႈ။ source – DVB news

['ၶၢဝ်ႇၵူႈလွင်ႈလွင်ႈ']

2021-09-17T21:14:41

https://ssppssa.org/2021/09/%e1%80%90%e1%80%ae%e1%82%88%e1%80%9c%e1%82%85%e1%81%bc%e1%80%ba%e1%80%9c%e1%80%ad%e1%81%bc%e1%80%ba%e1%80%91%e1%82%86%e1%80%b8-%e1%80%9c%e1%82%84%e1%82%88-%e1%80%99%e1%81%a2%e1%81%bc%e1%80%ba%e1%82%88/

တီႈလႅၼ်လိၼ်ထႆး လႄႈ မၢၼ်ႈ တီႉၺွပ်းလႆႈယႃႈမဝ်းၵမ်တၢင်းၼမ်

2021-09-17 ssppssa တီႈလႅၼ်လိၼ် မိူင်းထႆးလႄႈမိူင်းမၢၼ်ႈ တိတ်းၸပ်းၵၼ် ပိုၼ်ႉတီႈမႄႈဢၢႆႇ ဝဵင်းၵဵင်းမႆႇ တီႈၼိုင်ႈ မီးၵူၼ်းတေႃႉသူင်ႇယႃႈမဝ်းၵမ် လႄႈ ၽူႈမီးပုၼ်ႈၽွၼ်းၽၢႆႇတပ်ႉပၢႆႉလႅၼ်လိၼ်ထႆးၶဝ် ပိုတ်းယိုဝ်းၵၼ်​​သေ တီႉၺွပ်းလႆႈပႃးယႃႈမဝ်းၵမ်တင်းၼမ် တေမီးယူႇမွၵ်ႈ 11 လၢၼ်ႉပၢႆ ဝႃႈၼႆ ။ ၼႂ်းပိုၼ်ႉတီႈ သၢမ်ၸဵင်ႇၶမ်း မိူင်းထႆး၊မိူင်းမၢၼ်ႈ လႄႈ မိူင်းလဝ်းတိတ်းၸပ်းၵၼ်ၼၼ်ႉ မီးယႃႇမဝ်းၵမ် ဢၢၼ်ႇႁူဝ်လၢၼ်ႉမၼ်း သူင်ႇၶဝ်ႈၼႂ်းမိူင်းထႆး ဢမ်ႇထၢတ်ႇဢမ်ႇဝၢႆး ယူႇတီႈၸဝ်ႈၼႃႈတီႈ ပလိပ်ႈၽူႈမီးပုၼ်ႈၽွၼ်း ၶဝ်​​ၵေႃႈလႆႈၸွမ်းပိၵ်ႉဢိုတ်း တီႉၺွပ်းႁႄႉႁၢမ်ႈလွင်ႈ ၵူၼ်းတေႃႉတၢင်ႇသူင်ႇ ယႃႈမဝ်းၵမ် သေ မီးလွင်ႈပိုတ်းယိုဝ်းၵၼ် ၼႂ်းဝၼ်းထီႉ 16 လိူၼ် September ယၢမ်းၵၢင်ၼႂ် (2) မူင်း ဝႃႈၼႆ။ တီႈဝဵင်းၵဵင်းမႆႇ ပိုၼ်ႉတီႈမႄႈဢၢႆႇ မီးၵႃးဢွၼ်ႇသွင်လမ်းၶဝ်ႈမႃးသေ ၽူႈမီးပုၼ်ႈၽွၼ်းလမ်းၸွမ်း ၸွမ်းတၢင်းလင် ၵႃးသွင်လမ်း ​​တေႃႇ​​ပေႃးထိုင်ၼိူဝ်ၵႂႃႇသဵၼ်ႈတၢင်းလူင်​​ မိူဝ်ႈၽႅဝ်ၵႂႃႇၼၼ်ႉ သွင်ၽၢႆႇလႆႈမီးလွင်ႈပိုတ်းယိုဝ်းၵႂႃႇၼႆ ၽၢႆႇၽူႈမီးပုၼ်ႈပလိပ်ႈထႆးၶဝ်ဢွၵ်ႇၶဝ်လၢတ်ႈဝႃႈၼႆ။ “ယွၼ်ႉၵႃးလမ်းၼၼ်ႉ ဢမ်ႇၶၢမ်ႇပၼ်ၽူႈမီးပုၼ်ႈၶဝ် ၵူတ်ႇထတ်းလႄႈ လႆႈပဵၼ်လွင်ႈ ပိုတ်းယိုဝ်းၵၼ် တီႈၼိူဝ်တၢင်းလူင်သေ ၵႃးလမ်းၼၼ်ႉ တူၵ်းဢွၵ်ႇၵႂႃႇၼွၵ်ႈတၢင်း ၵေႃႉၼိုင်ႈထုၵ်ႈၺႃးယိုဝ်းလူႉတၢႆၵႂႃႇ၊ထႅင်ႈၵေႃႉၼိုင်ႈသမ်ႉ လႆႈထုၵ်ႇၺႃးၺွပ်း တူဝ်ဝႆႉၼႆ ၸဝ်ႈၼႃႈတီႈပလိပ်ႈထႆးၽူႈမီးပုၼ်ႈၽွၼ်း” ၶဝ်လၢတ်ႈ ဝႃႈၼႆ ။ ဢၼ်ပလိၵ်ႈထႆးၶဝ်တီႉၺပ်းလႆႈၺွပ်းလႆႈယႃႈမဝ်းၵမ် ပွၵ်ႈၼႆႉ တၢင်းၼမ် 5 လၢၼ်ႉ၊ မဵဝ်းယႃႇမဝ်းၵမ် WY 999 ဝႃႈၼႆ ။ မိူဝ်ႈဝၼ်းထီႉ 13 လိူၼ် September ၼၼ်ႉ​​ၵေႃႈ တီႈမိူင်းသီႇပူႇလီ ၵႃးဢၼ်တေႃႉတၢင်ႇ ယႃႈမဝ်းၵမ် ႁေႃႈပႆ လႄႈ ယူႇတီႈၽူႈမီးပုၼ်ႈၽွၼ်းၽၢႆႇၵူတ်ႇထတ်းယႃႈမဝ်းၵမ် တင်း ပလိၵ်ႈ လမ်းၸွမ်းၽၢႆလင်သေ တီႉၺွပ်းလႆႈယႃႈမဝ်းၵမ် 5လၢၼ်ႉ4သႅၼ်ပၢႆ ထုၵ်ႇၺႃးပလိၵ်ႈၶဝ် တီႉၺွပ်းလႆႈတီႈ ၼႂ်းၵၢင်ဝဵင်း ၼၼ်ႉ ဝႃႈၼႆ ။ “မိူၼ်ၼင်ႇတီႈလဵဝ် ၼႂ်းမိူင်းၵေႃႈ ယွၼ်ႉယႃႈမဝ်းၵမ်ပိုၼ်ၽေႈလၢမ်းၼမ်လိူဝ်မႃးႁႅင်း ဝၢႆးလင်မႃး တိုၼ်းတေသိုပ်ႇႁႃၺွပ်း ၵူၼ်းၵႂႃႇယူႇ။ ၼင်ႇႁိုဝ် ပေႃးတေလႆႈတီႉၺွပ်းလႆႈ ယႃႈမဝ်းၵမ်တၢင်း ၼမ်ၼၼ်ႉ ယူႇတီႈၵူၼ်းတၢင်းၼမ်ပၼ်ၶၢဝ်ႇႁဝ်းၸိုင် တေမီးငိုၼ်းသူးငိုၼ်းလၢပ်ႈ ယူႇၼႆ” ၸဝ်ႈၼႃႈတီႈၶဝ်သိုပ်ႇလၢတ်ႈၵႂႃႇၼင်ႇၼႆ။ တေႃႈလဵဝ်မိူင်းထႆးပွတ်းၸၢၼ်း​​ၵေႃႈ ၸုမ်းၵႃႉယႃႈမဝ်းၵမ် လႄႈ ဢၼ်ၵဵဝ်ၶွင်ႈယႃႈမဝ်းၵမ် တီႉၺွပ်းလႆႈမီးယူႇမွၵ်ႈ ၼိုင်ႈလၢၼ်ႉ (1လၢၼ်ႉ)ပၢႆ ။ ​​ပေႃးၼပ်ႉမိူဝ်ႈလဵဝ်ဝႃႈ သၢင်ႉငိုၼ်းထႆး မွၵ်ႈသိပ်းဢဵတ်းလၢၼ်ႉပၢႆ ၼႆယူႇ ။ ၼႂ်းပိုၼ်ႉတီႈသၢမ်ၸဵင်ႇၶမ်းၼၼ်ႉ ၸုမ်းၵႃႉယႃႈမဝ်းၵမ် ၶဝ်ႁဵတ်းဢွၵ်ႇယႃႈမဝ်းၵမ် ၼမ်လိူဝ်သေမိူဝ်ႈဢွၼ်ႇတၢင်း ၸူဝ်ႈၶၢဝ်းတၢင်းပဵၼ်ၶူဝ်ႊဝိသ်ႉ-19 ၼႆႉ ၶဝ်ၵႆႉဢဝ်သူင်ႇၶဝ်ႈၼႂ်းမိူင်ထႆးယူႇၼႆ ၶၢဝ်ႇပိုၼ်ႉတီႈၼႂ်းမိူင်းထႆးၵေႃႈ ဢွၵ်ႇဝႆႉဝႃႈၼင်ႇၼႆ ။ လုမ်းပၢင်ၵုမ်လူင်ၸၢတ်ႈၸိုင်ႈလုမ်ႈၾႃႉ ၵဵဝ်ႇလူၺ်ႈလွင်ႈၽိတ်းၾိင်ႈ (UNODC) လၢတ်ႈဢွၵ်ႇၶၢဝ်ႇဝႃႈ -ပီၼႆႉ ၼႂ်းမိူင်းမၢၼ်ႈပဵၼ်ဢၼ်ထုၵ်ႈဢွၵ်ႇယႃႇမဝ်းၵမ် ၼမ်မႃးလိူဝ်​​သေၵူႈပီၼႆ လႆႈႁၼ်လိၵ်ႈငၢၼ်းၵူႈပီႈသေ ၵူၼ်းၼႂ်းပိုၼ်ႉတီႈ လႆႈႁၼ်ဝႃႈ ဢၼ်ႁဵတ်းဢွၵ်ႇယႃႇမဝ်းၵမ်ၵေႃႈ လႆႈႁၼ်ၸႂ်ႉတိုဝ်းပႃး ထၢတ်ႈသၢၼ်ၶႄးမီး (ဓာတု) သေႁဵတ်းဢွၵ်ႇၵမ်ၼမ် ဝႃႈၼႆ။ Source Credit. VOA

['ယႃႈမဝ်းၵမ်']

2021-09-17T13:49:36

https://ssppssa.org/2021/09/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%82%86%e1%80%b8%e1%80%95%e1%80%bd%e1%80%90%e1%80%ba%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%81%b5%e1%80%b0%e1%81%bc/

မိူင်းထႆးပွတ်းၸၢၼ်း ၵူၼ်းမိူင်းမၢၼ်ႈဢၼ်ၶၢႆႇၵၢတ်ႇဢွၼ်ႇၵမ်ႇၽွင်ႈ ၸပ်း Coivd-19

မိူင်းထႆးပွတ်းၸၢၼ်း ဢၼ်ပဵၼ်ၸေႈဝဵင်း Nakhon Si Thammarat ၊ ဝဵင်းပႃႇၽၼၢမ် ၼႂ်းၵၢတ်ႇလူင်ပႃႇဝၢၼ် ၵူၼ်းမိူင်းမၢၼ်ႈလႄႈ ၵူၼ်းမိူင်းထႆး မီးမွၵ်ႈ 800 ပၢႆ ဢၼ်ၶၢႆၵၢတ်ႇဢွၼ်ႇႁဵတ်းၵိၼ်ၵၢၼ်ၸိူဝ်းၼၼ်ႉ လႆႈၵူတ်ႉထတ်းတူၺ်း လႆႈႁၼ်တိၵ်းၸပ်း Coivd-19 တင်းၼမ် သေ ပွၵ်ႈဢၼ်မီးႁိမ်းႁွမ်းၸိူဝ်းၼၼ်ႉၵေႃႈ မိူဝ်ႈဝႃး လႆႈထုၵ်ႈ ဢိုတ်းပိၵ်ႉ ႁဵတ်း Lock down ဝႃႈၼႆ။ လူင်ပွင်ၸိုင်ႈမိူင်းသိုပ်ႉလၢတ်ႈဝႃႈ- ၼႂ်းမိူင်းထႆး ပေႃးၵဵဝ်ႈလွင်ႈ Covid-19 ၼႆႉဢၼ်ပၼ်ႁႄႇႁၢမ်ႈၵၼ်ၵေႃႈ ပေႃးယွမ်ႈယွမ်းလူင်းသေ လူဝ်ႇႁဵတ်းၵၢၼ်ပၢႆးမၢၵ်ႈမီးၽႂ်မၼ်း ၼႂ်းၵၢတ်ႇလူင် ပၢၼ်ဝၢၼ် ၸေႈဝဵင်း Nakhon Si Thammarat ဝႃႈၼႆႉ။ ၵဵဝ်ႈလူၺ်ႈလွင်ႈၼႆသေ ၼႂ်းၸေႈတွၼ်ႈပႃႇၽၼၢမ် ၶွၼ်ႈသၢႆး လူဝ်ႇမႃၼီ Mr.Kwanchai Rodmanee လၢတ်ႈဝႃႈ -“တီႈလဵဝ် ဢၼ်လႆႈတိၵ်းၸပ်းၵႂႃႇ တၢင်းၼမ်ၵေႃႈ ယွၼ်ႉပိူဝ်ႈ ၵူၼ်းဢၼ်ၶၢႆၵၢတ်ႇ ၊ၵူၼ်းမႃးႁဵတ်းၵၢၼ်ၼႂ်းၵၢတ်ႇ မီး ၊ ၵူၼ်းဢၼ်မႃးၸၢႆႇ ၵၢတ်ႇၵေႃႈ မီးၼမ်ၼႃႈလႄႈ ၸၢင်ႈလႆႈတိၵ်းၸပ်းၵႂႃႇႁႅင်းလိူဝ် ၵွပ်ႈတၢင်းပဵၼ်ၼႆ ဢမ်ႇလႆႈႁၼ်လီလီလႄႈ ၵူၼ်းဢၼ်မႃးၸၢႆႇၵၢတ်ႇ မိူဝ်းၶိုၼ်းၸပ်းပႃး ၵူၼ်းႁိူၼ်းပႃး ။မိူဝ်ႈလဵဝ်တေႉ ဢၼ်ၸၢမ်ၵၢတ်ႇလူင် ပွၵ်ႈၸိူဝ်းၼၼ်ႉ ၵေႃႈလႆႈထုၵ်ႈပိၵ်ႉဢိုတ်းဝႆႉသေ ၶဝ်ၸွႆးပၼ်ၶဝ်ႈၼမ်တၢင်းၵိၼ်ပႃး “လၢတ်ႈၵႂႃႇပႃးဝႃႈၼႆ။ ၽူႈၶဝ်ႈပႃးဢဝ်ပုၼ်ႈၽွၼ်ႈၶဝ်ႈႁၢပ်ႇၵၢၼ် ၼႂ်းၸုမ်းၽၢႆႇပၢႆးပၢႆၺႃႇ လႄႈ ၽၢႆတွၼ်ႈလိၼ်ၶိုၼ်ႈယႂ်ႇၼႂ်းမိူင်းထႆးပွတ်းၸၢၼ်းဢူးမိၼ်းဢူး လၢတ်ႈဝႃႈ -မိူဝ်ႈၼႂ်းၸူဝ်ႈဝၼ်းၼႆႉ ၽၢႆႇပၢႆးယူႇလီမိူင်းထႆးဢွၵ်ႇၶၢဝ်ႇဝႆႉ ၵူၼ်းဢၼ်တိၵ်းၸပ်းတၢင်းပဵၼ်ၵေႃႈယွမ်းမႃး လႆႈႁၼ်ဝႃႈၼၼ်ႉ ၵူၼ်းဢၼ်ၸပ်းတၢင်းပဵၼ်ဢမ်ႇၵႂႃႇ ႁူင်းယႃႇ၊ဢမ်ႇၵႂႃႇသႅင်ႇယႃႇယႃ ယူႇတီႈႁိူၼ်းသေ ယူပ်းယႃႇႁၢင်းၵူၺ်းၵေႃႈမီး ႁဵတ်းၼၼ်ႉ ၽၢႆႇမေႃယႃႇထႆးၶဝ် လႆႈၵူတ်ႉထတ်းမိူဝ်ႈလႂ်ၵေႃႈ လႆႈႁၼ်ၸိူဝ်ႉမႅင်း ၼမ်မႃးထႅင်ႈ ဢၼ်ဢမ်ႇပႃးၼႂ်းၸႃႇလၢၼ်းၵူၼ်းတိၵ်းၸပ်းၵေႃႈမီး“ ဝႃႈၼႆႉ။ “တီႈလဵဝ်ၵေႃႈ ၵူၼ်းဢၼ်တိၵ်းၸပ်းၸိူဝ်ႉမႅင်းCovid-19ၼၼ်ႉ ၵိုတ်းၼိုင်ႈပၢၵ်ႈပၢႆ ၵူၺ်း။ၼႂ်းၶၢဝ်းတင်းသွင်သၢမ်ၼႆႉ ၵူၼ်းဢၼ် လူႉတၢႆလႄႈ ၵူၼ်းဢၼ်တိၵ်းၸပ်းၵိုတ်းမွၵ်ႈ 15,000 ၵူၺ်း။ ယွၼ်ႉ ၼၼ်ႉသေ ဢၼ်တိၵ်းၸပ်းတၢင်းၼွၵ်ႈၵေႃႈ မီးတၢင်းၼမ် ။ၸိူဝ်းၼၼ်ႉ ၼႂ်းၸလၢၼ်းမၼ်း ဢၼ်တီႈႁူင်းၽၢႆႇႁူင်းယႃႇလူင်ၸိုင်ႈထႆး ၵူတ်ႉထတ်းပၼ်ၸိူဝ်းၼၼ်ႉ ႁဵတ်းပၼ် Rapid Test ဢၼ်ၶဝ်ၸႅတ်ႈပၼ် ၵေႃႈပႂ်ႈပႃး။ ပေႃးၸႅတ်ႈတေႉတေႉ ၼႆႉ ၵူၼ်းဢၼ်တိၵ်းၸပ်းမီးတၢင်းၼမ်။ မိူဝ်ႈလဵဝ်တေႉ ၸႅတ်ႈတူၺ်းမိူဝ်ႈလႂ် ၵေႃႈႁၼ်ယူႇတိၵ်းတိၵ်း“ ဝႃႈၼႆႉ။ မိူဝ်ႈလဵဝ် မိူင်းဢၼ်တိၵ်းၸပ်းၸိူဝ်ႉမႅင်း Covid-19 မီးယူႇၵေႃႈ ၽၢႆႇပၢႆးယူႇလီမိူင်းထႆး ပႃးၼႂ်းမိူင်းႁူမ်ႈတုမ်မိူင်းမၢၼ်ႈ ၼႆႉ ၸွင်ႈတေႁပ်ႇၵူၼ်းၼွၵ်ႈမိူင်းၶိုၼ်း မႃးၶိုၼ်းႁဵၼ်းၵၢၼ် တေလႆႈၸွမ်းလိၵ်ႈမိူင်းဢၼ်တူၵ်းလူင်း ၵၼ် တေဝႆႉၵူၼ်းႁဵတ်းၵၢၼ် တႃႇ3 ၸုမ်းသေ တေႇလႆႈႁဵတ်းၵၢၼ်ၶိုၼ်းလႆႈယဝ်ႉ“ လူင်ပွင်ၸိုင်ႈမိူင်ႈထႆးလၢတ်ႈဝႃႈၼႆ။ ၼႂ်းမိူင်းထႆး ၵူႈဝၼ်းၵူၼ်းဢၼ်တိၵ်းၸပ်းၸိူဝ်ႉမႅင်းတၢင်းပဵၼ် Covid-19 မီးမွၵ်ႈ 1,420,000 ပၢႆ။ ၼႂ်း September ,15 ဝၼ်းၼၼ်ႉၵူၺ်း ၵူၼ်းတိၵ်းၸပ်းမီးမွၵ်ႈ 15000 လႄႈ ဢၼ်လႆႈလူႇတၢႆ ၼပ်ႉတူၺ်းတၢင်းမူတ်း မီးမႃးမွၵ်ႈ 14,700 ပၢႆ ။ၼႂ်းၸိူဝ်းၼၼ်ႉ လႆႈႁူႉဝႃႈ ပဵၼ်ၵူၼ်းမိူင်းမၢၼ်ႈလႆႈတိၵ်းၸပ်းဢၢၼ်ႇႁူဝ်သႅၼ်မၼ်းၵမ်ႈၼမ် ဝႃႈၼႆႉ။ Source News. VOA

['ပၢႆးယူႇလီ']

2021-09-17T07:10:36

https://ssppssa.org/2021/09/%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%82%83%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99/

သိုၵ်း Rcss ယိုဝ်းၵႃးၵူၼ်းမိူင်း တိူဝ်ႉမၢတ်ႇၸဵပ်းႁၢဝ်ႈႁႅင်း

သိုၵ်းRcss ယိုဝ်းၵႃးၵူၼ်းမိူင်း ႁူဝ်ၼႃႈဝၢၼ်ႈႁူးၵွတ်ႈ တိူဝ်ႉမၢတ်ႇၸဵပ်းႁၢဝ်ႈႁႅင်း ၼႂ်း​​ၸေႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ မိူဝ်ႈဝၼ်းထီႉ 16 လိူၼ် September 2021 ယၢမ်း 4:30 တၢမ်းၶမ်ႈၼၼ်ႉ ယူႇတီႈၸုမ်းသိုၵ်း Rcss ယိုဝ်းၵႃးၵူၼ်းမိူင်း ဢၼ်ပဵၼ်ႁူဝ်ၼႃႈဝၢၼ်ႈႁူးၵွတ်ႈ ဢိူင်ႇႁူးသူၼ် ၽွင်းတိုၵ်ႉၵႂႃႇသူင်ႇၵူၼ်းပဵၼ် တီႈႁူင်းယႃ ၶိုၼ်းပွၵ်ႈမႃး တီႈဝၢၼ်ႈၶိုၼ်း မိူဝ်ႈၽွင်းၸမ်​​တေၽႅဝ်ဝၢၼ်ႈၼၼ်ႉ ထုၵ်ႇသိုၵ်း Rcss ယိုဝ်းသႂ်ႇၵႃး ၸိုဝ်ႈႁွင်ႉ လုင်း​​ၵျေႃႇယဵၼ်ႇ ဢႃႇယူႉ 47 ပီႊ ပဵၼ်ႁူဝ်ၼႃႈ ဝၢၼ်ႈႁူးၵွတ်ႈ ၸၢႆးတဵင်း​​ၸေႃႇ ပဵၼ်ၵူၼ်း​​ႁေႃႈၵႃးၸုမ်းၸွႆႈထႅမ် ပရႁိတ ယူႇဝၢၼ်ႈႁူးၵွတ်ႈၼင်ႇၵၼ်တင်းသွင်​​ၵေႃႉ လႆႈတၢင်းမၢတ်ႇၸဵပ်း ႁၢဝ်ႈႁႅင်း သူင်ႇတီႈႁူင်းယႃ ဝဵင်းၵျွၵ်ႉမႄးဝႆႉယူႇ ဝႃႈၼႆ ။ လုင်း​​ၵျေႃႇယဵၼ်ႇ တင်း ၸၢႆးတဵင်း​​ၸေႃႇၼႆႉ ၶႃသွင်​​ၵေႃႉၼႆႉ လႆႈၵႂႃႇသူင်ႇၵူၼ်းဝၢၼ်ႈႁူးၵွတ်ႈ ဢၼ်ယဵပ်ႇၺႃးမၢၵ်ႇ သိုၵ်း Rcss ႁၢင်ႈၵၢင်ဝႆႉ တီႈႁူင်းယႃဝဵင်းၵျွၵ်ႉမႄး​​သေ ဝၢႆးပွၵ်ႈၶိုၼ်းႁိူၼ်းၸမ်​​တေၽႅဝ်ဝၢၼ်ႈ တီႈႁိမ်းပႃႇႁဵဝ်ႈ ၽၢႆႇတူၵ်းဝၢၼ်ႈႁူးၵွတ်ႈၼၼ်ႉ ထုၵ်ႇၸုမ်းသိုၵ်း Rcss ယိုဝ်းသႂ်ႇၵႃး ၶႃသွင်​​ၵေႃႉ လႄႈ လုင်း​​ၵျေႃႇယဵၼ်ႇ တိူဝ်ႉၺႃးၵႂႃႇတီႈ ပွင်ႇၶႃလူင်မၼ်း ဢဝ်လုပ်ႇမၼ်းႁၢၵ်းၵႂႃႇ ယၢမ်းလဵဝ်းၸိူဝ်းပဵၼ် ပီႈၼွင်ႉမၼ်း လႆႈဢွၼ်ၵၼ်ဢဝ်သူင်ႇၵႂႃႇႁူင်းယႃ ဝဵင်းၵျွၵ်ႉမႄးဝႆႉယူႇ ၸၢႆးတဵင်း​​ၸေႃႇ တႄႉဢမ်ႇတိူဝ်ႉၺႃး ဝႃႈၼႆ ။ ၵူၼ်းဢၼ်ၵႂႃႇၸွႆႈထႅမ်ၸွမ်း​​ၵေႃႉၼိုင်ႈ လၢတ်ႈၼႄႁဝ်းၶႃႈဝႃႈ – ” ၸႂ်ႈၶႃႈ​​ဢေႃႈ ၶႃသွင်​​ၵေႃႉၼႆႉပဵၼ်ၵူၼ်းဝၢၼ်ႈႁူးၵွတ်ႈၵူၺ်းၶႃႈ ၶႃသွင်​​ၵေႃႉ ၵႂႃႇသူင်ႇၵူၼ်းမၢတ်ႇၸဵပ်း ဢၼ်ၵႂႃႇယဵပ်ႇၺႃးမၢၵ်ႇသိုၵ်း Rcss ႁၢင်ႈၵၢင်ဝႆႉႁိမ်းဝၢၼ်ႈႁဝ်းၶႃႈၸိူဝ်းၼႆႉ ​​သေ ၶိုၼ်းပွၵ်ႈမႃးတီႈဝၢၼ်ႈၶိုၼ်း မိူဝ်ႈ​​တေထိုင်ဝၢၼ်ႈ ၶဝ်သမ်ႉတင်ႈၸႂ်ပႂ်ႉယိုဝ်းတီႈႁိမ်းပႃႇႁဵဝ်း ၽၢႆႇတူၵ်းဝၢၼ်ႈႁဝ်းၼၼ်ႉ​​ဢေႃႈ ” ဝႃႈၼႆ ။ “မိူဝ်ႈၶႃသွင်​​ၵေႃႉ ၵႂႃႇသူင်ႇၵူၼ်းယဵပ်ႇၺႃးမၢၵ်ႇ​​တီႈႁူင်းယႃၵျွၵ်ႉမႄးယဝ်ႉ ၶိုၼ်းပွၵ်ႈမႃးၼၼ်ႉ ၶႃသွင်​​ၵေႃႉ ​​ၵေႃႈပွင်ႇၶၢဝ်ႇထိုင်ၸူး တီႈၽူႈမီးပုၼ်ႈၽွၼ်း ၽၢႆႇသိုၵ်း Rcss ၶဝ်ယူႇ ၵူၺ်းၵႃႈ ၽိူဝ်ႇၽႅဝ်မႃးတီႈၼၼ်ႈ ႁဵတ်းသင်ၶဝ်ယိုဝ်း​​ၵေႃႈဢမ်ႇႁူႉ ​​တေဝႃႈဢမ်ႇႁူႉ​​ၵေႃႈ ႁဝ်း​​ပေႃးပွင်ႇပၼ်ၶဝ်ယူႇဝႃႈ​​တေမႃးၶိုၼ်းႁိူၼ်းၼႆ ” ပီႈၼွင်ႉၸမ်ၸႂ် လုင်း​​ၵျေႃႇယဵၼ်ႇ လၢတ်ႈၼႄထႅင်ႈၼင်ႇၼႆ ။ တီႈဝၢၼ်ႈႁူးၵွတ်ႈ တင်းဝၢၼ်ႈႁူးသူၼ် ဢိူင်ႇႁူးသူၼ်ၼႆႉမိူဝ်ႈႁၢင်ႈလိူၼ် ​​ဢေႃးၵၢသ်ႉၼၼ်ႉ ယူႇတီႈၸုမ်းသိုၵ်း Rcss ႁွင်ႉႁဵတ်းပၢင်ၵုမ် ၵူၼ်းမိူင်း​​သေ လၢတ်ႈဝႃႈႁၢမ်ႈၵူၼ်းဝၢၼ်ႈၵူၼ်းသူၼ် ​​တေဢမ်ႇလႆႈၶဝ်ႈဢွၵ်ႇၵႂႃႇမႃး ၼွၵ်ႈဝၢၼ်ႈ ​​ပေႃး ​​ပေႃး​​တေၵႂႃႇလႂ် ​​တေလႆႈပွင်ႇၶၢဝ်ႇပၼ် တီႈၽူႈမီးပုၼ်ႈၽွၼ်းၶဝ် ၼႆ​​သေ ဢဝ်သိုၵ်းပႂ်ႉတၢင်းၶဝ်ႈ တၢင်းဢွၵ်ႇဝၢၼ်ႈ​​ဝႆႉ ႁဵတ်းႁႂ်ႈၵူၼ်းမိူင်းပိုၼ်ႉတီႈ ဢမ်ႇမီးသုၼ်ႇထၢင်ႇႁၢင်ႈ ၵႂႃႇမႃးလွတ်ႈလႅဝ်း လႄႈ ​​ၵူၼ်းမိူင်းဢွၼ်ၵၼ်မီးလွင်ႈယၢပ်ႇ ယွၼ်ႉဢမ်ႇၸၢင်ႈၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉဝႃႈၼႆ ။ ယၢမ်းလဵဝ်ပိုၼ်ႉတီႈ ဝၢၼ်ႈႁူးၵွတ်ႈ ဝၢၼ်ႈႁူးသူၼ် ၸိူဝ်းၼႆႉ မီးၸုမ်းသိုၵ်း Rcss ၸုမ်းလဵဝ်ၵူၺ်း ဢၼ်ယူႇဝႆႉ​​သေ ၵုမ်းထိင်းဢဝ်ၼႃႈတီႈပိုၼ်ႉတီႈ ၸိူဝ်းၼႆႉ ဝႆႉယူႇ ။

['သုၼ်ႇလၢႆႈၵူၼ်း']

2021-09-16T20:40:10

https://ssppssa.org/2021/09/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8%e1%81%b6%e1%80%9d%e1%80%ba-%e1%80%90%e1%80%ae/

သိုၵ်းဢိၼ်းတီးယႃးၶဝ် တီႉၺွပ်းလႆႈ ၵူၼ်းဢၼ်ထၢင်ႇထိူမ်ဝႃႈပဵၼ် ၸုမ်းၶွင်ႇသီႇသိုၵ်းမၢၼ်ႈ

Credit. Khit Thit Media သိုၵ်းဢိၼ်းတီးယႃးၶဝ် ၵူတ်ႇထတ်းတီႉၺွပ်းလႆႈ ၵူၼ်းဢၼ်ထၢင်ႇထိူမ်ဝႃႈပဵၼ် ၸုမ်းၶွင်ႇသီႇသိုၵ်းမၢၼ်ႈ 2 ၵေႃႉ တီႈၼႂ်းမိူင်းဢိၼ်းတီးယႃး၊ ၸေႈတွၼ်ႈလွင်ႇတလၢႆႇ ဝႃႈၼႆ ။ မိူဝ်ႈဝႃးဝၼ်းထီႉ 15-September-2021 ၼၼ်ႉ သိုဝ်ႇၶၢဝ်ႇမိူင်းဢိင်းတီးယႃး (Northeast Now) ၶဝ်ဢွၵ်ႇၶၢဝ်ႇဝႆႉဝႃႈ တီႉၺွမ်းလႆႈၵူၼ်းမိူင်းမၢၼ်ႈ (2)ၵေႃႉ တင်းၵွင်ႈၼိုင်ႈလဝ်း တီႈလႅၼ်လိၼ် မိူင်းၶျၢင်း၊ ၸေႈဝႅင်းမတူႇပီႇ လႄႈ မိူင်းဢိၼ်းတီးယႃး၊ မီၸူဝ်ႇရၢမ်ႇ၊ ၸေႈတွၼ်ႈလွင်ႇတလၢႆႇ ဝႃႈၼႆ ။ ၵူၼ်းမိူင်းမၢၼ်ႈ (2) ၵေႃႉၼၼ်ႉ ထုၵ်ႇၺႃးၸုမ်းႁူမ်ႇလူမ်ႈလႅၼ်လိၼ် ဢႃႇတၢၼ်ႇ လႄႈ ၸုမ်းၸဝ်ႈၼႃႈတီႈ ပလိၵ်ႈမီႇၸူဝ်ႇရၢမ်ႇၶဝ် တီႉၺွပ်းလႆႈတီႈ လႅၼ်လိၼ် မိူင်းမၢၼ်ႈလႄႈ မိူင်းဢိင်းတီးယႃးၸၢပ်ႈၵၼ် ၽၢႆႇၸၢၼ်းမီႇၸူဝ်ႇရၢမ်ႇ တီႈဝၢၼ်ႈၸူဝ်ႇၶျႃႇၶျူႇဝႃႉ ၼၼ်ႉ ဝႃႈၼႆ ။ ဢၼ်ထုၵ်ႇၺွပ်းၺႃးၼႆႉ ယူႇတီႈၽူႈမီးပုၼ်ႈၽွၼ်းၶဝ် ထၢင်ႇထိူမ်ဝႃႈပဵၼ်သိုၵ်းမၼ်ႈ (2) ၵေႃႉ ၼုင်ႈဝႆႉၵူၼ်ပူတ်းသေ ပႃးၵွင်ႈ MA ၼိုင်ႈလဝ်း၊ မၢၵ်ႇၵွင်ႈၵမ်ႈၽွင်ႈလႄႈတင်း ၽူင်းၼိုင်ႈလုၵ်ႈ လႆႈႁူႉဝႆႉၼင်ႇၼႆ ဝႃႈၼႆ ။ ၸူဝ်ႈၶၢဝ်းၼႆႉ ဢၼ်ပဵၼ် ၸုမ်းသိုၵ်း ၶွင်ႇသီႇသိုၵ်းမၢၼ်ႈ လႄႈတင်း ၸုမ်းသိုၵ်းၶျၢင်း (PDF) ၶဝ် ပဵၼ်ပင်တိုၵ်းၵၼ် ႁၢဝ်ႉႁၢဝ်ႉႁႅင်းႁႅင်း တီႈလႅၼ်လိၼ်ၸၢပ်ႈၵၼ် မိူင်းဢိၼ်းတီးယႃးလႄႈတင်း ​​ၸေႈမိူင်းၶျၢင်းၼၼ်ႉ ၸုမ်းသိုၵ်းၶျၢင်းၶဝ်ပိုၼ်ၽၢဝ်ႇဝႆႉဝႃႈ သင်ၵူၼ်းသိုၵ်းမၢၼ်ႈၸိုဝ်းဢၼ်ႁဵတ်း CDM သေ ၶဝ်ႈႁူမ်ႈၸွမ်းၶဝ်ၼႆၸိုင် တေတွၼ်ႈငိုၼ်းသူး လႄႈ တေသူင်ႇပၼ်တူဝ် ႁႂ်ႈႁွတ်ႈထိုင်တီႈလႅၼ်လိၼ် လွတ်ႈလႅဝ်း ဝႃႈၼႆ။ တီႈၼႂ်းမိူင်းၶျၢင်းၼႆႉ ၸူဝ်ႈသိုၵ်းမၢၼ်ႈၶဝ်သိမ်းဢႃႇၼႃႇမႃး ယူႇတီႈလုၵ်ႈ သိုၵ်းမၢၼ်ႈဢၼ်ႁဵတ်း CDM သေ ၶဝ်ႈႁူမ်ႈၸွမ်းၸုမ်းသိုၵ်းၶျၢင်း (PDF) ဢမ်ႇယွမ်းမွၵ်ႈ 100 ပၢႆ လႆႈႁူႉဝႆႉၼင်ႇၼႆဝႃႈၼႆၶႃႈ ။

['ၵၢၼ်သိုၵ်း', 'ၵၢၼ်မိူင်း', 'ၶႅပ်းႁၢင်ႈ']

2021-09-15T21:11:19

https://ssppssa.org/2021/09/%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%81%b5%e1%80%b5%e1%80%95%e1%80%ba%e1%80%b8%e1%80%84%e1%80%ad%e1%80%af%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba/

သိုၵ်း RCSS ၵဵပ်းငိုၼ်းၵူၼ်းမိူင်း တႃႇ 30 သႅၼ် ၼႂ်းဢိူင်ႇၵုၼ်ႁႅၼ်

သိုၵ်း RCSS ၶၢၼ်းၵဵပ်းငိုၼ်း တီႈၵူၼ်းဝၢၼ်ႈ ၵူၼ်းမိူင်း ၼႂ်းဢိူင်ႇၵုၼ်ႁႅၼ် ၸေႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ၵူၼ်းမိူင်းဢွၼ်ၵၼ်ၶၢင်းလွင်ႈယၢပ်ႇၽိုတ်ႇ ၵွပ်ႈပဵၼ်ၶၢဝ်းႁဵတ်းၵၢၼ်ႁႃငိုၼ်းယၢပ်ႇ ဝႃႈၼႆ ။ . မိူဝ်ႈဝၼ်းထီႉ 14 September 2021 ၼၼ်ႉ သိုၵ်း RCSS ၸီႉသင်ႇ ပူႇႁဵင် ပူႇၵၢင်ႉၼႃႈဝၢၼ်ႈ ႁႂ်ႈၵဵပ်းပၼ် ငိုၼ်းတႃႇ (30) သႅၼ် တီႈၼႂ်းဢိူင်ႇၵုၼ်ႁႅၼ် ၸေႈဝဵင်းၵျွၵ်ႉမႄး လၢတ်ႈဝႃႈ ပိူဝ်ႈတႃႇတေသိုဝ်ႉ ၶဝ်ႈသိုဝ်ႉၽၵ်းၵိၼ် ဝႃႈၼႆ ။ ၸွမ်းၼင်ႇသဵၼ်ႈမၢႆဝၢၼ်ႈၵူၼ်း ၼႂ်းဢိူင်ႇၵုၼ်ႁႅၼ် ဢၼ်ထုၵ်ႇသိုၵ်း RCSS ယွၼ်းငိုၼ်းတႃႇတေသိုဝ်ႉ ၶဝ်ႈၽၵ်းၼၼ်ႉ ဝၢၼ်ႈၵုၼ်ႁႅၼ် ၊ ဝၢၼ်ႈၵုင်းၺွင်ႇ ၊ ဝၢၼ်ႈထမ်ႈ ဝၢၼ်ႈတၢင်းဢွၵ်ႇ ၊ ဝၢၼ်ႈၼမ်ႉၵိၼ်လီ ၊ ဝၢၼ်ႈပဵင်းထွၼ်ႇ ၊ ဝၢၼ်ႈႁၢင်ၼွင် ၊ ဝၢၼ်ႈတေႃလိူဝ် ၸိူဝ်းၼႆႉ ယူႇတီႈသိုၵ်း RCSS မၵ်းတတ်းၶၢဝ်းယၢမ်းပၼ် ၵူၼ်းဝၢၼ်ႈ ၶၢဝ်းတၢင်းသၢမ်ဝၼ်း ႁႂ်ႈၵဵပ်းယဝ်ႉတူဝ်ႈသူင်ႇပၼ် တပ်ႉသိုၵ်းၶဝ်ဝႃႈၼႆ ။ ၵူၼ်းပိုၼ်ႉတီႈတႄႉ လၢတ်ႈဝႃႈ – သိုၵ်း RCSS ၶဝ်ယွၼ်းမႃး ငိုၼ်းၼႂ်းဢိူင်ႇၵုၼ်ႁႅၼ်ႁဝ်းၼႆႉ တင်းမူတ်း တႃႇ 30 သႅၼ်ၶႃႈဝႃႇ သူပ်းၶဝ်လၢတ်ႈတႄႉ ပဵၼ်တႃႇသိုဝ်ႉၵိၼ်ၶဝ်ႈ ၵိၼ်ၽၵ်းၼႆၶႃႈဢေႃႈ ၵူၼ်းဝၢၼ်ႈႁဝ်းၶႃႈၵေႃႈ ဢွၼ်ၵၼ်ၶၢင်းဢေႃႈ ၵွပ်ႈပိူဝ်ႈၶၢဝ်းယၢမ်းမိူဝ်ႈလဵဝ်ၼႆႉ ၵႂႃႇလႂ်ၵေႃႈဢမ်ႇလႆႈ ႁႃႈငိုၼ်းၵေႃႈယၢပ်ႇ ၵူၺ်းၵႃႈႁဝ်းၶႃႈၵူၼ်းဝၢၼ်ႈတႄႉ ဢမ်ႇလိူဝ်လႆႈၶႃႈလႂ် တၢင်းလႂ်ယွၼ်းမႃးၵေႃႈ ၵႃႈလႆႈသႂ်ႇပၼ်ယဝ်ႉၶႃႈၼေႃႈ ဢမ်ႇမီးၵေႃႈၵႃႈလႆႈႁႃပၼ်ၶဝ်ယဝ်ႉဢေႃႈ” ဝႃႈၼႆ ။

['သုၼ်ႇလၢႆႈၵူၼ်း']

2021-09-15T21:03:27

https://ssppssa.org/2021/09/%e1%80%90%e1%80%ae%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%82%86-%e1%80%90%e1%80%b1%e1%82%87%e1%80%90%e1%80%84%e1%80%ba/

တီႈဝဵင်းမိူင်းယႆ တေႇတင်ႈၸၢၵ်ႈထူၵ်းဢွၵ်ႇဢွၵ်ႇသီႇၵျိၼ်ႇ (Oxygen) ပၼ်ၵူၼ်းမိူင်း

ၶွမ်ႊပၼ်ႇၼီႇ ငူၺ်ႇယီႇပလႄး ဢွၵ်ႇတိုၼ်းလၢင်း တင်ႈၸၢၵ်ႈ ဢၼ်ထူၵ်းဢွၵ်ႇ ဢွၵ်ႇသီႇၵျိၼ်ႇ ပၼ်ၵူၼ်းမိူင်း ၼႂ်းပိုၼ်ႉတီႈမိူင်းယႆ ၸိုင်ႈတႆးပွတ်းႁွင်ႇ ၼႃႈတီႈၵုမ်းၵမ်ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ။ မိူဝ်ႈဝၼ်းထီႉ 14 လိူၼ် September 2021 ယူႇတီႈၸဝ်ႈၶွင် ၶွမ်ႊပၼ်ၼီႇ ငူၺ်ႇယီႇပလႄး တင်ႈၶူင်းၵၢၼ် ၸၢၵ်ႈထူၵ်ႈဢွၵ်ႇ ဢွၵ်ႇသီႇၵျိၼ်ႇ Oxygen ဢၼ်ပဵၼ်ၶွင် တီႈဝၢၼ်ႈသႅၼ်တေႃ ဢိူင်ႇၶူဝ်သၢႆး ၸေႈဝဵင်းမိူင်းယႆ ပိူင်လူင်မၼ်း တႃႇၸွႆႈထႅမ် ၵူၼ်းမိူင်း ၸိူဝ်းဢၼ်လူဝ်ႇ Oxygen ၸိူဝ်းၼၼ်ႉၵႂႃႇ ၊ ပေႃးပဵၼ်ႁူင်းယႃၵူၼ်းမိူင်း တေလူႇပၼ်လၢႆလၢႆ ဢမ်ႇဢဝ်ၵႃႈမၼ်း သင်ၸိူဝ်ႉပဵၼ်ႁူင်းယႃသုၼ်ႇတူဝ်သေ ပိုတ်ႇဝႆႉၸိုင် တေယွမ်း ၵႃႈမၼ်း သေၶၢႆပၼ်ၵႂႃႇ တႃႇႁႂ်ႈပေႃးၸၢင်ႈၸွႆႈထႅမ်ၵူၼ်းမိူင်းၵႂႃႇ ဝႃႈၼႆ ။ . Facebook We Love Mong Yai ၸၢၵ်ႈဢၼ်ထူၵ်းဢွၵ်ႇလူမ်း Oxygen ဢၼ်တမ်းဝႆႉ တီႈႁူင်းၸၢၵ်ႈၵိူဝ်ဝၢၼ် သႅၼ်တေႃၼၼ်ႉ ၼိုင်ႈၸူဝ်ႈမူင်း ထူၵ်းဢွၵ်ႇသီႇၵျိၼ်ႇ တႃႇတဝ်ႈလူမ်း 40 လီႇတႃႇ (10) တဝ်ႈၼႆယဝ်ႉ ။ ၵူၼ်းမိူင်းပိုၼ်ႉတီႈ မိူင်းယႆတေႉလၢတ်ႈဝႃႈ – ၸႂ်ႈၶႃႈဢေႃႈ ဢၼ်ၶွမ်ႊပၼ်ၼီႇ ႁူင်းၸၢၵ်ႈၵိူဝ်ဝၢၼ် ၶဝ်တေတင်ႈၸၢၵ်ႈထူၵ်းဢွၵ်ႇ Oxygen ၼႆတႄႉမၢၼ်ႇမႅၼ်ႈယူႇၶႃႈ တီႈၶဝ်ထူၵ်းဢွၵ်ႇၼၼ်ႉတႄႉ တႄႇထူၵ်းဢွၵ်ႇလူမ်းပၼ် မိူဝ်ႈဝႃးဝၼ်းထီႉ – 14-09-2021 ယဝ်ႉၶႃႈ ႁဝ်းၶႃႈၵူၼ်းမိူင်းၵေႃႈ ၸူမ်းတႄႉဢေႃႈ ပေႃးဝႃႈမီးၵူၼ်းၸွႆႈထႅမ်မႃးၸိူင်ႉၼႆ တႃႇတေၵႂႃႇႁႃတဝ်ႈလူမ်းၵေႃႈၼႂ်းဝဵင်းဢၼ်ဝႃႈၼႆႉ မၼ်းဢမ်ႇငၢႆႈငၢႆႈ ၶႃႈပေႃးဢဝ်ငၢဝ်းလၢႆးယၢမ်းလဵဝ်ႈဝႃႈ “ ဝႃႈၼႆ ။ . Facebook We Love Mong Yai ၵွၼ်းဢိူင်ႇ ၵွၼ်းၸုမ်း ဝဵင်းမိူင်းယႆၵေႃႈ လႆႈဢွၼ်ၵၼ်ၵႂႃႇလႄႇတူၺ်း ဢွင်ႈတီႈမၼ်းသေလႆႈဝႃႈ ပဵၼ်ဢၼ်ၵမ်ႉယွင်ပၼ် ၵူၼ်းၸိူဝ်းတိတ်းၸပ်း တၢင်းပဵၼ်ၵူဝ်ဝိသ်ႉ 19 လႄႈ ၵူၼ်းမိူင်း ၸိူဝ်းဢၼ် လူဝ်ႇတဝ်ႈလူမ်း Oxygen ၼၼ်ႉတႄႉတႄႉ လႄႈ ၶွပ်ႈၸႂ်ထိုင် တီႈၸဝ်ႈၶွင်ၶွမ်ႇပၼ်ၼီႇၶဝ် မႃးၸွႆႈထႅမ်ပၼ် ၵႂႃႇယူႇၶႃႈ ဝႃႈၼႆ ။ တီႈဝဵင်းမိူင်းယႆၼႆႉ ၸူဝ်ႈတၢင်းပဵၼ်ၶူဝ်ႊဝိသ်ႉ ပွၵ်ႈၵမ်း 3 မႃးၼႆႉ ၵူၼ်းတိတ်းၸပ်းၵူဝ်ႇဝိသ်ႉ 19 မီးထိုင်ၵႂႃႇ 197 ၵေႃႉ၊ ၵူၼ်းၶႅၼ်းသေလႆႈလူင်းႁူင်းယႃမီး 176 ၵေႃႉ၊ ၵူၼ်းလူႉတၢႆမီး 3 ၵေႃႉ လႄႈ ၵူၼ်းဢၼ်တိုၵ်ႉ ၶိုၼ်ႈႁူင်းယႃဝႆႉမီးယူႇ 18 ၵေႃႉ လႆႈႁူႉဝႆႉၼင်ႇၼႆ ။

['ပၢႆးယူႇလီ']

2021-09-14T17:21:17

https://ssppssa.org/2021/09/%e1%80%99%e1%80%ae%e1%80%b8%e1%81%b6%e1%81%a2%e1%80%9d%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%80%9d%e1%82%83%e1%82%88-%e1%81%b6%e1%82%84%e1%82%87-%e1%80%90%e1%81%a2%e1%80%84/

မီးၶၢဝ်ႇဢွၵ်ႇဝႃႈ ၶႄႇ တၢင်း ဢမေႇရိၵၢၼ်ႇ ၽွမ်ႉၸႂ်ဢမ်ႇပၼ် ၶွင်ႇသီႇသိုၵ်းမၢၼ်ႈၶဝ်ႈႁူမ်ႈပႃးၸွမ်း ပၢင်ၵုမ်လူင်

မီးၶၢဝ်ႇဢွၵ်ႇမႃးဝႃႈ ၶႄႇလႄႈ ဢမေႇရိၵၢၼ်ႇ ဢမ်ႇပၼ် ၽူႈတၢင်တူဝ်ၶွင်ႇသီႇသိုၵ်းမၢၼ်ႈ မွၵ်ႇလၢတ်ႈၶေႃႈၵႂၢမ်း ၼႂ်းပၢင်ၵုမ်လူင် ၵူႈလွင်ႈလွင်ႈ ၸၢတ်ႈၸိုင်ႈလုမ်ႈၾႃႉၼႆ သွင်ၽၢႆႇၽွမ်ႉၸႂ်ၵၼ် ဝႆႉယဝ်ႉဝႃႈၼႆ ။ တႃႇတေႁၢမ်ႈတၢပ်ႈ ၶွင်ႇသီႇသိုၵ်းမၢၼ်ႈ ၼႂ်းပၢင်ၵုမ်လူင် ၵူႈလွင်ႈလွင်ႈ ၸၢတ်ႈၸိုင်ႈလုမ်ႈၾႃႉၼၼ်ႉ ယူႇတီႈ မိူင်းဢႅၼ်ႁႅင်းယႂ်ႇၼႂ်းၵမ်ႇၾႃႇ သွင်မိူင်း ဢဝ်ၶၢဝ်းယၢမ်းသေ ဢုပ်ႇဢူဝ်းၵၼ်ယူႇၼႆႉ ၽိုၼ်လိၵ်ႈ ၽေႃးရဵၼ်းပေႃႇလၸီႇ FP ဢၼ်ပၵ်းတမ်းဝႆႉ တီႈမိူင်းဢမေႇရိၵၢၼ်ႇ တႅမ်ႈဢွၵ်ႇဝႆႉၼင်ႇၼႆ ။ Phto Credit DVB ၼႂ်းၶေႃႈဢုပ်ႇဢူဝ်း ဢမေႇရိၵၢၼ်ႇ လႄႈ ၶႄႇ ၶဝ်လႆႈၸႂ်ဝႆႉဝႃႈ ယူႇတီႈၽူႈတၢင်တူဝ် ဢူးၵျေႃႇမူဝ်းထုၼ်း တေဢမ်ႇလႆႈမီးသုၼ်ႇလၢတ်ႈၶေႃႈၵႂၢမ်း ၼႂ်းပၢင်ၵုမ်ၼႆႉပႃးဝႆႉယူႇၵူၺ်းၵႃႈ ယူႇတီႈ ၸုမ်းၶၢဝ်ႇ BBC တိုၵ်ႉၶတ်းၸႂ် ႁႂ်ႈလႆႈၶေႃႈမၵ်းမၼ်ႈၵႂႃႇယူႇဝႃႈၼႆ။ ၵဵဝ်ႇလူၺ်ႈၶေႃႈလႆႈၸႂ် ၶႄႇတင်း ဢမေႇရိၵၢၼ်ႇ တူၵ်းလူင်းၵၼ်ၼႆႉ ယူႇတီႈ လုမ်းၸၢတ်ႈၸိုင်ႈလုမ်ႈၾႃႉ၊ EU ၊ ဢႃႇသီႇယၢၼ်ႇ ၊ ရႃႉသျႃး ၸိူဝ်းၼႆႉ ဢွၼ်ၵၼ်ၽွမ်ႉလႆႈၸႂ်ယွမ်းႁပ်ႉယူႇၼႆ FP လၢတ်ႈၵႂႃႇၼင်ႇၼႆ ။ တႃႇတေမၵ်းမၼ်ႈ ၶွင်ႇသီႇသိုၵ်းမၢၼ်ႈ ႁႂ်ႈပဵၼ်လူင်ပွင်ၸိုင်ႈ တြႃးဝၢင်ႇၼႆႉ တီႈဢႄႇသုတ်း တေလႆႈပႂ်ႉတေႃႇထိုင် လိူၼ် ၼူဝ်ႊဝုၼ်ႊပိူဝ်ႊၵွၼ်ႇဝႃႈၼႆ ။ ၶႂ်ႈဝႃႈၼႆႉ တေပႂ်ႉတူၺ်း လွင်ႈၼမ်ႉၵတ်ႉ ၵေႃႇမတီႇၶွင်ႇသီႇသိုၵ်းမၢၼ်ႈ လွင်ႈၵမ်ႉထႅမ်ဢွၵ်ႇမႃး ပိူင်လူင်မၼ်း ၸုမ်းဢၼ်ၶွင်ႇသီႇသိုၵ်းမၢၼ်ႈယုၵ်ႉဢၢပ်ႈၼႃႈၶိုၼ်ႈၸွင်ႇယွမ်းႁပ်ႉလႆႈ ၸဵမ်ၸိူဝ်းၼႆႉ ။ ၼမ်ႉၵတ်ႉဢၼ်တၢင်တူဝ်လႆႈ ၵေႃႇမတီႇသိုၵ်း မိူင်းလႂ် တေပႃးမႃးၼၼ်ႉ မုင်းမွင်းဝႃႈပေႃးဝၼ်းထီႉ 14 ဝၼ်းၼႆႉ တေပိုၼ်ၽၢဝ်ႇဢွၵ်ႇမႃးယူႇ ။ ၶေႃႈႁၢၵ်ႈငဝ်ႈၶၢဝ်ႇ ၸၢတ်ႈၸိုင်ႈလူင်ႈၾႃႉလၢတ်ႈဝႃႈ ၵေႃႇမတီႇဢုၵ်ႉၵထ သျွီၼ်ႇတိၼ်ႇ၊ ဢၼ်ယၢမ်ႈၶၢဝ်ပႃးၵေႃႈတေမီး မိူင်းၶေႇ၊ ရုသျႃး၊ ဢမေႇရိၵၢၼ်ႇ လိူဝ်ထႅင်ႈႁႃႈမိူင်းတႄႉ ပႃႇႁႃးမႃး၊ ၶီႇလီႇ၊ ပူႇတၢၼ်ႇ၊ သီႇယႃႇရလီႇယုၼ်း၊ ပဵၼ်မိူင်းဢႃႇၽရိၵ ပွတ်းၸၢၼ်း ဝႃႈၼႆ။ Source News. DBV

['ၵၢၼ်မိူင်း']

2021-09-14T17:19:02

https://ssppssa.org/2021/09/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%80%9c%e1%80%b0%e1%80%84%e1%80%ba%e1%81%b8%e1%81%a2%e1%80%90%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba/

ပၢင်ၵုမ်လူင်ၸၢတ်ႈၸိုင်ႈလုမ်ႈၾႃႉ ပွၵ်ႈၵမ်း(48) ၽူႈတၢင်တူဝ်မိူင်းမၢၼ်ႈဢမ်ႇလႆႈၶိုၼ်ႈၸွမ်း

မိူဝ်ႈဝႃး September ,13 ဝၼ်း ပၢင်ၵုမ်ၵူႈၵူႈလွင်ႈလွင်ႈၸၢတ်ႈၸိုင်ႈလုမ်ႈၾႃႉ ပွၵ်ႈၵမ်း(48)တီႈမိူင်း သုတ်ႊသလၢၼ်ႊ ဝဵင်းၵျီႊၼီႊပႃႊ ဝႃႈၼႆ။ ၸွမ်းၼင်ႇၶေႃႈတႅပ်းတတ်းပၢင်ၵုမ်ဢၼ်ယဝ်ႉၵႂႃႇၼၼ်ႉသေ ၸုမ်းတၢင်တူဝ် ၶွင်ႇသီႇသိုၵ်းမၢၼ်ႈ တင်း ၸုမ်းတၢင်တူဝ်လူင်ပွင်ၸိုင်ႈ NUG ၼႆႉ ပေႃးပၢင်ၵုမ်လူင်ၵူႈလွင်ႈလွင်ႈ ၸၢတ်ႈၸိုင်ႈ လုမ်ႈၾႃႉ ဢမ်ႇတႅပ်းတတ်းမၵ်းမၼ်ႈပၼ်ၼႆ ဢမ်ႇၸၢင်ႈပၼ်ၶႂၢင်ႉ ဢၼ်ယူႇတီႈတၢင်တူဝ် မိူင်းမၢၼ်ႈသေ ၶဝ်ႈႁူမ်ႈၸွမ်း ဝႃႈၼႆ။ DVB ပၢင်ၵုမ်လူင်ဢၼ်တေၸတ်းႁဵတ်း တေႃႇထိုင်ၼႂ်းလိူၼ် ဢွၵ်ႊထူဝ်ႊပိူဝ်ႊ ဝၼ်းထီႉ 8 ဝၼ်းၼၼ်ႉ ၵဵဝ်ႇၵပ်းလူၺ်ႈၵၢၼ်ၵူတ်ႇထတ်း ဢၼ်ထၢင်ႇႁၢင်ႈ တီႈမိူင်းမၢၼ်ႈ တၢင်ႇလိၵ်ႈယိုၼ်ႈ IIMM ၼၼ်ႉသေ ဝၼ်းထီႉ 22 ဝၼ်းမႃး ဢၼ်တေၸတ်းပၢင်ၵုမ်လွင်ႈပူၼ်ႉ ပႅၼ်သုၼ်ႇလႆႈၵူၼ်း ၵဵဝ်ႇၵပ်းၼႂ်းမိူင်းမၢၼ်ႈၼၼ်ႉ ပေႃးထိုင်မႃး ဝၼ်းထီႉ 23 ဝၼ်းၸိုင် ယူႇတီႈ ၽူႈမီးၸၼ်ႉ ၽၢႆႇၵူတ်ႇ ၸႅတ်ႈၶိုၵ်ႉတွၼ်း တွမ်ႇဢၢၼ်ႇတရူး တေတၢင်ႇၼႄၵႂႃႇ ၼႂ်းပၢင်ၵုမ် သုၼ်ႇလႆႈသုၼ်ႇပဵၼ် ၸၢတ်ႈၸိုင်ႈလုမ်ႈၾႃႉယူႇၼႆႉ ဢူးဢွင်ႇမဵဝ်း ၽၢႆႇသုၼ်ႇလႆႈသုၼ်ႇပဵၼ် ၼႂ်းလူင်ပွင်ၸိုင်ႈ တႅမ်ႈတၢင်ႇဝႆႉ တီႈၼႃႈလိၵ်ႈမၼ်းၵႂႃႇယူႇ ဝႃႈၼႆ။ မိူဝ်ႈလဵဝ် ၶွင်ႇသီႇသိုၵ်းမၢၼ်ႈ ပူၼ်ႉပႅၼ် ပၵ်းပိူင်မၢႆမီႈ ၵဵဝ်ႇၵပ်းလူၺ်ႈလွင်ႈသုၼ်ႇလႆႈသုၼ်ႇပဵၼ်ၵူၼ်း ယူႇၵူႈဝၼ်းၼႆႉ ယူႇတီႈ ၽၢႆႇသုၼ်ႇလႆႈသုၼ်ႇ ပဵၼ်ၵူၼ်း လူင်ပွင်ၸိုင်ႈ NUG သေ ဢမ်ႇႁိုင်သင် တေသူင်ႇလိၵ်ႈထိုင်ၸူးမိူဝ်ႈမိူဝ်ႈၵၼ်ယူႇ ဝႃႈၼႆ။ လွင်ႈဢၼ်တေယိုၼ်ႈတၢင်ႇၽိုၼ်လိၵ်ႈ သုၼ်ႇလႆႈသုၼ်ႇပဵၼ်ၵူၼ်း ၵမ်းလိုၼ်းသိုၼ်းသုတ်း တီႈ UPR Report ၼႆႉ လႆႈသုတ်ႉၶၢႆႉ တၢင်ႇၼႂ်းလိူၼ်မၢသ်ႉ ပီႊ 2022 ၼႆလႆႈႁူႉၸွမ်းၼင်ႇၼႆ ။ ယူႇတီႈၽွင်းတၢင် ဢူးၵျေႃႇမူဝ်းထုၼ်း ဢၼ်တၢင်တူဝ် ၸုမ်းလူင်ပွင်ၸိုင်ႈ NUG ႁိုဝ် ဢမ်ႇၼၼ် ဢၼ်တၢင်တူဝ် ၶွင်ႇသီႇသိုၵ်းမၢၼ်ႈႁိုဝ် တေပဵၼ်ၽႂ် ဢၼ်တေလိူၵ်ႈပၼ် ၽူႈတၢင်တူဝ်ၶဝ်ႈႁူမ်ႈ ၼႂ်းပၢင်ၵုမ်ၸၢတ်ႈၸိုင်ႈလုမ်ႈၾႃႉၼႆႉ ပေႃးထိုင်မႃး ဝၼ်းထီႉ 24 ဝၼ်းၼၼ်ႉ ယူႇတီႈ ပၢင်ၵုမ်ၵူႈလွင်ႈလွင်ႈ ၸၢတ်ႈၸိုင်ႈလုမ်ႈၾႃႉ တေတႅပ်းတတ်းၵႂႃႇဝႃႈၼႆ ။ Source News Credit.DVB Burmese News

['ၵၢၼ်မိူင်း']

2021-09-13T19:44:27

https://ssppssa.org/2021/09/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%81%b5%e1%80%ba%e1%82%89%e1%81%b6%e1%80%9d/

ၵူၼ်းမိူင်းမၢၼ်ႈ လၵ်ႉၶဝ်ႈၼႂ်းမိူင်းဢိၼ်းတီးယႃး ထုၵ်ႈၺႃးၺွပ်း (26)ၵေႃႉ

မိူဝ်ႈၼႆႉ ဝၼ်းထီႉ 13.09.2021 ၼႂ်းမိူင်းဢိၼ်းတီးယႃး ၸေႈမိူင်းဢႃႇတၼ်ႇ ဝဵင်းGuwahati ၼၼ်ႉ မီးၵူၼ်းမိူင်းမၢၼ်ႈလၵ်ႉၶဝ်ႈၼႂ်းမိူင်းဢိၼ်ႇတီးယႃး လူၺ်ႈဢမ်ႇၶဝ်ႈတၢင်းၵၢၼ် ထုၵ်ႇၺႃး ၸဝ်ႈၼႃႈတီႈပလိၵ်ႈ တီႉၺွပ်း မီး(26) ၵေႃႉ ဝႃႈၼႆ။ ၵူၼ်းမိူင်းမၢၼ်ႈ (26) ၵေႃႉၼၼ်ႉပႃးၼၢင်းယိင်း(10)ၵေႃႉ ၊ ယွၼ်ႉမိူဝ်ႈသိုၵ်းမၢၼ်ႈ သိမ်းဢႃႇၼႃႇ ႁဵတ်းလွင်ႈမိူၵ်ႈလိူင်းပေႉၵိၼ်ၼႃႇလႄႈ ၸင်ႇလႆႈ လုၵ်းတီႈမိူင်းၶျၢင်း လၵ်ႉၶဝ်ႈၼႂ်းဝဵင်း မီႊၸူဝ်ႊလၢၼ်ႊ ဝႃႈၼႆ။ . Owner ပလိပ်ႈ ဢႃႇတၢၼ်ႇ လၢတ်ႈၼႄဝႃႈ -“ၺွပ်းလႆႈပႃးမၢႆၽၢင်ဢၼ်ပွမ် တီႈမိူင်းဢိၼ်းတီးယႃး Aadhaar ၊ၶႅပ်းတွတ်ႈၵၢင်ၸႂ်၊ၽိုၼ်လိၵ်ႈၽိုၼ်လၢႆး ၵူၼ်းၸိူဝ်းဢၼ် ႁဵတ်းမႃးတီႈ မီႊၸူဝ်ႊလၢၼ်ႊ ၼၼ်ႉလႆႈႁူႉဝႃႈပဵၼ်ဢၼ်ပွမ်ႇ“ ဝႃႈၼႆ။ လိူဝ်ၼၼ်ႉ သိုပ်ႇလၢတ်ႈၼႄထႅင်ႈဝႃႈ – ၵူၼ်းဢၼ်လၵ်ႉၶဝ်ႈမိူင်းၸိူဝ်းၼၼ်ႉ လၢတ်ႈၼႄ တီႈပလိၵ်ႈ ဢိၼ်းတီးယႃး ဝႃႈ ၶဝ်တေၵႂႃႇၶိုၼ်ႈႁဵၼ်း လိၵ်ႈၵျၢမ်း(သမ်မကျမ်းစာ) ဝႃႈၼႆ။ ၵဵဝ်ႈလူၺ်ႈလွင်ႈၵူၼ်းမိူင်းမၢၼ်ႈၶဝ်ႈလၵ်ႉၶဝ်ႈမိူင်းၼၼ်ႉ ၵွပ်ႈပိူဝ်ႈဢမ်ႇလႆႈဝႂ်ၶႂၢင်ႉၶဝ်ႈမိူင်းလႄႈ ၸွမ်းၼင်ႇ ပၵ်းပိူင်မၢႆမီႈၼႂ်းမိူင်းဢိၼ်းတီးယႃး မီးၼၼ်ႉ တေႁဵတ်းၸွမ်းၵႂႃႇ ဝႃႈၼႆ။ ၽၢႆႇပလိပ်ႈၶဝ် ၶိုၼ်းၵူတ်ႇထတ်းၺွပ်းလႆႈထႅင်ႈ တီႈႁူင်းသဝ်း Guwhati Rehabari တီႉၺွပ်းလႆႈထႅင်ႈ ၵမ်ႉၼမ်ပဵၼ် ၵူၼ်းၼုမ်ႇ ဢႃႇယူႉ (18)ၶူပ်ႇ တေႃႇ (29 )ၶူပ်ႇ ပဵၼ်ၵူၼ်းဢၼ်ယူႇသဝ်းၼႂ်းႁူမ်ႈတုမ် မိူင်းမၢၼ်ႈ မိူၼ်ၼင်ႇ ၸေႈၵႅင်း၊ ၽလၢၼ်း လႄႈ ႁႃးၶႃး ၸိူဝ်းၼႆႉၵမ်ႉပႃႈၼမ် ဝႃႈၼႆ။ ၽွင်းလူင် ၸေႈမိူင်းၶျၢင်း ပႃးၸဵမ်တဵၼ်းၽွင်း (14) ၵေႃႉ၊ၵူၼ်းၼႂ်းမိူင်းမၢၼ်ႈၵေႃႈ 9,000 ပၢႆၵႂႃႇသွၼ်ႈယူႇသဝ်းဝႆႉ ၸေႈမိူင်း မီႊၸူဝ်ႊလၢၼ်ႊဝႆႉယူႇ ။ လွင်ႈတီႈယူႇတီႈသဝ်း ၶဝ်ၵေႃႈ ယူႇတီႈ လူင်ပွင်ၸိုင်ႈ ၸေႈမိူင်း မီႊၸူဝ်ႊလၢၼ်ႊ ႁၢင်ႈႁႅၼ်းၶပ်းၶိုင်ဝႆႉပၼ်သေ ၵူၼ်းၸိူဝ်းၵမ်ႈၽွင်ႈၵေႃႈ ၵႂႃႇယူႇၸွမ်း ၸိူဝ်းပီႈၼွင်ႉၽႂ်မၼ်းယူႇဝႃႈၼႆ။ တႄႇဢဝ် လိူၼ် Febuary ဝၢႆးတပ်ႉသိုၵ်းမၢၼ်ႈယိုတ်းသိမ်ႈဢႃႇၼႃႇယဝ်ႉ ၵူၼ်းမိူင်းမၢၼ်ႈလႆႈၶၢမ်ႇ ၽဵဝ်ႈမူၺ်ႉၶီႇၼဵၵ်းတဵၵ်းတဵင်ႁႅင်းလႄႈ ၵူၼ်းမိူင်းမၢၼ်ႈ လႆႈဢွၼ်ၵၼ်ပၢႆႈၶဝ်ႈၼႂ်းမိူင်း ဢိၼ်းတီးယႃး မီးတၢင်းၼမ်ဝႃႈၼႆ။ လူင်ပွင်ၸိုင်ႈပၼ်ၶေႃႈသင်ႇတီႈ ၽွင်းလူင် ၸေႈမိူင်းမီႊၸူဝ်ႊလၢၼ်ႊ ဝႃႈ တီႈၵူၼ်းပၢႆႈၽေး ၸၢဝ်းၶိူဝ်းၶျၢင်း ဢၼ်ႉပၢႆႈၶဝ်ႈမႃးၸိူဝ်းၼၼ်ႉ တေႁၢင်ႈႁႅၼ်းၶိုၼ်းသူင်ႇပၼ်ၼႂ်းလိူၼ်မၢတ်ႇ ဢၼ်တေမႃးၼႆႉ သေ တွၼ်ႈတႃႇ ၵူၼ်းၸိူဝ်း ၼႂ်းၸေႈမိူင်း မီႊၸူဝ်ႊလၢၼ်ႉ တႄႉ ယူႇတီႈၽူႈမီးပုၼ်ႈၽွၼ်းၶဝ် လူဝ်ႇလႆႈတူၺ်းထိုင်ပၼ်ၶိုၼ်း ဝႃႈၼႆ။ Source News Credit . VOA Burmese News

['သုၼ်ႇလၢႆႈၵူၼ်း']

2021-09-13T19:16:14

https://ssppssa.org/2021/09/%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%81%b8%e1%80%9d%e1%80%ba%e1%82%88%e1%81%b6%e1%81%a2%e1%80%9d%e1%80%ba-%e1%81%bc%e1%82%82%e1%80%ba%e1%80%b8%e1%80%a2%e1%80%ad%e1%80%b0%e1%80%84/

ၵျွင်းၸဝ်ႈၶၢဝ် ၼႂ်းဢိူင်ႇၼွင်မွၼ် ၵူတ်ႇထတ်းႁၼ် ၵူၼ်းတိတ်းၸပ်းၶူဝ်ဝိသ်ႉ 19

ႁိူၼ်းသီၶၢဝ် ထုင်ႉလွႆႁႃႉ ၵျွင်းၸဝ်ႈၶၢဝ် ဝၢၼ်ႈၶိူဝ်းၼိမ်း လႆႈၵူတ်ႇထတ်းႁၼ်မႅၼ်ႈ တၢင်းပဵၼ်ၶူဝ်ႊဝိတ်ႉ-19 မီးယူႇ (45)ပႃး တီႈဝတ်ႉသီႇရိရတၼႃႇ ဝၢၼ်ႈၶိူဝ်းၼိမ်း၊ ဢိူင်ႇၼွင်မွၼ် တူင်ႇဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ပူၼ်ႉမႃးမိူဝ်ႈဝၼ်းထီႉ 11/09/2021 ယူႇတီႈၸုမ်းၽၢႆႇယူႇလီ ဢိူင်ႇၼွင်မွၼ် လႆႈၵႂႃႇၵူတ်ႇထတ်း တၢင်းပဵၼ်ၶူဝ်ႊဝိသ်ႉ-19 တီႈၵျွင်းၸဝ်ႈၶၢဝ် ဝတ်ႉသီႇရိရတၼႃႇ ဝၢၼ်ႈၶိူဝ်းၼိမ်း ဢၼ်မီးၽၢႆႇႁွင်ႇ ၼွင်မွၼ်သေ ၵူတ်ႇထတ်းၸႅတ်ႈပၼ် တင်းမူတ်း (55) ပႃး ဢၼ်ၵူတ်ႇထတ်းႁၼ် ၵူၼ်းတိတ်းၸပ်း ၸိူဝ်ႉမႅင်းတၢင်းပဵၼ်ၶူဝ်ႊဝိသ်ႉ-19 မီး (45)ပႃး ဝႃႈၼႆ ။ . ႁိူၼ်းသီၶၢဝ် ထုင်ႉလွႆႁႃႉ ၽူႈမီးပုၼ်ႈၽွၼ်းၼႂ်းဝၢၼ်ႈၶိူဝ်းၼိမ်း လၢတ်ႈၼေဝႃႈ-“ၸဝ်ႈၶၢဝ်ဢၼ် တိတ်းၸပ်းၸိူဝ်ႉမႅင်းတၢင်းပဵၼ် ၶူဝ်ႊဝိသ်ႉ-19 တႃႇ (45) ပႃးၼၼ်ႉတႄႉ ယူႇတီႈၸုမ်းၽၢႆႇပၢႆးယူႇလီၶဝ် လႆႈဢဝ်သူင်ႇၶိုၼ်ႈၵႂႃႇၵုမ်းၵမ် ၵၵ်းတူဝ် တီႈဝဵင်းလႃႈသဵဝ်ႈယဝ်ႉၶႃႈ ဢၼ်ၵိုတ်းလိူဝ်ထႅင်ႈ (10) ပႃး တေႉ လႆႈပိၵ်ႉဢိုတ်းဝႆႉလွင်ႈၵႂႃႇမႃးပႆ တႃႇၼိုင်ႈပၢတ်ႈ ပေႃးတဵမ်မႃးၼိုင်ႈပၢတ်ႈၸိုင် ယူႇတီႈၽၢႆႇယူႇလီ လႄႈၽူႈမီးပုၼ်ႈၽွၼ်း တေၶိုၼ်း ဢဝ်ၶိုၼ်ႈၵႂႃႇၵူတ်ႇထတ်းတီႈဝဵင်းလႃႈသဵဝ်ႈထႅင်ႈ ၼႆၶႃႈဢေႃႈ ”ဝႃႈၼႆ ။ ၵူၼ်းၼႂ်းပိုၼ်ႉတီႈ လၢတ်ႈၼေႁဝ်းၶႃႈဝႃႈ-“ ဝၼ်းထီႉ12/09/2021 -ဝၢႆးသေၵူတ်းထတ်းႁၼ်မႅၼ်ႈၵူၼ်း တိတ်းၸပ်းၸိူဝ်ႉမႅင်းၶူဝ်ႊဝိတ်ႉ-19 တီႈၸဝ်ႈၶၢဝ် (45) ပႃးၼၼ်ႉ သေ ယူႇတီႈၸုမ်း ၽၢႆႇယူႇလီ ဢိူင်ႇ ၼွင် မွၼ် ၵေႃႈလႆႈႁွင်ႉဢဝ်ႁဝ်း ၵူၼ်းဝၢၼ်ႈဢၼ်မီးၸိူဝ်းႁိမ်းႁွမ်း ဝၢၼ်ႈၶိူဝ်းၼိမ်းတၢင်းသဵင်ႈသေ ၶိုၼ်းလႆႈ ၵူတ်ႇထတ်းၸႅတ်ႈပၼ်ၶႃႈဢေႃႈ ၸွမ်းလူၺ်ႈမီးလွင်ႈမႆႈၸႂ်ၵူဝ်ဝႃႈ ၵူၼ်းမိူင်းၵေႃႈတေမီးလွင်ႈတိတ်းၸပ်းပႃးၼႆလႄႈ ၸင်ႇလႆႈၵူတ်ႇထတ်းဝႃႈၼႆ မိူဝ်ႈၼႆႉတီႈၸုမ်း (ဢုၵ်ႉၸု ) ၶိူဝ်းၼိမ်းႁဝ်းၶႃႈ မႃးၵူတ်ႇထတ်းတၢင်းပဵၼ် မီးယူႇ(185) ၵေႃႉၶႃႈ ၼႂ်းပၢၵ်ႇပႅတ်ႇသိပ်းႁႃႈၵေႃႉၼႆႉတႄႉ ဢမ်ႇမီးလွင်ႈတိတ်းၸပ်းသေၵေႃႉ ၼင်ႇၵဝ်ႇၶႃႈ ဝႃႈၼႆ ။ . ႁိူၼ်းသီၶၢဝ် ထုင်ႉလွႆႁႃႉ တီႈၼႂ်းဝၢၼ်ႈၶိူဝ်းၼိမ်း ႁဝ်းၶႃႈတႄႉႁဝ်းၶႃႈႁေႉႁၢမ်ၵၼ်ဝႆႉယဝ်ႉဢေႃႈ၊ ႁဝ်းၶႃႈၶဝ် လႆႈပိၵ်ႉဢိုတ်းဝႆႉ လွင်ႈၵႂႃႇမႃးပႆ ၸဵမ်မိူဝ်ႈတၢင်းပဵၼ်ၶူဝ်ႊဝိသ်ႉ-19 ၶိုၼ်းၽႄႈလၢမ်းမႃးႁၢဝ်ႈႁႅင်းၼႆႉယူႇၶႃႈ ၊ ႁဝ်းၶႃႈလႆႈ တမ်းဝၢင်း ၶၢဝ်းယၢမ်းပၼ်ၵႂႃႇမႃး ယၢမ်းၵၢင်ၼႂ်(06:00 တေႃႇ 06:30)ၵၢင်ၶမ်ႈ ၵူၺ်းဢေႃႈ ၵဵဝ်ႇလူၺ်ႈလွင်ႈပိၵ်ႉဢိုတ်းၼႆႉတႄႉ တေႁိုင်ၵႃႈႁိုဝ်တေႉဢမ်ႇပႆလႆႈႁူႉၶႃႈၼႆ” ၵူၼ်းၼႂ်းပိုၼ်ႉတီႈ သိုပ်ႇလၢတ်ႈၼႄထႅင်ႈၼင်ၼႆ။

['ပၢႆးယူႇလီ']

2021-09-09T11:04:19

https://ssppssa.org/2021/09/%e1%81%bc%e1%82%82%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%82%81%e1%80%b0%e1%81%b5%e1%80%ba%e1%80%b8%e1%80%9d%e1%81%bc%e1%80%ba/

ၼႂ်းၶၢဝ်းတၢင်းႁူၵ်းဝၼ်း ၵူၼ်းမိူင်းမၢၼ်ႈဢၼ်လၵ်ႉၶဝ်ႈၼႂ်းမိူင်းထႆး ထုၵ်ႈၺႃးၺွပ်း 48 ၵေႃႉ

ၼႂ်းမိူင်းထႆးပွတ်းၸၢၼ်း ဢၼ်ပဵၼ်ၸေႈတွၼ်ႈတေႃႉ ၽူႈမီးပုၼ်ႈၽွၼ်းၼႂ်းဝဵင်း မႄႈသွတ်ႇ တီႉၺွပ်းလႆႈၵူၼ်းမိူင်းႈမၢၼ်ႈဢၼ်ဢမ်ႇၶဝ်ႈတၢင်းၵၢၼ် လၵ်ႉၶဝ်ႈၼႂ်းမိူင်းထႆးၼႆ MGR Onlie ဢွၵ်ႇၶၢဝ်ႇဝႆႉဝႃႈၼႆ။ မိူဝ်ႈၽွင်း တပ်ႉပႂ်ႉလႅၼ် တင်း သိုၵ်းထႆး လႅၵ်ႈယၢမ်းၵၼ်ယူႇၼၼ်ႉ လႆႈၵႂႃႇႁၼ်ၵူၼ်း ဢၼ်ၵႂႃႇ ပႅပ်ႉၼႂ်းပႃႇထိူၼ်ႇ 6 ၵေႃႉ ယူႇတီႈတပ်ႉသိုၵ်း တီႉၺွပ်းလႆႈ 5 ၵေႃႉ တႃႇၵေႃႉၼိုင်ႈတႄႉ ဝႅၼ်တူၵ်း ၼမ်ႉတွင်ယၢင်း သေပၢႆႈလွတ်ႈၵႂႃႇၼႆ ၵွၼ်းဢိူင်ႇ ( ဢုၵ်ႉၵထ ) ၵေႃႇမတီႇၸုမ်းတူင်ႉၼိုင် ၵူၼ်းမိူင်းမၢၼ်ႈ ဢူးမူဝ်းၵျူဝ်း လၢတ်ႈဝႃႈၼႆ။ . RFA ၵူၼ်းၸိူဝ်းၼႆႉ လုၵ်ႉမိူင်းယၢင်း တီႈဝဵင်းမျႃႉဝတ်ႉတီႉသေ ပူၼ်ႉပႅၼ်လၵ်ႉၶဝ်ႈမိူင်းထႆး တၢင်းၸေႈ တွၼ်ႈတေႃႉ လူၺ်ႈဢမ်ႇၸႂ်ႈတၢင်းၵၢၼ် ဢမ်ႇၶဝ်ႈတႃးလႃးဝၢင်ႇ ၸေႈတွၼ်ႈတေႃႇ ဢၼ်လၵ်ႉၶဝ်ႈ မႃးၼႂ်းထိူၼ်ႇ ၶႂ်ႈမီးမႃးၵူႈဝၼ်းယဝ်ႉ ဝႃႈၼႆ။ ၵူၼ်းမိူင်းမၢၼ်ႈဢၼ်လၵ်ႉၶဝ်ႈၼႂ်းမိူင်းထႆးၸိူဝ်းၼၼ်ႉ ၵူၼ်းၸၢႆး (3)ၵေႃႉ၊ၵူၼ်းယိင်း(2) ၵေႃႉ၊ ၵွပ်ႈပိူဝ်ႈမိူင်းမၢၼ်ႈ ပဵၼ်တၢင်းပဵၼ် Covid-19 ႁႅင်းလိူဝ်သေ ၵူၼ်းမိူင်းမိူင်းမၢၼ်ႈ ၵမ်ႈၼမ်ႉ ဢမ်ႇၸၢင်ႈ ႁဵတ်းၵိၼ်ၵၢၼ်သင်လႄႈ တႃႇတေလၵ်ႉၶၢမ်ႈတႃႈၶဝ်ႈလႆႈၼႂ်းမိူင်းထႆးၼၼ်ႉ လႆႈပၼ်ငိုၼ်း ၵူၼ်းၵိၼ် ၸၢင်ႈတေႃႈသူင်ႇ ၼိုင်ႈၵေႃႉလႂ် ငိုၼ်းထႆး 15000 ဝၢတ်ႇ ဝႃႈၼႆ။ တႃႈတေလႆႈႁူႉဝႃႈ ၶဝ် 5 ၵေႃႉၼၼ်ႉ တိုၵ်ႉၵူတ်ႇၸႅတ်ႈတူၺ်း မီးဢမ်ႇမီးတၢင်းပဵၼ် Covid-19 ယူႇ ။ လွင်ႈဢၼ်ဢမ်ႇၶဝ်ႈတၢင်းၵၢၼ် လၵ်ႉၶဝ်မိူင်းၼၼ်ႉ တေဢဝ်လိူင်ႈၵႂႃႇ ၸွမ်းၼင်ႇပၵ်းပိူင်မၢႆမီႈ မီးၼၼ်ႉယူႇၼႆ ၽၢႆႇသိုၵ်းထႆးလၢတ်ႈ ဝႃႈၼႆ။ ၼႂ်းၸေႈတွၼ်ႈ မႄႈသွတ်ႇ ၽၢႆႇသိုၵ်းထႆးလႄႈသိုၵ်းပႂ်ႉလႅၼ်တီႈ ၶဝ်လႆႈဢဝ်ႁူမ်ႈလူမ်ႈတိူဝ်းလိူဝ်မႃး လႆႈတမ်းလွင်ႈၵူတ်ႇထတ်း (24)ၸူဝ်ႈမူင်း ဢမ်ႇပၼ်ၽၢၵ်ႇသၢႆတႃ ဝႃႈၼႆ။ ၶေႃႈမုၼ်းၶၢဝ်ႇ Credit. RFA.Org

['သုၼ်ႇလၢႆႈၵူၼ်း']

2021-09-01T16:38:37

https://ssppssa.org/2021/09/%e1%80%9e%e1%80%ad%e1%80%af%e1%81%b5%e1%80%ba%e1%80%b8tnla-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%9d%e1%80%b0%e1%80%9d%e1%80%ba%e1%80%b8/

သိုၵ်းTNLA ယိုဝ်းၵိၼ်ဝူဝ်းၵူၼ်းမိူင်း တဵၵ်းတဵင်ၵူၼ်းမိူင်းၵႂႃႇဢဝ်ၼိူဝ်ႉဝူဝ်းၵူႈႁိူၼ်း

သိုၵ်း TNLA ယိုဝ်းတၢႆဝူဝ်းၵူၼ်းမိူင်းယဝ်ႉ တဵၵ်းၸႂ်ႉႁႂ်ႈ ၵူၼ်းမိူင်း ၵႂႃႇဢဝ်ၼိူဝ်ႉဝူဝ်း ၵူႈႁိူၼ်း တီႈဝၢၼ်ႈႁူၺ်ႈလွတ်ႇ ဢိူင်ႇဝၢၼ်ႈၽၢႆႇၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇၼႆၶႃႈ ။ မိူဝ်ႈဝၼ်းထီႉ 29-လိူၼ်ဢေႃးၵၢသ်ႉ -2021 ၶၢဝ်းယၢမ်း 12 :00 သိုၵ်း TNLA ဢၼ် တႃႉဢၢႆႈဢွင်ႇ ဢွၼ်ႁူဝ် ႁႅင်းၵူၼ်း မွၵ်ႈ 35 ၵေႃႉ ပၵ်းသဝ်း ဝႆႉတီႈဝၢၼ်ႈလွႆတုင်းၶမ်း ၼၼ်ႉ ပွႆႇၵူၼ်းလူင်းမႃးၸူး ဝၢၼ်ႈႁူၺ်ႈလွတ်ႇ မႃးယိုဝ်းၵိၼ်ဝူဝ်းၵူၼ်းမိူင်း ဝၢၼ်ႈႁူၺ်ႈလွတ်ႈ တူဝ်ၼိုင်ႈ တီႈႁိမ်းၽၢႆႇဢွၵ်ႇ ဝၢၼ်ႈ ယၢၼ်ၵႆဝၢၼ်ႈ မွၵ်ႈ 1 လၵ်း ၊ ဝၢႆးသေ ယိုဝ်းဝူဝ်းတၢႆယဝ်ႉၵေႃႈ ၶိုၼ်းၸႂ်ႉႁႂ်ႈ ၵူၼ်းဝၢၼ်ႈ လုၵ်းၽၵ်းႁႃႈ ၵႂႃႇဢဝ်ၼိူဝ်ႉမၼ်းၵူႈႁိူၼ်း ၵူၼ်းဝၢၼ်ႈၵမ်ႈၽွင်ႈ ဢမ်ႇၶႂ်ႈၵႂႃႇဢဝ်ပေႃးႁႆႈၵေႃႈမီး ယွၼ်ႉမီးၸႂ်ဢီးလူၵူၼ်းၵေႃႉ ဢၼ်လႆႈၶၢမ်ႇသုမ်းဝူဝ်းၼၼ်ႉ ၼႆၶႃႈ ။ ၸိုဝ်ႈၸဝ်ႈဝူဝ်း ဢၼ်ၶၢမ်ႇတၢင်းသိုၵ်း TNLA ယိုဝ်းၵိၼ်ၵႂႃႇၼႆႉ လုင်းဝီႉလိင်ႇ + ဢေးၼွႆႇ ဝၢၼ်ႈလုၵ်းၽၵ်းဝႃႈ ဢိူင်ႇဝၢၼ်ႈၽၢႆႇ ၸေႈဝဵင်းသီႇပေႃႉ ၊ ၼမ်ႉၼၵ်းၼိူဝ်ႉဝူဝ်း မီးမွၵ်ႈ 35 ၸွႆႉ ၼႆၶႃႈ ။ ၵဵဝ်ႇလူၺ်ႈ လွင်ႈယိုဝ်းၵိၼ်ဝူဝ်းၵူၼ်းမိူင်းၼႆႉသေ ယူႇတီႈ ၵေႃႉပဵၼ်ၸဝ်ႈဝူဝ်းတႄႉ ဢမ်ႇလႆႈႁပ်ႉ ၶိုၼ်း လွင်ႈၵႃႈသၢႆႈတႅၼ်းသင် တႃႇတေသၢႆႈတႅၼ်း ၶိုၼ်းၼၼ်ႉၵေႃႈ ဢမ်ႇႁၼ်ၶဝ်လၢတ်ႈသင် ၵူၼ်းဝၢၼ်ႈၵေႃႈ ဢမ်ႇႁတ်းၵႂႃႇယွၼ်း ၵႃႈသၢႆႈတႅၼ်းသင် တီႈၸုမ်းၶဝ် ဝႃႈၼႆ ။ ၵူၼ်းဝၢၼ်ႈ လၢတ်ႈၼႄႁဝ်းၶႃႈဝႃႈ “ သိုၵ်း TNLA ၶဝ်မႃးယိုဝ်း ဝူဝ်းႁဝ်းၶႃႈ ၽၢႆႇဢွၵ်ႇဝၢၼ်ႈ ႁူၺ်ႈလွတ်ႇ တီႈႁူၺ်ႈပႃႇႁဵဝ်ႈၵူၼ်းလွႆ ၼၼ်ႉ ယၢၼ်ၵႆၵၢၼ်တၢင်းဝၢၼ်ႈ ႁူၺ်ႈလွတ်ႇ မွၵ်ႈ 1 လၵ်း ဝၢႆးသေၶဝ်ယိုဝ်းတၢႆယဝ်ႉ ၸႂ်ႉႁႂ်ႈၵူၼ်းဝၢၼ်ႈ လုၵ်းၽၵ်းႁႃႈ ၵႂႃႇဢဝ်ၼိူဝ်ႉဝူဝ်းၼၼ်ႉ ၵူႈႁိူၼ်း ဢမ်ႇၵႂႃႇဢမ်ႇလႆႈၼႆ တဵၵ်းတဵင်ၼင်ႇၼႆၶႃႈ ” ဝႃႈၼႆ ။ ပူၼ်ႉမႃး မိူဝ်ႈဝၼ်းထီႉ -25 လိူၼ်ဢေႃးၵၢသ်ႉ -2021 ၼၼ်ႉၵေႃႈ ယူႇတီႈ သိုၵ်း TNLA ႁႅင်းၵူၼ်း 2 ၵေႃႉ ဢိင်ဢၢင်ႈဝႃႈ လူင်းၵူတ်ႇထတ်း ယႃႈမဝ်းၵမ်ၼႆသေ ၵႂႃႇတီႉၺွပ်း ပေႃႉထုပ်ႉ ၵူၼ်းမိူင်း ဝၢၼ်ႈၼမ်ႉပႃတိုင် ဢိူင်ႇၵုင်းဝႅတ်ႈ ၊ ၵူၼ်းဝၢၼ်ႈ ၵမ်ႈၽွင်ႈၵေႃႈ လႆႈဢဝ်ငိုၼ်းပၼ် တီႈသိုၵ်း TNLA ၶဝ် ၼပ်ႉႁူဝ်သႅၼ်မၼ်း ၸိူဝ်းၼႆႉၵေႃႈမီးမႃး ၼႆၶႃႈ ၊ လိူဝ်သေၼၼ်ႉ တဵၵ်းတဵင်ၸႂ်ႉႁႂ်ႈ ၽူႈမၢႆဝၢၼ်ႈ ၵဵပ်းသိုၵ်းမႂ်ႇပၼ် တႃႇ 8 ၵေႃႉၸိူဝ်းၼႆႉ ပေႃးဢမ်ပၼ် ဢမ်ႇလႆႈၼႆ ႁဵတ်းႁႂ်ႈ ၵူၼ်းဝၢၼ်ႈ ၵူဝ်ႁေဝႆႉယူႇ ဝႃႈၼႆ ။

['သုၼ်ႇလၢႆႈၵူၼ်း']

2021-08-27T07:46:08

https://ssppssa.org/2021/08/%e1%81%bd%e1%81%a2%e1%82%86%e1%82%87%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%95%e1%80%ad%e1%80%af/

ၽၢႆႇတပ်ႉသိုၵ်းမၢၼ်ႈ ပိုတ်းယိုဝ်း ၵူၼ်းမိူင်း တီႈမိူင်းၵုတ်ႈမၢတ်ႇၸဵပ်းၼိုင်ႈၵေႃႉ

မိူဝ်ႈဝၼ်းထီႉ 24.08.2021 ၵၢင်ၼႂ် 10:00 AM မွင်း ၽွင်းတပ်ႉသိုၵ်းမၢၼ်ႈ လိုဝ်ႈယူႇဝႆႉ တီႈၼႂ်းႁူင်းႁဵၼ်း ဝဵင်းမိူင်းၵူတ်ႈ ပွၵ်ႉဢွင်ႇၶျၢၼ်းတႃႇ ၼၼ်ႉ မီးၵူၼ်းၼုမ်ႇၵေႃႉၼိုင်ႈ ထုၵ်ႇသိုၵ်းမၢၼ်ႈဢဝ်ၵွင်ႈယိုဝ်း တိူဝ်ႉၺႃးတီႈတိၼ် မိူဝ်ႈၽွင်းၽႅတ်ႈၵႂႃႇၽၢႆႇၼႃႈႁူင်းႁဵၼ်းၼႆ လႆႈႁူႉတီႈ ၵူၼ်းမိူင်းပိူၼ်ႉတီႈ ၼိုင်ႈၵေႃႉ လၢတ်ႈၼႄ ဝႃႈၼႆ ။ . ၵူၼ်းမိူင်း ပိူၼ်ႉတီႈၼိုင်ႈၵေႃႉ လၢတ်ႈဝႃႈ ‘’ ၽႂ်ၽႅတ်ႈၵႂႃႇ ႁိမ်းႁွမ်းတီႈၶဝ်ယူႇၼၼ်ႉၵေႃႈ ယိုဝ်းသႂ်ႇၵမ်းလဵဝ် ၊ တိူဝ်ႉၺႃးမၢၵ်ႇၵွင်ႈတီႈတိၼ်သေ လႆႈမၢတ်ႇၸဵပ်းဝႆႉ ၊ ၽၢႆႇသိုၵ်းမၢၼ်ႈ ၶဝ်ႈႁၢင်ႈႁႅၼ်းတူဝ်ႈတၼ်းဝႆႉသေ ပေႃးႁၼ်ၵူၼ်း ဢၼ်ၶဝ်မီးလွင်ႈ ထၢင်ႇထိူမ် ၽႅတ်ႈၼႃႈတီႈၶဝ်ၼႆၸိုင် ၸုမ်းၶဝ်ဢဝ်ၵွင်ႈယိုဝ်းလူင်ၵႂႃႇ ၵူႈတၢင်းယဝ်ႉ ‘’ ၼႆၶႃႈ။ ၵေႃႉဢၼ်ထုၵ်ႇၺႃးယိုဝ်းတိူဝ်ႉမၢတ်ႇၸဵပ်းၵႂႃႇၼၼ်ႉ ယၢမ်းလဵဝ် တိုၵ်ႉယူတ်းယႃဝႆႉ ယူႇဢမ်ႇလႆႈမႂ်ႈၸႂ်ႁႅင်း။ လိူဝ်ၼၼ်ႉ ၸုမ်းသိုၵ်း မၢၼ်ႈၵေႃႈၶဝ်ႈသွၵ်ႈႁႃၵူတ်ႇထတ်း ၼႂ်းပွၵ်ႉဢွင်ႇၶျၢၼ်းတႃႇ ဝႆႉယူႇ ဝႃႈၼႆ ။ မိူဝ်ႈဝၼ်းထီႉ 13.08.2021 ဝၢႆးဝၼ်းၼၼ်ႉ ယွၼ်ႉၸုမ်းသိုၵ်းမၢၼ်ႈၶဝ် ထုၵ်ႇၵူၼ်းဢမ်ႇႁူႉၸၵ်း ၼႂ်းပွၵ်ႉ ဢွင်ႇၶျၢၼ်းတႃႇ ဢဝ်မၢၵ်ႇမႃးထိုမ်ႈသႂ်ႇ ႁူင်းႁဵၼ်း ဢၼ်ၸုမ်းၶဝ်ယူႇသဝ်းဝႆႉယၢမ်းလဵဝ်ၼႆႉ ၽၢႆႇသိုၵ်းမၢၼ်ႈၶဝ် မီးလွင်ႈမၢတ်ႇၸဵပ်း လႆႈလူႉတၢႆ လႄႈ ၵွပ်ႈၼၼ် ယၢမ်းလဵဝ် ပေႃးမီးၵူၼ်း ဢၼ်ၶဝ် ထၢင်ႇထိူမ်ၽႅတ်ႈၵႂႃႇၸိုင် ၶဝ်တိုၼ်းလမ်းယိုဝ်းလူင်ၵႂႃႇၵူႈ ၽၢႆႇယဝ်ႉ ဝႃႈၼႆ။

['သုၼ်ႇလၢႆႈၵူၼ်း']

2021-08-27T07:35:00

https://ssppssa.org/2021/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87-%e1%80%95%e1%82%83%e1%82%87%e1%80%90%e1%80%ae%e1%82%87-9/

ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး SSPP/SSA ၸွႆႈထႅမ် ၵၢၼ်ၽုၵ်ႇသွမ်ႈ ပေႃႈမႄႈၵူၼ်းမိူင်း

ဝၼ်းထီႉ 25/08/2021 ပႃႇတီႇမႂ်ႇသုင်ၸိုင်ႈတႆး SSPP/SSA ၽၢႆႇဢုပ်ႉပိူင်ႇ ဢၼ်ယူႇၼႂ်းၼႃႈတီႈၸေႈဝဵင်း မၢႆ 10 ၊ ၸေႈဝဵင်း မၢႆ 8 ၊ တီႈဢိူင်ႇၼမ်ႉပွင်ႈ ၸိူဝ်းၼႆႉ ၸွႆႈထႅမ်ၵူၼ်းမိူင်း ထူၺ်ႈထူဝ်ႇလိၼ်ႇ ၊ ႁူမ်ႈၵၼ် ၽုၵ်ႇတူၼ်ႈမႆႉ ၸွမ်း ႁိမ်းႁွမ်း ဝၢၼ်ႈၵူၼ်းမိူင်း လႄႈ ထူၺ်ႈၵႃႈ ၊ သွမ်ႈၼႃး ၸွႆႈၵူၼ်းမိူင်း ၸိူဝ်းၼႆႉဝႃႈၼႆ ။ ဢၼ်လႆႈၵႂႃႇၸွႆႈထႅမ်ၵူၼ်းမိူင်းႁဝ်းၶႃႈၼႆႉတႄႉ ပဵၼ်ၵၢၼ်ၵူၼ်းသိုၵ်းႁဝ်းၶႃႈယဝ်ႉ ၊ ပေႃးမီး ၶၢဝ်းယၢမ်း တၼ်းၵႃႈႁိုဝ်ၵေႃႈ ၸွႆႈထႅမ်ၵူၼ်းမိူင်းႁဝ်းၶႃႈၵႂႃႇတႃႇသေႇၼႆ ၸွမ်းၼင်ႇ ၽူႈယႂ်ႇ ၵူၼ်းလူင် ႁဝ်းၶႃႈ သင်ႇလၢတ်ႈဝႆႉၼၼ်ႉ ႁဝ်းၶႃႈၵေႃႈ တိုၼ်းၶတ်းၸႂ်ၸွႆႈထႅမ်ၵူၼ်းမိူင်းႁဝ်းၶႃႈ ၵႃႈၼင်ႇ ပွင်ပဵၼ်လႆႈယူႇ တႃႇသေႇၶႃႈၼႆ ၽူႈမီးပုၼ်ႈၽွၼ်း ၽၢႆႇဢုပ်ႉပိူင်ႇ ဢၼ်တူင်ႉၼိုင် ၸဝ်ႈၼိုင်ႈ လၢတ်ႈၼႄ ၼင်ႇၼႆၶႃႈ ။ ယူႇတီႈၽၢႆႇဢုပ်ႉပိူင်ႇ လႆႈၵႂႃႇၸွႆႈထႅမ်တႄႉ ၸိုဝ်ႈၸဝ်ႈသူၼ် လုင်းမွင်ႇ + ပႃႈတၢၼ်း ဝၢၼ်ႈလွႆငိုၼ်း ဢိူင်ႇတူၼ်ႈၵႅင်း ၸေႈဝဵင်းသီႇပေႃႉ လႄႈ ဢိၵ်ႇတင်းႁူမ်ႈၵၼ်တင်းၵူၼ်းမိူင်း ၽုၵ်ႇသွမ်ႈ တူၼ်ႈမႆႉ မွၵ်ႇၸလီႇ တႃႇၼိုင်ႈႁဵင် တူၼ်ႈ ႁူမ်ႈၵူၼ်းသိုၵ်းၵူၼ်းမိူင်း 96 ၵေႃႉ တီႈဝၢၼ်ႈပုင်ႇလႅၼ်း ၊ ယူႇတီႈ ငဝ်ႈငုၼ်း SSPP/SSA လႆႈၸွႆႈထႅမ်ပၼ် တူၼ်ႈမွၵ်ႇၸလီႇ တႃႇၼိုင်ႈႁဵင်တူၼ်ႈ ၵႂႃႇဝႃႈၼႆ။ ပူၼ်ႉမႃး မိူဝ်ႈဝၼ်းထီႉ 24-08-2021 ၼၼ်ႉၵေႃႈ ယူႇတီႈ ၽၢႆႇဢုပ်ႉပိူင်ႇ လႆႈၵႂႃႇၸွႆႈထႅမ် ၵူၼ်းမိူင်း သွမ်ႈၼႃႈ ထူၺ်ႈၵႃႈ ၊ ၸိုဝ်ႈၸဝ်ႈၼႃး လုင်းလိင်ႇ + ပႃႈၶႄႇ ၊ လုင်းသႃႇ + ပႃႈလွတ်ႈ ဝၢၼ်ႈႁူဝ်ပၢႆၸၢၼ်း ၸုမ်းၼိုင်ႈ ဢိူင်ႇၼမ်ႉပွင်ႈ ၸေႈဝဵင်းလႃႈသဵဝ်ႈ ၼႆၶႃႈ ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-07-25T13:40:55

https://ssppssa.org/2021/07/%e1%80%95%e1%80%bd%e1%80%84%e1%80%ba%e1%82%87%e1%80%9c%e1%82%85%e1%80%84%e1%80%ba%e1%80%b8%e1%80%91%e1%80%ad%e1%80%af%e1%80%84%e1%80%ba-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88/

ပွင်ႇလႅင်းထိုင် ပေႃႈမႄႈၵူၼ်းမိူင်း လွင်ႈၵဵပ်းသဵၼ်ႈမၢႆ ယွၼ်းငိုၼ်း တႃႇသမ်းယႃႈယႃၶူဝ်ႊဝိတ်ႉ ဢမ်ႇမၢၼ်ႇမႅၼ်ႈ

ပွင်ႇလႅင်းထိုင် ၵူၼ်းမိူင်းႁဝ်းၶႃႈ တင်းသဵင်ႈ ယၢမ်းလဵဝ် မီးၶၢဝ်ႇပွမ် တီႈၵူၼ်းၵၢင်လၢႆ ၵူၼ်းၵဝ်း ဢဝ်ၶၢဝ်ႇငၢဝ်းဢမ်ႇၸိုဝ်ႈဢမ်ႇၸႂ်ႈ ၶၢဝ်ႇၽၢင်းလႅၼ်တႃၵူၼ်းမိူင်း ႁဝ်းဝႆႉသေ မၢပ်ႇၸီႉၼႄး ၼိူဝ်မုၵ်ႉၸုမ်း SSPP/SSA ယူႇ ။ ယွၼ်ႉပိူဝ်ႈတၢင်းပဵၼ် ၶူဝ်ႊဝိသ်ႉ 19 တုမ်ႉတိူဝ်ႉၵူၼ်းမိူင်းလႆႈလူႉတၢႆ မႃးလိူဝ်ႁႅင်းၵူႈမိုဝ်ႉၵူႈဝၼ်း လႄႈ ၼင်ႇႁိုဝ် တေႁေႉၵင်ႈလႆႈ တၢင်းပဵၼ် ယႃႇႁႂ်ႈတိတ်းၸပ်းလၢမ်းၽေႈၵႂႃႇငၢႆႈၼၼ်ႉ ယူႇတီႈ ၵေႃႇမတီႇၵႅတ်ႇၶႄၶူဝ်ဝိသ်ႉ 19 မုၵ်ႉၸုမ်း SSPP/SSA ၸင်ႇလႆႈၸတ်းႁဵတ်း ပၢင်ၵုမ်ႇဢုပ်ႇဢူဝ်း တႃႇတေၸွႆႈထႅမ် ၵူၼ်းမိူင်း ႁႂ်ႈၵၢင်းလွတ်ႈတၢင်းပဵၼ်ၵႂႃႇၼၼ်ႉ ဢုပ်ႇဢူဝ်းႁႃလွၵ်းလၢႆးမၼ်း တႃႇတေႁဵတ်းသၢင်ႈၵႂႃႇယူႇ ။ ယူႇတီႈ ၸုမ်းပွင်ၵၢၼ် ၵႅတ်ႇၶႄတၢင်းပဵၼ်ၶူဝ်ႊဝိသ်ႉၼၼ်ႉ လႆႈဢုပ်ႇဢူဝ်းၵၼ်ဝႆႉသေတႃႉ တႃႇတေၸွႆႈထႅမ် ၵူၼ်းမိူင်းၼၼ်ႉ တေလႆႈၸွႆႈၸိူင်ႉႁိုဝ် တေႁဵတ်းႁိုဝ်ၸွႆႈထႅမ်ၵူၼ်းမိူင်းႁဝ်းၵႂႃႇ ၼႆၼၼ်ႉ ယူႇတီႈ ၸုမ်းပွင်ၵၢၼ် ၵႅတ်ႇၶႄၶူဝ်ႊဝိသ်ႉ ဢမ်ႇပႆႇလႆႈလၢတ်ႈဢွၵ်ႇၵႂၢမ်းၸိူင်ႉႁိုဝ် သေၵမ်း ။ ၵူၺ်းၵႃႈ မီးၸုမ်းဢမ်ႇႁူဝ်ဢမ်ႇႁၢင် ၸုမ်းၵၢင်လၢႆၵူၼ်းၵဝ်း ဢဝ်းၶၢဝ်ႇၽၢင်းသေ မၢပ်ႇၼႄး ၸီႉၸမ်ႈၼိူဝ် မုၵ်ႉၸုမ်း SSPP/SSA ဝႃႈ ယၢမ်းလဵဝ် ယူႇတီႈ ၽူႈမီးပုၼ်ႈၽွၼ်း SSPP/SSA ၵဵပ်း သဵၼ်ႈမၢႆၵူၼ်းမိူင်း ၼႂ်းၸေႈဝဵင်းသီႇပေႃႉ ၊ ၼမ်ႉတူႈ ၊ ၵျွၵ်ႉမေး ၊ ၸိူဝ်းၼႆႉသေ တေသမ်းပၼ် ယႃႈယႃၶူဝ်ႊဝိသ်ႉ 19 ပေႃးသမ်ႉယဝ်ႉ တေလႆႈပၼ်ငိုၼ်း ၼိုင်ႈၵေႃႉ 45000 ပျူး ၸိူဝ်းၼႆႉ ၽႄႈၵႂႃႇ Socail Online တင်းၼမ် ။ ၵဵဝ်ႇလူၺ်ႈလွင်ႈၵဵပ်းသဵၼ်ႈမၢႆၵူၼ်း လႄႈ ယွၼ်းငိုၼ်းတီႈၵူၼ်းမိူင်း ၼိုင်ႈၵေႃႉ 45000 ပျူး ၸိူဝ်းၼႆႉ ဢမ်ႇၸႂ်ႈလွင်ႈမၢၼ်ႇမႅၼ်ႈလႃးလႃး ၊ ယူႇတီႈ မုၵ်ႉၸုမ်း SSPP/SSA ၵေႃႈ ဢမ်ႇလႆႈႁဵတ်း ဢမ်ႇလႆႈယွၼ်း ၸိူင်ႉၼင်ႇၶၢဝ်ႇလိုဝ်းႁူင်ၼၼ်ႉလႃးလႃးၼႆႉ ၸင်ႇလႆႈပွင်ႇလႅင်းထိုင်မႃးယူႇၶႃႈ ။ ယၢမ်းလဵဝ် ယူႇတီႈငဝ်ႈငုၼ်း တမ်းဝၢင်းၽႅၼ်ၵၢၼ် တႃႇတေၵႅတ်ႇၶႄ ႁေႉၵင်ႈ ၵူၼ်းသိုၵ်း ၵူၼ်းမိူင်း ၼႂ်းၼႃႈတီႈၵုမ်းၵမ် ပႃႇတီႇမႂ်ႇသုင်ၸိုင်ႈတႆး ၸွမ်းၼင်ႇယိုၼ်းထိုင်ပွင်ပဵၼ်လႆႈၼၼ်ႉ တေၶတ်းၸႂ်ႁဵတ်းသၢင်ႈၵႂႃႇ ဢမ်ႇၵွမ်ႉၵူၺ်း တေၸွႆႈထႅမ်ၼႂ်းၼႃႈတီႈၵုမ်းၵမ်ၵူၺ်း တၢင်ႇတီႈၵေႃႈ ၸွမ်းၼင်ႇပွင်ပဵၼ် တေၶတ်းၸႂ်ၸွႆႈထႅမ်ၵႂႃႇယူႇ ၊ ၵွပ်ႈၼၼ် ယၢမ်းလဵဝ် မီးၸုမ်းယႃႉၵဝ်း ဢၼ် လႂ် ၶဝ်ႈမႃးၵေႃႈ ႁႂ်ႈၵူၼ်းမိူင်းႁဝ်း တူၺ်းၵႂၢင်ႈၵႂၢင်ႈသေ ႁဵတ်းသၢင်ႈၵႂႃႇ ဢၼ်ထုၵ်ႇလီႁဵတ်းၵႂႃႇ ယႃႇပေၵႂႃႇယုမ်ႇ ၶၢဝ်ႇလိပ်ႈၶၢဝ်ႇၽၢင်း ၶၢဝ်ႇပွမ်ဢမ်ႇၸိုဝ်ႈဢမ်ႇၸႂ်ႈ ၼၼ်ႉသေၵမ်း ။

['ၶၢဝ်ႇတွပ်ႇၵေႈ']

2021-07-25T09:45:14

https://ssppssa.org/2021/07/sspp-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e/

SSPP/SSA ၸွႆႈထႅမ်ၵူၼ်းမိူင်းသွမ်ႈၼႃး

ဝၼ်းထီႉ 24 / July / 2021 ၶၢဝ်းယၢမ်း 8:00 ယူႇတီႈၵေႃႉႁၢၼ် SSPP/SSA ၼႂ်းၼႃႈတီႈဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈၵႂႃႇၸွႆႈထႅမ် ၵၢၼ်ပေႃႈမႄႈၵူၼ်းမိူင်း သွမ်ႈၼႃး ထူၺ်ႈၵႃႈ ၊ ၸိုဝ်ႈၸဝ်ႈၼႃး ၸၢႆးသႃႇ + ၼၢင်းငူၺ်ႇ ယူႇဝၢၼ်ႈၶွၵ်ႈၵႂၢႆး ၸေႈဝဵင်း 30 ဝဵင်းၵူတ်ႉၶၢႆ ႁူမ်ႈတင်းၵူၼ်းမိူင်း 56 ၵေႃႉ သွမ်ႈယဝ်ႉတူႈၵႂႃႇ ၶၢဝ်းယၢမ်း 03:00 ဝၢႆးဝၼ်းၵႂႃႇယူႇၶႃႈ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-07-24T20:47:32

https://ssppssa.org/2021/07/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%81%b6%e1%81%a2%e1%80%9d%e1%80%ba%e1%82%87%e1%80%90%e1%82%86%e1%80%b8%e1%80%9c%e1%80%bd%e1%80%90%e1%80%ba%e1%82%88/

ႁွင်ႈၵၢၼ်ၶၢဝ်ႇတႆးလွတ်ႈလႅဝ်း ဢွၵ်ႇၶၢဝ်ႇၼႄးဝႃႈ ၵူၼ်းမိူင်းပၢႆႈၽေး ယွၼ်ႉသိုၵ်း SSPP

မိူဝ်ႈဝၼ်းထီႉ 22- July-2021 ၼႆႉ ယူႇတီႈႁွင်ႈၵၢၼ်ၶၢဝ်ႇ တႆးလွတ်ႈလႅဝ်း ဢွၵ်ႇၶၢဝ်ႇမၢပ်ႇၸီႉၼႄးဝႃႈ ယွၼ်ႉသိုၵ်း SSPP/SSA သွၵ်ႈတဝ်ပိုတ်းယိုဝ်း RCSS လႄႈ ၵူၼ်းမိူင်းတင်းၼမ်လႆႈပၢႆႈၽေး ၼႆၶႃႈ ။ ၸွမ်းၼင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈတုၵ်းယိုၼ်ႈယွၼ်း ဢုပ်ႇဢူဝ်းၵၼ်မႃး လၢႆပွၵ်ႈလၢႆၵမ်း ႁႂ်ႈသိုၵ်း RCSS ယူႇၶိုၼ်းတီႈယူႇၵဝ်ႇ ၊ SSPP ၵေႃႈႁႂ်ႈလႆႈယူႇၶိုၼ်းတီႈယူႇၵဝ်ႇ ၸုမ်းၽႂ် ၸုမ်းမၼ်းတူင်ႉၼိုင်ႁဵတ်းသၢင်ႈ ၼႂ်းတွၼ်ႈၽႂ်မၼ်း ၼင်ႇႁိုဝ် တင်းသွင်ၽၢႆႇ တေဢမ်ႇလႆႈၵိူတ်ႇပဵၼ် ပၼ်ႁႃတိုၵ်းတေႃး၊ ၼင်ႇႁိုဝ်ၵူၼ်းမိူင်း တေဢမ်ႇလႆႈမီးလွင်ႈတုၵ်ႉၶ ယွၼ်ႉသိုၵ်းတႆးသွင်ၸုမ်း ၼၼ်ႉ ႁႂ်ႈလႆႈယူႇသဝ်းၶိုၼ်းမိူၼ်ၵဝ်ႇ ၼင်ႇဢၼ်မိူဝ်ႈပူၼ်ႉမႃး ၵွၼ်ႇပႆႇယၢမ်ႈပဵၼ်ပၼ်ႁႃၸိူဝ်းၼၼ်ႉ ။ ၽွင်းမိူဝ်ႈဢုပ်ႇဢူဝ်းၵၼ် ၼင်ႇႁိုဝ်တေဢမ်ႇၸၢင်ႈပဵၼ်ပၼ်ႁႃၵိူတ်ႇၶိုၼ်ႈၼၼ်ႉ ၽၢႆႇ RCSS သမ်ႉ ဢဝ်ႁႅင်းသိုၵ်း ၽိုတ်ႉၶဝ်ႈၸိမ်မႃးသေ ၶႃႈႁႅမ်တၢႆပႅတ်ႈ ပူႇယွတ်ႈ ဢၼ်ပဵၼ် ၵေႃႇမတီႇၸေႈဝဵင်း 24 တင်းၵျွၵ်ႉမေး ၊ လွင်ႈၼႆႉ ယူႇတီႈ ၽူႈမီးပုၼ်ႈၽွၼ်း SSPP/SSA လႄႈ ၵူၼ်းမိူင်း ႁူမ်ႈၵၼ် ႁဵတ်း လိၵ်ႈ မိူဝ်းတၢင်ႇထိုင်တီႈ ၸွမ်သိုၵ်းလူင် ယွတ်ႈသိုၵ်း သေတႃႉ ၵူၺ်းလၢတ်ႈဝႃႈတေၵႄႈလိတ်ႈပၼ် ဝႃႈၼႆ တေႃႇထိုင်မိူဝ်ႈလဵဝ် ဢမ်ႇၵႄႈလိတ်ႈပၼ်သင်ၶိုၼ်း ။ ယွၼ်ႉဢမ်ႇႁဵတ်းၸွမ်းၶေႃႈတူၵ်းလူင်းလႆႈၸႂ် ၸွမ်းၼင် သွင်ၽၢႆႇမီးၼၼ်ႉသေ ဢိင်ဢၢင်ႈ ၶေႃႈဢၢင်ႈလၢႆမဵဝ်းယဝ်ႉ ၸႅၵ်ႇဢဝ်ဝၢၼ်ႈဢိူင်ႇ ၸိူဝ်းထုင်ႉၼႃးမၢၵ်ႇၶေႃ ဢၼ်ယၢမ်ႈ မီးလွင်ႈၵတ်း ယဵၼ် ၼိမ်သဝ်း ႁဵတ်းၵိၼ် ၵၢၼ်သူၼ်ႁႆႈမႃး မိူဝ်ႈပူၼ်ႉမႃးၸိူဝ်းၼၼ်ႉ၊ ဝၢႆးသေသိုၵ်း RCSS ၽိုတ်ႉ ၶဝ်ႈမႃးၵေႃႈ ၸႅၵ်ႇယႅၵ်ႈ ဝၢၼ်ႈလဵဝ် ပဵၼ်သွင်ၽၢၵ်ႇ ၊ ဢိူင်ႇလဵဝ် ၶိုၼ်းပဵၼ် သွင်ဢိူင်ႇ ၵူၼ်းဝၢၼ်ႈ ဝၢၼ်ႈၼိုင်ႈ. လႄႈ ဝၢၼ်ႈၼိုင်ႈ ဢမ်ႇလႆႈၶဝ်ႈဢွၵ်ႇၸူးၵၼ်၊ သင်တေၶဝ်ႈဢွၵ်ႇဝၢၼ်ႈၸိုင် ႁႂ်ႈလႆႈ ၶႂၢင်ႉသုၼ်ႇလႆႈ တီႈၽူႈမီးပုၼ်ႈၽွၼ်းယဝ်ႉ ၸင်ႇလႆႈဢွၵ်ႇၵႂႃႇမႃး ၸိူဝ်းၼႆႉ မီးလွင်ႈမိပ်ႇငႅၼ်း ဢမ်ႇပၼ် သုၼ်ႇလႆႈ ၵူၼ်းမိူင်းႁဵတ်းၵိၼ်ၵၢၼ် ဢမ်ႇမီးလွတ်ႈလႅဝ်းထၢင်ႇႁၢင်ႈ ။ ၵူၼ်းမိူင်းၼႃးမၢၵ်ႇၶေႃၵေႃႉၼိုင်ႈလၢတ်ႈၼႄႁဝ်းၶႃႈဝႃႈ- မိူဝ်ႈဢွၼ်တၢင်း မိူဝ်ႉတိုၵ်ႉမီး တပ်ႉသိုၵ်း SSPP/SSA ၵုမ်းၵမ်ၸုမ်းလဵဝ် ၵွၼ်ႇသၢႆသိုၵ်း RCSS ဢမ်ႇပႆႇမႃးထိုင်ပွတ်းတွၼ်ႈၼႆႉ ၵူၼ်းမိူင်းဢမ်ႇ လႆႈယၢပ်ႇၸႂ်သုၵ်ႉၸႂ်ၸိူင်ႉၼႆႉ ပၼ်ႁႃၵေႃႈဢမ်ႇၼမ် ၵူၼ်းမိူင်းၵေႃႈဢမ်ႇလႆႈၵူဝ်သင် ၊ မိူဝ်ႈ SSPP/SSA ၵုမ်းၵမ်ယူႇၼၼ်ႉ လႆႈပဵၼ်ပၢင်တိုၵ်းၵၼ်တင်းသိုၵ်းမၢၼ်ႈၵေႃႈ ၵူၼ်းမိူင်းဢမ်ႇလႆႈ တုၵ်ႉၶ ၵူဝ်ႁေ ၊ ဢမ်ႇလႆႈတၢႆလႆႈႁၢႆ မိူၼ်မိူဝ်ႈသိုၵ်း RCSS ၶဝ်ႈမႃးၵုမ်းၵမ်မိူၼ်မိူဝ်ႈယၢမ်းလဵဝ် ၸိူဝ်းၼႆႉဝႃႈၼႆ ။ ယၢမ်းလဵဝ် ယူႇတီႈ တပ်ႉသိုၵ်းၸိုင်ႈတႆး SSPP/SSA လႆႈၶွၼ်ႈဢဝ်ႁႅင်းသိုၵ်း ၵႂၢင်ႉလၢင်ႉပိုတ်ႉတီႈ ဢၼ်ပဵၼ် ပိုတ်ႉတီႈၼႃႈလိၼ်ၵုမ်းၵမ် ပူၼ်ႉမႃးၵဝ်ႇၵဝ်ႇၼၼ်ႉသေ မီးလွင်ႈပိုတ်းယိုဝ်း တိုၵ်းတေႃး ၵၼ်တၢင်း သၢႆသိုၵ်း RCSS လႄႈ ၵူၼ်းမိူင်းၵမ်ႈၽွင်ႈ လႆႈငိူင်ႉပၢႆႈဝႆႉၸူဝ်ႈၶၢဝ်း ငဝ်းလၢႆးဢမ်ႇပႆႇၼိမ် ၊ မိူဝ်ႈလဵဝ်ၸွမ်းၼင်ႇ ၼႂ်းၼႃႈတီႈ တပ်ႉသိုၵ်း SSPP/SSA ၵုမ်းၵမ်လႆႈယဝ်ႉၸိူဝ်းၼၼ်ႉ ၵူၼ်းမိူင်း ဢမ်ႇမီးလွင်ႈၵူဝ်ႁေ ၶိုၼ်းယူႇသဝ်းၵႂႃႇ မိူၼ်ၵဝ်ႇပၵ်းၵဝ်ႇၵူၺ်း ဝႃႈၼႆ။ လိူဝ်ၼၼ်ႉ ၸိူဝ်းၼႃႈတီႈ SSPP/SSA ၵုမ်းၵမ်လႆႈၸိူဝ်းၼၼ်ႉ ၵူၼ်းမိူင်းပိုၼ်ႉတီႈ ၶိုၼ်းပွၵ်ႈယူႇ သဝ်း ႁဵတ်းၵိၼ်ၵၢၼ်သူၼ်ႁႆႈၼႃးၵႂႃႇၶိုၼ်းမိူၼ်ၵဝ်ႇၵႂႃႇၶိုၼ်း လႄႈ ႁႂ်ႈပွၵ်ႈယူႇၶိုၼ်းႁိူၼ်းၽႂ်မၼ်း လႆႈယူႇ ဝႃႈၼႆ။

['ၶၢဝ်ႇတွပ်ႇၵေႈ']

2021-07-17T20:55:10

https://ssppssa.org/2021/07/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%90%e1%80%bd%e1%80%84%e1%80%ba%e1%82%87%e1%80%95%e1%80%9c%e1%80%b0%e1%80%9d%e1%80%ba%e1%82%89-%e1%80%a2/

ၵူၼ်းဝၢၼ်ႈတွင်ႇပလူဝ်ႉ ဢၼ်သိုၵ်း RCSS တီႉၺွပ်းၵႂႃႇ လူႉတၢႆ

ပူၼ်ႉမႃး မိူဝ်ႈဝၼ်းထီႉ 20 လိူၼ် January 2021ၼၼ်ႉ လုင်းၵေႃးလီႇ ၵူၼ်းဝၢၼ်ႈ တွင်ႇပလူဝ်ႉ ၸေႈဝဵင်းၵျွၵ်ႉမေး ထုၵ်ႇၸုမ်းသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး RCSS တီႉၺွပ်းၵႂႃႇသေ ၶိုၼ်းမိူဝ်း မွၵ်ႇလၢတ်ႈပီႈၼွင်ႉၵူၼ်းတင်းႁိူၼ်းၶဝ်ၶိုၼ်းဝႃႈ လူႉတၢႆယဝ်ႉ ဝႃႈၼႆ ။ လုင်းၵေႃးလီႇ ၼႆႉ ပဵၼ်ၵူၼ်းၽုၵ်ႇသွမ်ႈၶၢႆၵိၼ်ၼဵင်ႈ လႄႈ ပဵၼ်ပႃးၽူႈၶဝ်ႈၸုမ်း TNP ၵေႃႉၼိုင်ႈၵေႃႈၸႂ်ႈဝႃႈၼႆ ။ “ မိူဝ်ႈတႄႇမၼ်း ၼွင်ႉၸၢႆးမၼ်းမႃးတီႈၶႃႈ မႃးလႄႇၶႃႈသေ ၶႃႈထၢမ် လွင်ႈတၢင်း လုင်းၵေႃးလီႇ ၼွင်ႉၸၢႆးမၼ်းလၢတ်ႈဝႃႈ မၼ်းတၢႆယဝ်ႉ သမ်ႉပေႃးၵၢပ်ႈသွမ်းယဝ်ႉၵႂႃႇယဝ်ႉၼႆ ” ၵူၼ်းဢမ်ႇၶႂ်ႈ ဢွၵ်ႇၸိုဝ်ႈ လၢတ်ႈတီႈ ၸုမ်းၶၢဝ်ႇ သူၺ်ႇၽီႇမေႇၵႂႃႇ ဝႃႈၼႆ။ “ လုင်းၵေႃးလီႇၼႆႉ ထုၵ်ႇသိုၵ်း RCSS တီႉၺွပ်းၵႂႃႇႁိုင်ယဝ်ႉ ၵမ်ႈၽွင်ႈၵေႃႈ ပေႃးလိုမ်းယဝ်ႉ ၊ ၵူၺ်းၵႃႈ ၵူၼ်းႁိူၼ်းၶဝ်တႄႉ ႁိုဝ်တေလိုမ်း ၊ ၵွပ်ႈၼၼ် လမ်းၸွပ်ႇတူၺ်းသေ လႆႈႁူႉဝႃႈ မၼ်းလူႉတၢႆ ၵႂႃႇယဝ်ႉ မိူဝ်ႈလဵဝ် တိုၵ်ႉႁဵတ်းတၢင်းလူႇတၢၼ်းပၼ်ၸွမ်းမၼ်းယူႇၼႆ ” ၵူၼ်းၽၢႆႇ ၸုမ်းၸွႆႈထႅမ် ဢၼ်ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈၼႆ ။ ၵဵဝ်ႇၵပ်းလူၺ်ႈ လွင်ႈဢၼ် သိုၵ်း RCSS တီႉၺွပ်း လုင်းၵေႃးလီႇၵႂႃႇၼႆႉၵေႃႈ ၵွပ်ႈသင်လႄႈ တီႉၺွပ်း မီးတၢင်းၽိတ်းသင်ၼၼ်ႉ ၵူၼ်းႁိူၼ်းပီႈၼွင်ႉၶဝ်ၵေႃႈဢမ်ႇလႆႈႁူႉၸွမ်းသင် ဝႃႈၼႆ ။ ၵူၺ်းၵႃႈ ၵဵဝ်ႇလူၺ်ႈ သိုၵ်း RCSS တီႉၺွပ်းၵႂႃႇသေ လုင်းၵေႃးလီႇ လႆႈလူႉတၢႆၵႂႃႇၼႆႉ လႆႈၵပ်းသိုပ်ႇ တွင်ႈထၢမ် ၸဝ်ႈႁၢၼ်ၶမ်းၸၢမ်ႇ ၽူႈၶၢၼ်ပၢၵ်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS တႄႉ တွပ်ႇ လၢတ်ႈဝႃႈ ၵဵဝ်ႇလွင်ႈၼႆႉ ဢမ်ႇလႆႈႁူႉၸွမ်းႁူဝ်ယွႆႈမၼ်း ၼႆတွပ်ႇလၢတ်ႈၸိူင်ႉၼႆၵူၺ်း ဝႃႈၼႆ။ မိူၼ်ၼၼ်ၼင်ႇၵဝ်ႇ ၵဵဝ်ႇလူၺ်ႈသိုၵ်း RCSS တီႉၺွပ်းၵႂႃႇၼႆႉ ၵူၼ်းဝၢၼ်ႈတေႃႉသၢင်ႇ 2 ၵေႃႉ ၊ ဝၢၼ်ႈၵႅတ်ႉတေႇ ၸေႈဝဵင်းၼမ်ႉသၼ်ႇ 2 ၵေႃႉ ၊ ၵူၼ်းဝၢၼ်ႈသႃႇ ၸေႈဝဵင်းၼမ်ႉတူႈ 2 ၵေႃႉ ၊ ၵူၼ်းဝၢၼ်ႈ ယေႇဢူဝ်း 3 ၵေႃႉ ႁူမ်ႈသဵင်ႈ 9 ၵေႃႉၼႆႉ တေႃႇထိုင်မိူဝ်ႈလဵဝ် ဢမ်ႇပႆႇပွႆႇတူဝ်မႃးၶိုၼ်း ၼႂ်း 9 ၵေႃႉၼၼ်ႉ ပႃးတင်း လုၵ်ႈဢွၼ် 12 ၶူပ်ႇ လႄႈ 15 ၶူပ်ႇ 2 ၵေႃႉ ဢၼ်ထုၵ်ႇသိုၵ်း RCSS တီႉၺွပ်းၵႂႃႇပႃး ဝႃႈၼႆ ။ Information – Shwe Phee Myay News AgencyInformation – shannews.org

['သုၼ်ႇလၢႆႈၵူၼ်း']

2021-07-16T17:35:51

https://ssppssa.org/2021/07/%e1%80%9e%e1%80%af%e1%81%bc%e1%80%ba%e1%81%b5%e1%81%a2%e1%80%84%e1%80%ba%e1%80%9a%e1%80%b1%e1%80%b8%e1%80%84%e1%80%ad%e1%80%af%e1%81%bc%e1%80%ba%e1%80%b8-%e1%80%97%e1%80%9f%e1%80%ad%e1%80%af/

သုၼ်ၵၢင်ယေးငိုၼ်း ( ဗဟိုဘဏ် ) ဝႃႈတေပိၵ်ႉဢိုတ်း ယေးငိုၼ်း တႃႇ 9 ဝၼ်း

တႄႇဢဝ်ဝၼ်းထီႉ 17 ဝၼ်းတေႃႇ 25 ဝၼ်း လိူၼ်ၵျူၼ်ႇလၢႆႇ ပီႊ 2021 ၼႆႉ တႃႇၼႂ်းၶၢဝ်းတၢင်း 9 ဝၼ်းတေပိၵ်ႉဢိုတ်းယေး ငိုၼ်းၼႆ ယူႇတီႈ သုၼ်ၵၢင်ယေးငိုၼ်း ( ဗဟိုဘဏ် ) လႆႈပိုၼ်ၽၢဝ်ႇၵႂႃႇ ၼင်ႇၼႆၶႃႈ ။ တီႈၼႂ်း 9 ဝၼ်းၼႆႉ ပဵၼ်ၶၢဝ်းဝၼ်းဢိုတ်းလိုဝ်ႈၵူၼ်းမိူင်းတင်းၼမ်ၵေႃႈၸႂ်ႈ ဝႃႈၼႆ ။ ၵူၺ်းၵႃႈ မိူၼ်ၼင်ႇ ယေးငိုၼ်း သုၼ်ႇတူဝ် ( ပုဂ္ဂလိက) KBZ, AYA , Yoma Bank ၸိူဝ်းၼႆႉတႄႉ ဢမ်ႇပႆႇႁၼ်ႇ လိၵ်ႈပိုၼ်ႇ ၽၢဝ်ႇဢွၵ်ႇမႃးၸိူင်ႉႁိုဝ်ၼင်ႇၵဝ်ႇ ဝႃႈၼႆ ။ ၼႂ်းဝဵင်းလူင်တႃႈၵုင်ႈ ၼွၵ်ႈလိူဝ်သေ ယေးငိုၼ်းယဝ်ႉ ဝဵင်းတႃႈမူၺ်ႇ ၊ ယူႉၸၼပလႃႇၸႃႇ ၸိူဝ်းၼႆႉ တေဢိုတ်းပိၵ်ႉဝၼ်းထီႉ – 17 တေႃႇ 25 လိူၼ်ၵျူၼ်ႇလၢႆႇၼႆႉၵႂႃႇ ၊ ၵူၺ်းၵႃႈ လၢၼ်ႉၶၢႆ ယႃႈယႃ ၊ လၢၼ်ႉတၢင်းၵိၼ် ဢၼ်လူဝ်ႇသိုဝ်ႉ လူဝ်ႇၵိၼ်ယူႇၸိူဝ်း ၼၼ်ႉတႄႉ ႁႂ်ႈၶပ်းႁႅၼ်းသေ ပိုတ်ႇၽုၺ်ႇၵႂႃႇပၼ်ဝႃႈၼႆ။ ၸုမ်းပွင်ၵၢၼ် ၽၢႆႇၵႅတ်ႇၶႄ တၢင်းပဵၼ်ၶူဝ်ႊဝိသ်ႉ ၼႂ်းတပ်ႉသိုၵ်းမၢၼ်ႈ ဢွၵ်ႇၶေႃႈပိုၼ်ၽၢဝ်ႇ ၵႂႃႇပႃးဝႃႈ ၼႂ်းၶၢဝ်းတၢင်း ပိၵ်ႉ ဢိုတ်း တႃႇ 9 ဝၼ်းၼႆႉ ယႃႇပေဢွၵ်ႇတၢင်းၵႂႃႇမႃး ၊ ဢၼ်ပဵၼ် လွင်ႈၵိၼ်လွင်ႈယဵမ်ႉ ၊ ယႃႈယႃ ၊ ၼမ်ႉမၼ်းၸၢၵ်ႈ ၸိူဝ်းၼႆႉ တႄႉ ပိုတ်ႇၽုၺ်ႇၵႂႃႇလႆႈ မိူၼ်ၵဝ်ႇ ၵႂႃႇယူႇ ဝႃႈၼႆ ။ Information-RFA

['ၵၢၼ်မၢၵ်ႈမီး']

2021-07-13T19:44:27

https://ssppssa.org/2021/07/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%84%e1%80%9d/

ႁွင်ႈၵၢၼ်ဢုပ်ႉပိူင်ႇငဝ်ႈငုၼ်း SSPP/SSA ၸွႆႈထႅမ် ၶဝ်ႈပိူၵ်ႇသိုၵ်းၵူၼ်းမိူင်း

ယူႇတီႈႁွင်ႈၵၢၼ် ၽၢႆႇဢုပ်ႉပိူင်ႇ ၼႂ်းၼႃႈတီႈၵုမ်းၵမ် SSPP/SSA ဢွၼ်ၵၼ် တူင်ႉၼိုင် ၸွႆႈထႅမ် ၶဝ်ႈပိူၵ်ႇ တီႈသိုၵ်းၵူၼ်းမိူင်း ဢၼ်မီးယူႇၼႂ်းၼႃႈတီႈၸေႈဝဵင်းၽႂ်မၼ်း ။ မိူဝ်ႈဝၼ်းထီႉ 13 ဝၼ်း လိူၼ်ၵျူၼ်ႇလၢႆႇ 2021 ၼၼ်ႉ ယူႇတီႈ ၽူႈၸတ်းၵၢၼ် ၸေႈဝဵင်း လၢႆလၢႆ ၸေႈဝဵင်း မိူၼ်ၼင်ႇ ၸေႈဝဵင်း မၢႆ 9 ၊ ၸေႈဝဵင်း မၢႆ 10 ၊ ၸေႈဝဵင်း 25 ၊ ၸေႈဝဵင်း 26 ၊ ၸေႈဝဵင်း မၢႆ 8 ၊ ဢၼ်မီးၼႂ်းၸေႈဝဵင်း မိူင်းယႆ ၊ သီႇပေႃႉ ၊ ၼမ်ႉလၼ်ႈ ၊ ၸိူဝ်းၼႆႉ ႁူမ်ႈၵၼ် ဢဝ်ၶဝ်ႈပိူၵ်ႇ ဢၼ် လုၵ်ႉတီႈငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ၸွႆႈထႅမ် တႃႇ 4000 ထူင်ၸႅၵ်ႇပၼ် သိုၵ်းၵူၼ်းမိူင်း ၼႂ်းၼႃႈတီႈၽႂ်မၼ်း ႁႂ်ႈပဵၼ်ဢၼ်ၵမ်ႉၸွႆႈထႅမ်ၵႂႃႇ ၼႆၶႃႈ ။ ပူၼ်ႉမႃး မိူဝ်ႈဝၼ်းထီႉ 06-07 လိူၼ်ၵျုၼ်ႇလၢႆ 2021 ၼၼ်ႉၵေႃႈ ယူႇတီႈၽူႈၸတ်းၵၢၼ် ၸေႈဝဵင်း မၢႆ 10 တင်းၸေႈဝဵင်း မၢႆ 6 ဢၼ်မီးၼႂ်းၸေႈဝဵင်းမိူင်းယႆ ၊ သီႇပေႃႉ လႆႈၸွႆႈထႅမ် ၶဝ်ႈပိူၵ်ႇ သိုၵ်း ၵူၼ်းမိူင်း 380 ထူင်ယူႇၶႃႈ ။ သိုၵ်းၵူၼ်းမိူင်းၼႆႉ ၵွပ်ႈပိူဝ်ႈမီးပုၼ်ႈၽွၼ်း သွင်ၽၢႆႇ ၽၢႆႇၼိုင်ႈယူႇၸွမ်းၵူၼ်းမိူင်း ၸွႆႈထႅမ် ၵူၼ်းမိူင်းၵႅတ်ႇၶႄပၼ်ၵူၼ်းမိူင်း ၼႂ်းဝၢၼ်ႈၼႂ်းဢိူင်ႇၽႂ်မၼ်း ၊ ထႅင်ႈၽၢႆႇၼိုင်ႈ သင်ဝႃႈမုၵ်ႉၸုမ်း ပႃတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မီးၼႃႈၵၢၼ်သင်မႃးၵေႃႈ ၶဝ်ႈႁၢပ်ႇၸွႆႈထႅမ်ၵႂႃႇယူႇ ၊ ၵွပ်ႈၼၼ် သိုၵ်းၵူၼ်းမိူင်း ၸိူဝ်းဢၼ်လႆႈႁၢပ်ႇၵၢၼ်ဝႆႉၸိူဝ်းၼႆႉ ၸွမ်းၼင်ႇပွင်ပဵၼ်လႆႈၼၼ်ႉ ယူႇတီႈ SSPP/SSA ၶတ်းၸႂ်ၸွႆႈထႅမ် ၵႂႃႇယူႇ ၼၶႆၶႃႈ ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-07-09T09:53:31

https://ssppssa.org/2021/07/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87-sspp-ssa-%e1%81%b8%e1%80%bd%e1%82%86%e1%82%88%e1%80%91%e1%82%85/

ၽၢႆႇဢုပ်ႉပိူင်ႇ SSPP/SSA ၸွႆႈထႅမ်ၶဝ်ႈပိူၵ်ႇ သိုၵ်းၵူၼ်းမိူင်း

ၽၢႆႇဢုပ်ႇပိူင်ႇပိုၼ်ႉတီႈ တၢင်ႇတူဝ်ငဝ်ႈငုၼ်း SSPP/SSA ၸွႆႈထႅမ်ၶဝ်ႈပိူၵ်ႇ သိုၵ်းၵူၼ်းမိူင်း လၢႆလၢႆဝၢၼ်ႈ ၸိူဝ်းၼၼ်ႉ ၼပ်ႉႁူဝ်ပၢၵ်ႇထူင် ။ ဝၼ်းထီႉ 06 လိူၼ်ၵျုၼ်ႇလၢႆႇ 2021 ၼႆႉ ယူႇတီႈ ၽူႈၸတ်းၵၢၼ်ၸေႈဝဵင်း မၢႆ 06 ၼႂ်းၸေႈဝဵင်း မိူင်းယႆ ဢွၼ်ႁူဝ်သေ ၸွႆႈထႅမ် ၶဝ်ႈပိူၵ်ႈ တႃႇသိုၵ်းၵူၼ်းမိူင်း တီႈဝၢၼ်ႈ ၵုင်းၼိဝ်ႉ ၊ ဝၢၼ်ႈၼမ်ႉ ၽၢတ်ႇ ၊ ဝၢၼ်ႈၶိၼ်ဢုၵ်း ၊ တႃႇၶဝ်ႈပိူၵ်ႇ 28 ထူင် ၼႆၶႃႈ ။ မိူဝ်ႈဝၼ်းထီႉ 07 လိူၼ်ၵျူၼ်ႇလၢႆႇ ၼၼ်ႉၵေႃႈ ယူႇတီႈ ၽူႈၸတ်းၵၢၼ်ၸေႈဝဵင်း မၢႆ 10 လႆႈၸွႆႈ ထႅမ်ပၼ် ၶဝ်ႈသၢၼ် 190 ထူင် တီႈသိုၵ်းၵူၼ်းမိူင်း ၼႂ်းတပ်ႉၵွင် 357 ၵႂႃႇမိူၼ်ၵၼ် ။ သိုၵ်းၵူၼ်းမိူင်းၼႆႉ ၵွပ်ႈပိူဝ်ႈမီးပုၼ်ႈၽွၼ်း သွင်ၽၢႆႇ ၽၢႆႇၼိုင်ႈ ယူႇၸွမ်းၵူၼ်းမိူင်း ၸွႆႈထႅမ် ၵူၼ်းမိူင်း ၵႅတ်ႇၶႄပၼ်ၵူၼ်းမိူင်း ၼႂ်းဝၢၼ်ႈ ၼႂ်းဢိူင်ႇၽႂ်မၼ်း ၊ ထႅင်ႈၽၢႆႇၼိုင်ႈ သင်ဝႃႈမုၵ်ႉၸုမ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မီးၼႃႈၵၢၼ်သင်မႃးၵေႃႈ ၶဝ်ႈႁၢပ်ႇၸွႆႈထႅမ်ၵႂႃႇယူႇ ၊ ၵွပ်ႈၼၼ် သိုၵ်းၵူၼ်းမိူင်း ၸိူဝ်းဢၼ်လႆႈႁၢပ်ႇၵၢၼ်သေ ၼႃႈႁိူၼ်း မီးလွင်ႈယၢပ်ႇၽိုတ်ႇၼၼ်ႉ ၸွမ်းၼင်ႇပွင်ပဵၼ်လႆႈၵေႃႈ ၶတ်းၸႂ်ၵႄႈလိတ်ႈပၼ်ၵႂႃႇယူႇ ၼႆၶႃႈ ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-07-04T20:50:26

https://ssppssa.org/2021/07/%e1%81%bc%e1%82%82%e1%80%ba%e1%80%b8%e1%81%bc%e1%82%83%e1%82%88%e1%80%90%e1%80%ae%e1%82%88-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bd%e1%80%90%e1%80%ba%e1%80%b8%e1%82%81/

ၼႂ်းၼႃႈတီႈ သိုၵ်းပွတ်းႁွင်ႇၵုမ်းၵမ်လႆႈသွင်ဢိူင်ႇၼၼ်ႉ ႁႂ်ႈၵူၼ်းမိူင်းပွၵ်ႈမိူဝ်းႁိူၼ်း ႁဵတ်းၵၢၼ်ၶိုၼ်းလႆႈ

သၢႆသိုၵ်း RCSS တင်း တေႃႉသၢင်ႇ လႆႈပိုတ်းယိုဝ်းၵၼ် တင်း ၸုမ်းဢူၺ်းလီ ပွတ်းႁွင်ႇ တီႈဢိူင်ႇတေႃႇသၢင်ႇ ပၢင်မၢၵ်ႇမိုဝ်း သေ ၽၢႆႇသိုၵ်း RCSS ဢဝ်ၵူၼ်းမိူင်း ႁဵတ်းႁူဝ်ႉ သၢႆသိုၵ်း ထွႆဢွၵ်ႇၼႃႈတီႈ ထိုင်ယိူင်းဢၢၼ်းယဝ်ႉ ၸႂ်ႉႁႂ်ႈၵူၼ်းမိူင်း လူင်းၼႂ်းဝဵင်းၵျွၵ်ႉမႄး တင်းသဵင်ႈ ။ တင်ႇတႄႇ ႁၢင်လိူၼ်ၵျူၼ်ႇ တေႃႇထိုင်ထိုင် ၼႂ်းလိူၼ်ၵျူၼ်ႇလၢႆႇၼႆႉ မိူၼ်ၼင်ႇၸွမ်းပိုၼ်ႉတီႈ တေႃႉသၢင်ႇ၊ ပၢင်မၢၵ်ႇမိုဝ်း၊ ၵလွင်းဝွင်း ၊ ၺွင်ႇပၢင်ႇလႃႉ ၊ ပႃႇၶႃး ၊ တွင်ႇပလူဝ်ႉ၊ ပၢင်ႁူႈ၊ ပၢင်ႇတွင်း ၊ လွႆယဵၼ်ၸိူဝ်းၼႆႉ သိုၵ်း RCSS တင်း သိုၵ်းၸုမ်းဢူၺ်းလီပွတ်းႁွင်ႇ 2 ၸုမ်း လႆႈပဵၼ် ပၢင်တိုၵ်း ၵၼ်သေ ၵူၼ်းဝၢၼ်ႈ တႃႇ 16 ဝၢၼ်ႈ လႆႈဢွၼ်ၵၼ်ပၢႆႈယၢၼ်ႁိူၼ်းယေးၵႂႃႇသွၼ်ႈ တီႈလွတ်ႈ ၽေး ႁိမ်းမွၵ်ႈၼိုင်ႈႁဵင် ။ ၶႅပ်းႁၢင်ႈ တီႈဢိူင်ႇတေႃႉသၢင်ႇ ၸွမ်းၼင်ႇသဵၼ်ႈမၢႆဝၢၼ်ႈၸိူဝ်းဢၼ်လႆႈပွႆႇပႅတ်ႈႁိူၼ်းယေးဢွၵ်ႇပၢႆႈမူတ်း ဝၢၼ်ႈတေႃႉသၢင်ႇ ဝၢၼ်ႈလူင် ၊ ဝၢၼ်ႈတေႃႉသၢင်ႇ ဝၢၼ်ႈၵၢတ်ႇ ၊ ဝၢၼ်ႈၵွင်း ၊ ဝၢၼ်ႈၸႃႇပူဝ်ႉ ၊ ဝၢၼ်ႈၵလွင်းဝွင်း ၊ ဝၢၼ်ႈတွင်ႇပလူဝ်ႉ ၊ ဝၢၼ်ႈမႂ်ႇၵတႅင်းလူင်း ၊ ဝၢၼ်ႈၸၢင်ႉႁိူၼ်း ပွၵ်ႉၸၢၼ်း ၊ ဝၢၼ်ႈၸၢင်ႉႁိူၼ်း ပွၵ်ႉႁွင်ႇ ၸိူဝ်းၼႆႉ ဢွၼ်ၵၼ်ပၢႆႈဢွၵ်ႇဝၢၼ်ႈမူတ်း ဢမ်ႇၵိုတ်းၽႂ်သေၵေႃႉ ၊ ဝၢၼ်ႈၸႃႇတီႇ ပွၵ်ႉႁွင်ႇ ၊ ဝၢၼ်ႈၸႃႇတီႇ ပွၵ်ႉၸၢၼ်း ၊ ဝၢၼ်ႈပၢင်မၢၵ်ႇမိုဝ်း ၊ ဝၢၼ်ႈၺွင်ႇပၢင်ႇလႃႉ၊ ဝၢၼ်ႈပႃႇတဵင်း ၊ ဝၢၼ်ႈပၢင်ႁူႈ ၸိူဝ်းၼႆႉ တႄႉ ၵူၼ်းဝၢၼ်ႈၵမ်ႈၽွင်ႈ ဢၼ်ပဵၼ်ၵူၼ်းထဝ်ႈ လႄႈ လုၵ်ႈဢွၼ်ႇ တႄႉ ပၢႆႈယူႇ ၵူၼ်းပႂ်ႉႁိူၼ်းၵေႃႈမီးယူႇ ဢမ်ႇဢွၵ်ႇပၢႆႈမူတ်းၼႆၶႃႈ ။ ဝၢၼ်ႈတႃႇ 16 ဝၢၼ်ႈၼႆႉ ပဵၼ်ၼႂ်းဢိူင်ႇ တေႃႉသၢင်ႇ လႄႈ ဢိူင်ႇပၢင်မၢၵ်ႇမိုဝ်း – ၸွမ်းၼင်ႇၵူၼ်း မိူင်းပိုၼ်ႉတီႈ လၢတ်ႈၼႄတီႈႁဝ်းၶႃႈဝႃႈ ၵူၼ်းဝၢၼ်ႈ ၸိူဝ်းဢၼ်ပၢႆႈဢွၵ်ႇမႃးၼႆႉ ၵွပ်ႈလႆႈငိၼ်း ၵႂၢမ်း တီႈၵေႃႉသိုၵ်း RCSS လွၵ်ႇငိူတ်ႈဝႃႈ ပေႃးဢမ်ႇပၢႆႈၵေႃႈ ပေႃးၸုမ်းဢူၺ်းလီ ပွတ်းႁွင်ႇမႃး ႁွတ်ႈၸိုင် ၵႆမူမႃတေဢမ်ႇဝႆႉ ၵူၼ်းၵေႃႈ ၶဝ်တေဢဝ်တၢႆပႅတ်ႈမူတ်းဢိူဝ်ႈၼႆ ႁဵတ်းႁႂ်ႈၵူၼ်း မိူင်း ၵမ်ႈၽွင်ႈလႆႈဢွၼ်ၵၼ် ၵူဝ်ႁေသေ ပၢႆႈဢွၵ်ႇဝၢၼ်ႈမူတ်း ၼႆၶႃႈ ။ ၶႅပ်းႁၢင်ႈ တီႈဢိူင်ႇတေႃႉသၢင်ႇ လိူဝ်သေၼၼ်ႉ ယင်းသိုပ်ႇလၢတ်ႈၼႄထႅင်ႈဝႃႈ – မိူဝ်ႈၽွင်း သိုၵ်း rcss သုတ်ႉထွႆလုၵ်ႉ တၢင်းတေႃႉသၢင်ႇ လူင်းမႃးတင်း ၶိုမ်းၵဝ်ႇၶိုမ်းမႂ်ႇၼႆႉ ယူႇတီႈသိုၵ်း RCSS လႆႈႁွင်ႉဢဝ်ၵူၼ်းမိူင်း လူင်းမႃးၸွမ်းသၢႆသိုၵ်း တင်းၼမ်၊ ယွၼ်ႉၵူဝ်ပိူၼ်ႈယိုဝ်းႁိုဝ်ၵေႃႈဢမ်ႇႁူႉ တေလႆႈဝႃႈ ဢဝ်ၵူၼ်း မိူင်း ႁဵတ်းႁူဝ်ႉၶဝ်သေလူင်းမႃးထိုင်တီႈ ၶိုမ်းၵဝ်ႇၶိုမ်းမႂ်ႇ ႁိမ်းတပ်ႉၶဝ်ၸိူဝ်းၼၼ်ႉယဝ်ႉ ၸႂ်ႉႁႂ်ႈ ၵူၼ်းမိူင်း မိူဝ်းယူႇတင်းၵျွၵ်ႉမႄးမူတ်းမူတ်း လၢတ်ႈဝႃႈ ယႃႇပေႁႂ်ႈပွၵ်ႈၶိုၼ်းႁိူၼ်း ဝႃႈၼႆၶႃႈ ။ ၵဵဝ်ႇၵပ်းလူၺ်ႈ လွင်ႈၵူၼ်းမိူင်းပၢႆႈၵႂႃႇၼၼ်ႉ ယူႇတီႈ သၢႆသိုၵ်းၸုမ်းဢူၺ်းလီပွတ်းႁွင်ႇလၢတ်ႈ ၼႄဝႃႈ – ၵူၼ်းမိူင်းၼႆႉ ႁဝ်းၶႃႈဢမ်ႇပၼ်ႁႂ်ႈၵူၼ်းသိုၵ်းႁဝ်းၶႃႈ ၵႂႃႇယႃႉတဝ်ပေႉၵိၼ် ၸိူင်ႉႁိုဝ်ၶႃႈ ၊ ၵူၼ်းမိူင်းႁဝ်းဢၼ်ပၢႆႈၵႂႃႇၵမ်ႈၽွင်ႈသေ ဢမ်ႇႁတ်းမႃးၶိုၼ်းၼၼ်ႉၵေႃႈ ၵွပ်ႈထုၵ်ႇတၢင်း သိုၵ်း RCSS ၶဝ်လွၵ်ႇငိူတ်ႈဝႆႉ ၼင်ႇႁိုဝ်ၵူၼ်းမိူင်းတေဢမ်ႇႁတ်းမိူဝ်းႁိူၼ်းၶိုၼ်းၵူၺ်း ယူႇတီႈႁဝ်းၶႃႈ တေဢမ်ႇႁဵတ်းသင် တီႈပေႃႈမႄႈၵူၼ်းမိူင်း ၼႆၶႃႈ ။ ငဝ်းလၢႆးမိူဝ်ႈလဵဝ်ပဵၼ်ၶၢဝ်းၽုၵ်ႇသွမ်ႈမၢၵ်ႇၶဝ်ႈတဝ်ႈၼမ်ႉ ၼႂ်းႁႆႈၼႂ်းသူၼ် ၼႂ်ၼႃး လႄႈ ၼင်ႇႁိုဝ်ၵူၼ်းမိူင်း ပေႃးတေလႆႈၶိုၼ်းႁဵတ်းၵၢၼ်မိူၼ်ၵဝ်ႇလႆႈၶိုၼ်းၼၼ်ႉ ယူႇတီႈသၢႆသိုၵ်း ပွတ်းႁွင်ႇၵုမ်းၵမ်လႆႈ မိူၼ်ၼင်ႇ ၼႂ်းဢိူင်ႇတေႃႉသၢင်ႇ ဢိူင်ႇပၢင်မၢၵ်ႇမိုဝ်း ၸိူဝ်းၼႆႉ ယွၼ်းႁႂ်ႈ ပေႃႈမႄႈ ၵူၼ်းမိူင်း ၶိုၼ်းပွၵ်ႈၶိုၼ်းႁိူၼ်းသေ မိူဝ်းႁဵတ်းၵၢၼ်သူၼ်ႁႆႈ မိူၼ်ၵဝ်ႇၶိုၼ်းလႆႈယူႇၼႆ၊ ယူႇတီႈ ၽူႈၵွၼ်း သၢႆသိုၵ်း ဢၼ်တူင်ႉၼိုင် ပွတ်းတွၼ်ႈ တေႃႉသၢင်ႇၸဝ်ႈၼိုင်ႈ လၢတ်ႈၼႄ ၼင်ႇၼႆယူႇၶႃႈ ။

['ၵၢၼ်သိုၵ်း']

2021-07-02T15:55:00

https://ssppssa.org/2021/07/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b1%e1%82%83%e1%82%88%e1%82%81%e1%80%ad%e1%80%b0%e1%80%9d%e1%80%ba%e1%80%b8-%e1%80%90%e1%80%ae%e1%82%88%e1%80%91%e1%80%af%e1%80%84%e1%80%ba/

ၵူၼ်းႁေႃႈႁိူဝ်း တီႈထုင်ႉမၢဝ်း ၸၢဝ်းမၢၼ်ႈၵေႃႉၼိုင်ႈ ထုၵ်ႇယိုဝ်းထႅင်ႈ

ၵူၼ်းႁေႃႈႁိူဝ်း တီႈၶၢမ်ႈတႃႈ ၼမ်ႉမၢဝ်း တီႈၼိုင်ႈ ထုၵ်ႇၵူၼ်းဢမ်ႇႁူႉၸၵ်း သွင်ၵေႃႉ ၶီႇလူတ်ႉၶိူင်ႈ မႃးဢဝ်ၵွင်ႈယိုဝ်းတိူဝ်ႉၺႃး လူႉတၢႆ လႄႈ လႆႈသူင်ႇႁူင်းယႃဝႆႉယူႇ။ မိူဝ်ႈဝႃး ဝၼ်းထီႉ 01-လိူၼ်ၵျူၼ်ႇလၢႆႇ 2021 ၶၢဝ်းယၢမ်း 7:30 ၼၼ်ႉ မီးၵူၼ်းဢမ်ႇႁူႉၸၵ်း သွင်ၵေႃႉ ၶီႇလူတ်ႉၶိူင်ႈလမ်းၼိုင်ႈသေ မႃးႁွတ်ႈတီႈတႃႈႁိူဝ်းယဝ်ႉ ဢဝ်ၵွင်ႈပွတ်းယိုဝ်းသႂ်ႇ ၸဝ်ႈၵူၼ်းႁေႃႈႁိူဝ်း ဝၢၼ်ႈၼွင်တိူၼ်း ဝဵင်းၼမ်ႉၶမ်း ၵေႃႉၼိုင်ႈ ယိုဝ်းသႂ်ႇ 11 ၵမ်း တိူဝ်ႉၺႃး တီႈႁူဝ် ၊ တီႈၶႃလူင် လႄႈ တီႈၶႅၼ် လႆႈလူမ်ႉတၢႆထင်တီႈၵႂႃႇသေ ၵူၼ်းၵေႃႉဢၼ်ယိုဝ်း ၼၼ်ႉ ၵေႃႈ ၶိုၼ်းပိၼ်ႇႁူဝ်လူတ်ႉႁေႃႈဢွၵ်ႇၵႂႃႇ ပႅတ်ႈ ဢမ်ႇႁူႉၸၵ်းဝႃႈပဵၼ် ၸုမ်းလႂ် ပဵၼ်ၽီမိုဝ်းၽႂ် ၼႆၶႃႈ ။ . ၵူၼ်းၵေႃႉဢၼ်ထုၵ်ႇၺႃးယိုဝ်းၼၼ်ႉ ပဵၼ်ၸၢဝ်းၶိူဝ်းမၢၼ်ႈ ၸိုဝ်ႈႁွင်ႉ ၵူဝ်ႇမဵဝ်းလုၼ်ႇ ဢႃႇယူႉ 34 ပီႊ ၊ ၸိုဝ်ႈပေႃႈ ဢူးၵျေႃႇၸဵင်ႇ ၊ တီႈယူႇ သိၼ်ႇၶျွင်း ဝဵင်းယေႇၸၵျူဝ်ႇ ၸေႈတွၼ်ႈ ပၶူၵ်ႉၵူႇ တိူင်းပႃႇၵိူဝ်ႇ မိူဝ်ႈၽွင်းထုၵ်ႇၺႃးယိုဝ်းၼၼ်ႉ တိုၵ်ႉၼင်ႈသေၵိၼ်ၶဝ်ႈဝႆႉယူႇ ၊ တီႈသုမ်ႉ တႃႈႁိူဝ်း ၼႆႉ မီးၸုမ်းႁေႃႈႁိူၼ်းယူႇၵိၼ်ၸွမ်းၵၼ် 5 ၵေႃႉ ၼႆၶႃႈ ။ ၵူၼ်းၵေႃႉဢၼ်မႃးယိုဝ်းၼၼ်ႉ ပဵၼ်ၵူၼ်းၽိဝ်ၼိူဝ်ႉၼင်ၶၢဝ် ၊ သုင် ၊ ၶၢတ်ႈလၢမ်းဢႃႇယူႉ တေမီး မွၵ်ႈ 30 ပီႊ ၵူၼ်းႁေႃႈလူတ်ႉတႄႉ ပဵၼ်ၵူၼ်းတူဝ်ၶိင်းယွမ်ၵႅင်း ဢွၼ်ၵူၺ်းၼႆ ၵူၼ်းပိုၼ်ႉတီႈ ႁိမ်းတႃႈႁိူၼ်းၵေႃႉၼိုင်ႈ ဢၼ်ႁၼ်တႂ်ႈတႃ လၢတ်ႈၼႄၼင်ႇ ၼႆၶႃႈ ။ ၵူၼ်းပႂ်ႉႁေႃႈႁိူဝ်းၼႆႉ မီးဝႆႉၸွမ်းၵၼ် 5 ၵေႃႉ ၊ မိူဝ်ႈဢဝ်ၵွင်ႈယိုဝ်းၵႂႃႇၼၼ်ႉ တိူဝ်ႉၺႃး ၵူဝ်ႇမဵဝ်း လုၼ်ႇ ၵူၺ်းထႅင်ႈဢၼ်ပႂ်ႉၸွမ်း ၵၼ်တႄႉ ဢမ်ႇတိူဝ်ႉၺႃး ၊ မိူဝ်ႈလဵဝ် တူဝ်တၢႆၵူၼ်းတႄႉ ယူႇတီႈ ၸုမ်းၽၢႆႇၸွႆႈထႅမ် ၶဝ်မႃးဢဝ်တူဝ်ၵႂႃႇသူင်ႇဝႆႉ တီႈႁူင်းယႃၼမ်ႉၶမ်းယဝ်ႉ ၼႆၶႃႈ ။ ဝၢႆးသေပၼ်ႁႃလွင်ႈပိုတ်းယိုဝ်းၵူၼ်းၵေႃႉၼႆႉ ၵိူတ်ႇၶိုၼ်ႈယဝ်ႉၵေႃႈ ၽၢႆႇၼိုင်ႈသိုၵ်းမၢၼ်ႈ ၵေႃႈဢဝ်ႁႅင်းသိုၵ်း ဢဵၼ်ႁႅင်း မွၵ်ႈႁိမ်း 200 ၽေႁဵတ်းသွင်ငႃးသိုၵ်းသေ ၶဝ်ႈၵူတ်ႇသွၵ်ႈ ၸွမ်းပိုၼ်ႉတီႈ ဢိူင်ႇ 19 ဝၢၼ်ႈ ၸေႈဝဵင်းၼမ်ႉၶမ်း ဝႆႉယူႇ သင်ၸိူဝ်ႉသိုၵ်းမၢၼ်ႈယဵပ်ႇၶဝ်ႈထိူၼ်ႇ လိုၵ်ႉၸိုင် သဵင်ၵွင်ႈတေၸၢင်ႈတႅၵ်ႇ ယွၼ်ႉႁိမ်းႁွမ်း ဢၼ်သိုၵ်းမၢၼ်ႈ ၵူတ်ႇလၢင်ႉယူႇၼႆႉ မီးသၢႆသိုၵ်းတူင်ႉၼိုင် SSPP/SSA တူင်ႉၼိုင်ယူႇသဝ်းဝႆႉယူႇ ၼႆၶႃႈ ။

['သုၼ်ႇလၢႆႈၵူၼ်း']

2021-07-02T09:07:28

https://ssppssa.org/2021/07/sspp-ssa-%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%84%e1%80%ad%e1%80%af%e1%81%bc%e1%80%ba%e1%80%b8-%e1%80%90%e1%82%83%e1%82%87%e1%81%b5%e1%80%af%e1%80%99%e1%80%ba/

SSPP/SSA လူႇတၢၼ်းငိုၼ်း တႃႇၵုမ်းၶိုၼ်းဝတ်ႉဝႃးၵျွင်းမုၼ်ၸဝ်ႈ တီႈထုင်ႉ ပၢင်လူင်

ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈလူႇတၢၼ်းငိုၼ်း တႃႇတေၶိုၼ်းၵေႃႇၵုမ်း လုမ်းလႃး ဝတ်ႉၵျွင်း ဢၼ်လႆႈလူႉၵွႆၵႂႃႇ ယွၼ်ႉၸၢၵ်ႇမၢၵ်ႇၵွင်ႈ တိူဝ်ႉၺႃးၸိူဝ်းၼၼ်ႉ ။ မိူဝ်ႈဝႃးဝၼ်းထီႉ 01-07-2021 ၶၢဝ်းယၢမ်း 09 : 00 မူင်း ယူႇတီႈ ၸဝ်ႈႁၢၼ်တၢၼ်းဢွင်ႇ ဢိၵ်ႇတင်း ၵေႃႇမတီႇ ၸေႈတွၼ်ႈ မၢႆ – 8 လႆႈတၢင်တူဝ်ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA လႆႈၵႂႃႇၸွႆႈထႅမ်ငိုၼ်း သၢင်ႉငိုၼ်း 150 သႅၼ်ပျႃး တီႈဝတ်ႉၵျွင်းပၢင်လူင်ပွၵ်းၸၢၼ်း ၸေႈဝဵင်းၼမ်ႉ တူႈ တႃႇတေၶိုၼ်းမႄး ၵေႃႇၵုမ်းလုမ်းလႃးၶိုၼ်း ၊ လိူဝ်ၼၼ်ႉ လႆႈလူႇတၢၼ်းတီႈဝတ်ႉ ၵျွင်းယေႇဢူဝ်း သၢင်ႉငိုၼ်း 150 သႅၼ်ပျူး တႃႇၶိုၼ်းမႄးၵုမ်းလုမ်းလႃး ႁူမ်ႈသၢင်ႉငိုၼ်း 300 သႅၼ်ပျူး ယူႇၶႃႈ ။ ဝတ်ႉၵျွင်းၸိူဝ်းၼႆႉ မိူဝ်ႈပၢင်တိုၵ်း ၸုမ်းဢူၺ်းလီပွတ်းႁွင်ႇ တင်း ၸုမ်းသိုၵ်း RCSS လႆႈပဵၼ်ပၢင် ပိုတ်းယိုဝ်းၵၼ်ၼၼ်ႉ လႆႈတိူဝ်ႉၺႃး ၸၢၵ်ႇမၢၵ်ႇ လူႉၵွႆၵႂႃႇၵမ်ႈၽွင်ႈသေ တႃႇတေၶိုၼ်း မႄးၵုမ်း လုမ်းလႃးၼၼ်ႉ ယူႇတီႈ ၽၢႆႇတပ်ႉ ၽၢႆႇဢုပ်ႉပိူင်ႇ လႆႈတၢင်တူဝ် မုၵ်ႉၸုမ်း SSPP/SSA ၵႂႃႇၸွႆႈထႅမ် လူႇတၢၼ်းၸွႆႈ ၼႆၶႃႈ ။ ၸွမ်းၼင်ႇပိုၼ်ႉတီႈ ၼႂ်းထုင်ႉၼမ်ႉတူႈၸိူဝ်းၼႆႉ လႆႈၺႃးတၢမ်ႇ ပၢင်တိုၵ်းၸုမ်းဢူၺ်းလီ ပွတ်းႁွင်ႇ တင်း ၸုမ်းသိုၵ်း RCSS ပဵၼ်ပၢင်တိုၵ်းၵၼ်သေ ၾႆးမႆႈႁိူၼ်းၵူၼ်းမိူင်း ထုင်ႉၼမ်ႉတူႈ လင်ႁိူၼ်း ၵူၼ်းမိူင်း 100 ပၢႆ ထုၵ်ႇၾႆးမႆႈၵႂႃႇသေ ယူႇတီႈ မုၵ်ႉၸုမ်း SSPP/SSA လႆႈၸွႆႈထႅမ် ငိုၼ်း 630 သႅၼ်ပျူး၊ ၼင်ႇႁိုဝ် တေၸၢင်ႈၶိုၼ်းပူၵ်းပွင်ၶိုၼ်းၵႂႃႇၼၼ်ႉ ၸွမ်းၼင်ႇပွင်ပဵၼ်လႆႈ ယူႇတီႈ ပႃႇတီႇမႂ်ႇသုင်ၸိုင်ႈ တႆး တပ်ႉသိုၵ်းၸိုင်ႈတႆး တေၶတ်းၸႂ်ၸွႆႈထႅမ်ပူၵ်းပွင်ပၼ်ၵူၼ်းမိူင်း ၵႂႃႇယူႇ ၼႆၶႃႈ ။

['ၵၢၼ်သႃႇသၼႃႇ']

2021-06-30T12:16:33

https://ssppssa.org/2021/06/%e1%81%b6%e1%81%a2%e1%80%9d%e1%80%ba%e1%82%87%e1%81%bd%e1%81%a2%e1%80%84%e1%80%ba%e1%80%b8%e1%80%9c%e1%80%ad%e1%80%af%e1%80%9d%e1%80%ba%e1%80%b8-%e1%81%b5%e1%80%b5%e1%80%95%e1%80%ba%e1%80%b8%e1%80%9e/

ၶၢဝ်ႇၽၢင်းလိုဝ်း ၵဵပ်းသိုၵ်းမႂ်ႇပႃးလုၵ်ႈဢွၼ်ႇ ဢႃႇယူႉ 9 ပီႊတီႈမူႇၸေႈ ဢမ်ႇၸႂ်ႈလွင်ႈတႄႉ

မီးၶၢဝ်ႇႁူင်းလိုဝ်း ၼိူဝ် Facebook Social Media ဝႃႈတီႈ ဝဵင်းမူႇၸေႈ ၼမ်ႉၶမ်း ၸိူဝ်းၼႆႉ မီးၸုမ်း ယိပ်းၵွင်ႈၵၢင်ႇ ၵဵပ်းသိုၵ်းမႂ်ႇ ၼၢင်းယိင်း လႄႈ လုၵ်ႈဢွၼ်ႇ ၸိူဝ်းၼၼ်ႉ ဢမ်ႇၸႂ်ႈၶၢဝ်ႇ မၢၼ်ႈမႅၼ်ႈ ။ ဝၢႆးသေ ၵူၼ်းမိူင်းၵမ်ႈၽွင်ႈ တီႈၼမ်ႉၶမ်း မီးလွင်ႈၼႄၵၢင်ၸႂ်ယဝ်ႉၵႂႃႇၼၼ်ႉ မီးၶၢဝ်ႇႁူင်လိုဝ်းဝႃႈ မီးၸုမ်းယိပ်းၵွင်ႈၵၢင်ႇ ဢမ်ႇႁူႉၸၵ်းၸုမ်း ၵဵပ်းယွၼ်းသိုၵ်းမႂ်ႇ ႁႃတီႉၺွပ်းၼႂ်းဝဵင်းမူႇၸေႈ ၊ တီႉၺွပ်း ၵႂႃႇပႃး လုၵ်ႈဢွၼ်ႇ ဢႃႇယူႉ 9 ၶူပ်ႇ လႄႈ ၼၢင်းယိင်းၸိူဝ်းၼႆႉ ၊ပေႃးဢမ်ႇၶႂ်ႈသႂ်ႇၵူၼ်း ၊ ဢမ်ႇၶႂ်ႈပၼ် သိုၵ်းၵူၼ်းၵေႃႈ ႁႂ်ႈသႂ်ႇပၼ်ငိုၼ်း ၼိုင်ႈၵေႃႉ 5 သႅၼ်ၸဵမ်ၸိူဝ်းၼႆႉ မီးၶၢဝ်ႇလိုဝ်းႁူင်လူင်ဝႆႉယူႇ ။ ၵဵဝ်ႇၵပ်းလူၺ်ႈ လွင်ႈၶၢဝ်ႇလိုဝ်းႁူင်ၵၼ် ၸိူဝ်းၼႆႉသေ ယူႇတီႈၽူႈမီးပုၼ်ႈၽွၼ်း ၽူႈၵဵဝ်ႇၶွင်ႈ ၼႂ်းၸုမ်း SSPP/SSA ၽူႈၸတ်းၵၢၼ်ၸေႈဝဵင်း ၸေႈတွၼ်ႈ တီႈတၢင်းထုင်ႉမၢဝ်း လႆႈပွႆႇၵူၼ်း ၸွပ်ႇထတ်းတူၺ်း လွင်ႈတၢင်းပိူင်ပဵၼ်ဢၼ်မၢၼ်ႇ သေ လႆႈႁူႉဝႃႈ ၵဵဝ်ႇလူၺ်ႈ ၶၢဝ်ႇငၢဝ်းဢၼ် လိုဝ်းႁူင်ယူႇၼႆႉ ဢမ်ႇၸႂ်ႈၶၢဝ်ႇမၢၼ်ႇမႅၼ်ႈ ၊ ဢမ်ႇမီး ၸုမ်းလႂ် ၵႂႃႇတီႉၺွပ်းဢဝ်ၵႂႃႇ ၊ ယူႇတီႈ ၽၢႆႇဢုပ်ႇပိူင်ႇ SSPP/SSA ၵေႃႈ ဢမ်ႇလႆႈပၼ်ၶေႃႈသင်ႇတီႉၺွပ်း လႄႈ ၵူၼ်းသိုၵ်းၽၢႆႇ SSPP/SSA ၵေႃႈ ဢမ်ႇလႆႈၵဵပ်းသိုၵ်းမႂ်ႇသေၵေႃႉ ၼႆၶႃႈ ။ ယွၼ်ႉၶၢဝ်ႇလိုဝ်းႁူင်းဝႃႈ ၸုမ်းယိပ်းၵွင်ႈၵၢင်ႇ ၵဵပ်းသိုၵ်းမႂ်ႇ ဢႃႇယူႉ 9 ၶူပ်ႇ တီႈမူႇၸေႈ ပႃးတင်း ၼၢင်းယိင်းၵေႃႈ တီႉၺွပ်းၵႂႃႇၸိူဝ်းၼႆႉ ပဵၼ်ၶၢဝ်ႇၽၢင်း ၶၢဝ်ႇလႅၼ် ဢမ်ႇမီးတီႈယိပ်းတီႈၵမ် ဢမ်ႇမီး လၵ်းထၢၼ်ႇသၢၵ်ႈသေႇ ဢၼ်ပဵၼ်တႄႉ လႄႈ ၶၢဝ်ႇငၢဝ်းၼႆႉ ၵူၺ်းၽၢၼ်ႇသၢင်ႈႁႂ်ႈၵူၼ်းမိူင်းတူၵ်းၸႂ် ၊ ၵူၼ်းၵေႃႉဢၼ် တင်ႈၸႂ်ႈ ၶႂ်ႈႁႂ်ႈၵူၼ်းမိူင်း ဢမ်ႇႁၼ်လီၼိူဝ်ၸုမ်းသေၸုမ်း လႄႈ ၸင်ႇလႆႈပၼ်ၶၢဝ်ႇ ပွႆႇၶၢဝ်ႇၽၢင်းလွၵ်ႈငိူတ်ႈၵူၼ်းမိူင်း ႁႂ်ႈၵူၼ်းမိူင်း ၵူဝ်ႁေၵူၺ်း ၊ ဢၼ်ပိူင်ပဵၼ်တႄႉမီးတႄႉ ဢမ်ႇပႆႇမီး ၸုမ်းလႂ် ၵဵပ်းႁွင်ႉၵႂႃႇ ၸွမ်းၼင်ႇ ၶၢဝ်ႇႁူင်လိုဝ်း ၵၼ်ဝႆႉယူႇၸိူဝ်းၼၼ်ႉ ဝႃႈၼႆၶႃႈ။

['ၶၢဝ်ႇတွပ်ႇၵေႈ']

2021-06-29T13:11:49

https://ssppssa.org/2021/06/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8-sspp-ssa-%e1%80%a2%e1%80%bd%e1%81%b5%e1%80%ba%e1%82%87%e1%80%9c%e1%80%ad%e1%81%b5%e1%80%ba%e1%82%88%e1%80%95%e1%81%bc/

ငဝ်ႈငုၼ်း SSPP/SSA ဢွၵ်ႇလိၵ်ႈပၼ်ၾၢင်ႉ ထိုင် ၵူၼ်းမိူင်း ၵဵဝ်ႇလူၺ်ႈတၢင်းပဵၼ်ၶူဝ်ႊဝိသ်ႉ 19 ထႅင်ႈ

ႁွင်ႈၵၢၼ် ၵေႃႇမတီႇၵႅတ်ႇၶႄ တၢင်းပဵၼ်ၶူဝ်းဝိသ်ႉ 19 ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ဢွၵ်ႇလိၵ်ႈပၼ်ၾၢင်ႉထိုင်ၵူၼ်းမိူင်း ၼင်ႇႁိုဝ်တေၵၢင်းယၢၼ်လႆႈ တၢင်းပဵၼ် ၶူဝ်ႊဝိသ်ႉ ဢၼ်ပဵၼ်မႃးထႅင်ႈၸုပ်ႈၼႆႉ ႁႂ်ႈဢွၼ်ၵၼ်မေႃယူႇမူတ်းသႂ် ပေႃးဢွၵ်ႇတၢင်းၼွၵ်ႈၵေႃႈ ႁႂ်ႈတူမ်းသူပ်း သႂ်ႇ Mark ၵူႈၵေႃႉ ။ လိူဝ်သေၼၼ်ႉ ပၼ်ၾၢင်ႉပႃးလွင်ႈၶႅၵ်ႇတၢင်ႇတီႈ ၵူၼ်းၶဝ်ႈၵူၼ်းဢွၵ်ႇ ၼႂ်းႁိူၼ်းၽႂ်မၼ်း ၊ၵႂႃႇပၼ်သဵၼ်ႈမၢႆတီႈၽူႈမီးပုၼ်ႈၽွၼ်း ၽူႈၵဵဝ်ႇၶွင်ႈ ။

['ပၢႆးယူႇလီ']

2021-06-29T11:18:52

https://ssppssa.org/2021/06/%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-page-%e1%80%a2%e1%81%bc%e1%80%ba%e1%80%90%e1%80%b0%e1%82%89%e1%80%9a%e1%82%83%e1%82%89%e1%81%b8%e1%80%ad/

ပိုၼ်ၽၢဝ်ႇ Page ဢၼ်ပွမ်ယႃႉၸိုဝ်ႈသဵင် SSPP/SSA

မိူဝ်ႈလဵဝ် လႆႈႁၼ် Page ပွမ် ဢၼ်ၸႂ်ႉမိူၼ်ၸိုဝ်ႈ SSPP Info သေတၢင်ႇၶၢဝ်ႇငၢဝ်းဢမ်ႇမၢၼ်ႇမႅၼ်ႈၸိုဝ်ႈၸႂ်ႈ တၢင်ႇၶၢဝ်ႇသႄႉသွမ်း ၸုမ်းၼိုင်ႈၵေႃႉၼိုင်ႈ လႆႈထၢင်ႇၽိတ်းၵၼ် မီးလွင်ႈၸဵပ်းၸႂ်ၵၼ်ဝႆႉယူႇ ၊ Page ၸိူဝ်းၼၼ်ႉ ၵူၼ်းဢၼ် Followe မၼ်းတေ မီးမွၵ်ႈ ၼိုင်ႈႁဵင်ပၢႆ ။ ၸွမ်းၼင်ႇ Page SSPP Info ဢၼ်ပဵၼ်တၢင်းၵၢၼ်ၼႆႉ တေမီးဝႆႉ ၵူၼ်း Followe မၼ်း 6 မိုၼ်ႇပၢႆဝႆႉယူႇၶႃႈ ။ လိူဝ်သေၼၼ်ႉ တေမီးပႃး ၸိုဝ်ႈၶွင် Website http://ssppssa.org လိင်ႉၸွမ်းဝႆႉယူႇ၊ Page SSPP Info ဢၼ်ၼႆႉ ပဵၼ်ၶဝ်ႈတၢင်းၵၢၼ် ၵဵဝ်ႇၵပ်းလူၺ်ႈ လွင်ႈပိုၼ်ၽၢဝ်ႇၶၢဝ်ႇငၢဝ်း ဢၼ်လုၵ်ႉ တီႈ SSPP/SSA ပိုၼ်ဢွၵ်ႇမႃးယူႇၶႃႈ ၊ ပေႃးဢမ်ႇၸႂ်ႈ ၸိုဝ်ႈ Page ဢၼ်ၼႆႉသေ ၵႆႉလႄႇ တၢင်ႇယႃႉသူၼ်းၵဝ်းယူႇတႃႇသေႇၼၼ်ႉ ဢမ်ႇၸႂ်ႈၶွင် SSPP/SSA ႁဝ်းၶႃႈလႄႈ ပဵၼ် Page ပွမ်ၵူၼ်းၵဝ်းၵူၺ်းၼႆႉ ၸင်ႇလႆႈပွင်ႇလႅင်းပၼ် ပီႈၼွင်ႉႁဝ်းၶဝ်မႃးယူႇဢေႃႈ ။ Page SSPP Info ဢၼ်ၸႂ်ႉပဵၼ်တၢင်းၵၢၼ် ပဵၼ်Page ဢၼ်တႄႉ Page SSPP Info ဢၼ်ပွမ် Page SSPP Info ဢၼ်ပွမ်

['ၶၢဝ်ႇၵူႈလွင်ႈလွင်ႈ']

2021-06-28T21:02:02

https://ssppssa.org/2021/06/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%9e%e1%81%a2%e1%81%bc%e1%80%ba%e1%81%b6%e1%80%90%e1%80%ba%e1%80%b8/

ၶေႃႈပိုၼ်ၽၢဝ်ႇ သၢၼ်ၶတ်း လွင်ႈမၢၵ်ႇတႅၵ်ႇ ၼႂ်းဝဵင်းၼမ်ႉၶမ်း

ၵဵဝ်ႇလူၺ်ႈ လွင်ႈမၢၵ်ႇတႅၵ်ႇတီႈၼႂ်း ၸေႈဝဵင်းၼမ်ႉၶမ်း မိူဝ်ႈၽွင်းၵူၼ်းမိူင်း ၼႄၵၢင်ၸႂ်ၼၼ်ႉ ယူႇတီႈ ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး ဢွၵ်ႇလိၵ်ႈသၢၼ်ၶတ်း။

['ေၶႃႈပိုၼ်ၽၢဝ်ႇ']

2021-06-28T11:48:03

https://ssppssa.org/2021/06/%e1%81%bd%e1%80%b0%e1%82%88%e1%81%b8%e1%80%bd%e1%82%86%e1%82%88%e1%81%b5%e1%81%a2%e1%81%bc%e1%80%ba-%e1%81%bc%e1%82%82%e1%80%ba%e1%80%b8-sspp-ssa-%e1%80%91%e1%80%af%e1%81%b5%e1%80%ba%e1%82%87%e1%81%ba/

ၽူႈၸွႆႈၵၢၼ် ၼႂ်း SSPP/SSA ထုၵ်ႇၺႃးယိုဝ်းတၢႆ တီႈၼမ်ႉၶမ်းထႅင်ႈၵေႃႉၼိုင်ႈ

ၽူႈၸွႆႈၵၢၼ် ၼႂ်း SSPP/SSA ထႅင်ႈၵေႃႉၼိုင်ႈ ထုၵ်ႇၺႃးယိုဝ်း တီႈၼႃႈႁိူၼ်းတီႈဝဵင်းၼမ်ႉၶမ်း ၸိုင်ႈတႆး ပွတ်းႁွင်ႇ ။ – ႁၢင်ႈၸၢႆးၸၢႆးၵျၢၼ်ႇ ၵေႃႉဢၼ်ထုၵ်ႇယိုဝ်း မိူဝ်ႈဝၼ်းထီႉ 26 လိူၼ်ၵျူၼ်ႇ ပီႊ 2021 ယၢမ်းတၢမ်းၶမ်ႈ မွၵ်ႈ 7:30 ၶိုင်ႈ မီးၵူၼ်းသွင်ၵေႃႉ ၶီႇလူတ်ႉၶိူင်ႈမႃး ထၢမ်ႁႃ ၸၢႆးၵျၢၼ်ႇ တီႈႁိူၼ်း မၼ်းၸၢႆးသေ ယွၼ်ႉၸၢႆးၵျၢၼ်ႇ ဢမ်ႇယူႇႁိူၼ်း လႄႈ ဢွၵ်ႇၵႂႃႇပႂ်ႉၼႃႈႁိူၼ်းဝႆႉယူႇ ၊ ၽွင်းမိူဝ်ႈၸၢႆးၵျၢၼ်ႇ ပွၵ်ႈၶိုၼ်းႁိူၼ်းၼၼ်ႉယဝ်ႉ ထုၵ်ႇၺႃး ၵူၼ်းသွင်ၵေႃႉဢဝ်ၵွင်ႈပွတ်းယိုဝ်းသႂ်ႇတီႈႁူဝ် ၊ တီႈပုမ်ႇမၼ်းၸၢႆးသေ မၼ်းၸၢႆးလႆႈလူမ်ႉ ၵႂႃႇတီႈၼၼ်ႈၵမ်းလဵဝ်သေ ၸိူဝ်းပဵၼ်ပီႈၼွင်ႉ လႆႈဢွၼ်ၵၼ်ဢွၵ်ႇမႃးတူၺ်း ႁၼ်ၸၢႆးၵျၢၼ်ႇ ထုၵ်ႇၺႃးယိုဝ်း လႄႈ လႆႈဢဝ်သူင်ႇႁူင်း ယႃ ဝဵင်းၼမ်ႉၶမ်းယဝ်ႉ လႆႈလူႉသဵင်ႈၵႂႃႇ တီႈႁူင်းယႃ ၼမ်ႉၶမ်း ။ ၸၢႆးၵျၢၼ်ႇ ၵေႃႉထုၵ်ႇယိုဝ်းတၢႆၼႆႉ ဢႃႇယူႇလႆႈ 32 ပီႊ တႄႇၼႃႈႁိူၼ်းၸွမ်း ၼၢင်းဢေးၸၢမ် မီးလုၵ်ႈသၢဝ်ႁူမ်ႈၵၼ် 3 ၵေႃႉ ဢႃႇယူႉ 6 ၶူပ်ႇ ၽႃၽႄ 2 ၵေႃႉ၊ ၵေႃႉလဵၵ်ႉသုတ်း မီး 2 လိူၼ် ၊ ယူႇဝၢၼ်ႈ ႁွင်းလွႆ ဢိူင်ႇၼွင်လွင်း ၸေႈဝဵင်းၼမ်ႉၶမ်း ။ ၸၢႆးၵျၢၼ်ႇၼႆႉ ၶဝ်ႈႁၢပ်ႇထၢမ်းၵၢၼ် ၸွႆႈတပ်ႉသိုၵ်းၸိုင်ႈတႆး SSPP/SSA မႃးမိူဝ်ႈပီႊ 2015 ပီႊ 2018 ၵိုတ်းပေႃးလိုဝ်ႈယူႇတီႈႁိူၼ်း သေ ယၢမ်းလဵဝ်ထုၵ်ႇၺႃးယိုဝ်းလူႉတၢႆ ။ ၽူႈၸွႆႈၵၢၼ် ၼႂ်းၸုမ်း SSPP/SSA ၼႆႉထုၵ်ႇၺႃးလၵ်ႉယိုဝ်းတၢႆမႃးလၢႆလၢႆၵေႃႉ ၊ မိူဝ်ႈဝၼ်းထီႉ 26 လိူၼ်ၵျူၼ်ႇ ပီႊ 2021 ၵူၺ်းၼင်ႇၵဝ်ႇ ယၢမ်း မွၵ်ႈ 07:30 ၶိုင်ႈ မိူၼ်ၵၼ် ၸၢႆးယူင်ႇ ၵေႃႉဢၼ် ယၢမ်ႈ ပဵၼ်ၽူႈၸွႆႈၵၢၼ် SSPP/SSA ၵဝ်ႇၵိုတ်းလိုဝ်းပေႃးၼၼ်ႉၵေႃႈ ထုၵ်ႇၵူၼ်းသွင်ၵေႃႉ ၶီႇလူတ်ႉၶိူင်ႈ မႃးယိုဝ်းတၢႆပႅတ်ႈ တီႈႁိမ်း ၵၢတ်ႇၼွင်ပိင် မိူၼ်ၵၼ်ၼႆ ။

['သုၼ်ႇလၢႆႈၵူၼ်း']

2021-06-27T18:07:53

https://ssppssa.org/2021/06/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-46/

ပႃႇတီႇမႂ်ႇသုင်ၸိုင်ႈတႆးတပ်ႉသိုၵ်းၸိုင်ႈတႆး ၸွႆႈထႅမ်ၵူၼ်းမိူင်း ဝၢၼ်ႈပၢင်ႇၶႃး ၸေႈဝဵင်းသီႇပေႃႉ

ယူႇတီႈတပ်ႉငဝ်ႈသိုၵ်း (798 ) တၢင်တူဝ်ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆးတပ်ႉသိုၵ်းၸိုင်ႈတႆး(SSPP/SSA)သေ လႆႈ လူင်းႁူပ်ႉထူပ်းၸွႆႈထႅမ် ၵူၼ်းမိူင်းၸိူဝ်းထူပ်းၽေး ဝၢၼ်ႈပၢင်ႇၶႃး ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ မိူဝ်ႈဝၼ်းထီႉ 26-06-2021 ၼၼ်ႉ ယူႇတီႈတပ်ႉငဝ်ႈသိုၵ်း (798) ဢွၼ်ႁူဝ်သေ လူင်းႁူပ်ႉထူပ်းပေႃႈမႄႈၵူၼ်းမိူင်း ဝၢၼ်ႈပၢင်ႇၶႃး ၸိူဝ်းဢၼ်ထုၵ်ႇၺႃးၸုမ်းသိုၵ်း RCSS သွၵ်ႈတဝ်ယႃႉလႅဝ် ၶူဝ်းႁိူၼ်း မိူဝ်ႈၽွင်းတိုၵ်ႉပၢႆႈၽေးပၢင် တိုၵ်းၼၼ်ႉၼႆလႄႈ ယူႇတီႈပႃႇတီႇမႂ်ႇသုင်ၸိုင်ႈတႆးတပ်ႉသိုၵ်းၸိုင်ႈတႆး(SSPP/SSA) ၸွင်ႇလႆႈၸွႆႈထႅမ်ပၼ် ၽႃႈႁူမ်ႇ ၶူဝ်းၼွၼ်း မေႃႈၶဝ်ႈဝၢၼ်ႇၽၵ်း တႃႇမုင်ႉႁေႃႁိူၼ်း 35 လၢင်ႁိူၼ်း ယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-06-06T08:12:46

https://ssppssa.org/2021/06/%e1%80%9e%e1%80%ad%e1%80%af%e1%80%9d%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%82%87%e1%80%90%e1%82%86%e1%80%b8%e1%80%9c%e1%80%bd%e1%80%90%e1%80%ba%e1%82%88%e1%80%9c%e1%82%85%e1%80%9d/

သိုဝ်ႇၶၢဝ်ႇတႆးလွတ်ႈလႅဝ်း မၢပ်ႇၼႄး သိုၵ်းမၢၼ်ႈၸွႆႈထႅမ် SSPP ယိုဝ်းလွႆႁူၼ်း

ယူႇတီႈ webside Taifreedom.com လႆႈဢွၵ်ႇၶၢဝ်ႇဢမ်ႇၸိုဝ်ႈၸႂ်ႈမၢၼ်ႇမႅၼ်ႈသေ မၢပ်ႇၼႄးဝႃႈ သိုၵ်းမၢၼ်ႈ ဢဝ်ႁႅင်းသိုၵ်း ယိုဝ်းၸွႆႈထႅမ် တပ်ႉပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တီႈလွႆႁူၼ်း ၽွင်းသွင်ၽၢႆႇယိုဝ်းၵၼ်ယူႇၼၼ်ႉ ဢမ်ႇမၢၼ်ႇမႅၼ်ႈၸိုဝ်ႈၸႂ်ႈ ။ မိူဝ်ႈဝၼ်းထီႉ 05-လိူၼ်ၵျူၼ်ႇ- 2021 ယူႇတီႈႁွင်ႈၵၢၼ်ၶၢဝ်ႇ တႆးလွတ်ႈလႅဝ်း Webside Taifreedom.com တႅမ်ႈဢွၵ်ႇၵႂႃႇဝႃႈ တပ်ႉသိုၵ်းမၢၼ်ႈ ပိုတ်ႇၼႃႈသိုၵ်း ႁူမ်ႈၸွမ်း SSPP/SSA ပိုတ်းယိုဝ်း သိုၵ်း RCSS တီႈသၼ်လွႆႁူၼ်း ၼႂ်းၸေႈဝဵင်းၵေးသီးၼၼ်ႉ ဢမ်ႇမၢၼ်ႇမႅၼ်ႈ ၸိုဝ်ႈၸႂ်ႈလႄႈ ပဵၼ်ၶၢဝ်ႇပွမ် တင်ႈၸႂ်ႈမၢပ်ႇၼႄး ၸိုဝ်ႈသဵင် SSPP/SSA ႁႂ်ႈၸိုဝ်ႈလူႉၵူၺ်း ဢမ်ႇၸႂ်ႈၶၢဝ်ႇ မၢၼ်ႇမႅၼ်ႈတႄႉလႄႈ ယူႇတီႈ တပ်ႉသိုၵ်းၸိုင်ႈတႆး SSPP/SSA ၵေႃႈ ဢမ်ႇလႆႈ ႁူမ်ႈပွင်း တပ်ႉသိုၵ်းမၢၼ်ႈ ၸုမ်းလႂ်သေ ပိုတ်းယိုဝ်း သိုၵ်းRCSS တီႈသၼ်လွႆႁူၼ်း ။ ၼႃႈတီႈသၼ်လွႆႁူၼ်း လႄႈ ႁိမ်းႁွမ်းသၼ်လွႆႁူၼ်းၼႆႉ ဢိင်ၼိူဝ် ပေႃႈမႄႈၵူၼ်းမိူင်း ၼႂ်းဢိူင်ႇ မိူင်းၼၢင်း ၊ ဢိူင်ႇၼွင်သွမ်း ၊ ဢိူင်ႇႁူဝ်ပုင်ႇ ၊ ဢိူင်ႇမိူင်းၵၢဝ် ၊ တုၵ်းယွၼ်းထိုင်ႈ တီႈငဝ်ႈငုၼ်း SSPP/SSA ဝႃႈႁႂ်ႈလႆႈၶိုၼ်းယူႇႁူမ်းၸွမ်း ၽၢႆႇတႂ်ႈလွင်ႈဢုပ်ႉပိူင်ႇၶွင် ပႃႇတီႇ မႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မိူၼ်ၼင်ႇပၵ်းၵဝ်ႇပိူင်ၵဝ်ႇ မိူၼ်မိူဝ်ႈပူၼ်ႉမႃး ၸိူဝ်းၼၼ်ႉၵူၺ်းၼႆလႄႈ ယူႇတီႈ ၽၢႆႇတပ်ႉသိုၵ်း SSPP/SSA ၵေႃႈၸင်ႇလႆႈဢဝ်ႁႅင်းသိုၵ်း ၽိုတ်ႉဢီးဢွၵ်ႇ သၢႆသိုၵ်း RCSS မွၵ်ႈၼၼ်ႉၵူၺ်း ၊ ဢၼ်ဢဝ်ႁႅင်းသိုၵ်းသေ ၽိုတ်ႉဢီး သၢႆသိုၵ်း RCSS သုတ်ႉႁူၼ်ဢွၵ်ႇ ၼႆႉၵေႃႈ ဢမ်ႇလႆႈႁူမ်ႈၸွမ်းၸုမ်းလႂ်ၵေႃႉလႂ် တိုၼ်းပဵၼ်ၸုမ်း ၵေႃႉသိုၵ်းၵေႃႉႁၢၼ် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ဢၼ်လဵဝ်ၸုမ်းလဵဝ်ၵူၺ်း ။ ၵဵဝ်ႇလူၺ်ႈ လွင်ႈၶၢဝ်ႇတႆးလွတ်ႈ webside Taifreedom ႁွင်ႈၵၢၼ်ပိုၼ်ၽၢဝ်ႇ ၶွင်တပ်ႉသိုၵ်း ၶွင်ႇသီႇ ဢဝ်ၶိုၼ်းၸိုင်ႈတႆး ပိုၼ်ၽၢဝ်ႇဢွၵ်ႇၵႂႃႇၸိူဝ်းၼၼ်ႉ ပဵၼ်ၶၢဝ်ႇတင်ႈၸႂ်ၸႃႉၵဝ်းမၢပ်ႇၼႄးၸိုဝ်ႈ သဵင် SSPP/SSA လူႉၼဝ်ႈလၢႆလၢႆလူၺ်ႈ ဢမ်ႇႁူႉၶေႃႈမုၼ်းမၢၼ်ႇမႅၼ်ႈတႅတ်ႈတေႃး ဢမ်ႇၸႂ်ႈ ၶေႃႈမုၼ်းမၢၼ်ႇမႅၼ်ႈ ၸွမ်းၼင်ႇပိူင်ပဵၼ်တႄႉမီးတႄႉသေ မၢပ်ႇၽၢမ်း လႃႈလီတႅမ်ႈဢွၵ်ႇ ႁင်းၵူၺ်း လူၺ်ႈဢမ်ႇၸႂ်ႈ ၶေႃႈမုၼ်း မၢၼ်ႇမႅၼ်ႈတႄႉတႄႉ ။ ၵၢၼ်ၶၢဝ်ႇၼႆႉ သင်တေတႅမ်ႈဢွၵ်ႇၶၢဝ်ႇၼိုင်ႈႁူဝ်ၸိုင် ႁႂ်ႈမီးၶေႃႈမုၼ်းဢၼ်မၢၼ်ႇ မႅၼ်ႈၸိုဝ်ႈၸႂ်ႈ လႄႈ ယႃႇႁႂ်ႈပဵၼ်ၶၢဝ်ႇပွမ် ၶၢဝ်ႇၽၢင်း ဢၼ်တင်ႈၸႂ် မၢပ်ႇၼႄး လူၺ်ႈလၢႆး ဢမ်ႇၸိုဝ်ႈဢမ်ႇၸႂ်ႈ ဢမ်ႇမၢၼ်ႇမႅၼ်ႈၼႆႉ ဢထမ်ႇမ တဵၵ်းလၢမ်းလိမ်းတႅမ်ႈၽၢၼ်ႇသၢင်ႈႁႂ်ႈပဵၼ်ၶၢဝ်ႇၵူၺ်းၼႆႉ ဢမ်ႇထုၵ်ႇလီပဵၼ် ။

['ၶၢဝ်ႇ', 'ၵၢၼ်သိုၵ်း']

2021-04-10T11:05:24

https://ssppssa.org/2021/04/%e1%80%9e%e1%81%a2%e1%82%86%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-%e1%80%a2%e1%80%91%e1%80%99%e1%80%ba%e1%82%87%e1%80%99%e1%82%83%e1%82%89-%e1%80%90%e1%80%ae%e1%82%89%e1%81%ba/

သၢႆသိုၵ်း RCSS ဢထမ်ႇမႃႉ တီႉၺွပ်း ၵူၼ်းၸၢႆးၵူႈၵေႃႉ ၶိုၼ်ႈသွၵ်ႈၵူႈႁိူၼ်း ၼႂ်းဢိူင်ႇမိူင်းလင်း

သၢႆသိုၵ်း RCSS ဢထမ်ႇမႃႉ ၶဝ်ႈတီႉၺွပ်း ၵူၼ်းမိူင်း ၵူၼ်းၸၢႆးၵူႈႁိူၼ်း ၼႂ်းဢိူင်ႇမိူင်းလင်း ၸေႈဝဵင်းသီႇပေႃႉ လူၺ်ႈဢမ်ႇပွင်ႇၶၢဝ်ႇသင်တီႈၵူၼ်းမိူင်းႁူႉၸွမ်း သေ တီႉၺွပ်းႁွင်ႉၸူႉၵၼ် ၶိုၼ်ႈသွၵ်ႈၵူႈႁိူၼ်းဝႆႉတေႃႇထိုင်ယၢမ်းလဵဝ်။ မိူဝ်ႈၼႆႉ ဝၼ်းထီႉ-10 / လိူၼ်ဢေႇပိူဝ်ႊ -2021 ၶၢဝ်းယၢမ်း ၵၢင်ၼႂ် မွၵ်ႈ 5:00 မူင်းပၢႆၼၼ်ႉ သၢႆသိုၵ်း RCSS လုၵ်ႉတၢင်း ၼွင်ဢၢင်ႇ ၊ သႅၼ်ပၢႆး ႁႅင်းသိုၵ်း ႁိမ်းမွၵ်ႈ 200 ၵေႃႉ ၶီႇၵႃး ၶဝ်ႈမႃး ၼႂ်းဢိူင်ႇမိူင်းလင်း သေ မႃးၽႅၼ်ႉႁႅင်းၵူၼ်းယဝ်ႉ ၶဝ်ႈသွၵ်ႈၵူႈႁိူၼ်း ၽွင်းၼႃႈမိူင်းၸမ်လႅင်း ပေႃးႁၼ်ၵူၼ်းၸၢႆး တီႉၺွပ်းၵႂႃႇၵူႈၵေႃႉ ၵူႈႁိူၼ်းသေ ႁွင်ႉၸူႉတုမ်ၵၼ် တီႈ ဝၢင်း ၸဝ်ႈမိူင်း ဝၢၼ်ႈၶူၵ်ႉၼမ်ႉ ဢိူင်ႇမိူင်းလင်း သေ ၸႂ်ႉၵူၼ်းသိုၵ်းၶိုၼ်ႈသွၵ်ႈ တူၺ်းၵူႈႁိူၼ်း ပေႃးမီး ၶူဝ်းသိုၵ်း ၵွင်ႈၵၢင်ႇ ၊ ၸၢၵ်ႈလၢတ်ႈ ၸိုင် တေၽဝ်ႁိူၼ်းပႅတ်ႈ ၼႆ လွၵ်ႈငိူတ်ႈလၢတ်ႈတီႈၵူၼ်းမိူင်းၸိူင်ႉၼင်ႇ ၼႆ ၊ တေႃႇထိုင်ယၢမ်းလဵဝ် ယူႇတီႈၵူၼ်းဝၢၼ်ႈ ၵူၼ်းမိူင်း တိုၵ်ႉယွၼ်းတွင်းပၢၼ်ႇ ဝႆႉယူႇ။ ယူႇတီႈၽူႈမီးပုၼ်ႈၽွၼ်း ၽၢႆႇ SSPP/SSA ၵပ်းသိုပ်ႇထၢမ်တီႈၵူၼ်းမိူင်း ၼႂ်းဢိူင်ႇမိူင်းလင်း သေ ၵူၼ်းမိူင်း လၢတ်ႈၼႄဝႃႈ – သၢႆသိုၵ်း RCSS လုၵ်ႉတၢင်း ဝၢၼ်ႈၼွင်ဢၢင်ႇ ၊ ဝၢၼ်ႈသႅၼ်ပၢႆး တင်းၼႆႉ ၶဝ်ႈမႃးသေ ၵမ်ႈၽွင်ႈၶီႇၵႃး ၽွင်းၵၢင်ၼႂ်ၸဵမ်ၸဝ်ႉမိူင်းပႆႇလႅင်း ဢမ်ႇလၢတ်ႈသင် ဢမ်ႇပွင်ႇၶၢဝ်ႇဝႆႉ ပၼ်သင် တီႈၽူႈယႂ်ႇၵူၼ်းလူင်ဝၢၼ်ႈ ၶဝ်ႈႁွင်ႉဢဝ်ၵူၼ်းၸၢႆးၵူႈႁိူၼ်း ၵႂႃႇၸူႉၵၼ်တီႈၸဝ်ႈမိူင်း ဝၢၼ်ႈၶူၵ်းၼမ်ႉ ယဝ်ႉ ၶိုၼ်ႈသွၵ်ႈၵူႈႁိူၼ်း ဢိင်ဢၢင်ႈဝႃႈ ၶဝ်သွၵ်ႈ တဝ်ၸွင်ႇၵူၼ်းမိူင်း မီးၵွင်ႈ လႄႈ ၸၢၵ်ႈလၢတ်ႈ ဝႃႈၼႆ ပေႃးမီးၸိုင် ႁိူၼ်းၽႂ်သေဢမ်ႇဝႃႈ တိုၼ်းတေၽဝ်ပႅတ်ႈမူတ်း ပႃးၸဵမ်ႁိူၼ်းသိုၵ်းၵူၼ်းမိူင်းၵေႃႈလီ ၼႆ လၢတ်ႈတီႈၵူၼ်းဝၢၼ်ႈ ၸိူင်ႉၼင်ႇၼႆ။ ယၢမ်းလဵဝ် သၢႆသိုၵ်း RCSS ၵမ်ႈၽွင်ႈ တိုၵ်ႉမီးဝႆႉယူႇ ၼႂ်း ပွၵ်ႉဝၢၼ်ႈၵၢတ်ႇ ၊ ပွၵ်ႉဝၢၼ်ႈႁွင်ႇ ၵမ်ႈၽွင်ႈသေ တႃႇသၢႆၼိုင်ႈ ၵႂႃႇဢိုတ်းတၢင်းဝႆႉ တီႈႁိမ်းဝၢၼ်ႈ ၼမ်ႉပႅၼ်ႈ သဵၼ်ႈတၢင်းဢၼ် လုၵ်ႉတၢင်း ၵုင်းသႃႇၶဝ်ႈမႃးၸုမ်းၼိုင်ႈ သဵၼ်ႈတၢင်း လုၵ်ႉၼွင်ဢၢင်ႇမႃး ၸုမ်းၼိုင်ႈ ၵမ်ႈၽွင်ႈ ဢဝ်တီႈယူႇဝႆႉ တီႈလွႆၵွင်းမူး ၽၢႆႇၸၢၼ်းဝၢၼ်ႈၶူၵ်ႉၼမ်ႉ ၊ တေႃႇပေႃးထိုင်သၼ်လွႆႁူဝ်ၼမ်ႉ မိူင်းလင်း ၸိူဝ်းၼႆႉ သၢႆသိုၵ်း RCSS တိုၵ်ႉဢဝ်တီႈယူႇ ဝႆႉယူႇ တေႃႇထိုင်ယၢမ်းလဵဝ် ပႆႇၼုၵ်ႈထွႆ ၸိူင်ႉႁိုဝ်ၼႆ ။ ၸိူဝ်းထုင်ႉဢိူင်ႇမိူင်းလင်းၸိူဝ်းၼႆႉ ပဵၼ်ၼႃႈတီႈၵုမ်းၵမ် SSPP/SSA ပေႃးဢဝ်ၽၢႆႇၼႃႈတီႈ SSPP/SSA ဝႃႈၸိုင် ပဵၼ်ၼႂ်းၸေႈဝဵင်း 25 သေ သၢႆသိုၵ်း RCSS ဢမ်ႇတွၼ်ႉယၢမ်ႈႁွတ်ႈထိုင်မႃး သေပွၵ်ႈ ဝၢႆးသေ သၢႆသိုၵ်းတပ်ႉတူင်ႉၼိုင် SSPP/ SSA တူင်ႉၼိုင်ထွႆဢွၵ်ႇ လႆႈသၢမ်ဝၼ်းယဝ်ႉ ပွၵ်ႈၼႆႉ ပဵၼ်ပွၵ်ႈဢွၼ်တၢင်းသုတ်း ဢၼ် RCSS မႃးႁွတ်ႈထိုင်သေ တီႉၺွပ်းၵူၼ်းဝၢၼ်ႈၼႆႉ ၵေႃႈ ပဵၼ်ပွၵ်ႈ ဢွၼ်တၢင်းသုတ်းၵူၺ်း မိူဝ်ႈဢွၼ်တၢင်းတႄႉ လိူဝ်သေ တုၵ်းယွၼ်း လွင်ႈၸွႆႈထႅမ် ၶဝ်ႈၼမ်ႉ တၢင်းၵိၼ်ၵူၺ်း ၵူၼ်းမိူင်းၵေႃႈ ယၢမ်ႈၸွႆႈထႅမ်မႃးယူႇ လၢႆပွၵ်ႈလၢႆၵမ်း ယၢမ်းလဵဝ်သမ်ႉ မႃးတီႉ ၺွပ်းၵူၼ်းမိူင်း ယဝ်ႉ ၶိုၼ်ႈသွၵ်ႈတဝ်ႁိူၼ်းၵူၼ်းဝၢၼ်ႈၸိူင်ႉၼႆၼႆႉ ဢမ်ႇထုၵ်ႇလီပဵၼ်ၼႆ။

['ၶၢဝ်ႇ', 'ၵၢၼ်သိုၵ်း']

2021-02-15T12:29:55

https://ssppssa.org/2021/02/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af-35/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)ၸွႆႈထႅမ်ၸိူဝ်ႉၽၼ်းၶဝ်ႈဝၢၼ်ႇ တီႈပေႃႈမႄႈၵူၼ်းမိူင်း ၼႂ်းဢိူင်ႇၶွၵ်ႈၸၢင်ႉ

February 15,2021 By – SSPP/SSA ၼႂ်းလိူၼ်ၾႅပ်ႇဝႃႇရီႇ 14 ဝၼ်း ပီႊ 2021 ၼီႊ ၶၢဝ်းယၢမ်းၵၢင်ၼႂ် 9:00 မူင်း တေႃႇထိုင် ၶၢဝ်းယၢမ်းဝၢႆး ဝၼ်း 2:30 မူင်းၼၼ်ႉ ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ႁူမ်ႈ ႁႅင်းၵူၼ်း(12)ၵေႃႉ၊ ၵႃးတူင်ႈၽူင်ႈ(1)လမ်း လႆႈတၢင်ႇၸိူဝ်ႉၽၼ်းၶဝ်ႈဝၢၼ်ႇ(30)လင်သေ ၵႂႃႇၸွႆႈ ထႅမ်ၸႅၵ်ႇပၼ်ၸိူဝ်ႉၽၼ်းၶဝ်ႈဝၢၼ်ႇ တီႈပေႃႈမႄႈၵူၼ်းမိူင်းဝၢၼ်ႈၼမ်ႉပူႁွင်ႇလႄႈ ဝၢၼ်ႈၼမ်ႉပူ ၸၢၼ်း၊ ၸုမ်း(2)၊ ဢိူင်ႇၶွၵ်ႈၸၢင်ႉ၊ ၸေႈဝဵင်းဝၢၼ်ႈႁႆး၊ တူင်ႇဝဵင်းၵေႇသီႇ ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉၵႂႃႇ ၸႅၵ်ႇမႅင်ႇၸိူဝ်ႉၽၼ်းၶဝ်ႈဝၢၼ်ႇ တီႈၵူၼ်းမိူင်း ၼႂ်းဢိူင်ႇၶွၵ်ႈၸၢင်ႉ ၸိူဝ်ႉၽၼ်းၶဝ်ႈဝၢၼ်ႇ ဢၼ်လႆႈၸွႆႈထႅမ်ၵႂႃႇၼၼ်ႉ တီႈဝၢၼ်ႈၼမ်ႉပူႁွင်ႇ လင်ႁိူၼ်းၵူၼ်းမီး(21) လင် ၸိူဝ်ႉၽၼ်းၶဝ်ႈႁႆႈ(51)တၢင်ပၢႆ(1)ၶႂၢႆးသေ ၸိူဝ်ႉၽၼ်းၶဝ်ႈၼႃး(6)တၢင်ႇယူႇ။ တီႈဝၢၼ်ႈၼမ်ႉပူ ၸၢၼ်း လင်ႁိူၼ်းၵူၼ်းမီး(16)လင် ၸိူဝ်ႉၽၼ်းၶဝ်ႈႁႆႈဢၼ်လႆႈၸွႆႈထႅမ်ၵႂႃႇ(28)တၢင်ပၢႆ(1)ၶႂၢႆးသေ ၸိူဝ်ႉၽၼ်းၶဝ်ႈႁႆႈ(34)တၢင်ယူႇ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2021-02-03T20:14:16

https://ssppssa.org/2021/02/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-45/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)ၸတ်းႁဵတ်းပၢင်ၵုမ်ၵေႃႇမတီႇ ငဝ်ႈငုၼ်းၸေးၸုမ်ႇ ပၢင်ၵုမ်ႁူဝ်ႁုပ်ႈပီႊ 2020 ၼီႊ တီႈငဝ်ႈငုၼ်းဝဵင်းမႂ်ႇဝၢၼ်ႈႁႆး

February 3,2021 By – SSPP/SSA ၼႂ်းလိူၼ်ၸၼ်ႇဝႃႇရီႇ 23 ဝၼ်း တေႃႇထိုင် 28 ဝၼ်း ပီႊ 2020 ၼီႊ ၶၢဝ်းယၢမ်းၵၢင်ၼႂ် 9:00 မူင်း တေႃႇထိုင် ၶၢဝ်းယၢမ်းတဵင်ႈဝၼ်း 12:00 မူင်း လႄႈ ၶၢဝ်းယၢမ်းဝၢႆးဝၼ်း 2:00 မူင်း တေႃႇထိုင် 4:00 မူင်းၼၼ်ႉ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)လႆႈၸတ်းပဵၼ် ပၢင်ၵုမ်ၵေႃႇ မတီႇငဝ်ႈငုၼ်းၸေးၸုမ်ႇ ပၢင်ၵုမ်ႁူဝ်ႁုပ်ႈပီႊ 2020 ၼီႊ တမ်ႈတီႈႁူင်းႁေႃးလူင်ၼွင်ငိုၼ်း၊ ငဝ်ႈငုၼ်း ဝဵင်းမႂ်ႇဝၢၼ်ႈႁႆး ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉပိုတ်ႇပၢင်ၵုမ်ၵေႃႇမတီႇငဝ်ႈငုၼ်းၸေးၸုမ်ႇ ၼႂ်းဝၼ်းထီႉ-23.01.2020 ၸွမ်သိုၵ်းလူင် သိူဝ်ထႅၼ်ႈလႄႈ ၸွမ်သိုၵ်းလူင် ၼေႃႇမိူင်းလူင် ၶဝ်ႈပဵၼ်ၽူႈၼင်ႈၸိုင်ႈပၢင်ၵုမ်သေ ၽူႈၶဝ်ႈၵေႃႇမတီႇငဝ်ႈငုၼ်း(24)ၵေႃႉ၊ ၵႅမ်ၽူႈၶဝ်ႈၵေႃႇမတီႇငဝ်ႈငုၼ်း(5)ၵေႃႉ၊ ၸုမ်းၵၢၼ်လုမ်း(12) ၵေႃႉ ႁူမ်ႈသဵင်ႈ(43)ၵေႃႉသေ ၸတ်းႁဵတ်းပဵၼ်ပၢင်ၵုမ်ၵေႃႇမတီႇငဝ်ႈငုၼ်းၸေးၸုမ်ႇ ပၢင်ၵုမ်ႁူဝ် ႁုပ်ႈပီႊ 2020 ၼီႊၵႂႃႇယူႇ။ ၼႂ်းလိူၼ်ၸၼ်ႇဝႃႇရီႇ 23 ဝၼ်း မႅၼ်ႈဝၼ်းပိုတ်ႇပၢင်ၵုမ်ၵေႃႇတီႇငဝ်ႈငုၼ်းၸေႈၸုမ်ႇ ပၢင်ၵုမ်ႁူဝ် ႁုပ်ႈပီႊ 2020 ၼီႊၼၼ်ႉ ၸွမ်သိုၵ်းလူင် သိူဝ်ထႅၼ်ႈ ၽူႈၼင်ႈၸိုင်ႈပၢင်ၵုမ် လႆႈတိုၵ်းသူၼ်းမွၵ်ႇ လၢတ်ႈၶေႃႈၵႂၢမ်းၵႂႃႇဝႃႈ “ ႁဝ်းၶႃႈလူဝ်ႇၽေႃႇၼမ်ႉၼႄတူဝ် ၶၵ်ႉၵၢၼ်ပႃႇတီႇဢွၼ်ႁူဝ်။ တႄႇၸၼ်ႉ ၸႄႈဝဵင်း၊ ၸၼ်ႉတပ်ႉၵွင်ၶိုၼ်ႈ တေႃႇထိုင်ၸုမ်းဢွၼ်ႁူဝ်ပၢႆးမိူင်း တေလႆႈႁဵတ်းၸွမ်းလၢႆးၵၢၼ် ပႃႇတီႇၵေႃႇမတီႇဢွၼ်ႁူဝ်။ တီႈၶၵ်ႉၵၢၼ်ၽေႃႇၼမ်ႉၼႄတူဝ် ႁဵတ်းသၢင်ႈၼႃႈၵၢၼ်ၼၼ်ႉ လူဝ်ႇလႆႈ ၶၢမ်ႇပိုၼ်ႉတီႈၼိူဝ် လွၵ်းလၢႆးၽွမ်ႉလႆႈၸႂ်ၵၼ်သေဢွၼ်ႁူဝ်၊ ၽွမ်ႉလႆႈၸႂ်ၵၼ်ႁပ်ႉပုၼ်ႈၽွၼ်းလႄႈ ဢဝ်ပုၼ်ႈ ၽွၼ်း။ တီႈဢၼ်ဢမ်ႇမိူၼ်ၵၼ်ၼၼ်ႉ လူဝ်ႇလႆႈၸႂ်ႉတိုဝ်းလွၵ်းပိူင် Diversity to Unity သေ ၶိုပ်ႈၼႃႈၵႂႃႇ။ ႁဝ်းၶႃႈလူဝ်ႇလႆႈဝႆႉၼမ်ႉၸႂ်ၵေႃႉႁၢၼ် Comradeship သေ ပၼ်လွင်ႈဢုၼ်ႇၸႂ် ၼိူဝ်ၵေႃႉသိုၵ်းၵေႃႉႁၢၼ်၊ ၸုင်ၸၼ်ပၼ်ႁႅင်းၸႂ်ၵၼ်ၵႂႃႇ။ ငဝ်းလၢႆးၵၢၼ်မိူင်းယၢမ်းလဵဝ်ၵေႃႈ ဢမ်ႇ ၼိမ်ႇ၊ ငဝ်းလၢႆးလူင်ပွင်ၸိုင်ႈလႄႈ တပ်ႉသိုၵ်းမၢၼ်ႈၶဝ်ၵေႃႈ လႆႈလွင်ႈၶဵင်ႈၶႅင်ၵၢၼ်မိူင်းတေႃႇၵၼ် လူၺ်ႈၶႅပ်းၵၢင်ၸႂ်။ မိူင်းၶႄႇၵေႃႈ ပေႃးတၢင်းပဵၼ် Covid-19 ၼႆႉဢမ်ႇမီးၸိုင် ၶဝ်တေသိုပ်ႇႁဵတ်း သဵၼ်ႈတၢင်းလူတ်ႉၾႆး(BRI) ဢၼ်တေလတ်းၽၢၼ်ႇ ဝဵင်းမူႇၸေႊ-မၢၼ်းတလေး” ၼႆယူႇ။ ၶႅပ်းႁၢင်ႈ – ၸွမ်သိုၵ်းလူင် သိူဝ်ထႅၼ်ႈ မွၵ်ႇလၢတ်ႈၶေႃႈၵႂၢမ်း ပိုတ်ႇၽုၺ်ႇပၢင်ၵုမ်ႁူဝ်ႁုပ်ႈပီႊ 2020 ၼီႊ ဝၼ်းထီႉ-23.01.2021 ၼႂ်းပၢင်ၵုမ်ၼၼ်ႉ လႆႈပိၼ်ႇပၢႆႇဢုပ်ႇဢူဝ်းၼပ်ႉသၢင်ႈ ၶၵ်ႉၵၢၼ်မိူင်း ဢၼ်ပဵၼ်မီးယူႇ ၼႂ်းမိူင်းလႄႈ ၼွၵ်ႈမိူင်း၊ ၶၵ်ႉၵၢၼ်ငမ်းယဵၼ်လႄႈ ၵၢၼ်ၵေႃႇသၢင်ႈတွၼ်ႈလိၼ်ၶိုၼ်ႈယႂ်ႇ လႄႈ ထတ်းႁႃမူၼ်ႉမႄး ထွၼ်ထႅမ် တီႈၶိုၼ်ႈယႂ်ႇ၊ တီႈယူပ်းယွမ်း ၼႂ်းၶၵ်ႉၵၢၼ်ဢုပ်ႉပိူင်ႇ၊ ၵၢၼ်တပ်ႉ ဢၼ်လႆႈႁဵတ်းသၢင်ႈ ပူၼ်ႉမႃး ၼႂ်းပီႊ 2020 ၼီႊ ၼၼ်ႉယူႇ။ ၶႅပ်းႁၢင်ႈ – ႁူမ်ႈထႆႇၶႅပ်းႁၢင်ႈမၢႆတွင်း ဝၼ်းလူပ်းလင် ပၢင်ၵုမ်ၵေႃႇမတီႇငဝ်ႈငုၼ်းၸေးၸုမ်ႇ ႁူဝ်ႁုပ်ႈပီႊ 2020 ၼီႊ ၼႂ်းလိူၼ်ၸၼ်ႇဝႃႇရီႇ 31 ဝၼ်း ပီႊ 2021 ၼီႊ ၸွမ်သိုၵ်း ၶိူဝ်းတႆး ၵႅမ်ႁူဝ်ပဝ်ႈထီႉ(1) ပႃႇတီႇမႂ်ႇသုင် ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) မွၵ်ႇလၢတ်ႈၶေႃႈၵႂၢမ်း လူပ်းလင်ပၢင်ၵုမ်ၵႂႃႇဝႃႈ“ ၵူႊတပ်ႉ ၵူႊႁွင်ႈၵၢၼ် လူဝ်ႇလႆႈႁဵတ်းၸွမ်း ၶေႃႈတႅပ်းတတ်းပၢင်ၵုမ်ႁူဝ်ႁုပ်ႈပီႊ 2020 ၼီႊၼႆႉသေ ၽေႃႇ ၼမ်ႉၼႄတူဝ် ႁဵတ်းၵၢၼ်ထူပ်းမိုဝ်းၵႂႃႇ ၼႂ်းပီႊ 2021 ၼီႊ” ၼႆယူႇ။

['ၶၢဝ်ႇ', 'ၵၢၼ်သိုၵ်း', 'ၶၢဝ်ႇတူင်ႉၼိုင်ၸုမ်းဢွၼ်ႁူဝ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး']

2021-02-03T13:06:02

https://ssppssa.org/2021/02/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%95%e1%82%83%e1%82%87%e1%80%90%e1%80%ae%e1%82%87-13/

ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ပေႃႉၶဝ်ႈၸွႆႈပေႃႈမႄႈၵူၼ်း မိူင်း ၼႂ်းဢိူင်ႇတူၼ်ႈၵႅင်း ၸေႈဝဵင်းမၢႆ(10)

February 3,2021 By – SSPP/SSA ၼႂ်းလိူၼ်ၾႅပ်ႇဝႃႇရီႇ 2 ဝၼ်း ပီႊ 2021 ၼီႊ ၶၢဝ်းယၢမ်းၵၢင်ၼႂ် 8:00 မူင်းၼၼ်ႉ တပ်ႉႁူမ်ႇလူမ်ႈၸေႈ ဝဵင်းမၢႆ(10) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ႁူမ်ႈႁႅင်းၵူၼ်း(3)ၵေႃႉ လႆႈ ပေႃႉၶဝ်ႈၵၢပ်ႇၸွႆႈ ၸၢႆးမိူင်းလႄႈ ၼၢင်းလီ ယူႇဝၢၼ်ႈၼႃးၽႅမ်း၊ ၸုမ်း(1)၊ ဢိူင်ႇတူၼ်ႈၵႅင်း၊ တူင်ႇဝဵင်း သီႇပေႃႉၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉပေႃႉၶဝ်ႈၸွႆႈ ပေႃႈမႄႈၵူၼ်းမိူင်း ၼႂ်းဢိူင်ႇတူၼ်ႈၵႅင်း

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-02-02T10:50:46

https://ssppssa.org/2021/02/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%95%e1%82%83%e1%82%87%e1%80%90%e1%80%ae%e1%82%87-12/

ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ဢိတ်ႇၶဝ်ႈၵၢပ်ႇလႄႈ တီႇႁႆႈၸွႆႈပေႃႈမႄႈၵူၼ်းမိူင်း ၼႂ်းၸေႈဝဵင်းမၢႆ(10)

February 2,2021 By – SSPP/SSA ၼႂ်းလိူၼ်ၸၼ်ႇဝႃႇရီႇ 31 ဝၼ်း ပီႊ 20201 ၼီႊ ၶၢဝ်းယၢမ်း 8:00 မူင်းၼၼ်ႉ ၵေႃႇမတီႇၸေႈဝဵင်း မၢႆ(10) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)ႁူမ်ႈႁႅင်းၵူၼ်း (7)ၵေႃႉ လႆႈၵၢၼ်ႉ ၶဝ်ႈၵၢပ်ႇၸွႆႈ လုင်းၵႃႇလိင်ႇလႄႈ ပႃႈၶမ်းမူဝ် ယူႇဝၢၼ်ႈၼႃးၽႅမ်း၊ ၸုမ်း(1)၊ ဢိူင်ႇတူၼ်ႈၵႅင်း၊ တူင်ႇ ဝဵင်းသီႇပေႃႉ ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉဢိတ်ႇၶဝ်ႈၵၢပ်ႇၸွႆႈပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ မိူဝ်ႈၶၢဝ်ႈယၢမ်း 8:30 မူင်းၼၼ်ႉၵေႃႈ ၵေႃႇမတီႇၸေႈဝဵင်းမၢႆ(10) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်း ၸိုင်ႈတႆး(SSPP/SSA) ႁူမ်ႈႁႅင်းၵူၼ်း(5)ၵေႃႉ လႆႈတီႇႁႆႈၸွႆႈ လုင်းၶမ်းလႄႈ ပႃႈၸၢမ်ႇ ယူႇဝၢၼ်ႈ ၼမ်ႉတွင်း၊ ၸုမ်း(1)၊ ဢိူင်ႇမိူင်းၸိတ်ႇ၊ တူင်ႇဝဵင်းသီႇပေႃႉ ၵႂႃႇထႅင်ႈယူႇ။ ၶႅပ်းႁၢင်ႈ – မိူဝ်ႈတိုၵ်ႉတီႇႁႆႈၸွႆႈ ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-01-29T16:28:46

https://ssppssa.org/2021/01/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%95%e1%82%83%e1%82%87%e1%80%90%e1%80%ae%e1%82%87-11/

ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ႁဵတ်းႁိူၼ်းၸွႆႈ ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ ၸေႈဝဵင်းမၢႆ(10)

January 29,2021 By – SSPP/SSA ၼႂ်းလိူၼ်ၸၼ်ႇဝႃႇရီႇ 28 ဝၼ်း ပီႊ 2021 ၼီႊ ၶၢဝ်းယၢမ်းၵၢင်ၼႂ် 8:00 မူင်းၼၼ်ႉ ၵေႃႇမတီႇၸႄႈ ဝဵင်းမၢႆ(10) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ႁူမ်ႈႁႅင်းၵူၼ်း(5)ၵေႃႉ လႆႈ ၸွႆႈထႅမ်ႁဵတ်းႁိူၼ်းပၼ် ၸၢႆးၵွႆႇလႄႈ ၼၢင်းလွတ်ႈ ယူႇဝၢၼ်ႈပၢင်ႁႆႈ၊ ၸုမ်း(3)၊ ဢိူင်ႇမိူင်းၸိတ်ႇ၊ တူင်ႇဝဵင်းသီႇပေႃႉ ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉ ၸွႆႈထႅမ်ၵေႃႇသၢင်ႈႁဵတ်းႁိူၼ်းပၼ်ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2021-01-25T09:21:29

https://ssppssa.org/2021/01/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-44/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ၸွႆႈထႅမ်တီႇႁႆႈပၼ် ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ ၸေႈဝဵင်းမၢႆ(10)

January 25,2021 By – SSPP/SSA ၼႂ်းလိူၼ်ၸၼ်ႇဝႃႇရီႇ 24 ဝၼ်း ပီႊ 2021 ၼီႊ ၶၢဝ်းယၢမ်းၵၢင်ဝၼ်း 10:20 မူင်းၼၼ်ႉ ၵေႃႇမတီႇ ၸေႈဝဵင်းမၢႆ(10) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ႁူမ်ႈႁႅင်းၵူၼ်း(5)ၵေႃႉ လႆႈၸွႆႈထႅမ် တီႇႁႆႈပၼ် ပေႃႈမႄႈၵူၼ်းမိူင်း ၸိုဝ်ႈႁွင်ႉ လုင်းမွင်ႇလႄႈ ပႃႈယွၼ်း ယူႇဝၢၼ်ႈၼႃးမွင်၊ ၸုမ်း(2)၊ ဢိူင်ႇမိူင်း ၸိတ်ႇ၊ ၸေႈဝဵင်းမၢႆ(10)၊ တူင်ႇဝဵင်းသီႇပေႃႉ ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉတီႇႁႆႈၸွႆႈပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2021-01-21T07:06:07

https://ssppssa.org/2021/01/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af-34/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ၵေႃႇသၢင်ႈႁဵတ်းၵျွင်းမုၼ်ၸဝ်ႈ လင်မႂ်ႇ တီႈဝၢၼ်ႈပၢင်ႁုင်း ဢိူင်ႇၼမ်ႉဢုၼ်ႇ ၸေႈဝဵင်းမၢႆ(7) ၼႃႈတီႈဢုပ်ႉပိူင်ႇတပ်ႉငဝ်ႈသိုၵ်း(918)

January 21,2021 By – SSPP/SSA တင်ႈတေႇဢဝ်ၼႂ်းလိူၼ်တီႇၸိမ်ႇပႃႇ 21 ဝၼ်း ပီႊ 2020 ၼီႊ တေႃႇထိုင် ၼႂ်းလိူၼ်ၸၼ်ႇဝႃႇရီႇ 19 ဝၼ်း ပီႊ 2021 ၼီႊၼႆႉ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)လႆႈ ၵေႃႇသၢင်ႈပူၵ်းပွင်ပၢႆးၵၢၼ်သႃႇသၼႃႇ ႁဵတ်းၵျွင်းမုၼ်ၸဝ်ႈလင်မႂ်ႇ တီႈဝၢၼ်ႈပၢင်ႁုင်း ဢိူင်ႇၼမ်ႉ ဢုၼ်ႇ၊ ၸေႈဝဵင်းမၢႆ(7)၊ ၼႃႈတီႈဢုပ်ႉပိူင်ႇ တပ်ႉငဝ်ႈသိုၵ်း(918)ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉၵေႃႇသၢင်ႈၵျွင်းမုၼ်ၸဝ်ႈ တီႈဝၢၼ်ႈပၢင်ႁုင်း ၼႂ်းႁၢင်ပီႊ 2020 ၼီႊ တီႈၵၢၼ်ၵေႃႇသၢင်ႈ ၵျွင်းမုၼ်ၸဝ်ႈၼၼ်ႉ လုင်းလွႆလူႇ လႆႈဢဝ်ပုၼ်ႈၽွၼ်း ဢွၼ်ႁူဝ်ၸုမ်းမေႃမိုဝ်း ႁႅင်းၵူၼ်း(8)ၵေႃႉသေ လႆႈၸႂ်ႉတိုဝ်းၵႂႃႇသၢႆး(3)ၵိၼ်း၊ လိၼ်ပုၼ်(40)ထူင်၊ လဵၵ်းမုင်း 7 ထတ်း(400) ၶႅပ်း ယူႇ။ ၶႅပ်းႁၢင်ႈ – မိူဝ်ႈတိုၵ်ႉၵေႃႇသၢင်ႈ ၵျွင်းမုၼ်ၸဝ်ႈ ၼႂ်းႁူဝ်ပီႊ 2021 ၼီႊ ၵျွင်းမုၼ်ၸဝ်ႈဝၢၼ်ႈပၢင်ႁုင်းၼႆႉ ႁူဝ်ၼပ်ႉသင်ႇၶႃႇၸဝ်ႈမီး(10)ပႃး၊ ၼႃႈယၢဝ်းၵျွင်းလင်မႂ်ႇၼႆႉ မီး (94)ထတ်း၊ ၼႃႈပွတ်းမီး(36)ထတ်း၊ တၢင်းသုင်ၶေႃးႁိမ်းမီး(20)ထတ်း၊ တၢင်းသုင်ၸွမ်ၵျွင်းမီး(31) ထတ်း၊ ႁူးလႅင်းမၢၼ်ႇမီး(6)ႁူးသေ ၶဝ်ႈပဵၼ်ၵျွင်းမုၼ်ၸဝ်ႈ ဢၼ်သိူဝ်ႇပႅၼ်ႈ ၵင်ႈပႅၼ်ႈ မုင်းႁဵၵ်ႇ လင်ၼိုင်ႈယူႇ။

['ၵၢၼ်သႃႇသၼႃႇ', 'ၶၢဝ်ႇ']

2021-01-15T12:42:29

https://ssppssa.org/2021/01/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af-33/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) ၵေႃႇသၢင်ႈမေးၵုမ်း ၶူဝ်ဝၢၼ်ႈပၢင်ႇလႅင်း ဢိူင်ႇမေႃႇမေႈ ၸေႈဝဵင်းမၢႆ(7) တူင်ႇဝဵင်းတၢင်ႉယၢၼ်း

January 15,2021 By – SSPP/SSA ၼႂ်းလိူၼ်တီႇၸိမ်ႇပႃႇ 19 ဝၼ်း ပီႊ 2020 ၼီႊ တေႃႇထိုင် ၼႂ်းလိူၼ်ၸၼ်ႇဝႃႇရီႇ 7 ဝၼ်း ပီႊ 2021 ၼီႊၼၼ်ႉ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) လႆႈၵေႃႇသၢင်ႈမေး ၵုမ်းလုမ်းလႃး ၶူဝ်တီႈဝၢၼ်ႈပၢင်ႇလႅင်း၊ ဢိူင်ႇမေႃႇမေႈ၊ ၸေႈဝဵင်းမၢႆ(7)၊ တူင်ႇဝဵင်းတၢင်ႉယၢၼ်း ၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉမေးၵုမ်းလုမ်းလႃး ၶူဝ်တီႈဝၢၼ်ႈပၢင်ႇလႅင်း ၼႂ်းႁၢင်ပီႊ 2020 ၼီႊ တီႈၵၢၼ်ၵေႃႇသၢင်ႈၶူဝ် တီႈဝၢၼ်ႈပၢင်လႅင်းၼၼ်ႉ ၸဝ်ႈႁၢၼ် ၸၢႆးယီႈ လႆႈဢဝ်ပုၼ်ႈၽွၼ်း ဢွၼ် ႁူဝ်ႁႅင်းၵူၼ်းမွၵ်ႈ(10)ၵေႃႉသေ လႆႈၸႂ်ႉတိုဝ်းၵႂႃႇ မႆႉတူင်ၶူဝ် (မႆႉ 3-8) 104 ၶႅပ်း၊ လိၼ်ပုၼ်(28)ထူင်၊ သၢႆး(3)ၵိၼ်း၊ မၢၵ်ႇႁိၼ်(100)ၵိၼ်း၊ လဵၵ်းလႅမ်ႈ တၢင်းယၢဝ်း(40)ထတ်း 7 လႅမ်ႈ ယူႇ။ ၶႅပ်းႁၢင်ႈ – ၶူဝ်တီႈဝၢၼ်ႈပၢင်ႇလႅင်း ဢၼ်ၵေႃႇသၢင်ႈယဝ်ႉတူဝ်ႈၵႂႃႇ ၼႂ်းဝၼ်းထီႉ-7.1.2021ၶႅပ်းႁၢင်ႈ – ၶူဝ်တီႈဝၢၼ်ႈပၢင်ႇလႅင်း ဢၼ်ၵေႃႇသၢင်ႈယဝ်ႉတူဝ်ႈၵႂႃႇ ၼႂ်းဝၼ်းထီႉ-7.1.2021 ၶူဝ်တီႈဝၢၼ်ႈပၢင်ႇလႅင်းၼႆႉ တၢင်းယၢဝ်းမီး(85)ထတ်း၊ တၢင်းၵႂၢင်ႈမီး(12)ထတ်းၶိုင်ႈ၊ တၢင်းသုင် (ဢမ်ႇပႃးပိုၼ်ႉ)မီး 12 ထတ်းယူႇ။

['ၶၢဝ်ႇ', 'ၵၢၼ်ၵေႃႇသၢင်ႈတွၼ်ႈလိၼ်ၶိုၼ်ႈယႂ်']

2021-01-14T16:31:33

https://ssppssa.org/2021/01/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90/

“ပႃႇတီႇမႂ်ႇသုင်ၸိုင်ႈတႆး၊တပ်ႉသိုၵ်းၸိုင်ႈတႆး ၸွႆႈၸိူဝ်ႉထူဝ်ႇလိၼ် ပၼ်ပေႈမႄႈၵူၼ်းမိူင်း ၸိူဝ်းဢမ်ႇမီးၸိူဝ်ႉ ၽၼ်းထူဝ်ႇလိၼ်”

ၶၢဝ်ႇ – SSPP Infoဝၼ်းထီႉ- 14.01.2021 ၼင်ႇႁိုဝ်တေပဵၼ်လွင်ႈၵေႈၶႆ တၢင်းယၢပ်ႇၽိုတ်ႇပေႃႈမႄႈၵူၼ်းမိူင်း ၸိူဝ်းလွင်ႈၵိၼ်ယမ်ႉဢမ်ႇတဵမ်ထူၼ်ႈ ၸိူဝ်ႈၼၼ်ႉသေ ယူႇတီႈငဝ်ႈငုၼ်း ပႃႇတီႇမႂ်ႇ သုင်ၸိုင်ႈတႆး၊တပ်ႉသိုၵ်းၸိုင်ႈတႆး ၸွႆႈပၼ် ၸိူဝ်ႉၽၼ်းထူဝ်ႇလိၼ် တီႈပေႃႈမႄႈၵူၼ်းမိူင်း ၸိူဝ်းမီးလွင်ႈယၢပ်ႇ ဢမ်ႇမီးၸိူဝ်ႉၽၼ်းထူဝ်ႇလိၼ် တီႈဝၢၼ်ႈမၢၵ်ႇႁိၼ်မႅဝ်း၊ဝၢၼ်ႈမႂ်ႇ၊ ဝၢၼ်ႈၼမ်ႉလိၼ်းသႂ် ဢိူင်ႇဝၢၼ်ႈႁႆး တူင်ႇဝဵင်းၵေးသီး ၸိူဝ်းၼႆႉယူႇယဝ်ႉ။ ၶုၼ်သိုၵ်းၸွမ်မၢဝ်း ဢဝ်ပုၼ်ႈၽွၼ်း ၸႅၵ်ႇဝၢၵ်ႈပၼ်သေ ၸိူဝ်းၽၼ်းထူဝ်ႇလိၼ် ဢၼ်လႆႈ ၸွႆႈထႅမ်ၵႂႃႇတင်း သဵင်ႈ(10)ၸေႃး၊ လင်ႁိူၼ်း ဢၼ်လႆႈၸွႆႈထႅမ်ၵႂႃႇတင်းသဵင်ႈ (51)ႁိူၼ်းၵႂႃႇလီငၢမ်းယူႇ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']